༄༅། །ཤེས་རབ་ཀྱི་ཕ་རོལ་ཏུ་ཕྱིན་པའི་དངོས་བསྟན་སྟོང་ཉིད་ཀྱི་རིམ་པ་དང་རྒྱ་ཆེ་སྤྱོད་པའི་ཆ་གཉིས་ཀ་གསལ་བར་སྟོན་པའི་བསྟན་བཅོས་དབུ་མ་ལ་འཇུག་པའི་སྤྱི་དོན་ཐེག་པ་མཆོག་གི་གནད་ཀྱི་གསལ་བྱེད་ཟབ་མོ་ལྟ་བའི་དགོངས་རྒྱན་ཞེས་བྱ་བ་བཞུགས་སོ།། སྐྱོབ་པ་ཉི་མའི་གཉེན་གྱུར་ཟས་གཙང་སྲས། །རྣམ་དག་ལྟ་བའི་སྲོལ་འབྱེད་ཀླུ་སྒྲུབ་ཞབས། །ཐལ་འགྱུར་རིགས་པའི་འོད་ཆགས་ཟླ་བ་གྲགས། །རྨད་བྱུང་བརྒྱུད་པར་བཅས་པས་དགེ་ལེགས་སྩོལ། །ཕྱག་ན་མཁྱེན་བརྩེའི་རལ་གྲི་རྣོན་པོ་ཡིས། །རེག་པ་མིན་ཡང་ལྟ་ངན་སྙིང་དུམ་བུར། །གཅོད་མཁས་འཇམ་པའི་དབྱངས་དངོས་མི་ཡི་ཟོལ། །ཀུན་དགའ་རྒྱལ་མཚན་ཞབས་ཀྱིས་བདག་སྐྱོངས་ཤིག །དགེ་ལེགས་བསོཾད་ནཾམས་མི་ནུབ་རྫོགས་ལྡན་དཔྱིད། །ཤར་བའི་དགའ་སྟོན་ཆོས་ཀྱི་དབྱར་སྐྱེས་རྔས། །སྟོང་གསུམ་ཡོངས་ཁྱབ་སྲིད་ན་མཚུངས་བྲལ་བའི། །སྨྲ་བའི་སེཾངྒེཾ་གང་དེ་སྲིད་ན་རྒྱལ། །བྱམས་དང་ཐུགས་རྗེ་མཆོག་གི་གྲིབ་བསིལ་ལས། །འགྲོ་ཀུན་ཕན་བདེའི་དཔལ་འབྱོར་གྱིས་འཚོ་བའི། །མཛད་འཕྲིན་བཟང་པོའི་དགེ་ལེགས་ཕྱོགས་བཅུར་བྲེལ། །སྐྱེ་རྒུ་ཡོངས་ཀྱི་སྐྱབས་གཅིག་དེ་ལ་འདུད། །ཐུབ་དབང་གསུང་གི་དགོངས་དོན་བླ་ན་མེད། །འདོམས་མཁས་སྨྲ་བའི་དབཾང་ཕྱུགཾ་བླ་མ་རྗེ། །མཁྱེན་བརྩེའི་དཔཾལ་ཡོན་བཟཾང་པོའི་ཞབས་པད་ལ། །མི་ཕྱེད་དད་པས་ལན་བརྒྱར་ཕྱག་བྱས་ནས། །དཔལ་ལྡན་ཀླུ་སྒྲུབ་ཞབས་ཀྱི་ཚོགས་གསུམ་དང་། །ཟླ་བའི་བཞེད་གཞུང་ཐལ་འགྱུར་རིགས་པའི་དཔྱིད། །རང་སྙིང་ལམ་དུ་ཇི་ཙམ་གསལ་བའི་ཆ། །མདོ་ཙམ་འདིར་བརྗོད་སྣོད་ལྡན་དགའ་བས་ཉོན། །ཞེས་མཆོད་བརྗོད་དང་དམ་བཅའ་སྔོན་དུ་བཏང་ནས། འདིར་སངས་རྒྱས་ཉིད་ཀྱིས་ལུང་བསྟན་ཅིང་། འཕགས་ཡུལ་པཎ་གྲུབ་ཀུན་གྱི་གཙུག་རྒྱན་དམ་པ་དཔལ་འཕགས་པ་ཀླུ་སྒྲུབ་ཞབས་ཀྱིས། དེ་བཞིན་གཤེགས་པའི་བཀའ་ཐམས་ཅད་ཀྱི་མཐར་ཐུག་གི་བརྗོད་བྱ་ཟབ་མོ་ཆོས་ཉིད་དོན་དམ་པའི་བདེན་པ་གཏན་ལ་འབེབས་པའི་དབང་དུ་བྱས་ནས། དབུ་མ་རིགས་ཚོགས། བསྟོད་ཚོགས། གཏམ་ཚོགས་གསུམ་མཛད་ཅིང་། དེ་རྣམས་ཀྱི་ནང་ནས་རིགས་ཚོགས་ཀྱི་གཙོ་བོ་རྩ་བ་ཤེས་རབ་ཀྱི་དགོངས་པ་ཐལ་འགྱུར་དུ་འགྲེལ་བའི་ལུགས་གསལ་བར་སྟོན་པ་ལ། དཔལ་ལྡན་ཟླ་བ་གྲགས་པས་དབུ་མ་འཇུག་པ་རྩ་འགྲེལ་མཛད་པ་འདི་ནི་གང་བཤད་པར་བྱ་བའི་ཆོས་ཡིན་ལ། འདི་འཆད་པར་བྱེད་པ་ལ་དོན་གསུམ་སྟེ། དབུ་མ་དང་དབུ་མའི་ལྟ་བའི་རྣམ་གཞག་བཤད་པ། འཇུག་བྱའི་དབུ་མ་ངོས་གཟུང་བ། སྐབས་སུ་བབས་པའི་གཞུང་དོན་དངོས་བཤད་པའོ། །དང་པོ་ནི། ཁ་ཅིག་ན་རེ། དབུ་མ་ཡིན་ན། ཆོས་དབྱིངས་ཡིན་པས་ཁྱབ། ཡུལ་གྱི་དབུ་མའི་ལྟ་བ་ཡིན་ན། དབུ་མའི་ལྟ་བ་ཡིན་པས་ཁྱབ། འཕགས་ལམ་ཡིན་ན། དབུ་མའི་ལྟ་བ་ཡིན་པས་ཁྱབ་ཟེར་བ་རྣམས་མི་འཐད་དེ། དང་པོ་ལ། ཉན་ཐོས་མཐོང་ལམ་པའི་རྟོགས་བྱར་གྱུར་པའི་དབུ་མ་ཆོས་ཅན། དེར་ཐལ། དེའི་ཕྱིར། མ་གྲུབ་ན། ཉན་ཐོས་མཐོང་ལམ་པ་ཆོས་ཅན། ཁྱོད་ཀྱི་རྟོགས་བྱར་གྱུར་པའི་དབུ་མ་དེ་དབུ་མ་ཡིན་པར་ཐལ། ཁྱོད་ཀྱི་རྒྱུད་ཀྱི་དབུ་མའི་ལྟ་བ་དེ་དབུ་མའི་ལྟ་བ་ཡིན་པའི་ཕྱིར་ཏེ། ཁྱོད་དབུ་མའི་ལྟ་བ་རྒྱུད་ལྡན་གྱི་འཕགས་པ་ཡིན་པའི་ཕྱིར་ཏེ། མཉམ་གཞག་ལ་གནས་པའི་འཕགས་པ་ཡིན་པའི་ཕྱིར། མ་གྲུབ་ན། དེར་ཐལ། ཐེག་དམན་མཐོང་ལམ་པ་ཡིན་པའི་ཕྱིར། རྩ་བར་འདོད་ན། ཉན་ཐོས་མཐོང་ལམ་པ་ཆོས་ཅན། ཁྱོད་ཀྱི་རྟོགས་བྱར་གྱུར་པའི་དབུ་མ་དེ་ཆོས་དབྱིངས་མ་ཡིན་པར་ཐལ། ཁྱོད་ཀྱི་རྟོགས་བྱར་གྱུར་པའི་ཆོས་དབྱིངས་མེད་པའི་ཕྱིར་ཏེ། ཁྱོད་ཀྱི་རྟོགས་བྱར་གྱུར་པའི་བདེ་བར་གཤེགས་པའི་སྙིང་པོ་མེད་པའི་ཕྱིར། མ་གྲུབ་ན། དེར་ཐལ། ཐེག་དམན་གྱི་གང་ཟག་ཡིན་པའི་ཕྱིར། ཁྱབ་སྟེ། བདེ་གཤེགས་སྙིང་པོ་རྟོགས་པའི་གང་ཟག་ཡིན་ན། ཐེག་ཆེན་གྱི་གང་ཟག་ཡིན་པས་ཁྱབ་པའི་ཕྱིར་ཏེ། རྒྱུད་བླ་མ་ལས། རང་བྱུང་རྣམས་ཀྱི་དོན་དམ་དེ། །དད་པ་ཉིད་ཀྱིས་རྟོགས་བྱ་ཡིན། །ཞེས་གསུངས་པའི་ཕྱིར། དམ་བཅའ་གཉིས་པ་ལ། མཐའ་བཞིའི་སྤྲོས་བྲལ་ཆོས་ཅན། དེར་ཐལ། དེའི་ཕྱིར། མ་གྲུབ་ན། དེ་ཆོས་ཅན། ཁྱོད་ཡུལ་གྱི་དབུ་མའི་ལྟ་བ་ཡིན་པར་ཐལ། ཁྱོད་རྟོགས་པའི་ཡེ་ཤེས་དེ་ཡུལ་ཅན་གྱི་དབུ་མའི་ལྟ་བ་ཡིན་པའི་ཕྱིར། མ་གྲུབ་ན། མཐའ་བཞི་སྤྲོས་བྲལ་རྟོགས་པའི་ཡེ་ཤེས་ཆོས་ཅན། ཡུལ་ཅན་གྱི་དབུ་མའི་ལྟ་བ་ཡིན་པར་ཐལ། དབུ་མ་ཡུལ་དུ་བྱེད་པའི་ལྟ་བ་ཡིན་པའི་ཕྱིར་ཏེ། སྤྲོས་བྲལ་ཡུལ་དུ་བྱེད་པའི་ལྟ་བ་ཡིན་པའི་ཕྱིར་ཏེ། སྤྲོས་བྲལ་རྟོགས་པའི་ཡེ་ཤེས་ཡིན་པའི་ཕྱིར། རྩ་བར་འདོད་ན། དེ་ཆོས་ཅན། ཁྱོད་རྒྱུད་ལྡན་གྱི་གང་ཟག་ཡིན་ན། དབུ་མའི་ལྟ་བ་རྒྱུད་ལྡན་གྱི་གང་ཟག་ཡིན་དགོས་པར་ཐལ། འདོད་པའི་ཕྱིར། འདོད་ན། ལམ་མ་ཞུགས་ཀྱི་གང་ཟག་ཆོས་ཅན། དེར་ཐལ། དེའི་ཕྱིར། མ་གྲུབ་ན། དེར་ཐལ། བདེ་གཤེགས་སྙིང་པོ་རྒྱུད་ལྡན་གྱི་གང་ཟག་ཡིན་པའི་ཕྱིར་ཏེ། གང་ཟག་ཡིན་པའི་ཕྱིར། གོང་དུ་འདོད་ན། དེ་ཆོས་ཅན། ལམ་ཞུགས་ཀྱི་དབུ་མ་པ་ཡིན་པར་ཐལ། དབུ་མའི་ལྟ་བ་རྒྱུད་ལྡན་གྱི་གང་ཟག་ཡིན་པའི་ཕྱིར། དམ་བཅའ་གསུམ་པ་ལ། ས་དང་པོའི་རྗེས་ཐོབ་ཡེ་ཤེས་ཆོས་ཅན། དེར་ཐལ། དེའི་ཕྱིར། མ་གྲུབ་ན། དེར་ཐལ། བྱང་འཕགས་ཀྱི་རྒྱུད་ཀྱི་ལམ་ཡིན་པའི་ཕྱིར་ཏེ། ཆོས་ཅན་དེ་ཡིན་པའི་ཕྱིར། རྩ་བར་འདོད་ན། དེ་ཆོས་ཅན། དོན་དམ་བདེན་པ་འཛིན་སྟངས་ཀྱི་ཡུལ་གྱི་གཙོ་བོར་བྱེད་པའི་ལྟ་བ་ཡིན་པར་ཐལ། འདོད་པའི་ཕྱིར། འདོད་མི་ནུས་ཏེ། ཀུན་རྫོབ་འཛིན་སྟངས་ཀྱི་ཡུལ་གྱི་གཙོ་བོར་བྱེད་པའི་མཁྱེན་པ་ཡིན་པའི་ཕྱིར་ཏེ། འཕགས་པ་འོག་མའི་རྗེས་ཐོབ་ཡེ་ཤེས་ཡིན་པའི་ཕྱིར། ཁྱབ་སྟེ། ངེས་དོན་རབ་གསལ་ལས། འཕགས་པ་འོག་མའི་རྗེས་ཐོབ་ནི། ཀུན་རྫོབ་འཛིན་སྟངས་ཀྱི་ཡུལ་གྱི་གཙོ་བོར་བྱེད་པས་མཐོང་བ་རྫུན་པའི་ཁོངས་སུ་བསྡུ་བར་གསལ་ཏེ། ཞེས་གསུངས་པའི་ཕྱིར། གོང་དུ་མ་གྲུབ་ན། དེར་ཐལ། བྱང་འཕགས་ཀྱི་རྗེས་ཐོབ་ཡེ་ཤེས་ཡིན་པའི་ཕྱིར། ༈ དེས་ན་རང་གི་ལུགས་ནི། དབུ་མ་དང་ཐེག་པ་གསུམ་གང་རུང་གི་རྟོགས་བྱར་གྱུར་པའི་སྟོང་ཉིད་དང་། དོན་དམ་བདེན་པ་རྣམས་དོན་གཅིག་མིང་གི་རྣམ་གྲངས་ཡིན་ཅིང་། དབུ་མའི་ལྟ་བ་ཞེས་པ་ནི། དབུ་མ་ཡུལ་དུ་བྱེད་པའི་ལྟ་བ་ལ་བར་གྱི་ཚིག་མི་མངོན་པར་བྱས་ནས་བཞག་པ་ཡིན་ནོ། །དེ་ལ་སྒྲའི་བརྗོད་རིགས་ཀྱིས་སྒོ་ནས་དབྱེ་ན། ཡུལ་དང་ཡུལ་ཅན་གྱི་དབུ་མའི་ལྟ་བ་གཉིས་ཡོད་ཀྱང་། དང་པོ་དེ། དབུ་མའི་ལྟ་བ་བཏགས་པ་བ་ཡིན་ཏེ། ཡུལ་ཅན་གྱི་མིང་ཡུལ་ལ་བཏགས་པ་ཡིན་པའི་ཕྱིར། གཉིས་པ་དེ་དབུ་མའི་ལྟ་བ་མཚན་ཉིད་པ་ཡིན་ཏེ། དབུ་མ་ཡུལ་དུ་བྱེད་པའི་ལྟ་བ་ཡིན་པའི་ཕྱིར། དེས་ན་དབུ་མའི་ལྟ་བ་དང་། ཡུལ་ཅན་གྱི་དབུ་མའི་ལྟ་བ་དང་། རང་གི་དངོས་ཡུལ་དུ་གྱུར་པའི་དོན་དམ་བདེན་པ་རྟོགས་པའི་མཁྱེན་པ་གསུམ་པོ་དོན་གཅིག་མིང་གི་རྣམ་གྲངས་ཡིན་ཅིང་། མཚན་གཞི་ནི། བསྟན་པ་དོན་དམ་བདེན་པ་རྟོགས་པའི་སོ་སྐྱེའི་མཁྱེན་པ་དང་། རྟོགས་པ་དོན་དམ་བདེན་པ་རྟོགས་པའི་འཕགས་རྒྱུད་ཀྱི་མཉམ་བཞག་ཡེ་ཤེས་རྣམས་སོ། །འདིར་ཀུན་མཁྱེན་བླ་མའི་རྗེས་འབྲང་སྔ་མ་ཁ་ཅིག ཉན་ཐོས་ཀྱི་བྱང་ཆུབ་ཐོབ་པར་བྱེད་པའི་དབུ་མ་ཡིན་ན། ཉན་ཐོས་ཀྱི་རྟོགས་བྱར་གྱུར་པའི་སྟོང་ཉིད་ཡིན་པས་ཁྱབ། དེ་བཞིན་དུ་རང་རྒྱལ་དང་། ཐེག་ཆེན་གྱི་བྱང་ཆུབ་ཐོབ་པར་བྱེད་པའི་དབུ་མ་ཡིན་ན་ཡང་། དེ་དང་དེའི་རྟོགས་བྱར་གྱུར་པའི་སྟོང་ཉིད་ཡིན་པས་ཁྱབ་ཟེར་བ་ནི་མི་འཐད་དེ། དམ་བཅའ་དང་པོ་ལ། ཉན་ཐོས་མཐོང་ལམ་པའི་རྒྱུད་ཀྱི་བདེན་མེད་དུ་རྟོགས་པའི་ལྟ་བ་དང་། ལས་དགེ་སྡིག་ལ་བླང་དོར་ཚུལ་བཞིན་དུ་བྱེད་པའི་སྤྱོད་པ་ཟུང་འཇུག་གི་ཉམས་ལེན་ཆོས་ཅན། དེར་ཐལ། དེའི་ཕྱིར། མ་གྲུབ་ན། དེར་ཐལ། ངེས་དོན་རབ་གསལ་ལས། དེ་ལྟ་བུའི་བདག་གཉིས་པོ་ཁེགས་པས་རྟག་པའི་མཐའ་ལས་གྲོལ། ཀུན་རྫོབ་ཏུ་མི་དགེ་བ་བཅུ་སྤངས་ཤིང་དགེ་བ་བཅུ་སྤྱོད་པའི་སྤྱོད་པ་མི་འདོར་བས་ཆད་པའི་མཐའ་ལས་གྲོལ་བས་དབུ་མའོ། །ཞེས་པའི་དངོས་བསྟན་གྱི་དབུ་མ་ཡིན་པའི་ཕྱིར། མ་གྲུབ་ན། དེར་ཐལ། ཉན་ཐོས་ཀྱི་བྱང་ཆུབ་ཐོབ་པའི་ཐབས་སུ་གྱུར་པའི་ལམ་དབུ་མ་ཡིན་པའི་ཕྱིར་ཏེ། ཉན་ཐོས་ཀྱི་རིགས་ཅན་སློབ་པའི་རྒྱུད་ཀྱི་ང་བདེན་མེད་དུ་རྟོགས་པའི་ལྟ་བ་དང་། ལས་དགེ་སྡིག་གི་བླང་དོར་ཚུལ་བཞིན་དུ་བྱེད་པའི་སྤྱོད་པ་ཟུང་འཇུག་གི་ཉམས་ལེན་ཡིན་པའི་ཕྱིར། ཁྱབ་སྟེ། ཐེག་མཆོག་གནད་ཀྱི་ཟླ་ཟེར་ལས། བདེན་མེད་རྟོགས་པས་ངར་འཛིན་ཁེགས་པ་ཡི། །ལྟ་བ་འདི་དག་དགེ་སྡིག་བླང་དོར་ལ། །ཚུལ་བཞིན་བསྒྲུབ་པའི་སྤྱོད་པ་ཟུང་འཇུག་ན། །ཐེག་པ་དམན་པའི་བྱང་ཆུབ་ཐོབ་གྱུར་ཀྱང་། །ཞེས་གསུངས་པ་འཐད་པའི་ཕྱིར། རྩ་བར་འདོད་མི་ནུས་ཏེ། ཉན་ཐོས་ཀྱི་རྒྱུད་ཀྱི་ཉམས་ལེན་ཡིན་པའི་ཕྱིར། དམ་བཅའ་གཉིས་པ་ལ། རང་རྒྱལ་གྱི་རིགས་ཅན་མཐོང་ལམ་པའི་རྒྱུད་ཀྱི་གཟུང་བ་ཆོས་ཀྱི་བདག་མེད་རྟོགས་པའི་ལྟ་བ་དང་། སངས་རྒྱས་འབྱུང་བ་མཉེས་པ་སོགས་བྱེད་པའི་སྤྱོད་པ་ཟུང་འཇུག་གི་ཉམས་ལེན་ཆོས་ཅན། དེར་ཐལ། དེའི་ཕྱིར། མ་གྲུབ་ན། དེར་ཐལ། རང་སངས་རྒྱས་ཀྱི་བྱང་ཆུབ་ཐོབ་པའི་ཐབས་སུ་གྱུར་པའི་ལམ་དབུ་མ་ཡིན་པའི་ཕྱིར་ཏེ། ཆོས་ཅན་དེ་ཡིན་པའི་ཕྱིར། ཁྱབ་སྟེ། བདེན་མེད་རྟོགས་པས་ངར་འཛིན་ཁེགས་པ་ཡི། །ཞེས་གསུངས་པའི་ཕྱིར། རྩ་བར་འདོད་མི་ནུས་ཏེ། རང་རྒྱལ་གྱི་རིགས་ཅན་སློབ་པའི་རྒྱུད་ཀྱི་ཉམས་ལེན་ཡིན་པའི་ཕྱིར། དམ་བཅའ་གསུམ་པ་ལ། བྱང་ཆུབ་སེམས་དཔའི་རྒྱུད་ཀྱི་མཐའ་བཞི་སྤྲོས་བྲལ་གྱི་སྟོང་ཉིད་རྟོགས་པའི་ལྟ་བ་དང་། སྦྱིན་སོགས་ཀྱི་སྤྱོད་པ་རྒྱ་ཆེན་པོ་གཉིས་ཟུང་དུ་འཇུག་པའི་ཉམས་ལེན་ཆོས་ཅན། དེར་ཐལ། དེའི་ཕྱིར། མ་གྲུབ་ན། དེར་ཐལ། དེ་ཐོབ་པའི་ཐབས་སུ་གྱུར་པའི་ལམ་དབུ་མ་ཡིན་པའི་ཕྱིར་ཏེ། ཆོས་ཅན་ཡིན་པའི་ཕྱིར། ཁྱབ་སྟེ། གནད་ཀྱི་ཟླ་ཟེར་ལས། ཇི་སྐད་བཤད་པའི་གཉིས་སུ་མེད་བློ་དང་། །རི་དབང་རྒྱལ་པོ་ལྟར་བརྟན་སེམས་བསྐྱེད་དང་། །ཕྱོགས་མཐས་གཏུགས་པའི་སྙིང་རྗེ་རྣམ་པ་གསུམ། །ཟུང་འཇུག་ཆུ་བོའི་རྒྱུན་ལྟར་བསྒོམས་པའི་མཐུས། །གློ་བུར་དྲི་མའི་སྤྲིན་ཚོགས་བྲལ་བའི་ཚེ། །སངས་རྒྱས་ཉི་མ་ཤར་བའི་ཐ་སྙད་མཛད། །ཅེས་གསུངས་པའི་ཕྱིར། དེས་ན་ཉན་ཐོས་ཀྱི་བྱང་ཆུབ་ཐོབ་པར་བྱེད་པའི་དབུ་མ་སོགས་གསུམ་ནི་བྱང་ཆུབ་དེ་དང་དེ་ཐོབ་པར་བྱེད་པའི་དབུ་མའི་ལམ་ལ་འཇོག་དགོས་ཏེ། ངེས་དོན་རབ་གསལ་ལས། བགྲོད་བྱ་ཐེག་པའི་སྒོ་ནས་དབྱེ་བའི་ཚུལ་འདི་ནི་དངོས་པོར་སྨྲ་བའི་གྲུབ་མཐས་ཐེག་པ་ཆེ་ཆུང་གང་གི་ཡང་བྱང་ཆུབ་ཐོབ་པར་མི་ནུས་པས། ཐེག་པ་གསུམ་གྱི་བྱང་ཆུབ་ཐམས་ཅད་ཀྱང་དབུ་མའི་ལམ་འདིས་ཐོབ་དགོས་སོ་ཞེས་ཤེས་པའི་ཆེད་དུ་ཡིན་ནོ། །ཞེས་གསུངས་པའི་ཕྱིར། ༈ གཉིས་པ་འཇུག་བྱའི་དབུ་མ་ངོས་བཟུང་བ་ནི། ཁ་ཅིག་ན་རེ། འདིར་བསྟན་འཇུག་བྱའི་དབུ་མ་ཡིན་ན། རྗོད་བྱེད་ཚིག་གི་དབུ་མ་ཡིན་པས་ཁྱབ། དེ་ཡིན་ན། བསྟན་བཅོས་རྩ་བ་ཤེས་རབ་ཡིན་པས་ཁྱབ་ཟེར་བ་མི་འཐད་དེ། དང་པོ་ལ། ཆོས་དབྱིངས་ཆོས་ཅན། དེར་ཐལ། དེའི་ཕྱིར། མ་གྲུབ་ན། དེར་ཐལ། དབུ་མ་ལ་འཇུག་པ་ཞེས་པའི་སྐབས་ནས་བསྟན་པའི་དབུ་མ་ཡིན་པའི་ཕྱིར་ཏེ། དེའི་ཤུགས་བསྟན་གྱི་དབུ་མ་ཡིན་པའི་ཕྱིར་ཏེ། བརྗོད་བྱ་དོན་གྱི་དབུ་མ་ཡིན་པའི་ཕྱིར། རྩ་བར་འདོད་མི་ནུས་ཏེ། ཚིག་མ་ཡིན་པའི་ཕྱིར། གཉིས་པ་ལ། ཤེར་ཕྱིན་འབུམ་པ་ཆོས་ཅན། དེར་ཐལ། དེའི་ཕྱིར། མ་གྲུབ་ན། དེར་ཐལ། དབུ་མ་ལ་འཇུག་པ་ཞེས་པའི་སྐབས་ནས་བསྟན་པའི་དབུ་མ་ཡིན་པའི་ཕྱིར་ཏེ། དེའི་ཤུགས་བསྟན་གྱི་དབུ་མ་ཡིན་པའི་ཕྱིར་ཏེ། དབུ་མའི་བསྟན་བཅོས་ལ་འཇུག་པར་བྱ་བའི་ཕྱིར་ཞེས་པའི་ཤུགས་བསྟན་གྱི་དབུ་མ་ཡིན་པའི་ཕྱིར་ཏེ། བཀའ་དབུ་མ་ཡིན་པའི་ཕྱིར། རྩ་བར་འདོད་ན་སླ། དེས་ན་རང་གི་ལུགས་ནི། འདིར་དངོས་བསྟན་གྱི་འཇུག་བྱའི་དབུ་མ་དང་། དབུ་མ་ལ་འཇུག་པ་ཞེས་པའི་དངོས་བསྟན་གྱི་དབུ་མ་དང་། བསྟན་བཅོས་རྩ་བ་ཤེས་རབ་གསུམ་དོན་གཅིག་སྟེ། འཇུག་པ་རང་འགྲེལ་ལས། དབུ་མའི་བསྟན་བཅོས་ལ་འཇུག་པར་བྱ་བའི་ཕྱིར། དབུ་མ་ལ་འཇུག་པ་རྩོམ་པར་འདོད་པས་ཞེས་གསུངས་པའི་ཕྱིར། འདིས་དབུ་མ་ལ་འཇུག་པའི་དགོས་པ་ཡང་བསྟན་ཏེ། གདུལ་བྱ་རྣམས་དངོས་པོར་སྨྲ་བའི་གྲུབ་མཐའ་སྤངས་ནས། རྩ་བ་ཤེས་རབ་ཀྱི་ཚིག་དོན་ལ་ཐོས་སོགས་ཀྱི་སྒོ་ནས་འཇུག་པར་འགྱུར་བ་དེ་དབུ་མ་འཇུག་པ་རྩོམ་པའི་དགོས་པ་ཡིན་པའི་ཕྱིར། ༈ གསུམ་པ་གཞུང་དོན་དངོས་བཤད་པ་ལ། བསྟན་བཅོས་ཀྱི་ཡན་ལག་མཆོད་བརྗོད་བཤད་པ་དང་། ཡན་ལག་ཅན་གྱི་བསྟན་བཅོས་དངོས་བཤད་པ་གཉིས། དང་པོ་ནི། ཐོག་མར། ཉན་ཐོས་སངས་རྒྱས་འབྲིང་རྣམས་ཐུབ་དབང་སྐྱེས། །ཞེས་པའི་སྐབས་སུ་དཀའ་གནས་ལ་དཔྱད་པ་ལ། ཉན་ཐོས་སངས་རྒྱས་འབྲིང་རྣམས་ཞེས་པའི་ཉན་རང་གཉིས་པོ་དེ་ལ། སློབ་མི་སློབ་གཉིས་ཀ་ཡོད་དམ། སློབ་པ་འབའ་ཞིག་ཡིན་ཞེ་ན། འདིའི་ལན་ལ། བློ་གྲོས་དང་མི་ལྡན་པ་མང་པོ་ཞིག འདིའི་དངོས་བསྟན་གྱི་ཉན་རང་ལ་སློབ་མི་སློབ་གཉིས་ཀ་ཡོད་དོ་ཞེས་ཟེར་བ་ནི་མི་འཐད་དེ། འོ་ན་ཉན་ཐོས་ཀྱི་རིགས་ཅན་དུ་གྱུར་པའི་ཉན་ཐོས་སྒོམ་ལམ་པ་ཆོས་ཅན། སངས་རྒྱས་ཀྱི་སྒྲ་ནི་སངས་རྒྱས་ཀྱི་དེ་ཉིད་ཉན་ཐོས་དང་། རང་སངས་རྒྱས་དང་བླ་ན་མེད་པ་ཡང་དག་པར་རྫོགས་པའི་སངས་རྒྱས་གསུམ་ཆར་ལ་ཡང་འཇུག་སྟེ་ཞེས་པའི་དངོས་བསྟན་གྱི་ཉན་ཐོས་ཡིན་པར་ཐལ། ཉན་ཐོས་སངས་རྒྱས་འབྲིང་རྣམས་ཐུབ་དབང་སྐྱེས། །ཞེས་པའི་དངོས་བསྟན་གྱི་ཉན་ཐོས་ཡིན་པའི་ཕྱིར། རྟགས་ཁས། འདོད་ན། དེ་ཆོས་ཅན། སངས་རྒྱས་ཀྱི་སྒྲ་བཤད་དུ་ཡོད་པའི་ཉན་ཐོས་ཡིན་པར་ཐལ། འདོད་པའི་ཕྱིར། འདོད་ན། དེ་ཆོས་ཅན། ཉོན་མོངས་པ་ཅན་གྱི་མ་རིག་པ་སྤངས་པའི་ཉན་ཐོས་ཡིན་པར་ཐལ། འདོད་པའི་ཕྱིར། ཁྱབ་སྟེ། མ་རིག་གཉིད་ལས་སངས་ཕྱིར་དང་། །ཤེས་བྱ་ལ་ཡང་བློ་རྒྱས་ཕྱིར། །སངས་རྒྱས་པདྨ་ལྟར་སངས་རྒྱས། །དེ་ཕྱིར་སངས་རྒྱས་ཞེས་བྱ་འོ། །ཞེས་གསུངས་པ་འཐད་པའི་ཕྱིར། གོང་དུ་འདོད་ན། དེ་ཆོས་ཅན། ཉན་ཐོས་དགྲ་བཅོམ་པ་ཡིན་པར་ཐལ། འདོད་པའི་ཕྱིར། འདོད་ན་སླ། གཞན་ཡང་བསེ་རུ་ལྟ་བུའི་རང་རྒྱལ་གྱི་རིགས་ཅན་སྒོམ་ལམ་པ་ཆོས་ཅན། སངས་རྒྱས་ཀྱི་སྒྲ་ནི་ཞེས་སོགས་ཀྱི་དངོས་བསྟན་གྱི་རང་སངས་རྒྱས་ཡིན་པར་ཐལ། ཉན་ཐོས་སངས་རྒྱས་འབྲིང་རྣམས་ཐུབ་དབང་སྐྱེས། །ཞེས་པའི་དངོས་བསྟན་གྱི་རང་སངས་རྒྱས་ཡིན་པའི་ཕྱིར། རྟགས་ཁས། འདོད་ན། དེ་ཆོས་ཅན། ཁྱོད་ལ་སངས་རྒྱས་ཀྱི་སྒྲ་བཤད་དུ་ཡོད་པར་ཐལ། འདོད་པའི་ཕྱིར། འདོད་ན། དེ་ཆོས་ཅན། ཁྱོད་ཀྱིས་ཉོན་མོངས་པ་ཅན་གྱི་མ་རིག་པ་སྤངས་པར་ཐལ། འདོད་པའི་ཕྱིར། འདོད་ན། དེ་ཆོས་ཅན། ཁྱོད་དགྲ་བཅོམ་པ་ཡིན་པར་ཐལ། ཁྱོད་ཉོན་མོངས་པ་ཅན་གྱི་མ་རིག་པ་སྤངས་པའི་ཐེག་དམན་གྱི་གང་ཟག་ཡིན་པའི་ཕྱིར། དེས་ན་རང་ལུགས་ནི། ཉན་ཐོས་སངས་རྒྱས་འབྲིང་རྣམས་ཞེས་པའི་དངོས་བསྟན་གྱི་ཉན་ཐོས་ཡིན་ན། ཉན་ཐོས་དགྲ་བཅོམ་པ་ཡིན་པས་ཁྱབ། དེའི་དངོས་བསྟན་གྱི་སངས་རྒྱས་འབྲིང་པོ་ཡིན་ན། རང་རྒྱལ་དགྲ་བཅོམ་པ་ཡིན་པས་ཁྱབ་སྟེ། འཇུག་འགྲེལ་ལས། སངས་རྒྱས་ཀྱི་སྒྲ་ནི་སངས་རྒྱས་ཀྱི་དེ་ཉིད་ཉན་ཐོས་དང་། རང་སངས་རྒྱས་དང་ཞེས་པའི་དངོས་བསྟན་གྱི་ཉན་ཐོས་དང་། ཉན་ཐོས་སངས་རྒྱས་འབྲིང་རྣམས་ཞེས་པའི་དངོས་བསྟན་གྱི་ཉན་ཐོས་དོན་གཅིག དེའི་དངོས་བསྟན་གྱི་རང་སངས་རྒྱས་དང་། ཉན་ཐོས་སངས་རྒྱས་འབྲིང་རྣམས་ཞེས་པའི་དངོས་བསྟན་གྱི་སངས་རྒྱས་འབྲིང་པོ་དོན་གཅིག་པ་གང་ཞིག འགྲེལ་པ་དེའི་དངོས་བསྟན་གྱི་ཉན་ཐོས་དང་རང་སངས་རྒྱས་གཉིས་པོ་རིམ་བཞིན། ཉན་ཐོས་དགྲ་བཅོམ་པ་དང་། རང་རྒྱལ་དགྲ་བཅོམ་པ་ཡིན་པའི་ཕྱིར། དེ་སྐད་དུ། འཇུག་པ་དཀའ་འགྲེལ་ལས། རང་སངས་རྒྱས་ལ་སངས་རྒྱས་འབྲིང་དུ་བརྗོད་པའི་རྒྱུ་མཚན་ནི། འགྲེལ་པར། སངས་རྒྱས་ཀྱི་སྒྲ་ནི་སངས་རྒྱས་ཀྱི་དེ་ཉིད་ཉན་ཐོས་དང་རང་སངས་རྒྱས་དང་། བླ་ན་མེད་པ་ཡང་དག་པར་རྫོགས་པའི་སངས་རྒྱས་གསུམ་ཆར་ལ་ཡང་འཇུག་སྟེ། ཞེས་གསུངས་ལ། དེའི་དོན། བུདྡྷ་ཞེས་པའི་སྒྲ་མ་རིག་པའི་གཉིད་སངས་པ་དང་། ཤེས་བྱ་ལ་བློ་གྲོས་རྒྱས་པ་གཉིས་ལ་འཇུག་པ་ལས། དགྲ་བཅོམ་འོག་མ་གཉིས་ལ་ཉོན་མོངས་པ་ཅན་གྱི་མ་རིག་པའི་གཉིད་སངས་པ་ཡོད་པས། བུདྡྷའི་སྒྲ་འཇུག་པའི་དབང་དུ་བྱས་པའོ། །ཞེས་གསུངས་པ་ཡིན་ནོ། །གནད་འདི་ནི་ཡང་དག་པའི་བློ་གྲོས་འབའ་ཞིག་གི་སྤྱོད་ཡུལ་ལོ། །དེ་ལ་རྒྱུ་མཚན་གཞན་ཡང་ཡོད་དེ། ཉན་ཐོས་སངས་རྒྱས་འབྲིང་རྣམས་ཞེས་པའི་དངོས་བསྟན་གྱི་ཉན་ཐོས་ཡིན་ན། སངས་རྒྱས་ཆུང་ངུ་ཡིན་པས་ཁྱབ། དེའི་དངོས་བསྟན་གྱི་སངས་རྒྱས་འབྲིང་པོ་ཡིན་ན། སངས་རྒྱས་འབྲིང་པོ་ཡིན་པས་ཁྱབ། ཐུབ་དབང་སྐྱེས་ཞེས་པའི་དངོས་བསྟན་གྱི་ཐུབ་པ་ཡིན་ན། སངས་རྒྱས་ཆེན་པོ་ཡིན་པས་ཁྱབ་པའི་ཕྱིར། ཁྱབ་འབྲེལ་ཡོད་དེ། ཐེག་དམན་སློབ་པ་ཡིན་ན། སངས་རྒྱས་ཆུང་ངུ་དང་འབྲིང་པོ་གང་རུང་མ་ཡིན་པས་ཁྱབ་པའི་ཕྱིར་ཏེ། ཐེག་དམན་སློབ་པ་ཡིན་ན། ཁྱོད་ལ་སངས་རྒྱས་ཀྱི་སྒྲ་བཤད་དུ་མེད་དགོས་པའི་ཕྱིར། དེས་ན་འདིར་རང་སངས་རྒྱས་ལ་སངས་རྒྱས་འབྲིང་པོ་ཞེས་བརྗོད་པའི་ཤུགས་ལས་ཐོག་མཐའི་ཉན་ཐོས་དང་ཐུབ་པའི་དབང་པོ་རིམ་བཞིན། སངས་རྒྱས་ཆུང་ངུ་དང་། ཆེན་པོར་བསྟན་པའི་གནད་འདི་རྟོགས་དགོས་སོ། །འོ་ན་ཉན་ཐོས་དགྲ་བཅོམ་པ་ཡིན་ན། སངས་རྒྱས་ཆུང་ངུ་དང་། རང་རྒྱལ་དགྲ་བཅོམ་པ་ཡིན་ན། སངས་རྒྱས་འབྲིང་པོ་ཡིན་པས་ཁྱབ་པ་ཁས་ལེན་ནུས་སམ་ཞེ་ན། དང་པོ་དེ་ནུས་ཤིང་། གཉིས་པ་ལེན་མི་ནུས་ཏེ། གཞན་དུ་ན། གཅིག་ཆར་བའི་རྒྱུན་ཞུགས་ཀྱི་རྟོགས་པ་སྔོན་སོང་གི་རང་རྒྱལ་དགྲ་བཅོམ་པ་ཆོས་ཅན། དེར་ཐལ། དེའི་ཕྱིར། རྟགས་སླ། འདོད་ན། དེ་ཆོས་ཅན། ཉན་ཐོས་ལས་སྤངས་རྟོགས་ཁྱད་པར་དུ་འཕགས་ཤིང་། ཐེག་ཆེན་འཕགས་པ་ལས་སྤངས་རྟོགས་དམན་པའི་གང་ཟག་ཡིན་པར་ཐལ། འདོད་པའི་ཕྱིར། ཁྱབ་སྟེ། འཇུག་པ་རང་འགྲེལ་ལས། དེ་དག་ནི་བསོད་ནམས་དང་ཡེ་ཤེས་གོང་དུ་འཕེལ་བའི་ཁྱད་པར་གྱིས་ཉན་ཐོས་ལས་ཁྱད་པར་དུ་འཕགས་པའི་ཕྱིར་དང་། བསོད་ནམས་དང་ཡེ་ཤེས་ཀྱི་ཚོགས་དང་། ཐུགས་རྗེ་ཆེན་པོ་དང་རྣམ་པར་ཐམས་ཅད་མཁྱེན་པ་ལ་སོགས་པ་མེད་པས། ཡང་དག་པ་རྫོགས་པའི་སངས་རྒྱས་ལས་དམན་པའི་ཕྱིར་ན། འབྲིང་པོ་ཞེས་གསུངས་པ་དེ་འཐད་པའི་ཕྱིར། གོང་དུ་འདོད་ན། དེ་ཆོས་ཅན། ཉན་ཐོས་ལས་སྤངས་རྟོགས་ཁྱད་པར་དུ་འཕགས་ཤིང་། ཐེག་ཆེན་འཕགས་པ་ལས་སྤངས་རྟོགས་དམའ་བའི་གང་ཟག་མ་ཡིན་པར་ཐལ། ཉན་ཐོས་དང་སྤངས་རྟོགས་མཉམ་པའི་གང་ཟག་ཡིན་པའི་ཕྱིར་ཏེ། གཅིག་ཆར་བའི་རྒྱུན་ཞུགས་ཀྱི་རྟོགས་པ་སྔོན་སོང་གི་རང་རྒྱལ་དགྲ་བཅོམ་པ་ཡིན་པའི་ཕྱིར། ཁྱབ་སྟེ། ཀུན་མཁྱེན་བླ་མའི་སྐྱེས་བུ་མཆོག་གི་གསལ་བྱེད་ལས། འདི་ནི་གཟུང་དོན་རྟོག་པ་སྤོང་ཕྱིར་དང་། ཞེས་པའི་སྤངས་རྟོགས་ཀྱི་ཁྱད་པར་དང་མི་ལྡན་ཡང་། འདོད་པའི་ཁམས་ཀྱི་སྲིད་པ་ཐ་མའི་རྟེན་ལ་སློབ་དཔོན་མེད་པར་རང་བྱུང་གི་བྱང་ཆུབ་མངོན་དུ་བྱས་པའི་ཕྱིར་ན་རང་སངས་རྒྱས་སུ་བཞག་པ་ཡིན་གྱི། ཉན་ཐོས་དང་སྤངས་རྟོགས་ལ་ཁྱད་པར་མེད་དོ། །ཞེས་གསུངས་པའི་ཕྱིར། དེས་ན་བསེ་རུ་ལྟ་བུའི་རང་རྒྱལ་དགྲ་བཅོམ་པ་ཡིན་ན། སངས་རྒྱས་འབྲིང་པོ་ཡིན་པས་ཁྱབ་ཅིང་། ཚོགས་ན་སྤྱོད་པའི་རང་རྒྱལ་དགྲ་བཅོམ་དེ་ལ། སངས་རྒྱས་འབྲིང་པོ་ཡིན་མིན་གཉིས་སུ་ཡོད་དེ། དང་པོ་ཉིད་ནས་རང་རྒྱལ་ལམ་དུ་ཞུགས་པའི་ཚོགས་ན་སྤྱོད་པའི་རང་རྒྱལ་རྣམས་སངས་རྒྱས་འབྲིང་པོ་དང་། གཅིག་ཆར་བའི་རྒྱུན་ཞུགས་ཀྱི་རྟོགས་པ་སྔོན་སོང་གི་རང་རྒྱལ་ལ་སོགས་པ་རྣམས་སངས་རྒྱས་ཆུང་ངུར་ཁས་ལེན་རིགས་པའི་ཕྱིར། འོ་ན་རྒྱུན་ཞུགས་ཕྱིར་འོང་ཕྱིར་མི་འོང་ལ་སོགས་པའི་ཟུང་བཞི་ཡ་བརྒྱད་ཀྱི་འཕགས་པ་རྣམས་ཐེག་པ་འོག་མའི་གཞུང་ལས་གཙོ་ཆེར་བཤད་པ་ཡིན་པས། དབུ་མ་པའི་ལུགས་ལ་ཇི་ལྟར་ཁས་ལེན་སྙམ་ན། ཁས་ལེན་ཏེ། དབུ་མ་རྩ་བའི་རབ་བྱེད་ཉེར་བཞི་པ་ལས། གལ་ཏེ་འདི་དག་ཀུན་སྟོང་ན། །འགྱུར་བ་མེད་ཅིང་འཇིག་པ་མེད། །འབྲས་བུ་བཞི་ཡང་ཡོད་མ་ཡིན། །འབྲས་བུ་མེད་ན་འབྲས་གནས་མེད། །ཞུགས་པ་དག་ཀྱང་ཡོད་མ་ཡིན། །གལ་ཏེ་སྐྱེས་བུ་གང་ཟག་བརྒྱད། །མེད་ན་འཕགས་པའི་དགེ་འདུན་མེད། །ཅེས་གསུངས་པའི་ཕྱིར་རོ། །དངོས་སྨྲ་བས་དབུ་མ་པ་ལ་ཆོས་ཐམས་ཅད་བདེན་པས་སྟོང་ན་སྐྱེ་འཇིག་དང་འབྲས་བུ་བཞི་དང་འབྲས་གནས་ལ་སོགས་པའི་རྣམ་གཞག་མེད་པར་ཐལ་ལོ། །ཞེས་པའི་རྩོད་ལན་དུ། དབུ་མ་པས། གང་ལ་སྟོང་པ་ཉིད་རུང་བ། །དེ་ལ་ཐམས་ཅད་རུང་བ་ཡིན། །ཞེས་ཆོས་ཐམས་ཅད་བདེན་པས་སྟོང་པའི་ལུགས་འདི་ལ་འབྲས་བུ་བཞི་དང་འབྲས་གནས་ལ་སོགས་པའི་རྣམ་གཞག་ཐམས་ཅད་རུང་བ་ཡིན་ནོ། །ཞེས་པའི་ལན་བཏབ་པའི་ཕྱིར་ཏེ། འདིའི་ཐད་ཀྱི་འགྲེལ་པ་ཚིག་གསལ་ལས། གང་ལ་དངོས་པོ་ཐམས་ཅད་རང་བཞིན་གྱིས་སྟོང་པ་ཉིད་ནི་རུང་བ་དེ་ལ་ཇི་སྐད་སྨྲས་པ་ཐམས་ཅད་རུང་བར་འགྱུར་རོ། །ཞེས་གསུངས་པའི་ཕྱིར། འདི་ནི་ཡོངས་འཛིན་བླ་མ་མཆོག་གི་གསུང་གི་གསང་བ་ལས་ཐོས་པའི་ལེགས་བཤད་ཕུལ་དུ་ཕྱིན་པའོ། །འོ་ན་དོན་དམ་བདེན་པ་མངོན་སུམ་དུ་རྟོགས་པའི་མཐོང་ལམ་རྒྱུད་ལ་སྐྱེས་ནས་ཐེག་དམན་གྱི་རིགས་ཅན་དག་གིས་ཚེ་འདི་ལ་མྱང་འདས་མངོན་དུ་བྱེད་པར་ངེས་སམ་ཞེ་ན། བཞི་བརྒྱ་པ་རྩ་འགྲེལ་ལས་འདི་ལྟར་བཤད་དེ། དོན་དམ་བདེན་པ་མཐོང་བའི་གང་ཟག་ལ། དེ་མངོན་སུམ་དུ་མཐོང་བའི་ཡེ་ཤེས་རྒྱུད་ལ་སྐྱེས་པ་དང་། དེ་ཅུང་ཟད་དོན་སྤྱིའི་ཚུལ་གྱིས་མཐོང་བ་གཉིས་སུ་ཕྱེས་ནས། སྤྱིར་བཏང་ལ། དང་པོས་གནས་ཀྱི་མཆོག་མྱ་ངན་ལས་འདས་པ་དང་། གཉིས་པས་སྐྱེ་བ་ཕྱི་མ་ལྷ་མི་གང་རུང་གི་བདེ་འགྲོ་ཐོབ་པར་བཤད་ནས། སླར་ཡང་དོགས་པ་དཔྱད་པ་ལ། འོ་ན་དང་པོས་མཐོང་ཆོས་ཚེ་འདི་ཁོ་ན་ལ་མྱང་འདས་མངོན་དུ་བྱེད་ངེས་སམ་སྙམ་ན་མ་ངེས་ཏེ། དང་པོས་ཕལ་ཆེར་ཚེ་དེ་ལ་མྱང་འདས་མངོན་དུ་བྱེད་ལ། གལ་ཏེ་མ་བྱས་ཀྱང་ཕྱི་མ་ལ་མྱང་འདས་ངེས་པར་ཐོབ་པར་འགྱུར་བ་མྱོང་འགྱུར་གྱི་ལས་དང་དཔེ་དོན་སྦྱར་ནས་བཤད་པའི་ཕྱིར། ཇི་ལྟར་ཞེ་ན། ཡང་དག་མཐོང་ན་གནས་མཆོག་ལ། །ཅུང་ཟད་མཐོང་ན་བཟང་འགྲོ་སྟེ། །དེ་ཕྱིར་ནང་བདག་བསམ་པ་ལ། །མཁས་པས་རྟག་ཏུ་བློ་གྲོས་སྐྱེད། །དེ་ཉིད་ཤེས་པས་གལ་ཏེ་འདིར། །མྱ་ངན་འདས་པ་མ་ཐོབ་ཀྱང་། །སྐྱེ་བ་ཕྱི་མར་འབད་མེད་པར། །ངེས་པར་ཐོབ་འགྱུར་ལས་བཞིན་ནོ། །ཞེས་དང་། དེའི་འགྲེལ་པ་ཟླ་བས་མཛད་པ་ལས། དོན་དམ་པའི་བདེན་པ་ཤེས་པས་དེ་ཁོ་ན་ཉིད་ཡང་དག་པར་མཐོང་བ་ཡོད་ན་གནས་ཀྱི་མཆོག་མྱ་ངན་ལས་འདས་པ་ཐོབ་ལ། ཅུང་ཟད་དེ་ཆུང་ངུ་ཞིག་མཐོང་ན་ལྷ་དང་མིའི་འགྲོ་བ་བཟང་པོའོ། །ཞེས་སོགས་དང་། ཚིགས་བཅད་ཕྱི་མའི་ཐད་ཀྱི་འགྲེལ་པ་ལས་ཀྱང་། དེ་ཁོ་ན་ཉིད་ཀྱི་ཡེ་ཤེས་ལྟ་བར་བྱ་བའི་ཕྱིར་མངོན་པར་བརྩོན་པས། སྐྱེ་བ་འདིར་འདོད་ཆགས་དང་བྲལ་བའི་མཐའ་མི་ཐོབ་མོད་ཀྱི། དོན་དམ་པའི་ཡེ་ཤེས་གྲུབ་པ་ལས། སྐྱེ་བ་ཕྱི་མར་འབད་པ་མེད་པར་མྱ་ངན་ལས་འདས་པ་ངེས་པར་ཐོབ་སྟེ། ལས་བཞིན་ནོ། །ཞེས་གསུངས་སོ། །འོ་ན་འགྲེལ་པ་ལས། དེ་ཁོ་ན་ཉིད་ཀྱི་ཡེ་ཤེས་བལྟ་བར་བྱ་བའི་ཕྱིར་མངོན་པར་བརྩོན་པས་ཞེས་གསུངས་པ་དང་མི་འགལ་ལམ་ཞེ་ན། མི་འགལ་ཏེ། དེ་ནི་མཐོང་ལམ་ཐོབ་རྗེས་སུ་དེ་ཁོ་ན་ཉིད་ཀྱི་ཡེ་ཤེས་རྫོགས་པར་ལྟ་བ་ལ་མངོན་པར་བརྩོན་པའི་དོན་ཡིན་པའི་ཕྱིར་རོ། །དེས་ན་འདིའི་དངོས་བསྟན་གྱི་དེ་ཉིད་ཤེས་པ་ནི་མཐོང་ལམ་གྱི་ཡེ་ཤེས་སྐྱེས་པ་ནས་འཇོག་དགོས་ཏེ། འགྲེལ་པ་ལས། དོན་དམ་པའི་ཡེ་ཤེས་གྲུབ་པ་ལས། ཞེས་གསལ་བར་གསུངས་པའི་ཕྱིར། དོན་དམ་པའི་བདེན་པ་ཅུང་ཟད་ཤེས་པ་དེ་ལ། ཚེ་འདིར་མྱ་ངན་ལས་འདས་པ་ཐོབ་མི་ཐོབ་ཀྱི་དོགས་པ་གཅོད་མི་དགོས་ཏེ། ཅུང་ཟད་མཐོང་ན་བཟང་འགྲོ་སྟེ། །ཞེས་ཚེ་དེ་ལ་མྱང་འདས་མི་བྱེད་པ་གཞིར་བཞག་ནས། ཕྱི་མ་བདེ་འགྲོ་ཙམ་དུ་འཕེན་པར་བཤད་ཟིན་པའི་ཕྱིར། མཐོང་ལམ་གྱི་ཡེ་ཤེས་རྒྱུད་ལ་སྐྱེས་པ་ནི་ཕལ་ཆེར་ཚེ་འདི་ལ་མྱང་འདས་མངོན་དུ་བྱེད་ལ། གལ་ཏེ་རྒྱུ་རྐྱེན་འགའ་ཞིག་མ་ཚང་བའི་དབང་གིས་མངོན་དུ་བྱེད་མ་ཐུབ་པ་རྣམས་ནི། སྐྱེ་བ་ཕྱི་མར་འབད་རྩོལ་ལ་མ་ལྟོས་པར་མྱང་འདས་མངོན་དུ་བྱེད་ཅེས་པ་ནི། དེ་ཉིད་ཤེས་པ་ཞེས་སོགས་ཀྱི་དོན་ཡིན་ཏེ། དེའི་སྔ་འགྲེལ་ལས། ཅི་སྟེ་རྐྱེན་འགའ་ཞིག་མ་ཚང་བ་ལས་ཞེས་གསུངས་པའི་ཕྱིར། ཚུལ་འདི་མངོན་པ་ཀུན་བཏུས་ལས། ཕལ་ཆེར་ནི་མཐོང་བའི་ཆོས་ཚེ་འདི་ཁོ་ན་ལ་ཀུན་ཤེས་པ་ཉིད་ཐོབ་པར་བྱེད་ལ། གལ་ཏེ་མི་བྱེད་ན་ཡང་སྨོན་ལམ་གྱི་སྟོབས་ཅན་ཡིན་ཏེ། སངས་རྒྱས་འབྱུང་བ་མེད་པ་ན་རང་རྒྱལ་བར་འགྱུར་རོ། །ཞེས་གསུངས་པ་དང་དོན་གནད་གཅིག་པ་ཡིན་ཏེ། ཚིགས་བཅད་འདིའི་ཐད་ཀྱི་འགྲེལ་པར། རྫོགས་སངས་རྒྱས་རྣམས་མ་བྱུང་ཞིང་། །ཉན་ཐོས་རྣམས་ཀྱང་ཟད་པ་ན། །རང་སངས་རྒྱས་ཀྱི་ཡེ་ཤེས་ནི། །རྟེན་པ་མེད་པར་རབ་ཏུ་སྐྱེ། །ཞེས་པའི་རྩ་ཤེའི་ལུང་འདི་འདྲེན་པར་མཛད་འདུག་པའི་ཕྱིར། འཁྲུལ་པ་མེད་དོ། །མདོར་ན་མཐོང་ལམ་སྔོན་དུ་སོང་བས་ཚེ་ཕྱི་མ་ལ་རྐྱེན་ཅུང་ཟད་ཙམ་གྱིས་མྱང་འདས་མངོན་དུ་བྱེད་པས་འབད་རྩོལ་ལ་ཆེར་མི་ལྟོས་པ་དེ་ཡིན་ལ། མཐོང་ལམ་སྔོན་དུ་མ་སོང་བའི་སོ་སྐྱེས་ཕྱི་མ་ལ་མྱང་འདས་མངོན་དུ་བྱེད་པ་ན་འབད་རྩོལ་ལ་ཆེར་ལྟོས་དགོས་པའི་གནད་ཀྱིས་ཀྱང་དེ་ཉིད་ཤེས་པ་དེ་འཕགས་པ་ཁོ་ནར་གྲུབ་བོ། །འོ་ན་ཐུབ་དབང་སྐྱེས་ཞེས་པའི་དངོས་བསྟན་གྱི་ཐུབ་དབང་དེ་ལ། ལོངས་སྤྲུལ་གཉིས་ཀ་ཡོད་དམ། སྤྲུལ་སྐུ་ཁོ་ན་ཡིན་ཞེ་ན། སྤྲུལ་སྐུ་ཁོ་ན་ཡིན་ཏེ། འདིའི་དངོས་བསྟན་གྱི་ཐུབ་དབང་ཡིན་ན། གདུལ་བྱ་རིགས་ཅན་གསུམ་ཀ་ལ་ཆོས་འཁོར་དངོས་སུ་སྐོར་བ་པོའི་སངས་རྒྱས་ཡིན་པས་ཁྱབ་པའི་ཕྱིར། འོ་ན་ཉན་རང་དགྲ་བཅོམ་པ་རྣམས་མཆོག་གི་སྤྲུལ་སྐུ་ལས་སྐྱེས་ན། མཆོག་གི་སྤྲུལ་སྐུ་དེ་གང་ལས་འཁྲུངས་ཞེ་ན། དེ་རང་གི་རྒྱུར་གྱུར་པའི་བྱང་སེམས་འཕགས་པ་ལས་འཁྲུངས་སོ། །ཞེས་སྟོན་པར་བྱེད་པ་ལ། སངས་རྒྱས་བྱང་ཆུབ་སེམས་དཔའ་ལས་འཁྲུངས་ཤིང་། །ཞེས་པ་འདི་བྱུང་། འོ་ན་བྱང་སེམས་འཕགས་པ་གང་ལས་འཁྲུངས་ཞེ་ན། དེ་ཚོགས་སྦྱོར་གྱི་གནས་སྐབས་ཀྱི་རྒྱུ་གསུམ་ལས་འཁྲུངས་སོ། །ཞེས་སྟོན་པར་བྱེད་པ་ལ། སྙིང་རྗེའི་སེམས་དང་གཉིས་སུ་མེད་བློ་དང་། །བྱང་ཆུབ་སེམས་ནི་རྒྱལ་སྲས་རྣམས་ཀྱི་རྒྱུ། །ཞེས་པ་འདི་བྱུང་། འདིར་སྐབས་སུ་དོགས་པའི་གནས་ལ་དཔྱད་ན། འདིར་དངོས་བསྟན་གྱི་རྒྱུ་གསུམ་པོ་ངོས་བཟུང་ཞིང་ས་མཚམས་ལ་དཔྱད་པ་དང་། འདིར་དངོས་བསྟན་གྱི་རྒྱལ་སྲས་ངོས་གཟུང་བ་དང་གཉིས། དང་པོ་ནི། གཞན་ཕྱོགས་པ་ཁ་ཅིག་ན་རེ། འདིར་དངོས་བསྟན་གྱི་གཉིས་མེད་ཀྱི་བློ་དང་སྙིང་རྗེ་གཉིས་ལམ་མ་ཞུགས་ནས་རྒྱུན་མཐའི་བར་ན་ཡོད་ཅིང་། འདིར་དངོས་བསྟན་གྱི་བྱང་ཆུབ་ཀྱི་སེམས་ཐེག་ཆེན་ལམ་དུ་ཞུགས་མ་ཐག་ནས་རྒྱུན་མཐའི་བར་ན་ཡོད་དོ། །ཞེས་གསུངས་པ་མི་འཐད་དེ། འོ་ན། དང་པོར་ང་ཞེས་བདག་ལ་ཞེན་གྱུར་ཅིང་། །ཞེས་སོགས་ཚིགས་བཅད་ཕྱེད་དང་གཉིས་ཀྱི་དངོས་བསྟན་གྱི་སྙིང་རྗེ་དེ་ཡང་། ལམ་མ་ཞུགས་ཀྱི་གནས་སྐབས་ན་ཡོད་པར་ཐལ། སྙིང་རྗེའི་སེམས་དང་ཞེས་པའི་དངོས་བསྟན་གྱི་སྙིང་རྗེ་དེ་ལམ་མ་ཞུགས་ཀྱི་གནས་སྐབས་ན་ཡོད་པའི་ཕྱིར། རྟགས་ཁས། འདོད་མི་ནུས་ཏེ། དང་པོར་ང་ཞེས་བདག་ལ་ཞེན་གྱུར་ཅིང་། །ཞེས་སོགས་ཀྱི་དངོས་བསྟན་གྱི་སྙིང་རྗེ་ཡིན་ན། ལམ་ཞུགས་ཀྱི་གང་ཟག་གི་རྒྱུད་ཀྱི་སྙིང་རྗེ་ཡིན་པའི་ཕྱིར་ཏེ། དེ་ཡིན་ན། བྱང་ཆུབ་སེམས་དཔའི་རྒྱུད་ཀྱི་སྙིང་རྗེ་ཡིན་དགོས་པའི་ཕྱིར། མ་གྲུབ་ན། དེར་ཐལ། དང་པོར་ང་ཞེས་ཞེས་སོགས་ཀྱི་ཐད་ཀྱི་འཇུག་པ་རང་འགྲེལ་ལས། འདི་ནི་བྱང་ཆུབ་སེམས་དཔའ་རྣམས་ཀྱི་སེམས་ཅན་ལ་དམིགས་པའི་སྙིང་རྗེའོ། །ཞེས་དང་། འགྲོ་བ་གཡོ་བའི་ཞེས་སོགས་ཀྱི་སྔ་འགྲེལ་དུ། བྱང་ཆུབ་སེམས་དཔའ་སྙིང་རྗེའི་གཞན་གྱི་དབང་དུ་གྱུར་པ་ཉིད་ཀྱང་ཞེས་གསུངས་པ་འཐད་པའི་ཕྱིར། གཟུ་བོའི་བློས་དཔྱོད་ཅིག གཞན་ཡང་། བྱང་སེམས་རྒྱུན་མཐའ་བའི་རྒྱུད་ཀྱི་གཉིས་མེད་ཀྱི་ཡེ་ཤེས་ཆོས་ཅན། བྱང་སེམས་འཕགས་པའི་སྐྱེད་བྱེད་ཀྱི་ཡུམ་ཡིན་པར་ཐལ། རྒྱལ་སྲས་རྣམས་ཀྱི་རྒྱུ་ཞེས་པའི་དངོས་བསྟན་གྱི་གཉིས་མེད་ཀྱི་བློ་ཡིན་པའི་ཕྱིར། རྟགས་ཁས། འདོད་ན། དེ་བྱང་སེམས་འཕགས་པའི་སྐྱེད་བྱེད་ཀྱི་ཡུམ་མ་ཡིན་པར་ཐལ། དེས་རང་གི་སྐད་ཅིག་ཕྱི་ལོགས་དེ་མ་ཐག་ཏུ་སངས་རྒྱས་འཕགས་པ་བསྐྱེད་པར་བྱེད་ཀྱི། བྱང་སེམས་འཕགས་པ་སྐྱེད་པར་མི་བྱེད་པའི་ཕྱིར། དེས་ན་རང་གི་ལུགས་ནི། འདིར་དངོས་བསྟན་གྱི་རྒྱུ་གསུམ་གང་རུང་ཡིན་ན། བྱང་སེམས་སོ་སྐྱེའི་རྒྱུད་ཀྱི་བརྩེ་བ་སྙིང་རྗེ་ཆེན་པོ་སོགས་གསུམ་པོ་གང་རུང་ཡིན་པས་ཁྱབ་སྟེ། བྱང་སེམས་སོ་སྐྱེའི་ཉམས་ལེན་ངོས་འཛིན་པར་བྱེད་པ་ལ། རིན་ཆེན་ཕྲེང་བར། དེ་ཡི་རྩ་བ་བྱང་ཆུབ་སེམས། །རི་དབང་རྒྱལ་པོ་ལྟར་བརྟན་དང་། །ཕྱོགས་མཐས་གཏུགས་པའི་སྙིང་རྗེ་དང་། །ཞེས་སོགས་ཚིགས་བཅད་གཅིག་བྱུང་། བྱང་སེམས་འཕགས་པའི་ཉམས་ལེན་དེ་ངོས་འཛིན་པར་བྱེད་པ་ལ། ཇི་ལྟར་ཉན་ཐོས་ཐེག་པ་ལ། །ཞེས་སོགས་ཚིགས་བཅད་གཅིག་བྱུང་བ་གང་ཞིག དེ་ཡི་རྩ་བ་བྱང་ཆུབ་སེམས། །ཞེས་སོགས་ཀྱི་དངོས་བསྟན་གྱི་བྱང་སེམས་སོ་སྐྱེའི་ཉམས་ལེན་དེ། དབུ་མ་འཇུག་པ་འདིར། སྙིང་རྗེའི་སེམས་དང་གཉིས་སུ་མེད་བློ་དང་། །བྱང་ཆུབ་སེམས་ནི་རྒྱལ་སྲས་རྣམས་ཀྱི་རྒྱུ། །ཞེས་པའི་སྐབས་སུ་གསལ་བར་བཤད། ཇི་ལྟར་ཉན་ཐོས་ཐེག་པ་ལ། །ཞེས་སོགས་ཀྱི་དངོས་བསྟན་གྱི་བྱང་སེམས་འཕགས་པའི་ཉམས་ལེན་དེ། རྒྱལ་བའི་སྲས་པོ་དེ་ཡི་སེམས་གང་འགྲོ་བ་རྣམས། །ཞེས་སོགས་སེམས་བསྐྱེད་བཅུའི་སྐབས་སུ་གསལ་བར་བཤད་པའི་ཕྱིར། དེ་སྐད་དུ། འཇུག་པ་དཀའ་འགྲེལ་ལས། དེ་ཡི་རྩ་བ་བྱང་ཆུབ་སེམས། །རི་དབང་རྒྱལ་པོ་ལྟར་བརྟན་དང་། །ཕྱོགས་མཐས་གཏུགས་པའི་སྙིང་རྗེ་དང་། །གཉིས་ལ་མི་རྟེན་ཡེ་ཤེས་ལགས། །ཞེས་སོ་སོ་སྐྱེ་བོའི་གནས་སྐབས་ཀྱི་ཉམས་ལེན་གྱི་ཆོས་གསུམ་དང་། ཇི་ལྟར་ཉན་ཐོས་ཐེག་པ་ལ། །ཉན་ཐོས་ས་ནི་བརྒྱད་བཤད་པ། །དེ་བཞིན་ཐེག་པ་ཆེན་པོ་ལ། །བྱང་ཆུབ་སེམས་དཔའི་ས་བཅུ་འོ། །ཞེས་བྱང་ཆུབ་སེམས་དཔའི་གནས་སྐབས་ཀྱི་ས་བཅུའི་ཉམས་ལེན་གསུངས་པ་རྣམས་འདིར་གསལ་བར་བཤད། ཅེས་གསུངས་པ་ཡིན་ནོ། །དེས་ན་འདིར་དངོས་བསྟན་གྱི་རྒྱུ་གསུམ་གྱི་ནང་ཚན་དུ་གྱུར་པའི་སྙིང་རྗེ་ཡིན་ན། སོ་སྐྱེའི་རྒྱུད་ཀྱི་སྙིང་རྗེ་ཡིན་པས་མ་ཁྱབ་པར་འདོད་པ་རྣམས་ནི། ཀུན་མཁྱེན་ཆེན་པོའི་དགོངས་པ་མ་ཡིན་ཏེ། དེ་ལྟར་ན་ཁྱོད་ལ་སོ་སོ་སྐྱེ་བོའི་གནས་སྐབས་ཀྱི་ཆོས་གསུམ་དབུ་མ་ལ་འཇུག་པ་འདིར་གཞུང་ཚིག་གང་གི་སྐབས་སུ་གསལ་བར་བཤད་དྲིས་ན། ངག་བཅད་ནས་བཞུགས་པ་ལས་འོས་མེད་དོ། །གཞན་ཡང་། འདིར་དངོས་བསྟན་གྱི་རྒྱུ་གསུམ་གང་རུང་ཡིན་ན། བྱང་སེམས་སོ་སྐྱེའི་རྒྱུད་ཀྱི་རྒྱུ་གསུམ་གང་རུང་ཡིན་པས་ཁྱབ་སྟེ། བྱང་སེམས་སོ་སྐྱེའི་གནས་སྐབས་སུ་རྒྱུ་གསུམ་ཉམས་སུ་བླངས་པ་ལས། ས་དང་པོ་བ་ལ་སོགས་པའི་རྒྱལ་སྲས་འཕགས་པ་རྣམས་འཁྲུངས་སོ། །ཞེས་སྟོན་པར་བྱེད་པ་ལ། སྙིང་རྗེའི་སེམས་དང་གཉིས་སུ་མེད་བློ་དང་། །བྱང་ཆུབ་སེམས་ནི་རྒྱལ་སྲས་རྣམས་ཀྱི་རྒྱུ། །ཞེས་པ་འདི་བྱུང་བ་ཡིན་ནོ། །དོན་འདི་ལ་དགོངས་ནས་འཇུག་པ་དཀའ་འགྲེལ་ལས། དེས་ན་སོ་སྐྱེའི་གནས་སྐབས་སུ་རྒྱུ་གསུམ་ཉམས་སུ་བླངས་པ་ལས། ས་དང་པོའི་རྒྱལ་སྲས་འཁྲུངས་པར་འདིར་བཞེད། ཅེས་གསུངས་པ་ཡིན་ནོ། །འོ་ན་དཀའ་འགྲེལ་གྱི་ཚིག་རིགས་དེ་ལྟར་ན། རྒྱལ་སྲས་རྣམས་ཀྱི་ཞེས་པའི་དངོས་བསྟན་གྱི་རྒྱལ་སྲས་དེ། བྱང་སེམས་ས་དང་པོ་པ་ཁོ་ན་ལ་འདོད་པ་ཡིན་ནམ་ཞེ་ན། མ་ཡིན་ཏེ། འདིར་དངོས་བསྟན་གྱི་རྒྱུ་གསུམ་ལས་དངོས་སུ་འཁྲུངས་པ་དེ་ས་དང་པོ་ལ་ཡོད་ཀྱི། གཞན་རྣམས་ལ་མེད་པ་ལ་དགོངས་ནས་དེ་ལྟར་གསུངས་པ་ཡིན་པའི་ཕྱིར། འོ་ན་འདིར་དངོས་བསྟན་གྱི་རྒྱུ་གསུམ་གང་རུང་ཡིན་ན། ཐེག་ཆེན་སེམས་བསྐྱེད་ཐོབ་པའི་གང་ཟག་གི་རྒྱུད་ཀྱི་རྒྱུ་གསུམ་གང་རུང་ཡིན་པས་ཁྱབ་པར་ཐལ། དེ་ཡིན་ན་བྱང་ཆུབ་སེམས་དཔའི་རྒྱུད་ཀྱི་རྒྱུ་གསུམ་གང་རུང་ཡིན་པས་ཁྱབ་པའི་ཕྱིར། རྟགས་ཁས། འདོད་ན། ཐོག་མར་བརྩེ་བ་སྙིང་རྗེ་ཆེན་པོས་ཀུན་ནས་བསླངས་ཏེ། ཐེག་པ་ཆེན་པོའི་སེམས་བསྐྱེད་དེ་བསྒྲུབ་པའི་ཕྱིར་དུ་གཉིས་སུ་མེད་པའི་ཡེ་ཤེས་ལ་འཇུག་པའི་གོ་རིམ་འདིར་དངོས་བསྟན་གྱི་རྒྱུ་གསུམ་གྱི་གོ་རིམ་ཡིན་པར་རང་འགྲེལ་དང་དཀའ་འགྲེལ་གཉིས་ཀ་ལས་བཤད་པ་དང་འགལ་ལོ་སྙམ་ན། དེའི་སྐྱོན་མེད་དེ། དེའི་གོ་རིམ་དེ་སྔར་མེད་གསར་དུ་སྐྱེ་བའི་གོ་རིམ་ཡིན་ན་བདེན་མོད་ཀྱང་། དེའི་གོ་རིམ་ནི། བྱང་ཆུབ་ཏུ་སེམས་བསྐྱེད་ཟིན་པའི་རྗེས་སུ་སླར་རྒྱུ་གསུམ་ཉམས་སུ་ལེན་པའི་གོ་རིམ་ཙམ་ཡིན་པའི་ཕྱིར། དོན་འདི་ལ་དགོངས་ནས། དབུ་མ་ངེས་དོན་རབ་གསལ་ལས། ཆོས་གསུམ་ཉམས་སུ་ལེན་པའི་གོ་རིམ་ལ་དབུ་མ་རྒྱན་ལས། དབང་པོ་རྣོ་རྟུལ་གྱི་འཇུག་ཚུལ་གཉིས་སུ་གསུངས་པ་དང་མཐུན་པར་ཐོག་མར་གཉིས་སུ་མེད་པའི་ཡེ་ཤེས་གཏན་ལ་ཕབ་ནས། དེ་མ་རྟོགས་པའི་སེམས་ཅན་ལ་སྙིང་རྗེ་བསྐྱེད་དེ། དེའི་འོག་ཏུ་སེམས་བསྐྱེད་པ་ལ་འཇུག་པའི་ཚུལ་དང་། ཡང་ཐོག་མར་སེམས་ཅན་ཐམས་ཅད་མར་ཤེས་ནས་ཕན་པ་བསྒྲུབ་པར་འདོད་པའི་བྱམས་པས་ཀུན་ནས་བསླངས་པའི་སྙིང་རྗེ་བསྐྱེད་དེ། སེམས་བསྐྱེད་ནས། དེའི་འོག་ཏུ་གཉིས་སུ་མེད་པའི་ཡེ་ཤེས་གཏན་ལ་ཕབ་པའི་ཚུལ་གཉིས་ཡོད་པ་གོང་མ་དག་བཞེད་པ་ལྟར་དོན་ལ་ཡང་གནས་སོ། །ཞེས་གསུངས་པ་ཡིན་ནོ། །དེང་སང་ཁ་ཅིག རང་འགྲེལ་དང་། དཀའ་འགྲེལ་གཉིས་ལས། རྒྱུ་གསུམ་གྱི་གོ་རིམ་མི་འདྲ་བ་གཉིས་སུ་གསུངས་པའི་གོ་རིམ་དེ། སྔར་མེད་གསར་དུ་སྐྱེ་བའི་གོ་རིམ་ཡིན་པར་བཟུང་ནས་ལམ་མ་ཞུགས་ན་གཉིས་མེད་ཀྱི་ཡེ་ཤེས་ཡོད་པར་འདོད་པ་ནི་འཁྲུལ་པ་ཡིན་ཏེ། གོ་རིམ་དེ་དག་ནི་ལམ་དུ་ཞུགས་ཚར་བའི་རྗེས་སུ་རྒྱུ་གསུམ་ཉམས་སུ་ལེན་ཚུལ་གྱི་གོ་རིམ་ཡིན་པའི་ཕྱིར། འདི་ནི་ཡོངས་འཛིན་དམ་པའི་གསུང་གི་ཟབ་གནད་ཕུལ་དུ་ཕྱིན་པའོ། །འོ་ན་འདིར་དངོས་བསྟན་གྱི་སྙིང་རྗེ་དང་། གཉིས་མེད་ཀྱི་བློ་གཉིས་ཐེག་ཆེན་སེམས་བསྐྱེད་ཡིན་ནམ་མིན། ཡིན་ན་འདིར་བྱང་ཆུབ་ཀྱི་སེམས་ལས་ལོགས་སུ་བཤད་པ་མི་འཐད་པར་འགྱུར་རོ། །མ་ཡིན་ན་གོང་དུ་བྱང་སེམས་ཀྱི་རྒྱུད་ཀྱི་ཉམས་ལེན་ཡིན་པར་ཁས་བླངས་པ་དང་འགལ་ལོ་ཞེ་ན། སྐྱོན་མེད་དེ། འདིར་དངོས་བསྟན་གྱི་སྙིང་རྗེ་དང་། གཉིས་མེད་ཀྱི་བློ་གཉིས་ཀྱང་། སྤྱིར་ཐེག་ཆེན་སེམས་བསྐྱེད་ཡིན་ཏེ། ཐེག་ཆེན་གྱི་ལམ་ཡིན་པའི་ཕྱིར། འོན་ཀྱང་འདིར་བྱང་ཆུབ་ཀྱི་སེམས་ལས་ལོགས་སུ་བཤད་པ་ལ་དགོས་པ་ཡོད་དེ། འདིར་དངོས་བསྟན་གྱི་རྒྱུ་གསུམ་པོ་རེ་རེ་ནས་འགལ་བའི་ཕྱིར། དེ་ཡང་འདིར་དངོས་བསྟན་གྱི་སྙིང་རྗེ་ཡིན་ན། རང་གི་དམིགས་ཡུལ་དུ་གྱུར་པའི་སེམས་ཅན་སྡུག་བསྔལ་ལས་སྐྱོབ་པར་འདོད་པའི་རྣམ་པ་ཅན་གྱི་སེམས་བྱུང་སྙིང་རྗེ་ཡིན་པས་ཁྱབ། འདིར་དངོས་བསྟན་གྱི་གཉིས་མེད་ཀྱི་བློ་ཡིན་ན། ཡོད་པ་དང་མེད་པའི་མཐའ་གཉིས་དང་བྲལ་བར་རྟོགས་པའི་སེམས་བྱུང་ཤེས་རབ་ཡིན་པས་ཁྱབ། འདིར་དངོས་བསྟན་གྱི་བྱང་ཆུབ་ཀྱི་སེམས་ཡིན་ན། དྲུག་པ་ཡིད་ཀྱི་རྣམ་པར་ཤེས་པའི་ངོ་བོར་གྱུར་པའི་སྨོན་ལམ་སེམས་བསྐྱེད་ཡིན་པས་ཁྱབ། ཅེས་ཁས་བླང་བར་བྱ་བ་ཡིན་ནོ། །ཡང་འདིར་སྐབས་སུ་དོགས་པ་འདི་ལྟར་འབྱུང་སྟེ། རང་འགྲེལ་དང་། དཀའ་འགྲེལ་གཉིས་ཆར་ལས། འདིར་དངོས་བསྟན་གྱི་རྒྱུ་གསུམ་གྱི་གོ་རིམ་འཆད་པ་ན། ཐོག་མར་སྙིང་རྗེ་བཤད། དེ་ནས་བྱང་ཆུབ་ཀྱི་སེམས། དེ་ནས་གཉིས་མེད་ཀྱི་བློ་བཤད་ཅིང་། དེ་ལྟ་བུའི་གོ་རིམ་དེ་ཉིད་རིན་ཆེན་འཕྲེང་བར། སྙིང་རྗེ་སྔོན་བཏང་སྤྱོད་ཀུན་དང་། །ཡེ་ཤེས་དྲི་མ་མེད་བཤད་པ། །ཞེས་གསུངས་པའི་དབང་དུ་བྱས་པ་ཡིན་ནོ། །ཞེས་གསུངས་པ་དང་། གཞུང་རྩ་བར། སྙིང་རྗེའི་སེམས་དང་གཉིས་སུ་མེད་བློ་དང་། །ཞེས་སྙིང་རྗེའི་རྗེས་དེ་མ་ཐག་ཏུ་གཉིས་མེད་ཀྱི་བློ་བཤད་པ་གཉིས་འགལ་ལོ་སྙམ་ན། འདི་ལ་མཁས་པ་སྔ་མ་རྣམས་ཀྱི་ཡིག་ཆ་ན་དོགས་གཅོད་མཛད་པ་མི་སྣང་མོད་ཀྱང་། ཁོ་བོའི་རྟོག་པ་ལ་ནི་འདི་ལྟར་སེམས་ཏེ། གཞུང་རྩ་བར། ཚིག་སྡེབ་སྦྱོར་གྱི་དབང་གིས་གཉིས་མེད་ཀྱི་བློ་བར་དུ་བཤད་པ་ལྟར་སྣང་བ་ཡིན་གྱི། དོན་ལ་གཉིས་མེད་ཀྱི་བློ་བྱང་ཆུབ་ཀྱི་སེམས་ཀྱི་རྗེས་སུ་འཆད་པ་གཞུང་གི་དགོངས་པ་ཡིན་ནམ་སྙམ་དུ་སེམས་སོ། །ད་དུང་མཁས་པ་རྣམ་དཔྱོད་དང་ལྡན་པ་དག་གིས་ལེགས་པར་དཔྱོད་ཅིག གཉིས་པ་འདིར་དངོས་བསྟན་གྱི་རྒྱལ་སྲས་འཕགས་པ་ངོས་གཟུང་བ་ནི། གཞན་ཕྱོགས་པ་ཁ་ཅིག་ན་རེ། རྒྱལ་སྲས་ཡིན་ན། རྒྱལ་སྲས་རྣམས་ཀྱི་ཞེས་པའི་དངོས་བསྟན་གྱི་རྒྱལ་སྲས་ཡིན་པས་ཁྱབ། ཅེས་གསུངས་པ་ནི། གསུང་རབ་ཀྱི་དོན་ལ་ཞིབ་ཏུ་མ་དཔྱད་པར་སེམས་ཏེ། འོ་ན་བྱང་སེམས་སྦྱོར་ལམ་པ་ཆོས་ཅན། དེར་ཐལ། དེའི་ཕྱིར། མ་གྲུབ་ན། དེ་ཆོས་ཅན། རྒྱལ་སྲས་ཡིན་པར་ཐལ། བྱང་ཆུབ་སེམས་དཔའ་ཡིན་པའི་ཕྱིར། རྩ་བར་འདོད་ན། དེ་ཆོས་ཅན། ཁྱོད། སངས་རྒྱས་བྱང་ཆུབ་སེམས་དཔའ་ལས་འཁྲུངས་ཤིང་། །ཞེས་པའི་དངོས་བསྟན་གྱི་བྱང་སེམས་ཡིན་པར་ཐལ། འདོད་པའི་ཕྱིར། འདོད་ན། དེ་ཆོས་ཅན། མདོ་སྡེ་དཀོན་མཆོག་བརྩེགས་པ་ལས། བྱང་ཆུབ་སེམས་དཔའ་རྣམས་ལས་ནི། དེ་བཞིན་གཤེགས་པ་རྣམས་འབྱུང་ངོ་། །ཞེས་པའི་དངོས་བསྟན་གྱི་བྱང་ཆུབ་སེམས་དཔའ་ཡིན་པར་ཐལ། འདོད་པའི་ཕྱིར། འདོད་ན། དེ་ཆོས་ཅན། བྱང་ཆུབ་སེམས་དཔའ་རྣམས་ལ་ཕྱག་བྱའི་ཞེས་པའི་དངོས་བསྟན་གྱི་བྱང་ཆུབ་སེམས་དཔའ་ཡིན་པར་ཐལ། འདོད་པའི་ཕྱིར། འདོད་ན། དེ་ཆོས་ཅན། ཟླ་བ་ཚེས་པའི་དཔེས་མཚོན་པའི་བྱང་སེམས་ཡིན་པར་ཐལ། འདོད་པའི་ཕྱིར། ཁྱབ་སྟེ། དཀོན་མཆོག་བརྩེགས་པའི་མདོ་ལས། འོད་སྲུང་འདི་ལྟ་སྟེ། དཔེར་ན་ཟླ་བ་ཚེས་པ་ལ་ཕྱག་བྱའི། ཉ་བ་ལ་ནི་མ་ཡིན་ནོ། །འོད་སྲུང་དེ་བཞིན་དུ་གང་དག་ང་ལ་རབ་ཏུ་དང་བ་དེ་དག་གིས། བྱང་ཆུབ་སེམས་དཔའ་རྣམས་ལ་ཕྱག་བྱའི། དེ་བཞིན་གཤེགས་པ་རྣམས་ལ་ནི་དེ་ལྟར་མ་ཡིན་ནོ། དེ་ཅིའི་ཕྱིར་ཞེ་ན། བྱང་ཆུབ་སེམས་དཔའ་རྣམས་ལས་ནི་དེ་བཞིན་གཤེགས་པ་རྣམས་འབྱུང་ངོ་། །ཞེས་གསུངས་པའི་ཕྱིར། གོང་དུ་འདོད་ན། དེ་ཆོས་ཅན། སར་གནས་ཀྱི་བྱང་སེམས་ཡིན་པར་ཐལ། ཟླ་བ་ཚེས་པའི་དཔེས་མཚོན་པའི་བྱང་སེམས་ཡིན་པའི་ཕྱིར། ཁྱབ་སྟེ། ཀླུ་སྒྲུབ་ཀྱི་ཆོས་དབྱིངས་བསྟོད་པ་ལས། ཇི་ལྟར་ཚེས་པའི་ཟླ་བ་ལ། །རིམ་གྱིས་རིམ་གྱིས་འཕེལ་བ་ལྟར། །དེ་བཞིན་ས་ལ་ཞུགས་རྣམས་ཀྱི། །ཆོས་ཀྱི་སྐུ་ཡང་འཕེལ་བར་སྣང་། །ཞེས་གསུངས་པ་འཐད་པའི་ཕྱིར། གོང་དུ་འདོད་ན། དེ་ཆོས་ཅན། བྱང་སེམས་འཕགས་པ་ཡིན་པར་ཐལ། འདོད་པའི་ཕྱིར། འདོད་ན་མ་ཡིན་པར་ཐལ། བྱང་སེམས་སོ་སྐྱེ་ཡིན་པའི་ཕྱིར་ཏེ། བྱང་སེམས་སྦྱོར་ལམ་པ་དང་ཚོགས་ལམ་པ་གང་རུང་ཡིན་པའི་ཕྱིར། ༈ དེས་ན་རང་གི་ལུགས་ནི། རྒྱལ་སྲས་རྣམས་ཀྱི་རྒྱུ། །ཞེས་པའི་དངོས་བསྟན་གྱི་རྒྱལ་སྲས་ཡིན་ན། རྒྱལ་སྲས་འཕགས་པ་ཡིན་པས་ཁྱབ་སྟེ། རྒྱལ་སྲས་རྣམས་ཀྱི་ཞེས་པའི་དངོས་བསྟན་གྱི་རྒྱལ་སྲས་དང་། སངས་རྒྱས་བྱང་ཆུབ་སེམས་དཔའ་ལས་འཁྲུངས་ཤིང་། །ཞེས་པའི་དངོས་བསྟན་གྱི་བྱང་ཆུབ་སེམས་དཔའ་དང་། མདོ་ལས། བྱང་ཆུབ་སེམས་དཔའ་རྣམས་ལས་ནི་དེ་བཞིན་གཤེགས་པ་རྣམས་འབྱུང་ངོ་ཞེས་པའི་དངོས་བསྟན་གྱི་བྱང་ཆུབ་སེམས་དཔའ་དང་། རྒྱལ་སྲས་འཕགས་པ་དང་། བྱང་སེམས་འཕགས་པ་དང་། སར་གནས་ཀྱི་བྱང་ཆུབ་སེམས་དཔའ་རྣམས་དོན་གཅིག་མིང་གི་རྣམ་གྲངས་ཡིན་པ་ནི། དཔལ་ལྡན་ཟླ་བའི་ཞབས་དང་། ཀུན་མཁྱེན་བླ་མའི་དགོངས་པ་དཔྱིས་ཕྱིན་པ་ཡིན་ནོ། ༈ གང་ཕྱིར་བརྩེ་ཉིད་ཅེས་སོགས་ཀྱི་སྐབས་སུ་དཀའ་བའི་གནས་ལ་དཔྱད་པ་ལ་དགག་བཞག་གཉིས་ལས། དང་པོ་ནི། ཁ་ཅིག་ན་རེ། གང་ཕྱིར་བརྩེ་ཉིད་ཅེས་པའི་དངོས་བསྟན་གྱི་སྙིང་རྗེ་ཡིན་ན། སྙིང་རྗེའི་སེམས་དང་ཞེས་པའི་དངོས་བསྟན་གྱི་སྙིང་རྗེ་ཡིན་པས་ཁྱབ། ཞེས་དང་། ཡང་ཁ་ཅིག གང་ཕྱིར་བརྩེ་ཉིད་ཅེས་པའི་དངོས་བསྟན་གྱི་སྙིང་རྗེ་ཡིན་ན། བདག་གིས་ཐོག་མར་སྙིང་རྗེར་བསྟོད་པར་བགྱི། །ཞེས་པའི་དངོས་བསྟན་གྱི་སྙིང་རྗེ་ཡིན་པས་ཁྱབ་ཟེར་བ་མི་འཐད་དེ། དང་པོ་ལ། བྱང་སེམས་མཐོང་ལམ་པའི་རྒྱུད་ཀྱི་སྙིང་རྗེ་ཆོས་ཅན། དེར་ཐལ། དེའི་ཕྱིར། མ་གྲུབ་ན། དེ་ཆོས་ཅན། གང་ཕྱིར་བརྩེ་ཉིད་ཅེས་པའི་དངོས་བསྟན་གྱི་སྙིང་རྗེ་ཡིན་པར་ཐལ། སྤེལ་ལ་ཆུ་འདྲ་ཞེས་པའི་དངོས་བསྟན་གྱི་སྙིང་རྗེ་ཡིན་པའི་ཕྱིར་ཏེ། བྱང་སེམས་འཕགས་པའི་རྒྱུད་ཀྱི་སྙིང་རྗེ་ཡིན་པའི་ཕྱིར་ཏེ། ཆོས་ཅན་དེ་ཡིན་པའི་ཕྱིར། རྩ་བར་འདོད་ན། དེ་ཆོས་ཅན། སོ་སོ་སྐྱེ་བོའི་གནས་སྐབས་སུ་རྒྱུ་གསུམ་ཉམས་སུ་བླངས་པ་ལས། ཞེས་པའི་དངོས་བསྟན་གྱི་རྒྱུ་གསུམ་གང་རུང་ཡིན་པར་ཐལ། འདོད་པའི་ཕྱིར། འདོད་ན། དེ་ཆོས་ཅན། བྱང་སེམས་སོ་སྐྱེའི་རྒྱུད་ཀྱི་སྙིང་རྗེ་ཡིན་པར་ཐལ། འདོད་པའི་ཕྱིར། འདོད་ན་སླ། གཉིས་པ་ལ། ཤཱཀྱ་ཐུབ་པའི་རྒྱུད་ཀྱི་སྙིང་རྗེ་ཆོས་ཅན། དེར་ཐལ། དེའི་ཕྱིར། མ་གྲུབ་ན། དེ་ཆོས་ཅན། གང་ཕྱིར་བརྩེ་ཉིད་ཅེས་པའི་དངོས་བསྟན་གྱི་སྙིང་རྗེ་ཡིན་པར་ཐལ། ཡུན་རིང་དུ། །ལོངས་སྤྱོད་གནས་ལ་སྨིན་པ་ལྟ་བུར་འདོད་གྱུར་པ། །ཞེས་པའི་དངོས་བསྟན་གྱི་སྙིང་རྗེ་ཡིན་པའི་ཕྱིར། མ་གྲུབ་ན། དེར་ཐལ། འབྲས་བུ་སྨིན་པའི་དཔེས་མཚོན་པའི་སྙིང་རྗེ་ཡིན་པའི་ཕྱིར་ཏེ། སངས་རྒྱས་སའི་སྙིང་རྗེ་ཡིན་པའི་ཕྱིར་ཏེ། ཆོས་ཅན་དེ་ཡིན་པའི་ཕྱིར། རྩ་བར་འདོད་ན། དེ་ཆོས་ཅན། དང་པོར་ང་ཞེས་བདག་ལ་ཞེན་གྱུར་ཅིང་། །ཞེས་སོགས་ཀྱི་ཚིགས་བཅད་ཕྱེད་དང་གཉིས་ཀྱི་དངོས་བསྟན་གྱི་སྙིང་རྗེ་ཡིན་པར་ཐལ། འདོད་པའི་ཕྱིར། འདོད་ན། བྱང་སེམས་ཀྱི་རྒྱུད་ཀྱི་སྙིང་རྗེ་ཡིན་པར་ཐལ། འདོད་པའི་ཕྱིར། ཁྱབ་པ་གོང་དུ་དྲངས་པའི་རང་འགྲེལ་གྱི་ལུང་གིས་གྲུབ། འདོད་ན་སླ། ༈ གཉིས་པ་རང་གི་ལུགས་ནི། གང་ཕྱིར་བརྩེ་ཉིད་ཅེས་པའི་དངོས་བསྟན་གྱི་སྙིང་རྗེ་དེ་ལ། བྱང་སེམས་སོ་སྐྱེའི་རྒྱུད་ཀྱི་སྙིང་རྗེ། བྱང་སེམས་འཕགས་པའི་རྒྱུད་ཀྱི་སྙིང་རྗེ། སངས་རྒྱས་འཕགས་པའི་རྒྱུད་ཀྱི་སྙིང་རྗེ་དང་གསུམ་ཡོད་དེ། ས་བོན་དང་ནི་ཞེས་པའི་དངོས་བསྟན་གྱི་ས་བོན་གྱི་དཔེས་མཚོན་པའི་སྙིང་རྗེ་ཡིན་ན། བྱང་སེམས་སོ་སྐྱེའི་རྒྱུད་ཀྱི་སྙིང་རྗེ་ཡིན་པས་ཁྱབ། སྤེལ་ལ་ཆུ་འདྲ་ཞེས་པའི་དངོས་བསྟན་གྱི་ཆུའི་དཔེས་མཚོན་པའི་སྙིང་རྗེ་ཡིན་ན། བྱང་སེམས་འཕགས་པའི་རྒྱུད་ཀྱི་སྙིང་རྗེ་ཡིན་པས་ཁྱབ། ལོངས་སྤྱོད་གནས་ལ་སྨིན་པ་ལྟ་བུར་འདོད་གྱུར་པ། །ཞེས་པའི་དངོས་བསྟན་གྱི་འབྲས་བུ་སྨིན་པའི་དཔེས་མཚོན་པའི་སྙིང་རྗེ་ཡིན་ན། སངས་རྒྱས་སའི་སྙིང་རྗེ་ཡིན་པས་ཁྱབ་པའི་ཕྱིར། དེ་དག་གི་རྒྱུ་མཚན་ཡང་། འདིར་བསྟན་ས་བོན་གྱི་དཔེས་མཚོན་པའི་སྙིང་རྗེ་དེ་བྱང་སེམས་སོ་སྐྱེའི་རྒྱུད་ཀྱི་སྙིང་རྗེ་ཡིན་ཏེ། འདིར་བསྟན་ས་བོན་གྱི་དཔེས་མཚོན་པའི་སྙིང་རྗེ་དང་། སྙིང་རྗེའི་སེམས་དང་ཞེས་པའི་དངོས་བསྟན་གྱི་སྙིང་རྗེ་གཉིས་པོ་དོན་གཅིག་པའི་ཕྱིར། འདི་ལ་དགོངས་ནས་འཇུག་པ་དཀའ་འགྲེལ་ལས། སངས་རྒྱས་ཀྱི་ཆོས་སྐྱེད་པ་ལ་ཐོག་མར་ས་བོན་དང་འདྲ་བ་ནི། སེམས་བསྐྱེད་དང་གཉིས་སུ་མེད་པའི་ཡེ་ཤེས་དྲངས་པའི་ཚུལ་སྔར་བཤད་པ་དེ་ཉིད་དོ། །ཞེས་གསུངས་པའི་ཕྱིར་རོ། །དེ་བཞིན་དུ་འདིར་བསྟན་ཆུའི་དཔེས་མཚོན་པའི་སྙིང་རྗེ་དེ་བྱང་སེམས་འཕགས་པའི་རྒྱུད་ཀྱི་སྙིང་རྗེ་ཡིན་ཏེ། ས་བོན་གྱི་དཔེས་མཚོན་པའི་སྙིང་རྗེ་དེ་བྱང་སེམས་སོ་སྐྱེའི་རྒྱུད་ཀྱི་སྙིང་རྗེ་ཡིན་པའི་ཕྱིར་དང་། འཇུག་པ་རང་འགྲེལ་ལས། བྱང་ཆུབ་ཀྱི་སེམས་བསྐྱེད་དུ་ཟིན་ཀྱང་སྙིང་རྗེའི་ཆུས་ཡང་དང་ཡང་དུ་མ་བཅུས་ན་ངེས་པར་ཉན་ཐོས་དང་། རང་སངས་རྒྱས་ཀྱི་མྱ་ངན་ལས་འདའ་བར་འགྱུར། ཞེས་པའི་སེམས་བསྐྱེད་དེ་དོན་དམ་སེམས་བསྐྱེད་ཡིན་གྱི། ཐེག་ཆེན་སེམས་བསྐྱེད་སྤྱི་ཙམ་ལ་དགོངས་པ་མ་ཡིན་པའི་ཕྱིར། གལ་ཏེ་ཐེག་ཆེན་སེམས་བསྐྱེད་སྤྱི་ལ་དགོངས་པ་ཡིན་ན། ཐེག་ཆེན་སེམས་བསྐྱེད་ཐོབ་པའི་སེམས་ཅན་གྱི་རྒྱུད་ཀྱི་སྙིང་རྗེ་ཡིན་ན། ཆུའི་དཔེས་མཚོན་པའི་སྙིང་རྗེ་ཡིན་པས་ཁྱབ་པར་འགྱུར་ལ། དེ་ལྟར་ན་འདིར་བསྟན་ས་བོན་གྱི་དཔེས་མཚོན་པའི་སྙིང་རྗེ་དེ་བྱང་སེམས་སོ་སྐྱེའི་རྒྱུད་ཀྱི་སྙིང་རྗེ་མ་ཡིན་པར་ཐལ་བའི་སྐྱོན་གནས་སོ། །གལ་ཏེ་འདིར་སྐབས་ཀྱི་སེམས་བསྐྱེད་དེ། དོན་དམ་སེམས་བསྐྱེད་མ་ཡིན་པར་ཐལ། དོན་དམ་སེམས་བསྐྱེད་ཐོབ་ནས་ཐེག་དམན་དུ་ལྟུང་བ་མི་སྲིད་པའི་ཕྱིར་ཞེ་ན། བདེན་མོད་ཀྱང་། དེའི་སྐྱོན་མེད་དེ། དེར་སྐབས་ཀྱི་ཉན་རང་གི་མྱང་འདས་དེ། མྱང་འདས་བཏགས་པ་བ་ཡིན་པའི་ཕྱིར་དང་། སྙིང་རྗེའི་ཆུས་ཡང་དང་ཡང་དུ་མ་བཅུས་ན་ཞེས་པ་ཡང་རྟག་པ་མཐའ་བཟུང་ཡིན་པའི་ཕྱིར། ཀུན་རྫོབ་སེམས་བསྐྱེད་ཙམ་ཐོབ་པ་རྣམས་ནི་བརྩེ་བ་སྙིང་རྗེ་ཆེན་པོ་དང་བྲལ་ནས་ཐེག་དམན་དུ་ལྟུང་བ་ཡོད་དེ། བྱང་སེམས་ཚོགས་ལམ་པ་ལྟ་བུ་བརྩེ་བ་སྙིང་རྗེ་ཆེན་པོ་དང་བྲལ་ནས་ཐེག་དམན་དུ་ལྟུང་བ་ཡོད་པའི་ཕྱིར་ཏེ། མངོན་རྟོགས་རྒྱན་ལས། རྫོགས་པའི་བྱང་ཆུབ་རྣོན་པོ་ཡིས། །རྟོགས་སླ་རྟུལ་པོས་རྟོགས་དཀར་བཞེད། །ཅེས་གསུངས་པའི་ཕྱིར། འདི་ལ་དགོངས་ནས་འཇུག་པ་དཀའ་འགྲེལ་ལས། བར་དུ་སྤེལ་བ་ལ་ཆུ་དང་འདྲ་བ་ནི། བྱང་ཆུབ་ཀྱི་སེམས་བསྐྱེད་དུ་ཟིན་ཀྱང་། སྙིང་རྗེའི་ཆུས་ཡང་དང་ཡང་དུ་མ་བཅུས་ན་ངེས་པར་ཉན་ཐོས་དང་རང་སངས་རྒྱས་ཀྱི་མྱ་ངན་ལས་འདའ་བར་འགྱུར། ཞེས་གསུངས་ཏེ། འཕགས་པ་གྲོལ་སྡེས་སྐད་ཅིག་མ་བརྒྱད་པ་ལ་བྱམས་སོགས་ཚད་མེད་བཞི་མ་བསྒོམ་ན། སྐད་ཅིག་མ་དགུ་པ་ལ་སེམས་ཅན་གྱི་ཁམས་ལ་ལྟོས་པ་མེད་པར་འགོག་པར་ལྟུང་ཞེས་དང་། ས་བརྒྱད་པར་སྤྲོས་པ་མཐའ་དག་བཀག་པའི་འགོག་པ་ལས་རྒྱལ་བ་རྣམས་ཀྱིས་སློང་བར་མ་མཛད་ན། དེའི་ཚེ་དེ་ཉིད་དུ་མྱ་ངན་ལས་འདའ་བར་འགྱུར་རོ། །ཞེས་གསུངས་པ་དང་དོན་གཅིག་སྟེ། རེ་ཞིག་སེམས་ཅན་གྱི་དོན་རྒྱུན་ཆད་པའི་དགོངས་པ་ཅན་གྱི་མྱ་ངན་ལས་འདས་པའོ། །ཚོགས་ལམ་གྱི་གནས་སྐབས་སུ་ནི་སྙིང་རྗེ་དང་བྲལ་ན་དམན་པའི་མྱང་འདས་མཚན་ཉིད་པ་འགྱུར་བ་ཡང་ཡོད་དོ། །ཞེས་གསུངས་སོ། །ཡང་འདིར་བསྟན་འབྲས་བུ་ནི་སྨིན་པའི་སྙིང་རྗེ་དེ། སངས་རྒྱས་འཕགས་པའི་རྒྱུད་ཀྱི་སྙིང་རྗེ་ཡིན་ཏེ། དེ་མཐར་ཐུག་གི་འབྲས་བུ་ཐོབ་པའི་གནས་སྐབས་ཀྱི་སྙིང་རྗེ་ཡིན་པའི་ཕྱིར། དེ་སྐད་དུ་དཀའ་འགྲེལ་ལས། འབྲས་བུ་མཐའ་ཡས་པའི་གནས་སྐབས་ཐོབ་ཏུ་ཟིན་ཀྱང་སྙིང་རྗེའི་ཡོངས་སུ་སྨིན་པ་དང་བྲལ་ན། འདི་དུས་རིང་པོར་ཉེ་བར་སྤྱོད་པར་མི་འགྱུར་རོ། །ཞེས་གསུངས་པའི་ཕྱིར། དེས་ན་གང་ཕྱིར་བརྩེ་ཉིད་ཅེས་པའི་དངོས་བསྟན་གྱི་སྙིང་རྗེ་དང་། བདག་གིས་ཐོག་མར་སྙིང་རྗེ་བསྟོད་པར་བགྱི་ཞེས་པའི་དངོས་བསྟན་གྱི་སྙིང་རྗེ་གཉིས་ལ་ཁྱད་པར་ཡོད་དེ། གང་ཕྱིར་བརྩེ་ཉིད་ཅེས་པའི་དངོས་བསྟན་གྱི་སྙིང་རྗེ་དེ་ལ་སྔར་བཤད་པ་ལྟར་གསུམ་ཡོད་ལ། བདག་གིས་ཐོག་མར་སྙིང་རྗེ་བསྟོད་པར་བགྱི་ཞེས་པའི་དངོས་བསྟན་གྱི་སྙིང་རྗེ་ཡིན་ན། བྱང་སེམས་ཀྱི་རྒྱུད་ཀྱི་སྙིང་རྗེ་ཡིན་པས་ཁྱབ་པའི་ཕྱིར་ཏེ། རང་འགྲེལ་ལས། ཐོག་མར་བཅོམ་ལྡན་འདས་སྙིང་རྗེ་ཆེན་པོ་སངས་རྒྱས་ཉིད་ཀྱི་རྒྱུ་ཕུན་སུམ་ཚོགས་པ་དང་པོ། སེམས་ཅན་འཁོར་བའི་བཙོན་རར་བསྡམས་པ་སྐྱབས་མེད་པ་དཔག་ཏུ་མེད་པ་ཡོངས་སུ་སྐྱོབ་པའི་མཚན་ཉིད་ཅན་ལ་བསྟོད་པར་འོས་པ་ཉིད་དུ་བསྟན་པའི་ཕྱིར། ཞེས་གསུངས་པའི་ཕྱིར། མདོར་ན། བདག་གིས་ཐོག་མར་སྙིང་རྗེ་བསྟོད་པར་བགྱི། །ཞེས་པའི་དངོས་བསྟན་གྱི་སྙིང་རྗེ་དང་། འགྲེལ་པར། སྙིང་རྗེ་ཆེན་པོ་སངས་རྒྱས་ཉིད་ཀྱི་རྒྱུ་ཕུན་སུམ་ཚོགས་པ་དང་པོ་ཞེས་པའི་དངོས་བསྟན་གྱི་རྒྱུ་དང་པོ་དང་། བྱང་སེམས་ཀྱི་རྒྱུད་ཀྱི་བརྩེ་བ་སྙིང་རྗེ་ཆེན་པོ་དང་། འོག་གི དང་པོར་ང་ཞེས་བདག་ལ་ཞེན་གྱུར་ཅིང་། །ཞེས་སོགས་ཚིགས་བཅད་ཕྱེད་དང་གཉིས་ཀྱི་དངོས་བསྟན་གྱི་སྙིང་རྗེ་དང་། དབུ་མ་འཇུག་པའི་མཆོད་བརྗོད་ཀྱི་ཡུལ་དུ་གྱུར་པའི་སྙིང་རྗེ་རྣམས་ཡིན་ཁྱབ་མཉམ་ཡིན་པ་ནི་གནད་ཀྱི་དོན་ནོ། །འོ་ན་སངས་རྒྱས་སའི་སྙིང་རྗེ་ལ་དངོས་སུ་མཆོད་པར་མི་བརྗོད་པའི་རྒྱུ་མཚན་གང་ཞེ་ན། དེའི་རྒྱུ་མཚན་ཡོད་དེ། མཐར་ཐུག་གི་འབྲས་བུ་དོན་དུ་གཉེར་ན་རྒྱུའི་གནས་སྐབས་ལ་གཅེས་སྤྲས་སུ་བྱེད་དགོས་པར་ཤེས་པའི་ཆད་དུ་བྱང་སེམས་ཀྱི་རྒྱུད་ཀྱི་སྙིང་རྗེ་ལ་དངོས་སུ་མཆོད་པར་བརྗོད་པ་ཡིན་པའི་ཕྱིར་ཏེ། དཔེར་ན་དཀོན་མཆོག་བརྩེགས་པའི་མདོ་ལས། འོད་སྲུང་འདི་ལྟ་སྟེ། དཔེར་ན་ཟླ་བ་ཚེས་པ་ལ་ཕྱག་འཚལ་བ་ལྟར་ཉ་བ་ལ་ནི་མ་ཡིན་ནོ། །ཞེས་སོགས་གསུངས་པ་དང་དོན་མཐུན་པའི་ཕྱིར། སྔོན་ཆད་མཁས་རློམ་གཞན་གྱི་སྤྱོད་ཡུལ་དུ་མ་གྱུར་པའི་དོན་རྣམས་དཔྱིས་ཕྱིན་པར་བཤད་དོ། །ཚེ་རབས་སྔ་མར་གོམས་པ་དང་། །བཤེས་གཉེན་མཁས་པ་བསྟེན་པ་དང་། །ལྷག་པའི་ལྷ་ཡི་བྱིན་རླབས་ཀྱིས། །དཀའ་བའི་གནས་རྣམས་འདི་ལྟར་གོ །ཞེས་པ་བར་སྐབས་ཀྱི་ཚིགས་བཅད་དོ། ༈ དང་པོར་ང་ཞེས་བདག་ལ་ཞེན་གྱུར་ཅིང་། །ཞེས་སོགས་ཀྱི་སྐབས་སུ་གཞན་ལུགས་དགག་པ་དང་། རང་ལུགས་བཞག་པ་གཉིས། དང་པོ་ནི། ཁ་ཅིག་ན་རེ། འདིར་དངོས་བསྟན་གྱི་སྙིང་རྗེ་གསུམ་པོ་གང་རུང་ཡིན་ན། བྱང་སེམས་སོ་སྐྱེའི་རྒྱུད་ཀྱི་སྙིང་རྗེ་ཡིན་དགོས་ཏེ། དེ་ཡིན་ན། སྙིང་རྗེའི་སེམས་དང་གཉིས་སུ་མེད་བློ་དང་། །ཞེས་པའི་དངོས་བསྟན་གྱི་སྙིང་རྗེ་ཡིན་དགོས་པའི་ཕྱིར། ཞེས་ཟེར་བ་ནི་མི་འཐད་དེ། འོ་ན། རྣམ་པར་གྲོལ་བར་བྱ་ཕྱིར་སྙིང་རྗེའི་དབང་གྱུར་ཅིང་། །ཞེས་པའི་དངོས་བསྟན་གྱི་སྙིང་རྗེ་ཆོས་ཅན། བྱང་སེམས་སོ་སྐྱེའི་རྒྱུད་ཀྱི་སྙིང་རྗེ་ཡིན་པར་ཐལ། འདིར་དངོས་བསྟན་གྱི་སྙིང་རྗེ་གསུམ་པོ་གང་རུང་ཡིན་པའི་ཕྱིར་ཏེ། རང་བཞིན་ཉིད་ཀྱིས་སྟོང་པར་མཐོང་བ་ཡི། །ཞེས་པའི་དངོས་བསྟན་གྱི་སྙིང་རྗེ་ཡིན་པའི་ཕྱིར། མ་གྲུབ་ན། དེར་ཐལ། རྣམ་པར་གྲོལ་བར་བྱ་ཕྱིར་སྙིང་རྗེའི་དབང་གྱུར་ཞིང་། །ཞེས་པའི་རང་འགྲེལ་ལས། བྱང་ཆུབ་སེམས་དཔས་ཇི་སྐད་བཤད་པའི་ཚུལ་གྱིས་འགྲོ་བ་རང་བཞིན་མེད་པར་མཐོང་བ། སྙིང་རྗེའི་ཁྱད་པར་ཉིད་དུ་བཟུང་བའི་སེམས་གང་ཞེས་པའི་ཇི་སྐད་བཤད་པ་དེ། རང་བཞིན་ཉིད་ཀྱི་སྟོང་པར་མཐོང་བ་ཡི། །ཞེས་པ་ལ་བསྙོག་རིགས་པའི་ཕྱིར། རྩ་བར་འདོད་མི་ནུས་ཏེ། བྱང་སེམས་འཕགས་པའི་རྒྱུད་ཀྱི་སྙིང་རྗེ་ཡིན་པའི་ཕྱིར་ཏེ། རྒྱལ་སྲས་དང་པོ་པའི་རྒྱུད་ཀྱི་སྙིང་རྗེ་ཡིན་པའི་ཕྱིར་ཏེ། ཆོས་ཅན་ཡིན་པའི་ཕྱིར། དོན་འདི་ཡང་དཔྱོད་ལྡན་དག་གིས་རྟོགས་པར་བྱ་དགོས་སོ། །ཡང་ཁ་ཅིག་ན་རེ། འདིར་དངོས་བསྟན་གྱི་སྙིང་རྗེ་གསུམ་པོ་ཕན་ཚུན་འགལ་ཞིང་། སྤྱིར་སྙིང་རྗེ་གསུམ་པོ་མི་འགལ་ཏེ། ཐེག་ཆེན་འཕགས་པའི་རྒྱུད་ཀྱི་སྙིང་རྗེ་གསུམ་པོ་ཡིན་ཁྱབ་མཉམ་ཡིན་པའི་ཕྱིར། ཞེས་གསུངས་པ་ཡང་མི་འཐད་དེ། འོ་ན་ས་དང་པོའི་རྗེས་ཐོབ་ལ་གནས་པའི་བྱང་སེམས་ཀྱི་རྒྱུད་ཀྱི་སེམས་ཅན་ལ་དམིགས་པའི་སྙིང་རྗེ་ཆོས་ཅན། ཐེག་ཆེན་འཕགས་པའི་རྒྱུད་ཀྱི་དམིགས་མེད་ཀྱི་སྙིང་རྗེ་ཡིན་པར་ཐལ། དེའི་རྒྱུད་ཀྱི་སེམས་ཅན་ལ་དམིགས་པའི་སྙིང་རྗེ་ཡིན་པའི་ཕྱིར། ཁྱབ་པ་ཁས། མ་གྲུབ་ན་སླ། འདོད་ན། དེ་ཆོས་ཅན། དོན་དམ་བདེན་པ་འཛིན་སྟངས་ཀྱི་ཡུལ་གྱི་གཙོ་བོར་བྱེད་པའི་སྙིང་རྗེ་ཡིན་པར་ཐལ། འདོད་པའི་ཕྱིར། འདོད་ན། དེ་ཆོས་ཅན། དེ་མ་ཡིན་པར་ཐལ། ཀུན་རྫོབ་འཛིན་སྟངས་ཀྱི་ཡུལ་གྱི་གཙོ་བོར་བྱེད་པའི་སྙིང་རྗེ་ཡིན་པའི་ཕྱིར་ཏེ། དམིགས་བཅས་ཀྱི་སྙིང་རྗེ་ཡིན་པའི་ཕྱིར་ཏེ། སེམས་ཅན་ལ་དམིགས་པའི་སྙིང་རྗེ་དང་ཆོས་ལ་དམིགས་པའི་སྙིང་རྗེ་གང་རུང་ཡིན་པའི་ཕྱིར། གཞན་ཡང་། རྩོད་གཞི་སྔ་མ་དེ་ཆོས་ཅན། ཐེག་ཆེན་འཕགས་པའི་རྒྱུད་ཀྱི་ཆོས་ལ་དམིགས་པའི་སྙིང་རྗེ་ཡིན་པར་ཐལ། དེའི་རྒྱུད་ཀྱི་སེམས་ཅན་ལ་དམིགས་པའི་སྙིང་རྗེ་ཡིན་པའི་ཕྱིར། ཁྱབ་པ་ཁས། རྟགས་སླ། འདོད་ན། དེ་ཆོས་ཅན། རང་གི་དམིགས་ཡུལ་དུ་གྱུར་པའི་སེམས་ཅན་ཁྱབ་པ་འདུ་བྱེད་ཀྱི་སྡུག་བསྔལ་དང་ལྡན་པ་ཙམ་དུ་མཐོང་བའི་སྙིང་རྗེ་ཡིན་པར་ཐལ། འདོད་པའི་ཕྱིར། ཁྱབ་སྟེ། ཆོས་ལ་དམིགས་པའི་སྙིང་རྗེའི་གོ་དོན་གཅིག་ཡོད་པའི་ཕྱིར། གོང་དུ་འདོད་ན། དེ་ཆོས་ཅན། དེ་མ་ཡིན་པར་ཐལ། རང་གི་དམིགས་ཡུལ་དུ་གྱུར་པའི་སེམས་ཅན་སྡུག་བསྔལ་གྱི་སྡུག་བསྔལ་དང་། འགྱུར་བའི་སྡུག་བསྔལ་ཅི་རིགས་པའི་སྡུག་བསྔལ་དང་ལྡན་པ་ཙམ་དུ་མཐོང་བའི་སྙིང་རྗེ་ཡིན་པའི་ཕྱིར་ཏེ། འདིར་བསྟན་སེམས་ཅན་ལ་དམིགས་པའི་སྙིང་རྗེ་ཡིན་པའི་ཕྱིར། ཁྱབ་སྟེ། དཀའ་འགྲེལ་ལས། མདོར་ན་རྟག་མི་རྟག་དང་རང་བཞིན་ཡོད་མེད་སོགས་གང་གིས་ཀྱང་ཁྱད་པར་དུ་མ་བྱས་པར་ལས་ཉོན་གྱིས་འཁོར་བར་རང་དབང་མེད་པར་འཕྱན་པའི་འགྲོ་བ་ཙམ་ལ་དམིགས་པ་ནི་འདིའི་དམིགས་པའི་ཁྱད་པར་རོ། །ཞེས་གསུངས་པའི་ཕྱིར། གོང་དུ་མ་གྲུབ་ན། དེར་ཐལ། བྱང་སེམས་ཀྱི་རྒྱུད་ཀྱི་སེམས་ཅན་ལ་དམིགས་པའི་སྙིང་རྗེ་ཡིན་པའི་ཕྱིར། ཁྱབ་སྟེ། བྱང་སེམས་ཀྱི་རྒྱུད་ཀྱི་དམིགས་མེད་ཀྱི་སྙིང་རྗེ་ཡིན་ན། རང་བཞིན་ཉིད་ཀྱི་སྟོང་པར་མཐོང་བ་ཡི། །ཞེས་པའི་དངོས་བསྟན་གྱི་སྙིང་རྗེ་ཡིན་དགོས་པའི་ཕྱིར། ཡང་ཁ་ཅིག སྙིང་རྗེ་གསུམ་པོ་མི་འགལ་ཏེ། སེམས་ཅན་ལ་དམིགས་པའི་སྙིང་རྗེ་ཡིན་ན། ཆོས་ལ་དམིགས་པའི་སྙིང་རྗེ་ཡིན་པས་ཁྱབ། ཆོས་ལ་དམིགས་པའི་སྙིང་རྗེ་ཡིན་ན། དམིགས་མེད་ལ་དམིགས་པའི་སྙིང་རྗེ་ཡིན་པས་ཁྱབ་པའི་ཕྱིར་ཏེ། སེམས་ཅན་ལ་དམིགས་པའི་སྙིང་རྗེའི་དམིགས་ཡུལ་ཡིན་ན། ཆོས་ལ་དམིགས་པའི་སྙིང་རྗེའི་དམིགས་ཡུལ་ཡིན་པས་ཁྱབ། ཆོས་ལ་དམིགས་པའི་སྙིང་རྗེའི་དམིགས་ཡུལ་ཡིན་ན། དམིགས་མེད་ལ་དམིགས་པའི་སྙིང་རྗེ་ཡིན་པས་ཁྱབ་པའི་ཕྱིར། ཞེས་ཟེར་བ་ནི་ཀུན་མཁྱེན་བླ་མའི་གསུང་ལ་མ་སྦྱངས་པའི་བབ་བཅོལ་འབའ་ཞིག་ཏུ་བས་ཏེ། འོ་ན་བྱང་སེམས་སོ་སྐྱེའི་རྒྱུད་ཀྱི་སྙིང་རྗེ་ཡིན་ན། བྱང་སེམས་འཕགས་པའི་རྒྱུད་ཀྱི་སྙིང་རྗེ་ཡིན་པས་ཁྱབ། བྱང་སེམས་འཕགས་པའི་རྒྱུད་ཀྱི་སྙིང་རྗེ་ཡིན་ན། སངས་རྒྱས་འཕགས་པའི་རྒྱུད་ཀྱི་སྙིང་རྗེ་ཡིན་པས་ཁྱབ་པའི་ཁྱད་པར་འཐད་པར་ཐལ། དམིགས་ཡུལ་ལ་དེའི་ཕྱིར། འཁོར་གསུམ། ཡང་ཁ་ཅིག་སྙིང་རྗེ་ཕྱི་མ་གཉིས་ཀྱང་སེམས་ཅན་ལ་དམིགས་པའི་སྙིང་རྗེ་ཡིན་ཏེ། རྒྱུ་མཚན་ནི། དེ་གཉིས་ཆོས་ཅན། སེམས་ཅན་ལ་དམིགས་པའི་སྙིང་རྗེ་ཡིན་པར་ཐལ། སྙིང་རྗེ་ཡིན་པ་གང་ཞིག ཁྱོད་ཀྱི་དམིགས་ཡུལ་དུ་གྱུར་པའི་སེམས་ཅན་ཡོད་པའི་ཕྱིར། དེས་ན་སྙིང་རྗེ་ཡིན་ན། སེམས་ཅན་ལ་དམིགས་པའི་སྙིང་རྗེ་ཡིན་པས་ཁྱབ་ཟེར་བ་མི་འཐད་དེ། འོ་ན་སེམས་ཅན་ལ་དམིགས་པའི་སྙིང་རྗེ་ཆོས་ཅན། ཆོས་ལ་དམིགས་པའི་སྙིང་རྗེ་ཡིན་པར་ཐལ། སྙིང་རྗེ་གང་ཞིག ཁྱོད་ཀྱི་དམིགས་ཡུལ་དུ་གྱུར་པའི་ཆོས་ཡོད་པའི་ཕྱིར། ཁྱབ་པ་མཚུངས། ཡང་དེ་ཆོས་ཅན། དམིགས་མེད་ལ་དམིགས་པའི་སྙིང་རྗེ་ཡིན་པར་ཐལ། སྙིང་རྗེ་གང་ཞིག ཁྱོད་ཀྱི་དམིགས་ཡུལ་དུ་གྱུར་པའི་དམིགས་མེད་ཡོད་པའི་ཕྱིར། ཁྱབ་པ་མཚུངས། ཕྱི་མ་མ་གྲུབ་ན། དེར་ཐལ། ཁྱོད་ཀྱི་དམིགས་ཡུལ་དུ་གྱུར་པའི་རང་བཞིན་གྱི་སྟོང་པ་ཡོད་པའི་ཕྱིར་ཏེ། ཁྱོད་ཀྱི་དམིགས་ཡུལ་དུ་གྱུར་པའི་བདེན་སྟོང་ཡོད་པའི་ཕྱིར། གཞན་ཡང་། ཁྱོད་ཀྱི་ཁས་བླངས་དེ་ལྟར་ན། སྙིང་རྗེ་གསུམ་པོ་ཡིན་ཁྱབ་མཉམ་དུ་ཁས་ལེན་དགོས་པར་འགྱུར་ཏེ། སྙིང་རྗེ་ཡིན་ན། སེམས་ཅན་ལ་དམིགས་པའི་སྙིང་རྗེ་ཡིན་པས་ཁྱབ། དེ་ཡིན་ན་ཆོས་ལ་དམིགས་པའི་སྙིང་རྗེ་དང་། དམིགས་མེད་ལ་དམིགས་པའི་སྙིང་རྗེ་ཡིན་པས་ཁྱབ་པ་ཡང་ཁས་ལེན་དགོས་པའི་ཕྱིར། མ་གྲུབ་ན། ཆོས་ལ་དམིགས་པའི་སྙིང་རྗེ་མ་ཡིན་པར་གྱུར་པའི་སྙིང་རྗེ་ཆོས་ཅན། ཆོས་ལ་དམིགས་པའི་སྙིང་རྗེ་ཡིན་པར་ཐལ། སྙིང་རྗེ་གང་ཞིག ཁྱོད་ཀྱི་དམིགས་ཡུལ་དུ་གྱུར་པའི་ཆོས་ཡོད་པའི་ཕྱིར། འཁོར་གསུམ། ཡང་དམིགས་མེད་ཀྱི་སྙིང་རྗེ་མ་ཡིན་པར་གྱུར་པའི་སྙིང་རྗེ་ཆོས་ཅན། དམིགས་མེད་ལ་དམིགས་པའི་སྙིང་རྗེ་ཡིན་པར་ཐལ། སྙིང་རྗེ་གང་ཞིག ཁྱོད་ཀྱི་དམིགས་ཡུལ་དུ་གྱུར་པའི་དམིགས་མེད་ཡོད་པའི་ཕྱིར། འཁོར་གསུམ། ཡང་ཁ་ཅིག་ན་རེ། འདིར་བསྟན་སེམས་ཅན་ལ་དམིགས་པའི་སྙིང་རྗེ་ཡིན་ན། སོ་སྐྱེ་དང་ཉན་རང་སློབ་པ་ཐམས་ཅད་དམིགས་ཡུལ་དུ་བྱེད་པའི་སྙིང་རྗེ་ཡིན་པས་ཁྱབ། འདིར་བསྟན་ཆོས་ལ་དམིགས་པའི་སྙིང་རྗེ་ཡིན་ན། སོ་སྐྱེ་ཉན་རང་སློབ་མི་སློབ་བྱང་འཕགས་རྗེས་ཐོབ་པ་ཐམས་ཅད་དམིགས་ཡུལ་དུ་བྱེད་པས་ཁྱབ། འདིར་བསྟན་དམིགས་མེད་ལ་དམིགས་པའི་སྙིང་རྗེ་ཡིན་ན། སོ་སོའི་སྐྱེ་བོ་ནས་ས་བཅུའི་མཉམ་གཞག་ལ་གནས་པའི་བྱང་སེམས་ཀྱི་བར་ཐམས་ཅད་དམིགས་ཡུལ་དུ་བྱེད་པས་ཁྱབ་སྟེ། འཇུག་པ་དཀའ་འགྲེལ་ལས། དང་པོའི་ཡུལ་ནི་སོ་སྐྱེ་དང་ཉན་རང་སློབ་པ་རྣམས་ཡིན་ལ། གཉིས་པའི་ཡུལ་ནི་དེའི་སྟེང་དུ་ཉན་རང་མི་སློབ་པ་དང་། ས་བཅུའི་རྗེས་ཐོབ་ལ་གནས་པའི་བྱང་སེམས་རྣམས་ཡིན་ཅིང་། གསུམ་པའི་ཡུལ་ནི་དེ་དག་གི་སྟེང་དུ་ས་བཅུའི་མཉམ་གཞག་ལ་གནས་པའི་བྱང་སེམས་རྣམས་ཀྱང་ཡིན་པར་ཤེས་པར་བྱའོ། །ཞེས་གསུངས་པའི་ཕྱིར་ལ། ཞེས་ཟེར་བ་ནི་མི་འཐད་དེ། འོ་ན་རང་གི་ཚེ་འདིའི་མ་ཙམ་འགྱུར་བའི་སྡུག་བསྔལ་དང་ལྡན་པར་མཐོང་ནས། དེ་ལས་སྐྱོབ་པར་འདོད་པའི་རྣམ་པ་ཅན་གྱི་བྱང་སེམས་ཚོགས་ལམ་པའི་རྒྱུད་ཀྱི་སྙིང་རྗེ་ཆོས་ཅན། དམ་བཅའ་དང་པོ་དེར་ཐལ། དེའི་ཕྱིར། མ་གྲུབ་ན། དེར་ཐལ། བྱང་སེམས་སོ་སྐྱེའི་རྒྱུད་ཀྱི་སེམས་ཅན་ལ་དམིགས་པའི་སྙིང་རྗེ་ཡིན་པའི་ཕྱིར་ཏེ། ཆོས་ཅན་དེ་ཡིན་པའི་ཕྱིར། རྩ་བར་འདོད་ན། མ་ཡིན་པར་ཐལ། རང་གི་ཚེ་འདིའི་དྲིན་ཅན་གྱི་མ་ཁོ་ན་དམིགས་ཡུལ་དུ་བྱེད་པའི་སྙིང་རྗེ་ཡིན་པའི་ཕྱིར་ཏེ། རང་གི་དྲིན་ཅན་གྱི་མ་ཙམ་ལ་དམིགས་པའི་སྙིང་རྗེ་ཡིན་པའི་ཕྱིར། དམ་བཅའ་གཉིས་པ་ལ། བྱང་སེམས་ཚོགས་ལམ་པའི་རྒྱུད་ཀྱི་ཆོས་ལ་དམིགས་པའི་སྙིང་རྗེ་ཆོས་ཅན། དེར་ཐལ། དེའི་ཕྱིར། མ་གྲུབ་ན་སླ། རྩ་བར་འདོད་མི་ནུས་ཏེ། བྱང་སེམས་འཕགས་པ་རྗེས་ཐོབ་པ་དམིགས་ཡུལ་དུ་མི་བྱེད་པའི་ཕྱིར། མ་གྲུབ་ན། དེར་ཐལ། བྱང་སེམས་ཚོགས་ལམ་པའི་རྒྱུད་ལ་བྱང་སེམས་འཕགས་པ་རྗེས་ཐོབ་པ་སྡུག་བསྔལ་ལས་སྐྱོབ་པར་འདོད་པའི་བློ་མེད་པའི་ཕྱིར་ཏེ། བྱང་སེམས་སོ་སྐྱེའི་རྒྱུད་ལ་བྱང་སེམས་འཕགས་པ་སྡུག་བསྔལ་ལས་སྐྱོབ་པར་འདོད་པའི་རྣམ་པ་ཅན་གྱི་བློ་མི་སྲིད་པའི་ཕྱིར། མ་གྲུབ་ན། དེར་ཐལ། བྱང་སེམས་འཕགས་པའི་རྒྱུད་ལ་སངས་རྒྱས་འཕགས་པ་སྡུག་བསྔལ་ལས་སྐྱོབ་པར་འདོད་པའི་རྣམ་པ་ཅན་གྱི་བློ་མི་སྲིད་པའི་ཕྱིར། དམ་བཅའ་གསུམ་པ་ལ། བྱང་སེམས་སོ་སྐྱེའི་རྒྱུད་ཀྱི་དམིགས་མེད་ལ་དམིགས་པའི་སྙིང་རྗེ་ཆོས་ཅན། དེར་ཐལ། དེའི་ཕྱིར། འདོད་མི་ནུས་ཏེ། ཁྱོད་ཀྱིས་བྱང་སེམས་འཕགས་པ་དམིགས་ཡུལ་དུ་བྱེད་མི་ནུས་པའི་ཕྱིར། མ་གྲུབ་ན་རིགས་འགྲེ། ༈ གཉིས་པ་རང་ལུགས་བཞག་པ་ལ། སྙིང་རྗེ་གསུམ་གྱི་མཚན་ཉིད་བཤད་པ། སྙིང་རྗེ་གསུམ་པོ་འགལ་ཚུལ་བཤད་པ། སྙིང་རྗེ་གསུམ་གྱི་དམིགས་ཡུལ་བཤད་པ་དང་གསུམ། དང་པོ་ནི། འཇུག་པ་དཀའ་འགྲེལ་ལས། སེམས་ཅན་དང་ཆོས་དང་དམིགས་པ་མེད་པ་ལ་དམིགས་པའི་སྙིང་རྗེ་གསུམ་གྱི་མཚན་ཉིད་རིམ་བཞིན། སྡུག་བསྔལ་གྱི་སྡུག་བསྔལ་དང་འགྱུར་བའི་སྡུག་བསྔལ་གྱིས་ཁྱད་པར་དུ་བྱས་པའི་འགྲོ་བ་ལ་དམིགས་ནས་སྡུག་བསྔལ་དེ་ལས་སྐྱོབ་པར་འདོད་པའི་རྣམ་པ་ཅན་དང་། འདུ་བྱེད་ཀྱི་སྡུག་བསྔལ་གྱིས་ཁྱད་པར་དུ་བྱས་པའི་འགྲོ་བ་ལ་དམིགས་ནས་སྡུག་བསྔལ་དེ་ལས་སྐྱོབ་པར་འདོད་པའི་རྣམ་པ་ཅན་དང་། རང་བཞིན་གྱིས་སྟོང་པས་ཁྱད་པར་དུ་བྱས་པའི་འགྲོ་བ་ལ་དམིགས་ནས་སངས་རྒྱས་ཉིད་ཡང་དག་པར་ཐོབ་པར་འདོད་པའི་སྒོ་ནས་སྐྱོབ་པའི་རྣམ་པ་ཅན་ཏེ། ཞེས་གསུངས་པའི་དོན་འདི་ལྟར་ཡིན་ཏེ། བྱང་སེམས་ཀྱི་རྒྱུད་ཀྱི་སྙིང་རྗེ་གང་ཞིག རང་གི་དམིགས་ཡུལ་དུ་གྱུར་པའི་སེམས་ཅན་དེ་སྡུག་བསྔལ་གྱི་སྡུག་བསྔལ་དང་། འགྱུར་བའི་སྡུག་བསྔལ་གང་རུང་དང་ལྡན་པ་ཙམ་དུ་མཐོང་ནས། སྡུག་བསྔལ་དེ་ལས་སྐྱོབ་པའི་རྣམ་པ་ཅན་དེ་འདིར་བསྟན་སེམས་ཅན་ལ་དམིགས་པའི་སྙིང་རྗེའི་མཚན་ཉིད། ཡང་དེ་གང་ཞིག རང་གི་དམིགས་ཡུལ་དུ་གྱུར་པའི་སེམས་ཅན་དེ་འདུ་བྱེད་ཀྱི་སྡུག་བསྔལ་དང་ལྡན་པ་ཙམ་དུ་མཐོང་ནས། སྡུག་བསྔལ་དེ་ལས་སྐྱོབ་པར་འདོད་པའི་རྣམ་པ་ཅན་དེ་འདིར་བསྟན་ཆོས་ལ་དམིགས་པའི་སྙིང་རྗེའི་མཚན་ཉིད། ཡང་དེ་གང་ཞིག རང་གི་དམིགས་ཡུལ་དུ་གྱུར་པའི་སེམས་ཅན་དེ་རང་བཞིན་གྱིས་མི་དམིགས་པར་མཐོང་ནས་སྡུག་བསྔལ་ལས་སྐྱོབ་པར་འདོད་པའི་རྣམ་པ་ཅན་དེ་འདིར་བསྟན་དམིགས་མེད་ལ་དམིགས་པའི་སྙིང་རྗེའི་མཚན་ཉིད་ཡིན་ནོ། །འདིར་ཁ་ཅིག དེ་དང་དེའི་ཁྱད་པར་དུ་བྱས་ཞེས་པའི་ཚིག་རྣམས་ཀྱི་དོན། དེ་དང་དེ་ཡིན་པ་ལ་འཆད་པ་ནི་ཤིན་ཏུ་ནོར་ཏེ། འོ་ན་སྡུག་བསྔལ་གྱི་སྡུག་བསྔལ་དང་འགྱུར་བའི་སྡུག་བསྔལ་གང་རུང་ཡིན་པའི་འགྲོ་བ་ཡོད་པར་ཐལ། ཁས་བླངས་དེའི་ཕྱིར། འདོད་ན། ངན་སོང་གི་སེམས་ཅན་དེ་དེ་ཡིན་པར་ཐལ། འདོད་པ་དེའི་ཕྱིར། འདོད་ན། ངན་སོང་གི་སེམས་ཅན་ཆོས་ཅན། སྡུག་བསྔལ་དེ་གཉིས་གང་རུང་མ་ཡིན་པར་ཐལ། སྡུག་བསྔལ་དེ་གཉིས་གང་རུང་མྱོང་མཁན་གྱི་གང་ཟག་ཡིན་པའི་ཕྱིར། དེས་ན་དེ་དང་དེས་ཁྱད་པར་དུ་བྱས་ཞེས་པའི་དོན་བཤད་མ་ཐག་པ་ལྟར་ཡིན་ཅིང་དེ་ཉིད་གཞུང་དང་ཡང་མཐུན་ཏེ། གཞུང་ལས། གཡོ་བར་མཐོང་བ་ཡི། །ཞེས་དང་། རང་བཞིན་ཉིད་ཀྱི་སྟོང་པར་མཐོང་བ་ཡི། །ཞེས་གསུངས་པའི་ཕྱིར། གཉིས་པ་ནི། འདིར་བསྟན་སྙིང་རྗེ་གསུམ་པོ་འགལ་བར་མ་ཟད་སྤྱིར་གྱི་སྙིང་རྗེ་གསུམ་པོ་ཡང་འགལ་བ་ཡིན་ཏེ། སྙིང་རྗེ་དང་པོ་གཉིས་པོ་གང་རུང་ཡིན་ན། ཀུན་རྫོབ་འཛིན་སྟངས་ཀྱི་ཡུལ་གྱི་གཙོ་བོར་བྱེད་པའི་སྙིང་རྗེ་ཡིན་པས་ཁྱབ། དམིགས་མེད་ལ་དམིགས་པའི་སྙིང་རྗེ་ཡིན་ན། དོན་དམ་འཛིན་སྟངས་ཀྱི་ཡུལ་གྱི་གཙོ་བོར་བྱེད་པའི་སྙིང་རྗེ་ཡིན་པས་ཁྱབ་པའི་ཕྱིར་ཏེ། སྙིང་རྗེ་དང་པོ་གཉིས་པོ་གང་རུང་ཡིན་ན་ཀུན་རྫོབ་ལ་དམིགས་པའི་སྙིང་རྗེ་ཡིན་པས་ཁྱབ། སྙིང་རྗེ་གསུམ་པ་ཡིན་ན། དོན་དམ་ལ་དམིགས་པའི་སྙིང་རྗེ་ཡིན་པས་ཁྱབ་པའི་ཕྱིར། སྙིང་རྗེ་སྔ་མ་གཉིས་ཀྱང་འགལ་བ་ཡིན་ཏེ། དེ་གཉིས་ལ་འཛིན་སྟངས་སམ་ཞེན་སྟངས་མི་འདྲ་བའི་ཁྱད་པར་རེ་རེ་ཡོད་པའི་ཕྱིར། དེས་ན་སེམས་ཅན་དམིགས་ཡུལ་དུ་བྱེད་པའི་སྙིང་རྗེ་དང་། ཆོས་དམིགས་ཡུལ་དུ་བྱེད་པའི་སྙིང་རྗེ་དང་། དམིགས་མེད་དམིགས་ཡུལ་དུ་བྱེད་པའི་སྙིང་རྗེ་གསུམ་ལ་རིམ་པ་བཞིན། སེམས་ཅན་ལ་དམིགས་པའི་སྙིང་རྗེ་སོགས་གསུམ་དུ་འཇོག་པ་ནི་གཞུང་འདིའི་དགོངས་པ་གཏན་ནས་མ་ཡིན་ཏེ། འདི་གསུམ་གྱི་ཁྱད་པར་རང་རང་གི་འཛིན་སྟངས་ཀྱི་ཁྱད་པར་མི་འདྲ་བ་རེ་རེ་ཡོད་པའི་སྒོ་ནས་འཇོག་པའི་ཕྱིར་ཏེ། འདིར་བསྟན་སེམས་ཅན་ལ་དམིགས་པའི་སྙིང་རྗེ་ཡིན་ན། རང་གི་དམིགས་ཡུལ་དུ་གྱུར་པའི་སེམས་ཅན་སྡུག་བསྔལ་སྔ་མ་གཉིས་གང་རུང་དང་ལྡན་པ་ཙམ་འཛིན་སྟངས་ཀྱི་ཡུལ་གྱི་གཙོ་བོར་བྱེད་པའི་སྙིང་རྗེ་ཡིན་པས་ཁྱབ། འདིར་བསྟན་ཆོས་ལ་དམིགས་པའི་སྙིང་རྗེ་ཡིན་ན། རང་གི་དམིགས་ཡུལ་དུ་གྱུར་པའི་སེམས་ཅན་སྐད་ཅིག་གིས་འཇིགས་པ་ཙམ་འཛིན་སྟངས་ཀྱི་ཡུལ་གྱི་གཙོ་བོར་བྱེད་པས་ཁྱབ། འདིར་བསྟན་དམིགས་མེད་ལ་དམིགས་པའི་སྙིང་རྗེ་ཡིན་ན། རང་གི་དམིགས་ཡུལ་དུ་གྱུར་པའི་སེམས་ཅན་རང་བཞིན་གྱིས་མི་དམིགས་པ་འཛིན་སྟངས་ཀྱི་ཡུལ་གྱི་གཙོ་བོར་བྱེད་པའི་སྙིང་རྗེ་ཡིན་པས་ཁྱབ་པའི་ཕྱིར། དོན་འདི་ལ་དགོངས་ནས། དཔལ་ལྡན་ཟླ་བའི་ཞལ་སྔ་ནས། ད་ནི་དམིགས་པའི་བྱེ་བྲག་ལ་འཇུག་པའི་སྒོ་ནས་ཀྱང་། སྙིང་རྗེ་རང་གི་ངོ་བོའི་ཁྱད་པར་མངོན་པར་གསལ་བར་བྱ་སྟེ། ཞེས་དང་། ཀུན་མཁྱེན་བླ་མའི་འཇུག་པ་དཀའ་འགྲེལ་ལས་ཀྱང་། དམིགས་པ་སོ་སོར་བཤད་ཅེས་གསུངས་སོ། །དེས་ན་འཕགས་པའི་མཉམ་གཞག་པའི་རྒྱུད་ཀྱི་སྙིང་རྗེ་ཡིན་ན། དམིགས་མེད་ལ་དམིགས་པའི་སྙིང་རྗེ་ཡིན་པས་ཁྱབ་སྟེ། དེ་ཡིན་ན། དོན་དམ་འཛིན་སྟངས་ཀྱི་ཡུལ་གྱི་གཙོ་བོར་བྱེད་པའི་སྙིང་རྗེ་ཡིན་དགོས་པའི་ཕྱིར། འཕགས་པ་འོག་མ་གསུམ་པོ་གང་རུང་གི་རྗེས་ཐོབ་ལ་གནས་པའི་གང་ཟག་གི་རྒྱུད་ཀྱི་སྙིང་རྗེ་ཡིན་ན། སྙིང་རྗེ་སྔ་མ་གཉིས་པོ་གང་རུང་ཡིན་དགོས་ཞིང་། དམིགས་མེད་ལ་དམིགས་པའི་སྙིང་རྗེ་མ་ཡིན་དགོས་ཏེ། དེ་ཡིན་ན། དོན་དམ་འཛིན་སྟངས་ཀྱི་ཡུལ་གྱི་གཙོ་བོར་བྱེད་པའི་སྙིང་རྗེ་མ་ཡིན་དགོས་པའི་ཕྱིར་ཏེ། འཕགས་པ་འོག་མ་གསུམ་པོ་གང་རུང་གི་རྗེས་ཐོབ་ཡེ་ཤེས་ཀྱི་འཛིན་སྟངས་ཀྱི་ཡུལ་གྱི་གཙོ་བོར་ཡིན་ན། ཀུན་རྫོབ་ཡིན་དགོས་པའི་ཕྱིར། འཇུག་པ་ལས། བཅོས་མར་གྱུར་པའི་དངོས་ནི་ཀུན་རྫོབ་ཏུའོ། །ཞེས་གསུངས་པའི་ཕྱིར། གསུམ་པ་སྙིང་རྗེ་གསུམ་གྱི་དམིགས་ཡུལ་བཤད་པ་ནི། སོ་སོའི་སྐྱེ་བོ་དང་ཐེག་དམན་སློབ་པ་འཕགས་པ་རྣམས་འདིར་བསྟན་སེམས་ཅན་ལ་དམིགས་པའི་སྙིང་རྗེའི་དམིགས་ཡུལ་ཡིན་ཏེ། འཁོར་བའི་སྡུག་བསྔལ་ལས་མ་ཐར་བའི་སེམས་ཅན་ཐམས་ཅད་འདིར་བསྟན་སྙིང་རྗེ་དང་པོའི་དམིགས་ཡུལ་ཡིན་པའི་ཕྱིར། འོན་ཀྱང་སོ་སོའི་སྐྱེ་བོ་ཡིན་ན། འདིར་བསྟན་སྙིང་རྗེ་དང་པོའི་དམིགས་ཡུལ་ཡིན་པས་མ་ཁྱབ་སྟེ། ཐེག་དམན་དགྲ་བཅོམ་གྱི་རྟོགས་པ་སྔོན་སོང་གི་བྱང་སེམས་སོ་སྐྱེ་ཡོད་པའི་ཕྱིར། དེ་བཞིན་དུ་དེ་དག་གི་སྟེང་དུ་ཉན་རང་མི་སློབ་པ་དང་། ས་བཅུའི་རྗེས་ཐོབ་ལ་གནས་པའི་བྱང་སེམས་རྣམས་འདིར་བསྟན་ཆོས་ལ་དམིགས་པའི་སྙིང་རྗེའི་དམིགས་ཡུལ་ཡིན་ཏེ། དེ་རྣམས་འདུ་བྱེད་ཀྱི་སྡུག་བསྔལ་དང་ལྡན་པའི་སེམས་ཅན་ཡིན་པའི་ཕྱིར། ཡང་དེ་བཞིན་དུ་སྔར་གྱི་དེ་དག་གི་སྟེང་དུ་ས་བཅུའི་མཉམ་གཞག་ལ་གནས་པའི་བྱང་སེམས་རྣམས་ཀྱང་འདིར་བསྟན་སྙིང་རྗེ་གསུམ་པའི་དམིགས་ཡུལ་ཡིན་ཏེ། བྱང་སེམས་འཕགས་པའི་རྒྱུད་ལ་སེམས་ཅན་ཐམས་ཅད་རང་བཞིན་གྱིས་མི་དམིགས་པར་རྟོགས་པའི་སྙིང་རྗེ་ཡོད་པའི་ཕྱིར། འཇུག་པའི་ཡན་ལག་མཆོད་བརྗོད་བཤད་ཟིན་ཏོ། ༈ གཉིས་པ་འཇུག་བྱ་གཞུང་གི་དོན་ཉིད་བཤད་པ་ལ། རྒྱུ་བྱང་ཆུབ་སེམས་དཔའི་ས་བཤད་པ་དང་། འབྲས་བུ་སངས་རྒྱས་ཀྱི་ས་བཤད་པ་གཉིས། དང་པོ་ལ་ས་དང་པོ་རབ་ཏུ་དགའ་བ་བཤད་པ་ནས། བཅུ་པ་ཆོས་ཀྱི་སྤྲིན་བཤད་པའི་བར་བཅུ། དང་པོ་ལ། ས་དང་པོའི་ངོ་བོ་དང་། དེའི་ཡོན་ཏན་བཤད་པ་གཉིས། དང་པོ་ནི། ཆོས་དབྱིངས་མངོན་སུམ་དུ་རྟོགས་པའི་ཟག་མེད་ཀྱི་ཡེ་ཤེས་དང་། བརྩེ་བ་སྙིང་རྗེ་ཆེན་པོ་གཉིས་ཟུང་དུ་འབྲེལ་བའི་མཉམ་གཞག་ཡེ་ཤེས་སྐད་ཅིག་མ་བཅུ་དྲུག་གིས་བསྡུས་པ་དེ་ནི་ས་དང་པོའི་ངོ་བོ་ཡིན་ཏེ། དེའི་རྗེས་ཐོབ་ཏུ་སྨོན་ལམ་ཆེན་པོ་བཅུ་ལ་སོགས་པ་སྨོན་ལམ་འབུམ་ཕྲག་གྲངས་མེད་པ་ཕྲག་བཅུ་འདེབས་པ་སོགས་དང་། ས་ཐོབ་པ་ལ་ཡིད་རབ་ཏུ་དགའ་བ་ཁྱད་པར་ཅན་འབྱུང་ཞིང་། དེ་དག་གིས་སྔར་གྱི་མཉམ་གཞག་དེ་ཉིད་ས་དང་པོར་ཉེ་བར་མཚོན་པར་བྱེད་པའི་ཕྱིར། དེ་སྐད་དུ། རྒྱལ་བའི་སྲས་པོ་འདི་ཡི་སེམས་གང་འགྲོ་བ་རྣམས། །རྣམ་པར་གྲོལ་བར་བྱ་ཕྱིར་སྙིང་རྗེའི་དབང་གྱུར་ཞིང་། །ཀུན་ཏུ་བཟང་པོའི་སྨོན་པས་རབ་བསྔོས་དགའ་བ་ལ། །རབ་ཏུ་གནས་པ་དེ་ནི་དང་པོ་ཞེས་བྱ་འོ། །ཞེས་དང་། རང་འགྲེལ་ལས། གཉིས་སུ་མེད་པའི་ཡེ་ཤེས་དེའི་རྒྱུ་ཅན་གྱི་འབྲས་བུས་ཉེ་བར་མཚོན་པ་དེ་ལ་ནི། དང་པོ་ཞེས་བྱ་བར་བརྗོད་དོ། །ཞེས་གསུངས་སོ། །དེ་ཡང་གཉིས་སུ་མེད་པའི་ཡེ་ཤེས་ནི། ཐབས་ཤེས་ཟུང་འཇུག་གི་ངོ་བོར་གྱུར་པའི་མཐོང་ལམ་སྐད་ཅིག་མ་བཅུ་དྲུག་པོ་དེ་ཡིན་ལ། དེའི་རྒྱུ་ཅན་གྱི་འབྲས་བུ་ནི། བཅུ་དྲུག་པ་རྫོགས་མཚམས་ནས་བྱུང་བའི་ས་དང་པོའི་རྗེས་ཐོབ་ཡེ་ཤེས་མཐའ་དག་ཡིན་ཅིང་། རྗེས་ཐོབ་ཏུ་ཕར་ཕྱིན་བཅུའི་ནང་ནས་སྦྱིན་པའི་ཕར་ཕྱིན་ལ་ལྷག་པར་སྤྱོད་པ་སོགས་ཡོན་ཏན་གྱི་ལྡོག་ཆ་ནས་ཕྱེ་བ་ན་སྔར་གྱི་མཉམ་གཞག་དེ་ཉིད་ལ་ས་དང་པོ་ཞེས་བྱ་བའི་མིང་ཐོབ་པས་ན་ཉེ་བར་མཚོན་ཞེས་བཤད་པ་ཡིན་ནོ། །དེ་བཞིན་དུ་ས་གཉིས་པ་སོགས་ཀྱང་རང་རང་གི་རྗེས་ཐོབ་ཀྱི་ཡོན་ཏན་གྱི་ལྡོག་ཆས་ཕྱེ་བ་ན། ས་རང་རང་གི་མཉམ་གཞག་ལ་ས་གཉིས་པ་སོགས་སུ་བཞག་པ་ཡིན་གྱི། མཉམ་གཞག་རང་ངོར་སར་བཞག་ཏུ་མེད་དེ། རང་ངོར་ས་ཡིན་མིན་གྱི་སྤྲོས་པ་དང་བྲལ་བའི་ཕྱིར། དེ་སྐད་དུ། མདོ་སྡེ་ས་བཅུ་པ་ལས། ཇི་ལྟར་བར་སྣང་བྱ་རྗེས་མཁས་རྣམས་ཀྱིས། །བརྗོད་པར་ནུས་མ་ཡིན་ཞིང་མི་མཐོང་བ། །དེ་བཞིན་རྒྱལ་བའི་སྲས་ཀྱི་ས་ཀུན་ཡང་། །བརྗོད་མི་ནུས་ན་མཉན་པར་ག་ལ་ནུས། །ཞེས་པ་འདི། མཉམ་གཞག་རང་ངོའི་དབང་དུ་བྱས་ནས་གསུངས་པས་སོ། །མདོར་ན་རྗེས་ཐོབ་ཀྱི་ལྡོག་པས་ཕྱེ་བ་ན་མཉམ་གཞག་ཏུ་ཆོས་དབྱིངས་ཀུན་འགྲོའི་ཚུལ་གྱིས་རྟོགས་པ་སོགས་མཉམ་གཞག་རིགས་མི་འདྲ་བ་བཅུ་ཙམ་བྱུང་བ་ལ་བྱང་སེམས་ཀྱི་ས་བཅུར་འཇོག་པ་ཡིན་ཏེ། རང་འགྲེལ་ལས། ཆར་རྣམ་པར་ཕྱེ་བ་ན་ས་ཞེས་བྱ་བའི་མིང་ཐོབ་སྟེ། ཞེས་གསུངས་པའི་ཕྱིར། དོན་འདི་མ་རྟོགས་པར་ཕལ་ཆེར་ས་བཅུ་པོ་རང་རང་གི་རྗེས་ཐོབ་ཡེ་ཤེས་ས་དེ་དང་དེ་ཡིན་ཟེར་བ་མི་འཐད་དེ། ས་དང་པོའི་རྗེས་ཐོབ་ཡེ་ཤེས་ཆོས་ཅན། ཁྱོད་ས་དང་པོ་མ་ཡིན་པར་ཐལ། ས་དང་པོའི་དུས་ན་ཁྱོད་མེད་པའི་ཕྱིར་ཏེ། ཁྱོད་ས་དང་པོའི་རྗེས་ལ་བྱུང་བའི་ཡེ་ཤེས་ཡིན་པའི་ཕྱིར། མ་གྲུབ་ན། དེར་ཐལ། ས་དང་པོའི་རྗེས་ལ་ཐོབ་པའི་ཡེ་ཤེས་ཡིན་པའི་ཕྱིར་ཏེ། རྩོད་གཞི་ཡིན་པའི་ཕྱིར། ཁྱབ་སྟེ། ས་དང་པོའི་རྗེས་ཐོབ་པའི་གོ་དོན་ཞིག་ཡོད་པའི་ཕྱིར། དེ་བཞིན་དུ་གཉིས་པའི་རྗེས་ཐོབ་ཡེ་ཤེས་སོགས་ཀྱང་ཆོས་ཅན་དུ་བཟུང་ནས་འཕེན་ནོ། །ཡང་ས་དང་པོའི་རྗེས་ཐོབ་ཡེ་ཤེས་ཆོས་ཅན། ཁྱོད་དེ་ནི་དང་པོ་ཞེས་བྱའོ་ཞེས་པའི་དངོས་བསྟན་གྱི་དང་པོ་ཡིན་པར་ཐལ། ཁྱོད་ས་དང་པོ་ཡིན་པའི་ཕྱིར། འདོད་ན། དེ་ཆོས་ཅན། གཉིས་སུ་མེད་པའི་ཡེ་ཤེས་དེའི་རྒྱུ་ཅན་གྱི་འབྲས་བུས་ཉེ་བར་མཚོན་པ་དེ་ལ་ནི། དང་པོ་ཞེས་བྱ་བར་བརྗོད་དོ། །ཞེས་པའི་དངོས་བསྟན་གྱི་ཉེ་བར་མཚོན་བྱའི་ཆོས་ཡིན་པར་ཐལ། འདོད་པའི་ཕྱིར། འདོད་མི་ནུས་ཏེ། དེའི་དངོས་བསྟན་གྱི་ཉེ་བར་མཚོན་བྱེད་ཀྱི་ཆོས་ཡིན་པའི་ཕྱིར་ཏེ། རྒྱུ་ཅན་གྱི་འབྲས་བུ་ཞེས་པའི་དངོས་བསྟན་གྱི་འབྲས་བུ་ཡིན་པའི་ཕྱིར། མ་གྲུབ་ན། དེར་ཐལ། དང་པོའི་མཉམ་གཞག་ཡེ་ཤེས་ཀྱི་འབྲས་བུར་གྱུར་པའི་ས་དང་པོའི་རྗེས་ཐོབ་ཡེ་ཤེས་ཡིན་པའི་ཕྱིར། ཁྱབ་སྟེ། འགྲེལ་པ་དེའི་དངོས་བསྟན་གྱི་གཉིས་སུ་མེད་པའི་ཡེ་ཤེས་དང་འབྲས་བུ་རྣམས་ལ་ངོས་འཛིན་རེ་བྱེད་རིགས་པའི་ཕྱིར། དེས་ན་བྱང་སེམས་ཀྱི་ས་ཡིན་ན། མཉམ་གཞག་ཡེ་ཤེས་ཡིན་པས་ཁྱབ་སྟེ། ས་དང་པོའི་མཉམ་རྗེས་གཉིས་ཀྱི་ནང་ནས་མཉམ་གཞག་ཉིད་ས་དང་པོར་བསྟན་པའི་ཕྱིར་ཏེ། དཀའ་འགྲེལ་ལས། ཟག་མེད་ཡེ་ཤེས་དང་པོ་རབ་དགར་བསྟན། །ཞེས་དང་། རྗེས་ཐོབ་དེས་སྔར་གྱི་མཉམ་གཞག་དེ་ཉིད་ས་དང་པོར་མཚོན་པས་ཞེས་གསུངས་པའི་ཕྱིར། མཉམ་གཞག་ཡེ་ཤེས་དེ་ས་ཡིན་པའི་རྒྱུ་མཚན་ཡང་། གཞུང་ལུགས་ཚད་ལྡན་དག་ལས། རྗེས་ཐོབ་ཀྱི་ཡོན་ཏན་གྱི་ལྡོག་ཆའི་སྒོ་ནས་སར་བཤད་པ་ཡིན་གྱི། རྗེས་ཐོབ་ཡེ་ཤེས་ས་ཡིན་པ་ལ་རྒྱུ་མཚན་དང་བཤད་ཚོད་ཅི་ཡང་མེད་དོ། །ཚུལ་འདི་ལ་བརྟེན་ནས་ཐེག་ཆེན་ཐུན་མོང་མ་ཡིན་པའི་བཤད་སྲོལ་རང་རྐང་ལ། སངས་རྒྱས་ཐོབ་ཁ་མའི་བྱང་སེམས་ཀྱི་རྒྱུན་མཐའ་མའི་ཡེ་ཤེས་དེ་ཡང་ས་མ་ཡིན་ཏེ། རང་གི་རྟོགས་པ་ཕྱི་མའི་རྟེན་མི་བྱེད་པའི་ཕྱིར། གཉིས་པ་དེའི་ཡོན་ཏན་བཤད་པ་ལ། མིང་འཕོ་བའི་ཡོན་ཏན། དོན་ཐོབ་པའི་ཡོན་ཏན། དཔེས་བསྟན་པའི་ཡོན་ཏན། གཞན་ཟིལ་གྱིས་གནོན་པའི་ཡོན་ཏན། ཕར་ཕྱིན་ལྷག་པའི་ཡོན་ཏན་དང་ལྔ། དང་པོ་ནི། གནས་སྐབས་གསུམ་དུ་ཕྱེ་བའི་བྱང་ཆུབ་སེམས་དཔའ་དང་། ལྟ་བའི་སྒོ་ནས་བཞག་པའི་བྱང་ཆུབ་སེམས་དཔའ་དང་། དོན་དམ་པའི་སེམས་བསྐྱེད་ཐོབ་པའི་བྱང་ཆུབ་སེམས་དཔའ་རྣམས་དོན་གཅིག་ཅིང་། དེ་རྣམས་ནི་ས་དང་པོ་ཐོབ་པ་ཡན་ཆད་དུ་ཡོད་ཀྱི། སོ་སྐྱེའི་གནས་སྐབས་སུ་ནི་མེད་དེ། དེ་ནས་བཟུང་སྟེ་དེ་ནི་ཐོབ་པར་གྱུར་པ་ཡིས། །བྱང་ཆུབ་སེམས་དཔའ་ཞེས་བྱའི་སྒྲ་ཉིད་ཀྱིས་བསྙད་དོ། །ཞེས་གསུངས་པའི་ཕྱིར། སྤྱོད་པའི་སྒོ་ནས་བཞག་པའི་བྱང་ཆུབ་སེམས་དཔའ་ནི། ཐེག་ཆེན་ལམ་དུ་ཞུགས་མ་ཐག་པ་ནས་རྒྱུན་མཐའི་བར་ན་ཡོད་པ་ཡིན་ཏེ། སྤྱོད་པ་ཐེག་ཆེན་སེམས་བསྐྱེད་རྒྱུད་ལ་སྐྱེས་པའི་བྱང་སེམས་ལ་དེར་འཇོག་པའི་ཕྱིར། གཉིས་པ་ནི། དོན་དམ་བྱང་སེམས་ཀྱི་སྒོ་ནས་ཡབ་དེ་བཞིན་གཤེགས་པའི་རིགས་སུ་སྐྱེས་པ་དང་། མཐོང་སྤང་ཀུན་སྦྱོར་གསུམ་སླར་མི་སྐྱེ་བའི་ཆོས་ཅན་དུ་བྱས་པའི་ཚུལ་གྱིས་སྤངས་པ་དང་། ཐུན་མོང་མ་ཡིན་པའི་དགའ་བ་མཆོག་དང་ལྡན་པ་སོགས་དང་། མི་ཁོམས་པའི་གནས་སུ་སྐྱེ་བ་རྒྱུན་ཆད་པ་དང་། སོ་སོའི་སྐྱེ་བོའི་ས་ལས་འདས་པ་རྣམས་ནི་ས་འདིའི་ཡོན་ཏན་ཡིན་ཏེ། འདི་ནི་དེ་བཞིན་གཤེགས་པ་རྣམས་ཀྱི་རིགས་སུའང་སྐྱེས་པ་སྟེ། །ཞེས་པ་ནས། དེའི་ཚེ་འདི་ནི་སོ་སོ་སྐྱེ་བོའི་ས་རྣམས་ཐམས་ཅད་ཟད། །ཅེས་པའི་བར་འདི་གསུངས་པའི་ཕྱིར། མི་ཁོམས་པར་སྐྱེ་བ་ནི་སྤྱིར་ཐེག་ཆེན་གྱི་སྦྱོར་ལམ་དྲོད་ནས་སྤངས་པ་ཡིན་ཏེ། ཐེ་ཚོམ་མི་དལ་ཟད་པ་དང་། །ཞེས་གསུངས་པའི་ཕྱིར། འདིར་ས་དང་པོའི་ཡོན་ཏན་དུ་བཤད་པ་ནི། ངན་སོང་དུ་སྐྱེ་བའི་རྒྱུ་ལས་ཉོན་རྩ་བ་ནས་སྤངས་པའི་ཡོན་ཏན་དེ་ས་དང་པོ་ནས་ཐོབ་པ་ལ་དགོངས་པར་སེམས་སོ། །གསུམ་པ་ནི། དེ་ལྟར་ས་དང་པོ་པས་མཐོང་སྤང་ཀུན་སྦྱོར་སྤངས་པ་སོགས་ཀྱི་ཡོན་ཏན་ཐོབ་ཚུལ་འདི་ནི་འཕགས་པ་བརྒྱད་པ་རྒྱུན་ཞུགས་འབྲས་གནས་ཀྱི་ཡོན་ཏན་ཐོབ་ཚུལ་དང་མཚུངས་པ་ཡིན་ཏེ། རྒྱུན་ཞུགས་འབྲས་གནས་དེས་ཀྱང་འབྲས་བུ་དང་པོ་ཐོབ་པ་དང་རྗེས་སུ་མཐུན་པའི་ཡོན་ཏན་མཐོང་སྤང་ཀུན་སྦྱོར་སྤངས་པ་དང་། འབྲས་བུ་གཉིས་པར་གནོན་པར་བྱེད་ཅིང་གསུམ་པ་སོགས་སུ་འགྲོ་བར་འགྱུར་བ་དང་། ངན་སོང་དུ་སྐྱེ་བ་ལེན་པ་སྤངས་པ་སོགས་ཀྱི་སྤངས་རྟོགས་ཀྱི་ཡོན་ཏན་ཐོབ། དེ་བཞིན་དུ་ས་དང་པོ་པ་འདིས་ཀྱང་ས་དང་པོ་ཐོབ་པ་དང་རྗེས་སུ་མཐུན་པའི་སྤངས་རྟོགས་ཀྱི་ཡོན་ཏན་སྔར་བཤད་པ་དེ་དག་ཐོབ་འདུག་པའི་ཕྱིར། དེ་སྐད་དུ། འདི་ནི་འཕགས་པ་བརྒྱད་པ་ཇི་ལྟ་དེ་ལྟར་ཉེ་བར་བསྟན། །ཞེས་དང་། དེའི་རང་འགྲེལ་ལས། །མདོར་ན་འཕགས་པ་རྒྱུན་དུ་ཞུགས་པ་རང་དང་རྗེས་སུ་མཐུན་པའི་འཕགས་པའི་ཆོས་རྟོགས་པ་ལས་སྐྱོན་དང་བྲལ་ཞིང་ཡོན་ཏན་འབྱུང་བར་འགྱུར་བ་དེ་བཞིན་དུ། བྱང་ཆུབ་སེམས་དཔའ་འདི་ལ་ཡང་ས་རྟོགས་པ་ལས་རང་དང་འཚམས་པའི་ཡོན་ཏན་འབྱུང་བ་དང་། སྐྱོན་ཟད་པར་རྒྱུན་དུ་ཞུགས་པའི་དཔེའི་སྒོ་ནས་ཡོངས་སུ་གསལ་བར་བྱས་པ་ཡིན་ནོ། །ཞེས་གསུངས་སོ། །འདི་ནི་ཉན་ཐོས་པ་དག་ཁྱད་གཞི་ས་དང་པོ་མེད་པས་དེའི་ཡོན་ཏན་ག་ལ་ཡོད་སྙམ་པའི་ལོག་རྟོག་བཟློག་པའི་ཕྱིར་ཉན་ཐོས་པ་རང་ལ་གྲགས་པའི་འབྲས་བུ་དང་པོ་དང་དཔེ་སྦྱར་ནས་ས་དང་པོའི་ཡོན་ཏན་བསྒྲུབ་པ་ཡིན་ཏེ། ཉན་ཐོས་ས་བརྒྱད་དང་དཔེ་སྦྱར་ནས་བྱང་སེམས་ཀྱི་ས་བཅུ་ཡོད་པར་སྒྲུབ་པ་བཞིན་ནོ། །འདིར་རྒྱུན་ཞུགས་འབྲས་གནས་ལ་འཕགས་པ་བརྒྱད་པར་འཇོག་པ་ནི། དགྲ་བཅོམ་ཞུགས་པ་ནས་ཡས་རིམ་བཞིན་བགྲངས་པའི་དབང་དུ་བྱས་པ་ཡིན་ཏེ། དགྲ་བཅོམ་ཞུགས་གནས། ཕྱིར་མི་འོང་ཞུགས་གནས། ཕྱིར་འོང་ཞུགས་གནས། རྒྱན་ཞུགས་ཞུགས་གནས་རྣམས་ལ་ཟུང་བཞི་ཡ་བརྒྱད་དུ་འཇོག་པའི་ཕྱིར། རྗེ་ཙོང་ཁ་པ་སོགས་རྒྱུན་ཞུགས་ཞུགས་པ་འདིའི་དངོས་བསྟན་གྱི་འཕགས་པ་བརྒྱད་པ་ཡིན་གསུངས་པ་མི་འཐད་དེ། འོ་ན་དེ་ཆོས་ཅན། རྒྱུན་ཞུགས་ཡིན་པར་ཐལ། འདིའི་དངོས་བསྟན་གྱི་འཕགས་པ་བརྒྱད་པ་ཡིན་པའི་ཕྱིར། ཁྱབ་སྟེ། རང་འགྲེལ་ལས། འཕགས་པ་རྒྱུན་དུ་ཞུགས་པ་ཞེས་དང་། རྒྱུན་དུ་ཞུགས་པའི་དཔེའི་སྒོ་ནས་ཞེས་གསུངས་པ་དེ་འཐད་པའི་ཕྱིར། འདོད་ན། དེ་ཆོས་ཅན། རྒྱུན་ཞུགས་མ་ཡིན་པར་ཐལ། རྒྱུན་ཞུགས་ཞུགས་པ་ཡིན་པའི་ཕྱིར། འདི་ལ་ཁྱབ་པ་མེད་གསུངས་ན་ཧ་ཅང་ཐལ་ལོ། །བཞི་པ་ཟིལ་གྱིས་གནོན་པའི་ཡོན་ཏན་ལ་དངོས་དང་། འཕྲོས་དོན་གཉིས། དང་པོ་ནི། ས་གཉིས་པ་སོགས་སུ་ས་དང་པོ་ལ་གནས་པས་ཀྱང་ཉན་རང་དགྲ་བཅོམ་བསོད་ནམས་ཀྱི་སྟོབས་ཀྱིས་ཟིལ་གྱིས་གནོན་ནུས་པ་ཡིན་ཏེ། དོན་དམ་སེམས་བསྐྱེད་ཀྱི་སྟོབས་ཀྱིས་ཉན་རང་ཟིལ་གྱིས་གནོན་ནུས་པའི་ཕྱིར། བློ་གྲོས་ཀྱི་སྟོབས་ཀྱིས་ཉན་རང་ཟིལ་གྱིས་གནོན་མི་ནུས་ཏེ། ཉེར་ལེན་གྱི་ཕུང་པོ་རང་བཞིན་མེད་པར་རྟོགས་པའི་བློ་གྲོས་ཉན་རང་ལ་ཡང་ཡོད་པའི་ཕྱིར། ས་བདུན་པ་རིང་དུ་སོང་བ་ཐོབ་པ་ན་ཉན་རང་བློ་གྲོས་ཀྱི་སྟོབས་ཀྱིས་ཟིལ་གྱིས་གནོན་ནུས་པ་ཡིན་ཏེ། རིང་དུ་སོང་བའི་ཚེ་བློ་གྲོས་ནར་སོན་པས་རང་གི་ཡུལ་ཤེས་པའི་ཆེ་བ་ལ་གནས་པའི་ཕྱིར། དེ་སྐད་དུ། མདོ་སྡེ་ས་བཅུ་པ་ལས། ཀྱེ་རྒྱལ་བའི་སྲས་དག་འདི་ལྟ་སྟེ། དཔེར་ན་རྒྱལ་པོའི་རིགས་སུ་སྐྱེས་པའི་རྒྱལ་པོའི་བུ་རྒྱལ་པོའི་མཚན་དང་ལྡན་པ་ནི། སྐྱེས་པ་ཙམ་གྱིས་རྒྱལ་པོའི་བྱིན་གྱིས་བློན་པོའི་ཚོགས་ཐམས་ཅད་ཟིལ་གྱིས་གནོན་གྱི། རང་གི་བློའི་སྟོབས་ཀྱིས་རྣམ་པར་དཔྱད་པས་ནི་མ་ཡིན་ནོ། །ནམ་དེ་ནར་སོན་པར་གྱུར་པ་དེའི་ཚེ་རང་གི་བློའི་སྟོབས་བསྐྱེད་པས་བློན་པོའི་བྱ་བ་ཐམས་ཅད་ལས་ཤིན་ཏུ་འདས་པ་ཡིན་ནོ། །ཀྱཻ་རྒྱལ་བའི་སྲས་དག དེ་བཞིན་དུ་བྱང་ཆུབ་སེམས་དཔའ་ཡང་སེམས་བསྐྱེད་མ་ཐག་ཏུ་ལྷག་པའི་བསམ་པའི་ཆེ་བ་ཉིད་ཀྱིས་ཉན་ཐོས་དང་རང་སངས་རྒྱས་ཐམས་ཅད་ཟིལ་གྱིས་གནོན་གྱི། རང་གི་བློའི་སྟོབས་ཀྱིས་རྣམ་པར་དཔྱད་པས་ནི་མ་ཡིན་ནོ། །བྱང་ཆུབ་སེམས་དཔའི་ས་བདུན་པ་འདི་ལ་གནས་པའི་བྱང་ཆུབ་སེམས་དཔའ་ནི་རང་གི་ཡུལ་ཤེས་པའི་ཆེ་བ་ལ་གནས་པས་ཉན་ཐོས་དང་རང་སངས་རྒྱས་ཀྱི་བྱ་བ་ཐམས་ཅད་ལས་ཤིན་ཏུ་འདས་པ་ཡིན་ནོ། །ཞེས་དང་། དེའི་དོན་འཇུག་པ་ལས། རྫོགས་པའི་བྱང་ཆུབ་སེམས་ལྟ་དང་པོ་ལ་གནས་ཀྱང་། །ཐུབ་དབང་གསུང་སྐྱེས་དང་བཅས་རང་སངས་རྒྱས་རྣམས་ནི། །བསོད་ནམས་དག་གི་དབང་གིས་ཕམ་བྱས་རྣམ་པར་འཕེལ། །དེ་ནི་རིང་དུ་སོང་བར་བློ་ཡང་ལྷག་པར་འགྱུར། །ཞེས་གསུངས་སོ། །འོ་ན་བྱང་སེམས་ཚོགས་སྦྱོར་བས་ཉན་རང་ཟིལ་གྱིས་གནོན་མི་ནུས་སམ་ཞེ་ན། དོན་དམ་སེམས་བསྐྱེད་ཀྱི་སྟོབས་ཀྱིས་ཟིལ་གྱིས་མི་གནོན་ཡང་། ཀུན་རྫོབ་སེམས་བསྐྱེད་ཀྱི་སྟོབས་ཀྱིས་ཟིལ་གྱིས་གནོན་པས་ན། དེ་དག་གིས་ཀྱང་ཉན་རང་བསོད་ནམས་ཀྱི་སྟོབས་ཀྱིས་ཟིལ་གྱིས་གནོན་ཞེས་བྱ་སྟེ། རང་འགྲེལ་དུ། དཀོན་མཆོག་སྤྲིན་གྱི་མདོ་དྲངས་པ་ལས། རིགས་ཀྱི་བུ་འདི་ལྟ་སྟེ། དཔེར་ན་འཁོར་ལོས་བསྒྱུར་བའི་རྒྱལ་པོ་ནི་མིའི་མདོག་ལས་ནི་འདས་ལ། ལྷའི་མདོག་ནི་མ་ཐོབ་པ་ཡིན་ཏེ། དེ་བཞིན་དུ་བྱང་ཆུབ་སེམས་དཔའ་ཡང་འཇིག་རྟེན་པ་དང་། ཉན་ཐོས་དང་རང་སངས་རྒྱས་ཀྱི་ས་ཐམས་ཅད་ལས་ཤིན་ཏུ་འདས་ལ། དོན་དམ་པའི་བྱང་ཆུབ་སེམས་དཔའི་ས་ནི་མ་ཐོབ་པ་ཡིན་ནོ། །ཞེས་གསུངས་པའི་ཕྱིར། དེས་ན་མར་ངོའི་ཚེས་བཅུ་བཞིའི་ཟླ་བའི་དཔེས་མཚོན་པའི་བྱང་སེམས། ལྗོན་ཤིང་གི་ས་བོན་ས་འོག་ཏུ་བཅུག་ནས་མྱུ་གུ་མ་ཐོན་པའི་གནས་སྐབས་ཀྱི་དཔེས་མཚོན་པའི་བྱང་སེམས། མོས་སྤྱོད་ཀྱི་གནས་སྐབས་ཀྱི་བྱང་སེམས། ས་མ་ཐོབ་པའི་བྱང་སེམས་རྣམས་དོན་གཅིག དེ་བཞིན་དུ་ཡར་ངོའི་ཟླ་བ་ཚེས་པའི་དཔེས་མཚོན་པའི་བྱང་སེམས། ས་བོན་གྱི་ཤུན་པ་བཅད་ནས་མྱུ་གུ་སྐྱེས་པའི་གནས་སྐབས་ཀྱི་དཔེས་མཚོན་པའི་བྱང་སེམས། ནམ་མཁའ་ལྡིང་གི་ཕྲུ་གུ་སྒོ་ངའི་སྦུབས་ནས་ཕྱིར་འཐོན་པའི་གནས་སྐབས་ཀྱི་དཔེས་མཚོན་པའི་བྱང་སེམས། འཁོར་ལོས་བསྒྱུར་བའི་རྒྱལ་པོའི་སྲས་མའི་མངལ་ནས་ཕྱིར་བཙས་པའི་གནས་སྐབས་ཀྱི་དཔེས་མཚོན་པའི་བྱང་སེམས། ས་ཐོབ་པའི་གནས་སྐབས་ཀྱི་བྱང་སེམས། བྱང་སེམས་འཕགས་པ་རྣམས་དོན་གཅིག་པ་ཡིན་ཏེ། མདོ་སྡེ་ས་བཅུ་པ་ལས། ཀྱེ་རྒྱལ་བའི་སྲས་དག་འདི་ལྟ་སྟེ་ཞེས་སོགས་སྔར་དྲངས་པ་དང་། འཕགས་པ་བྱམས་པའི་རྣམ་པར་ཐར་པ་ལས། དཔེར་ན་རྒྱལ་པོའི་བུ་སྐྱེས་ནས་རིང་པོར་མ་ལོན་པ་རྒྱལ་པོའི་མཚན་དང་ལྡན་པ་ནི། ཞེས་པ་ནས། དཔེར་ན་ནམ་མཁའ་ལྡིང་གི་དབང་པོ་ཆེན་པོའི་ཕྲུ་གུ་སྐྱེས་ནས་རིང་པོ་མ་ལོན་པའི་གཤོག་པའི་རླུང་གི་ཤུགས་དང་། ཞེས་སོགས་དཔེ་དོན་སྦྱར་ནས་རྒྱས་པར་གསུངས་པ་དང་། ཆོས་དབྱིངས་བསྟོད་པ་ལས། ཇི་ལྟར་ཚེས་པའི་ཟླ་བ་ལ། །རིམ་གྱིས་རིམ་གྱིས་འཕེལ་བ་ལྟར། །དེ་བཞིན་ས་ལ་ཞུགས་རྣམས་ཀྱི། །ཆོས་ཀྱི་སྐུ་ཡང་འཕེལ་བར་སྣང་། །ཞེས་དང་། རྒྱུད་བླ་མ་ལས། ཇི་ལྟར་མྱུག་སོགས་རིམ་སྐྱེས་པས། །ས་བོན་ཤུན་པ་གཅོད་པ་ལྟར། །དེ་བཞིན་མཐོང་ལམ་རིམ་སྐྱེས་པས། །མཐོང་སྤང་རྣམས་ནི་ལྡོག་པར་བྱེད། །ཅེས་གསུངས་པའི་ཕྱིར། འཁོར་ལོས་བསྒྱུར་བའི་རྒྱལ་པོའི་བུ་སྐྱེས་མ་ཐག་པའི་དཔེས་མཚོན་པའི་བྱང་སེམས་ནི། ས་དང་པོ་པ་ལ་བྱེད་རིགས་པ་ཡིན་ཏེ། དེའི་དཔེས་མཚོན་པའི་བྱང་སེམས་དོན་དམ་སེམས་བསྐྱེད་ཐོབ་མ་ཐག་པའི་བྱང་སེམས་ཡིན་པའི་ཕྱིར་ཏེ། མདོ་སྡེ་ས་བཅུ་པ་ལས། དེ་བཞིན་དུ་བྱང་ཆུབ་སེམས་དཔའ་ཡང་སེམས་བསྐྱེད་མ་ཐག་ཏུ་ལྷག་པའི་བསམ་པའི་ཆེ་བ་ཉིད་ཀྱིས། ཞེས་གསུངས་པའི་སེམས་བསྐྱེད་མ་ཐག་པ་དེ་དོན་དམ་བྱང་ཆུབ་ཀྱི་སེམས་བསྐྱེད་མ་ཐག་པ་ལ་བྱེད་རིགས་པའི་ཕྱིར། བྱམས་པའི་རྣམ་ཐར་ལས་གསུངས་པའི་རྒྱལ་པོའི་བུ་སྐྱེས་ནས་རིང་པོ་མ་ལོན་པ་དང་། ནམ་མཁའ་ལྡིང་གི་དབང་པོའི་ཕྲུ་གུ་སྐྱེས་ནས་རིང་པོ་མ་ལོན་པའི་དཔེས་མཚོན་པའི་བྱང་སེམས་ནི། ས་དང་པོ་ནས་ས་དྲུག་པ་མན་ཆད་ཀྱི་བྱང་སེམས་ཐམས་ཅད་ཡིན་ཏེ། དེ་དག་སྐྱེས་ནས་རིང་པོར་ལོན་པའི་དཔེས་མཚོན་པའི་བྱང་སེམས་ནི་ས་བདུན་པ་རིང་དུ་སོང་བ་ཐོབ་པ་ནས་འཇོག་པར་རིགས་པས་གྲུབ་པའི་ཕྱིར་དང་། ས་བཅུ་པ་ལས་ཀྱང་། དཔེ་འཆད་པའི་ཚེ་ནམ་དེ་ནར་སོན་པ་དེའི་ཚེ་ཞེས་དང་། དོན་གྱི་ཚེ་ས་བདུན་པ་འདི་ལ་གནས་པའི་བྱང་ཆུབ་སེམས་དཔའ་ནི་ཞེས་གསུངས་པའི་ཕྱིར། ཁ་ཅིག འཇུག་པའི་དངོས་བསྟན་གྱི་བྱང་སེམས་ཡིན་ན། བྱང་སེམས་འཕགས་པ་ཡིན་པས་ཁྱབ་སྟེ། སེམས་བསྐྱེད་བཅུ་པོ་རང་རང་གི་དངོས་བསྟན་གྱི་བྱང་སེམས་ལ། ས་དང་པོ་པ་སོགས་དེ་དང་དེ་ཡིན་པས་ཁྱབ་པའི་ཕྱིར་ཟེར་བ་མི་འཐད་དེ། འོ་ན་སློང་བ་པོ་ལ་རང་གི་ལུས་ལས་ཤ་བཅད་ནས་བྱིན་པའི་ཚེ་ལུས་ཚ་ཞིང་ན་བའི་སྡུག་བསྔལ་དང་ལྡན་པའི་བྱང་སེམས་ཆོས་ཅན། བྱང་སེམས་འཕགས་པ་ཡིན་པར་ཐལ། འཇུག་པའི་དངོས་བསྟན་གྱི་བྱང་སེམས་ཡིན་པའི་ཕྱིར། མ་གྲུབ་ན། དེར་ཐལ། སེམས་བསྐྱེད་དང་པོའི་དངོས་བསྟན་གྱི་བྱང་སེམས་ཡིན་པའི་ཕྱིར་ཏེ། ལུས་བཅད་སྟེར་ཞིང་བདག་གི་སྡུག་བསྔལ་གྱིས། །ཞེས་པའི་དངོས་བསྟན་གྱི་བྱང་སེམས་ཡིན་པའི་ཕྱིར་ཏེ། ཆོས་ཅན་ཡིན་པའི་ཕྱིར། རྩ་བར་འདོད་ན། དེ་ཆོས་ཅན། ལུས་རང་བཞིན་མེད་པར་མངོན་སུམ་དུ་རྟོགས་པའི་བྱང་སེམས་ཡིན་པར་ཐལ། འདོད་པའི་ཕྱིར། འདོད་ན། དེ་ཆོས་ཅན། ཁྱོད་ལ་ལུས་ཚ་ཞིང་ན་བའི་སྡུག་བསྔལ་འབྱུང་བར་མི་འཐད་པར་ཐལ། འདོད་པ་དེའི་ཕྱིར། དེས་ན་བྱང་སེམས་སོ་སྐྱེའི་གནས་སྐབས་སུ་སྙིང་རྗེ་ལ་བརྟན་པ་ཐོབ་པ་འགའ་ཞིག་གིས་ལུས་ལས་ཤ་བཅད་ནས་སློང་བ་པོ་ལ་བྱིན་པའི་ཚེ་ལུས་རང་བཞིན་མེད་པར་མངོན་སུམ་དུ་མ་རྟོགས་པས་སྡུག་བསྔལ་འབྱུང་ཡང་སྙིང་རྗེའི་དབང་གིས་འགྱོད་པར་ཡང་མི་འགྱུར་ཞིང་། སེམས་ཅན་སྡུག་བསྔལ་བ་དག་གི་དོན་བྱེད་པ་ལ་ཆེས་བརྩོན་འགྲུས་བརྩམ་པར་འགྱུར་བ་ཡིན་ཏེ། ལུས་བཅད་སྟེར་ཞིང་བདག་གི་སྡུག་བསྔལ་གྱིས། །གཞན་དག་རྣམས་ཀྱི་དམྱལ་བ་ལ་སོགས་པའི། །སྡུག་བསྔལ་རང་རིག་ཉིད་དུ་མཐོང་ནས་ནི། །དེ་གཅད་བྱ་ཕྱིར་མྱུར་དུ་བརྩོན་འགྲུས་རྩོམ། །ཞེས་དང་། རང་འགྲེལ་ལས། ཆགས་པ་མེད་པའི་གནས་སྐབས་མ་ཐོབ་པ་གང་ཞིག་ལུས་གནས་པ་དང་འགལ་བའི་ཡུལ་ཡང་དག་པར་བབས་པས། ལུས་ཀྱི་སྡུག་བསྔལ་གདོན་མི་ཟ་བར་འབྱུང་བ་དེའི་ཚེ་ཡང་སེམས་ཅན་གྱི་དོན་བྱ་བ་དག་ལ་ཆེས་ལྷག་པར་འཇུག་པའི་རྒྱུ་ཉིད་དུ་གནས་པ་ཡིན་ནོ། །ཞེས་གསུངས་པའི་ཕྱིར། སྙིང་རྗེའི་སེམས་གོམས་པ་ཕུལ་དུ་ཕྱིན་པ་མེད་ན་ཕྱིས་འགྱོད་པར་འགྱུར་སྲིད་པས་ལུས་བཏང་མི་བཏང་རང་གི་རྟོགས་པ་དང་སྦྱར་ནས་བྱ་དགོས་པ་ནི་གནད་ཀྱི་དོན་ཡིན་ཏེ། སྤྱོད་འཇུག་ལས། སྙིང་རྗེའི་བསམ་པ་མ་དག་པར། །ལུས་འདི་གཏང་བར་མི་བྱ་སྟེ། །ཅི་ནས་འདི་དང་གཞན་དུ་ཡང་། །དོན་ཆེན་འགྲུབ་པའི་རྒྱུར་གཏང་ངོ་། །ཞེས་གསུངས་པའི་ཕྱིར། གཉིས་པ་འཕྲོས་དོན་ལ། དོན་གསུམ་སྟེ། ཉན་རང་གིས་ཆོས་ཀྱི་བདག་མེད་རྟོགས་པ་ལུང་རིགས་ཀྱིས་སྒྲུབ་པ། རང་རྒྱུད་པའི་རྩོད་པ་ལུང་རིགས་དང་འགལ་བར་བསྟན་པ། ཉན་རང་གིས་ཆོས་ཀྱི་བདག་མེད་མཐའ་དག་རྟོགས་མ་རྟོགས་ཀྱི་མཐའ་དཔྱད་པའོ། །དང་པོ་ནི། སྔར་གྱི་མདོ་སྡེ་ས་བཅུ་པའི་ལུང་དེ་ལས་ཉན་རང་འཕགས་པས་རང་རྒྱུད་ཀྱིས་བསྡུས་པའི་ཕུང་ཁམས་སྐྱེ་མཆེད་ཀྱི་ཆོས་ཐམས་ཅད་རང་བཞིན་མེད་པར་མངོན་སུམ་དུ་རྟོགས་པ་གསལ་བར་ངེས་ཏེ། གལ་ཏེ་དེ་ལྟར་མ་ཡིན་ན་རིགས་པའི་གནོད་བྱེད་ཡོད་པའི་ཕྱིར། དེ་སྐད་དུ། རང་འགྲེལ་ལས། ལུང་འདི་ལས་ནི་ཉན་ཐོས་དང་རང་སངས་རྒྱས་རྣམས་ལ་ཡང་ཆོས་ཐམས་ཅད་རང་བཞིན་མེད་པར་ཤེས་པ་ཡང་ཡོད་དོ་ཞེས་བྱ་བར་གསལ་བར་ངེས་ཏེ། དེ་ལྟར་མ་ཡིན་ན་ཞེས་གསུངས་སོ། །རིགས་པ་ཇི་ལྟ་བུ་ཞེ་ན། ས་དང་པོ་པས་ཀྱང་ཉན་རང་བློ་གྲོས་ཀྱི་སྟོབས་ཀྱིས་ཟིལ་གྱིས་གནོན་ནུས་པར་ཐལ། ཉན་རང་གིས་ཕུང་ཁམས་སྐྱེ་མཆེད་ཀྱི་དངོས་པོ་རྣམས་རང་བཞིན་མེད་པར་མངོན་སུམ་དུ་མ་རྟོགས་པའི་ཕྱིར། དཔེར་ན་འདོད་པ་ལ་འདོད་ཆགས་དང་བྲལ་བའི་འཇིག་རྟེན་པ་བཞིན་ནོ། །ཡང་ཉན་རང་གིས་ཅི་ཡང་མེད་མན་ཆད་ལ་ཆགས་བྲལ་བྱས་པའི་ཕྱི་རོལ་པ་བཞིན་དུ་ཁམས་གསུམ་ན་སྤྱོད་པའི་ཕྲ་རྒྱས་ཐམས་ཅད་མ་སྤངས་པར་ཐལ། གཟུགས་སོགས་རང་གི་ངོ་བོ་ལ་བདེན་པར་དམིགས་པའི་ཕྱིར། ཡང་ཉན་རང་གིས་གང་ཟག་གི་བདག་མེད་ཀྱང་མ་རྟོགས་པར་ཐལ། གང་ཟག་ཏུ་གདགས་པའི་རྒྱུ་ཕུང་པོ་ལ་དམིགས་པའི་ཕྱིར་ཏེ། ཕུང་པོ་བདེན་མེད་དུ་མ་རྟོགས་པའི་ཕྱིར། རིགས་པ་དེ་རྣམས་ལ་ཁྱབ་འབྲེལ་ཡང་ཡོད་དེ། རིན་ཆེན་ཕྲེང་བ་ལས། ཇི་སྲིད་དུ་ཕུང་པོ་འཛིན་ཡོད་པ། །དེ་སྲིད་དེ་ལ་ངར་འཛིན་ཡོད། །ངར་འཛིན་ཡོད་ན་ཡང་ལས་ཏེ། །དེ་ལས་ཡང་ནི་སྐྱེ་བ་ཡིན། །ལམ་གསུམ་ཐོག་མཐའ་དབུས་མེད་པས། །འཁོར་བའི་དཀྱིལ་འཁོར་འགལ་མེ་ཡི། །འཁོར་ལོ་ལྟ་བུར་ཕན་ཚུན་གྱི། །རྒྱུ་ཅན་འདི་ནི་འཁོར་བར་འགྱུར། །དེ་ནི་རང་གཞན་གཉིས་ཀ་དང་། །དུས་གསུམ་ཉིད་དུ་མ་མཐོང་ཕྱིར། །ངར་འཛིན་པ་ནི་ཟད་པར་འགྱུར། །དེ་ནས་ལས་དང་སྐྱེ་བ་ཡང་། །ཞེས་གསུངས་པའི་ཕྱིར་དང་། དེ་དག་གི་དོན་ཡང་ཕུང་པོ་བདེན་མེད་དུ་མ་རྟོགས་པར་དེ་ལ་བདེན་འཛིན་ཡོད་ན་ངར་འཛིན་པའི་འཇིག་ལྟ་འབྱུང་ཞིང་། དེས་ཉོན་མོངས་བསྐྱེད་ཅིང་ལས་བསགས་ནས་འཁོར་བར་སྐྱེ་བ་འབྱུང་བ་དང་། ཕུང་པོ་རང་གཞན་གཉིས་ཀ་དང་དུས་གསུམ་གང་དུའང་མ་རྙེད་པར་བདེན་མེད་དུ་རྟོགས་ན་འཁོར་བའི་རྩ་བ་ངར་འཛིན་ཡང་ཟད་པར་འགྱུར་བས་འཁོར་བར་སྐྱེ་བ་མི་འབྱུང་ཞེས་པའི་གོ་དོན་ཡིན་པའི་ཕྱིར། ཡང་དེ་བཞིན་དུ་ཉན་རང་གིས་འབྱུང་བ་དང་འབྱུང་འགྱུར་གང་རུང་གིས་བསྡུས་པའི་གཟུགས་དབང་པོ་ལྔ་དང་། དོན་ལྔ་སྟེ་བཅུ་དང་། རྣམ་ཤེས་དང་ཚོར་བ་ལ་སོགས་པའི་ཕུང་པོ་ལྔ་བདེན་མེད་དུ་རྟོགས་པ་ལ་བརྟེན་ཐར་པ་མྱང་འདས་ཐོབ་པར་བཤད་པ་ཡིན་ཏེ། རིན་ཆེན་ཕྲེང་བ་ལས། ཇི་ལྟར་མིག་ནི་འཁྲུལ་པ་ཡིས། །འགལ་མེའི་འཁོར་ལོ་འཛིན་བྱེད་པ། །དེ་བཞིན་དབང་པོ་རྣམས་ཀྱིས་ནི། །ད་ལྟའི་ཡུལ་དག་འཛིན་པར་བྱེད། །དབང་པོ་དང་ནི་དབང་དོན་རྣམས། །གལ་ཏེ་འབྱུང་ལྔའི་རང་བཞིན་འདོད། །འབྱུང་བ་སོ་སོར་དོན་མེད་པས། །འདི་དག་དོན་དུ་དོན་མེད་དོ། །ཞེས་པ་ནས། དེ་ལྟར་ཡང་དག་ཇི་བཞིན་དུ། །འགྲོ་བ་དོན་མེད་ཤེས་ནས་ནི། །རྒྱུ་མེད་པ་ཡི་མེ་བཞིན་དུ། །གནས་མེད་ལེན་མེད་མྱ་ངན་འདའ། །ཞེས་པའི་བར་ཚིགས་བཅད་དགུ་གསུངས་པའི་ཕྱིར་དཀའ་འགྲེལ་སྤར་མ་ལས་ཚིགས་བཅད་བཅུ་དགུ་ཞེས་འབྱུང་ཡང་། བཅུ་ཞེས་པ་ཡི་གེ་པས་ལྷག་པ་ཡིན་ནོ། །ལུང་འདི་དག་ཉན་རང་གི་དབང་དུ་བྱས་ནས་གསུངས་པ་ཡིན་ཏེ། གནས་མེད་ལེན་མེད་མྱ་ངན་འདའ། །ཞེས་པའི་མཇུག་ཐོག་ཁོ་ནར། དེ་ལྟར་བྱང་ཆུབ་སེམས་དཔས་ཀྱང་། །མཐོང་ནས་བྱང་ཆུབ་ངེས་པར་འདོད། །འོན་ཀྱང་དེ་ནི་སྙིང་རྗེ་ཡིས། །བྱང་ཆུབ་བར་དུ་ཉིང་མཚམས་སྦྱོར། །ཞེས་གསུངས་པའི་ཕྱིར། ཉན་རང་གིས་དེ་ལྟར་རྟོགས་པ་ཉན་ཐོས་ལ་བསྟན་པའི་མདོའི་དགོངས་པ་ཡང་ཡིན་ཏེ། ཉན་ཐོས་རྣམས་ཀྱིས་ཉོན་སྒྲིབ་སྤང་བར་བྱ་བའི་ཕྱིར་དུ་མདོ་ལས། གཟུགས་ནི་དབུ་བ་བརྡོས་པ་འདྲ། །ཚོར་བ་ཆུ་ཡི་ཆུ་བུར་བཞིན། །འདུ་ཤེས་སྨིག་སྒྱུ་ལྟ་བུ་སྟེ། །འདུ་བྱེད་རྣམས་ནི་ཆུ་ཤིང་བཞིན། །རྣམ་པར་ཤེས་པ་སྒྱུ་མ་ལྟར། །ཉི་མའི་གཉེན་གྱིས་བཀའ་སྩལ་ཏོ། །ཞེས་གསུངས་པའི་ཕྱིར། མདོའི་དོན་དེ་ཉིད་རྩ་ཤེ་ལས་ཀྱང་བཤད་པ་ཡིན་ཏེ། ཐེག་པ་ཆེ་ལས་སྐྱེ་མེད་བསྟན། །གཞན་གྱི་ཟད་པ་སྟོང་པ་ཉིད། །ཟད་དང་མི་སྐྱེ་དོན་དུ་ནི། །གཅིག་པས་དེ་ཕྱིར་བཟོད་པར་གྱིས། །ཞེས་དང་། བཅོམ་ལྡན་དངོས་དང་དངོས་མེད་པ། །མཁྱེན་པས་ཀ་ཏ་ཡ་ན་ཡི། །གདམས་ངག་ལས་ནི་ཡོད་པ་དང་། །མེད་པ་གཉིས་ཀ་དགག་པ་མཛད། །ཅེས་གསུངས་པའི་ཕྱིར། ཚིགས་བཅད་ཕྱི་མ་འདིས་ནི་ཉན་རང་གིས་ཆོས་གང་བདེན་མེད་དུ་རྟོགས་པ་དེ་ཡོད་མེད་གཉིས་ཀའི་མཐའ་དང་བྲལ་བར་རྟོགས་པར་བསྟན་པ་ཡིན་ཏེ། ཉན་རང་གིས་ཉེར་ལེན་གྱི་ཕུང་པོ་བདེན་མེད་དུ་མངོན་སུམ་དུ་རྟོགས་པའི་ཚེ་བདེན་མེད་དུ་མངོན་པར་ཞེན་པ་མེད་པས་བདེན་མེད་ཀྱི་མཐའ་དང་བྲལ་བ་ཡང་རྟོགས་པའི་ཕྱིར་དང་། རིགས་པ་དྲུག་ཅུ་པ་ལས། དངོས་དང་དངོས་མེད་ཡོངས་ཤེས་པ། །བདག་ཉིད་ཆེན་པོ་རྣམ་པར་གྲོལ། །ཞེས་གསུངས་པར་ཐེག་པ་གསུམ་ཀའི་ཐུན་མོང་བའི་དབང་དུ་བྱས་ནས་འཆད་རིགས་པའི་ཕྱིར་ཏེ། གནད་འདི་འོག་ཏུ་ཅུང་ཟད་འཆད་པར་འགྱུར་རོ། །གཉིས་པ་ནི། སངས་རྒྱས་བསྐྱངས་ཀྱིས་རབ་བྱེད་ཉེར་བདུན་པའི་འགྲེལ་པར། ཐེག་དམན་གྱི་མདོར་ཆོས་ཐམས་ཅད་བདག་མེད་པར་གསུངས་པའི་དོན། ཆོས་རྣམས་ངོ་བོ་ཉིད་ཀྱིས་གྲུབ་པ་མེད་པའི་དོན་དུ་བཤད་པ་ལ། ལེགས་ལྡན་བྱེད་ཀྱི་ཤེས་རབ་སྒྲོན་མེར། དེ་ལྟར་ཡིན་ན་ཐེག་ཆེན་བསྟན་པ་དོན་མེད་དུ་འགྱུར་བས་སོ། །ཞེས་པའི་རྩོད་པ་མཛད་ཅིང་། དེའི་ལན་སློབ་དཔོན་འདིས་གནང་བར་བཞེད་པ་ཡིན་ཏེ། རང་འགྲེལ་ལས། གང་ཞིག་གལ་ཏེ་ཉན་ཐོས་ཀྱི་ཐེག་པ་ལས་ཀྱང་ཆོས་ལ་བདག་མེད་པར་བསྟན་ན། དེའི་ཚེ་ཐེག་པ་ཆེན་པོ་བསྟན་པ་དོན་མེད་པར་འགྱུར་རོ་སྙམ་པ་དེའི་ལུགས་དེ་ཡང་འདི་ལྟར་རིགས་པ་དང་ལུང་དང་འགལ་བར་རྟོགས་སོ། །ཞེས་གསུངས་པའི་ཕྱིར། ལུང་རིགས་དང་འགལ་ཚུལ་ནི། ཁྱོད་ཀྱིས་ཐེག་ཆེན་བསྟན་པ་དོན་མེད་པར་ཐལ། ཉན་ཐོས་ཀྱི་ཐེག་པ་ལ་ཆོས་ཀྱི་བདག་མེད་བསྟན་པའི་ཕྱིར། ཞེས་པ་དེ་ལ་ཁྱབ་པ་མ་བྱུང་སྟེ། ཐེག་པ་ཆེན་པོ་ནི་ཆོས་ལ་བདག་མེད་པའི་ལྟ་བ་ཁོ་ན་སྟོན་བྱེད་མ་ཡིན་པའི་ཕྱིར་ཏེ། ཐེག་པ་ཆེན་པོ་ལས་ལྟ་བར་མ་ཟད་ས་དང་ཕ་རོལ་ཏུ་ཕྱིན་པ་ལ་སོགས་པའི་སྤྱོད་ཕྱོགས་ཀྱི་ཉམས་ལེན་ཡང་བསྟན་པའི་ཕྱིར་ཏེ། རིན་ཆེན་ཕྲེང་བ་ལས། ཉན་ཐོས་ཐེག་པ་དེ་ལས་ནི། །བྱང་ཆུབ་སེམས་དཔའི་སྨོན་ལམ་དང་། །སྤྱོད་པ་ཡོངས་བསྔོ་མ་བཤད་དེ། །བྱང་ཆུབ་སེམས་པར་ག་ལ་འགྱུར། །བྱང་ཆུབ་སྤྱོད་ལ་གནས་པའི་དོན། །མདོ་སྡེ་ལས་ནི་བཀའ་མ་སྩལ། །ཐེག་པ་ཆེ་ལས་བཀའ་སྩལ་པ། །དེ་ཕྱིར་མཁས་པ་རྣམས་ཀྱིས་ཟུངས། །ཞེས་གསུངས་པའི་ཕྱིར། ཡང་གོང་གི་དེ་ལ་ཁྱབ་པ་མ་ངེས་པའི་ཤེས་བྱེད་གཞན་ཡང་ཡོད་དེ། ཆོས་ལ་བདག་མེད་པའི་ལྟ་བ་བརྗོད་བྱར་གསལ་བའི་ཕྱིར་ཡང་ཐེག་པ་ཆེན་པོ་བསྟན་པ་ཡིན་པའི་ཕྱིར་ཏེ། ཐེག་ཆེན་ལས་ཆོས་ཀྱི་བདག་མེད་རྒྱས་པར་བསྟན་ཅིང་། ཉན་ཐོས་ཀྱི་ཐེག་པ་ལས་མདོར་བསྡུས་ཙམ་ཞིག་བསྟན་པའི་ཕྱིར། དེ་སྐད་དུ། ཀླུ་སྒྲུབ་ཞབས་ཀྱི་ཞལ་སྔ་ནས། མཚན་མ་མེད་པ་མ་རྟོགས་པར། །ཁྱོད་ཀྱིས་ཐར་པ་མེད་པར་གསུངས། །དེ་ཡི་ཕྱིར་ན་ཐེག་ཆེན་ལས། །དེ་ནི་ཚང་བར་བསྟན་པ་ལགས། །ཞེས་གསུངས་པ་ཡིན་ནོ། །འདི་དག་ནི་རང་འགྲེལ་ལས། ཐེག་པ་ཆེན་པོ་བསྟན་པས་ནི་ཆོས་ལ་བདག་མེད་པ་ཙམ་འབའ་ཞིག་སྟོན་པར་བྱེད་པ་མ་ཡིན་གྱི། འོ་ན་ཅི་ཞེ་ན། བྱང་ཆུབ་སེམས་དཔའ་རྣམས་ཀྱི་ས་དང་། ཕ་རོལ་ཏུ་ཕྱིན་པ་དང་། སྨོན་ལམ་དང་། སྙིང་རྗེ་ཆེན་པོ་ལ་སོགས་པ་དང་། ཡོངས་སུ་བསྔོ་བ་དང་། ཚོགས་གཉིས་དང་། བསམ་གྱིས་མི་ཁྱབ་པའི་ཆོས་ཉིད་ཀྱང་ཡིན་ནོ། །ཞེས་པ་ནས་ཆོས་ཀྱི་བདག་མེད་པ་གསལ་བར་བྱ་བའི་ཕྱིར་ཐེག་པ་ཆེན་པོ་བསྟན་པ་ཡང་རིགས་པ་ཉིད་དེ། རྒྱས་པར་བསྟན་པ་བརྗོད་པར་འདོད་པ་ཉིད་ཀྱི་ཕྱིར་རོ། །ཉན་ཐོས་ཀྱི་ཐེག་པ་ལས་ནི་ཆོས་ཀྱི་བདག་མེད་པ་མདོར་མཚོན་པ་ཙམ་ཞིག་ཏུ་ཟད་དོ། །ཞེས་སོགས་ཀྱི་དོན་གོ་བདེ་བར་བཤད་པ་ཙམ་ཡིན་ནོ། །ཆོས་ཀྱི་བདག་མེད་གསལ་བའི་དོན་ནི། བརྗོད་བྱར་བསྟན་པའི་བརྗོད་བྱར་གསལ་བའི་ཆེད་དུ་ཐེག་པ་ཆེན་པོ་བསྟན་པར་སྒྲུབ་པ་ཡིན་ལ། ཆོས་ཀྱི་བདག་མེད་རྒྱས་པ་དང་། ཚང་བ་ནི་དོན་གཅིག་པ་ཡིན་ཏེ། ཆོས་ཀྱི་བདག་མེད་རྒྱས་པར་བསྟན་པའི་ལུང་གི་ཤེས་བྱེད་དུ། དེ་ནི་ཚང་བར་བསྟན་པ་ལགས། །ཞེས་པའི་གཞུང་འདི་འདྲེན་པར་མཛད་འདུག་པའི་ཕྱིར། ཐེག་ཆེན་ལས་ཆོས་ཀྱི་བདག་མེད་རྒྱས་པ་དང་ཚང་བའི་གོ་དོན་ནི། རང་རྒྱུད་ཀྱིས་བསྡུས་པའི་ཕུང་ཁམས་སྐྱེ་མཆེད་རྣམས་བདེན་སྟོང་དུ་རྟོགས་པ་དེ་ཙམ་མ་ཡིན་པར། སྤྱིར་རང་རྒྱུད་གཞན་རྒྱུད་དང་སྣང་སྲིད་འཁོར་འདས་ཀྱིས་བསྡུས་པའི་ཆོས་ཐམས་ཅད་བདེན་སྟོང་དུ་རྟོགས་པའི་ལྟ་བ་དེ་ཐེག་ཆེན་ལས་བསྟན་ཅིང་། དེ་ཐེག་ཆེན་ཁོ་ན་ལ་ཡོད་ཅེས་པའི་དོན་ཡིན་ཏེ། སྤྱིར་མཚན་མ་མེད་པའི་སྟོང་ཉིད་མ་རྟོགས་པར་ཐར་པའི་བྱང་ཆུབ་ཐོབ་པ་མེད་པའི་ཕྱིར་ན། ཐེག་ཆེན་གྱི་སྡེ་སྣོད་ལས། ཐེག་ཆེན་གྱི་བྱང་ཆུབ་ཐོབ་པའི་རྒྱུ་མཚན་མེདཾ་ཚང་བར་བསྟན་པ་ཡིན་པ་ནི། སྔར་དྲངས་མ་ཐག་པའི་ཀླུ་སྒྲུབ་ཀྱི་ལུང་དེའི་དོན་ཡིན་པའི་ཕྱིར། ཆོས་ཀྱི་བདག་མེད་མདོར་བསྡུས་པའི་དོན་ནི། ཐར་པ་ཐོབ་པའི་རྒྱུར་གྱུར་པའི་ཆོས་ལ་བདག་མེད་པ་ཙམ་གྱི་ལྟ་བ་དེ་ལ་འཇོག་པ་ཡིན་ཏེ། ཉེར་ལེན་གྱི་ཕུང་པོས་བསྡུས་པའི་ཆོས་རྣམས་བདེན་མེད་དུ་རྟོགས་པ་ལ་ཆོས་ཀྱི་བདག་མེད་མདོར་བསྡུས་པ་རྟོགས་པར་འཇོག་པའི་ཕྱིར། མདོར་ན་ཐེག་ཆེན་ལས། འབྲས་བུ་བླ་ན་མེད་པའི་རྫོགས་པའི་བྱང་ཆུབ་ཐོབ་བྱར་བཞེད་པས་ཆོས་ཀྱི་བདག་མེད་རྒྱས་པར་བསྟན་པ་ཡིན་ཏེ། བླ་ན་མེད་པའི་བྱང་ཆུབ་ཐོབ་པ་ལ་ཇི་ལྟ་ཇི་སྙེད་ཀྱི་ཆོས་ཐམས་ཅད་ཀྱི་གནས་ལུགས་རྟོགས་དགོས་པའི་ཕྱིར། ཉན་ཐོས་ཀྱི་ཐེག་པ་ལས་རང་ཉིད་གཅིག་པུའི་དོན་དུ་ཐར་པ་ཙམ་ཐོབ་བྱར་བཞེད་པས། ཆོས་ཀྱི་བདག་མེད་རྒྱས་པར་མ་བསྟན་པ་ཡིན་ཏེ། ཐར་པ་ཙམ་དོན་དུ་གཉེར་བ་ལ་ཆོས་ཀྱི་བདག་མེད་རྒྱས་པར་བསྟན་པ་དོན་མེད་པའི་ཕྱིར་ཏེ། ཐར་པ་ཙམ་དོན་དུ་གཉེར་བས་ཆོས་ཀྱི་བདག་མེད་ཡོངས་སུ་རྫོགས་པ་མི་བསྒོམ་པར་བཤད་པའི་ཕྱིར། རྫོགས་པར་མི་བསྒོམ་པའི་གནད་ཀྱང་ཉན་རང་གི་རིགས་ཅན་གྱིས་ཉོན་སྒྲིབ་ཙམ་སྤོང་བ་དོན་དུ་གཉེར། ཤེས་སྒྲིབ་སྤོང་བ་དོན་དུ་མི་གཉེར་བས་ཉོན་སྒྲིབ་ཀྱི་གཉེན་པོར་གྱུར་པའི་ཆོས་ཀྱི་བདག་མེད་བསྒོམ་ལ། ཤེས་སྒྲིབ་ཀྱི་གཉེན་པོར་གྱུར་པའི་ཆོས་ཀྱི་བདག་མེད་མི་བསྒོམ་པ་ཡིན་ནོ། །གསུམ་པ་ཉན་རང་གིས་ཆོས་ཀྱི་བདག་མེད་མཐའ་དག་རྟོགས་མ་རྟོགས་ཀྱི་མཐའ་དཔྱད་པ་ལ། མཁས་པའི་བཞེད་པའི་རྣམ་གྲངས་འགོད་པ། དེ་ལ་འཐད་མི་འཐད་ཀྱི་ཆ་དབྱེ་བ། རང་ལུགས་ཟླ་བའི་དགོངས་པ་ཚུལ་བཞིན་དུ་བཤད་པ་དང་གསུམ། དང་པོ་ནི། རང་རེ་ས་ཕྱོགས་པ་ཁ་ཅིག་ཉན་རང་གིས་གང་ཟག་གི་བདག་མེད་ཙམ་རྟོགས་ཤིང་། ཆོས་ཀྱི་བདག་མེད་ཡེ་མ་རྟོགས་ལ། གང་ཟག་གི་བདག་མེད་དེ་ཡང་གང་ཟག་རང་རྐྱ་ཐུབ་པའི་རྫས་ཡོད་ཀྱིས་སྟོང་པ་ཙམ་ལ་འཇོག་པས་སྟོང་ཉིད་མཚན་ཉིད་པ་ཉན་རང་གིས་མ་རྟོགས་པར་བཞེད་ཅིང་། རྗེ་ཙོང་ཁ་པའི་བཞེད་པས། ཐེག་གསུམ་གྱི་འཕགས་པས་ཆོས་ཐམས་ཅད་བདེན་སྟོང་དུ་རྟོགས་པ་ལ་ཁྱད་པར་མེད་ཅིང་། མཐའ་ཕྱི་མ་ནི་འགོག་ཏུ་མི་རུང་བས་དེ་དང་བྲལ་བར་རྟོགས་པ་མེད་ལ། དེས་ན་ཐེག་པ་ཆེ་ཆུང་གི་རྟོགས་བྱའི་ལྟ་བ་ལ་ཁྱད་པར་མེད། དེའི་རྒྱུ་མཚན་ཡང་རྩ་ཤེ་སོགས་ཡབ་སྲས་ཀྱི་གཞུང་རྣམས་ལས། ཆོས་ཀུན་རང་གི་ངོ་བོས་སྟོང་པར་སྒྲུབ་པའི་རིགས་པའི་རྣམ་གཞག་མང་དུ་གསུངས་པ་རྣམས་ཐེག་པ་ཐུན་མོང་བའི་དབང་དུ་བྱས་པ་མ་གཏོགས། ཐེག་ཆེན་ཐུན་མོང་མ་ཡིན་པའི་རྟོགས་བྱར་གྱུར་པའི་སྟོང་ཉིད་སྒྲུབ་བྱེད་ཀྱི་རིགས་པ་ཟུར་དུ་མ་གསུངས་པ་དང་། འཇུག་པ་རང་འགྲེལ་ལས། ཆོས་ཀྱི་བདག་མེད་རྒྱས་བསྡུས་གསུངས་པ་ནི། སྒྲུབ་བྱེད་ཀྱི་རིགས་པ་རྒྱས་བསྡུས་ལ་འཇོག་པ་ཡིན་གྱི། རྟོགས་བྱ་ཆོས་ཀྱི་བདག་མེད་ལ་རྒྱས་བསྡུས་འབྱེད་པ་མ་ཡིན་ནོ། །ཞེས་བཞེད། ཕྱི་རབས་བསྟན་འཛིན་ཡོངས་ཀྱི་གཙུག་རྒྱན་དམ་པ་གོ་ཤཱཀ་ཅེས་ཉི་ཟླ་ལྟར་གྲགས་པའི་པཎ་ཆེན་ཤཱཀྱ་མཆོག་ལྡན་གྱི་བཞེད་པས། དབུ་མ་བཞི་བརྒྱ་པ་ལས། བསོད་ནམས་མིན་པ་དང་པོར་བཟློག །བར་དུ་བདག་ནི་བཟློག་པ་དང་། །ཕྱི་ནས་ལྟ་གཞི་ཀུན་བཟློག་པ། །གང་གིས་ཤེས་དེ་མཁས་པ་ཡིན། །ཞེས་གསུངས་པ་ལྟར། དང་པོར་བསོད་ནམས་མིན་པ་བཟློག་པ། བར་དུ་བདག་བཟློག་པ། མཐའ་མར་ལྟ་བ་ཀུན་བཟློག་གི་ལྟ་བ་དང་གསུམ་དུ་ཕྱེས་ནས། དང་པོ་དེ་ལས་འབྲས་ལ་བླང་དོར་ཚུལ་བཞིན་དུ་བྱེད་པའི་འཇིག་རྟེན་པའི་ཡང་དག་པའི་ལྟ་བ་ཡིན། གཉིས་པ་དེ་ཉན་རང་དང་ཐུན་མོང་བའི་ལྟ་བ། གསུམ་པ་དེ་ཐེག་ཆེན་ཐུན་མོང་མ་ཡིན་པའི་ལྟ་བ་ཡིན་པས། གསུམ་པ་འདི་ཉན་རང་གིས་ཅུང་ཟད་ཀྱང་མ་རྟོགས་ཏེ། འདི་མཐའ་བཞི་སྤྲོས་པ་ཀུན་དང་བྲལ་བའི་ལྟ་བ་དང་དོན་གཅིག་པའི་ཕྱིར་ཞེས་བཞེད་དོ། །གཉིས་པ་ནི། དེ་དག་ལ་བློ་གཟུ་བོས་དཔྱད་ན་འདི་ལྟར་མཐོང་སྟེ། ལུགས་དང་པོ་དེ་ལ། ཉན་རང་ཆོས་ཅན། ཁྱོད་ཀྱིས་ཆོས་ཀྱི་བདག་མེད་ཡེ་མ་རྟོགས་པ་མི་འཐད་པར་ཐལ། ཁྱོད་ཀྱིས་ཆོས་ཀྱི་བདག་མེད་ཅུང་ཟད་རྟོགས་ལ་དེ་རྫོགས་པར་མ་རྟོགས་པའི་ཁྱད་པར་འཐད་པའི་ཕྱིར་ཏེ། ཁྱོད་ཀྱིས་ཉོན་སྒྲིབ་ཀྱི་གཉེན་པོར་གྱུར་པའི་ཆོས་ཀྱི་བདག་མེད་ཙམ་རྟོགས་ཤིང་། ཤེས་སྒྲིབ་ཀྱི་གཉེན་པོར་གྱུར་པའི་ཆོས་ཀྱི་བདག་མེད་མ་རྟོགས་པ་འཐད་པའི་ཕྱིར། མ་གྲུབ་ན། རང་འགྲེལ་གྱི་ལུང་གིས་གནོད་ཚུལ་འོག་ཏུ་འབྱུང་ངོ་། །ཡང་ཉན་རང་འཕགས་པ་ཆོས་ཅན། ཁྱོད་ཀྱིས་སྟོང་ཉིད་རྟོགས་པར་ཐལ། གང་ཟག་རང་གི་ངོ་བོས་སྟོང་པའི་སྟོང་ཉིད་མངོན་སུམ་དུ་རྟོགས་པའི་ཕྱིར་ཏེ། གང་ཟག་བདེན་མེད་དུ་མངོན་སུམ་དུ་རྟོགས་པའི་ཕྱིར། མ་གྲུབ་ན། ཉན་རང་གིས་བདེན་མེད་དུ་རྟོགས་པའི་ཆོས་མེད་པར་ཐལ་ལོ། །གང་ཟག་རང་རྐྱ་ཐུབ་པའི་རྫས་ཡོད་ཀྱིས་སྟོང་པ་ལ་གང་ཟག་གི་བདག་གིས་སྟོང་པར་འཇོག་པ་ཡང་མི་འཐད་དེ། དེ་ནི་མདོ་སྡེ་པ་སོགས་གྲུབ་མཐའ་འོག་མའི་ལུགས་ཡིན་གྱི། དབུ་མའི་ལུགས་ལ་དེ་ལྟར་མི་འཐད་པའི་ཕྱིར་ཏེ། གང་ཟག་རང་གི་ངོ་བོས་སྟོང་པ་ལ་གང་ཟག་གི་བདག་མེད་དང་། གང་ཟག་རང་གི་ངོ་བོས་གྲུབ་པར་འཛིན་པ་ལ་གང་ཟག་གི་བདག་འཛིན་དུ་འཇོག་པ་ཡིན་པའི་ཕྱིར་ཏེ། ཡབ་སྲས་ཀྱི་གཞུང་ལས་དེ་ལྟར་དུ་བཤད་པའི་ཕྱིར། ལུགས་གཉིས་པ་དེ་ལ། འོ་ན་ཐེག་པ་གསུམ་བསྒོམ་པ་ཉམས་ལེན་ལ་ཁྱད་པར་མེད་པར་ཐལ། དེ་གསུམ་རྟོགས་བྱའི་ལྟ་བ་ལ་ཁྱད་པར་མེད་པའི་ཕྱིར། འདོད་ན། དེ་གསུམ་ཐོབ་བྱ་འབྲས་བུ་ལ་ཡང་ཁྱད་པར་མེད་པར་ཐལ། འདོད་པའི་ཕྱིར། འདོད་ན། ཐེག་ཆེན་ལ་སྐུར་བ་བཏབ་པར་འགྱུར་རོ། །ཡང་ཉན་རང་འཕགས་པ་ཆོས་ཅན། ཁྱོད་ཀྱིས་ཆོས་ཐམས་ཅད་བདེན་པས་སྟོང་པའི་སྟོང་ཉིད་མངོན་སུམ་དུ་མ་རྟོགས་པར་ཐལ། ཆོས་ཐམས་ཅད་བདེན་པས་སྟོང་པའི་སྟོང་ཉིད་ལ་བསྒོམ་བྱུང་གཙོ་བོར་གྱུར་པའི་ཤེས་རབ་མ་བསྐྱེད་པའི་ཕྱིར་ཏེ། ཆོས་ཐམས་ཅད་བདེན་པས་སྟོང་པའི་སྟོང་ཉིད་ལ་བསྒོམ་པ་ཉམས་ལེན་སྔོན་དུ་མ་སོང་བའི་ཕྱིར་ཏེ། ཆོས་ཀྱི་བདག་མེད་རྫོགས་པར་བསྒོམ་པ་སྔོན་དུ་མ་སོང་བའི་ཕྱིར། མ་གྲུབ་ན། རང་འགྲེལ་ལས། ཆོས་ཀྱི་བདག་མེད་པ་ཡོངས་སུ་རྫོགས་པ་བསྒོམ་པ་མེད་དེ། ཞེས་གསུངས་པ་དང་དངོས་སུ་འགལ་ལོ། །ཡང་གནས་ལུགས་ལ་དཔྱོད་པའི་ཚེ་མཐའ་ཕྱི་མ་འགོག་ཏུ་མི་རུང་བ་དེ་ཡང་མི་འཐད་པར་ཐལ། དེའི་ཚེ་མཐའ་བཞི་ཆར་དགག་དགོས་པའི་ཕྱིར་ཏེ། རྩ་ཤེ་ལས། སྟོང་ངོ་ཞེས་ཀྱང་མི་བརྗོད་དེ། །མི་སྟོང་ཞེས་ཀྱང་མི་བརྗོད་དོ། །གཉིས་དང་གཉིས་མིན་མི་བྱ་ཞིང་། །ཞེས་གསུངས་པ་དེ་འཐད་པའི་ཕྱིར། སྒྲུབ་བྱེད་རིགས་པ་རྒྱས་བསྡུས་ཀྱི་དོན་ཐེག་པ་ཆེ་ཆུང་གི་སྡེ་སྣོད་ལས་རིགས་པ་བསྟན་ཚུལ་རྒྱས་བསྡུས་ཙམ་ལ་བྱེད་ན་འགལ་བ་ཆེར་མེད་ཀྱང་། ཁྱོད་ཀྱིས་གཞི་གཅིག་བདེན་མེད་དུ་བསྒྲུབ་པ་ལ་ཡང་། ཐེག་ཆེན་པས་སྒྲུབ་བྱེད་རིགས་པ་མི་འདྲ་བ་མཐའ་ཡས་པས་བསྒྲུབས། ཐེག་དམན་ལ་རིགས་པ་མདོར་བསྡུས་པ་གཅིག་གིས་གྲུབ་ན། རིགས་པ་མཐའ་ཡས་པས་བསྒྲུབ་མི་དགོས་པས། རྒྱས་བསྡུས་སུ་འཇོག་ཟེར་བ་ནི་རིགས་པས་དངོས་སུ་གནོད་དེ། འོ་ན་ཐེག་པ་ཆེ་ཆུང་གཉིས་དབང་པོ་རྣོ་རྟུལ་གོ་ལྡོག་པར་ཐལ། ཐེག་དམན་པས་སྒྲུབ་བྱེད་རིགས་པ་གཅིག་ཙམ་ལ་བརྟེན་ནས་གཞི་དེ་བདེན་མེད་དུ་རྟོགས་ལ། ཐེག་ཆེན་པས་སྒྲུབ་བྱེད་ཀྱི་རིགས་པ་མི་འདྲ་བ་མཐའ་ཡས་པས་གཞི་དེ་བདེན་མེད་དུ་རྟོགས་པ་ཡིན་པའི་ཕྱིར། འདོད་མི་ནུས་ཏེ། ཐེག་པ་ཆེ་ཆུང་གཉིས་ཀྱི་ནང་ནས་ཐེག་ཆེན་པ་རང་བཞིན་གྱིས་དབང་པོ་རྣོ་བར་བཤད་པའི་ཕྱིར། འདི་ནི་ཀུན་མཁྱེན་ཆེན་པོའི་དཀའ་འགྲེལ་གཉིས་ལས་གསུངས་པའི་རིགས་པའོ། །ཡང་གཞི་གཅིག་བདེན་པར་མེད་པ་ཐེག་ཆེན་པས་རིགས་པ་མི་འདྲ་བ་དུ་མའི་སྒོ་ནས་རྟོགས་པ་མི་འཐད་པར་ཐལ། གཞི་གཅིག་བདེན་པར་མེད་པ་རིགས་པ་སྔ་མས་རྟོགས་ཟིན་པས་རིགས་པ་ཕྱི་མ་རྣམས་གྲུབ་ཟིན་བསྒྲུབ་པར་འགྱུར་བ་རིགས་པའི་གཞུང་ལུགས་ལ་གྲགས་པའི་ཕྱིར། འདི་ནི་འཇུག་པ་དཀའ་འགྲེལ་ཉིད་ལས་གསུངས་པའོ། །འོན་ཀྱང་ཙོང་ཁ་པའི་བཞེད་པ་དེ་ལ་གཟུ་བོའི་བློས་དཔྱད་ན་རྣམ་དབྱེ་འདི་ལྟར་ཕྱེ་དགོས་ཏེ། ཐེག་ཆེན་པ་མྱུ་གུ་ལྟ་བུ་ཞིག་བདེན་མེད་དུ་བསྒྲུབ་པ་ལ་ཡང་རྟེན་འབྲེལ་གྱི་རིགས་པས་བདེན་མེད་དུ་གཏན་ལ་ཕབ་ཅིང་ངེས་ཤེས་བསྐྱེད། ཡང་དེའི་རྗེས་སུ་གཅིག་དུ་བྲལ་སོགས་རིགས་པའི་རྣམ་གྲངས་གཞན་གྱི་སྒོ་ནས་ཀྱང་བདེན་མེད་དུ་གཏན་ལ་ཕབ་ཅིང་ངེས་ཤེས་སྔར་ལས་ཀྱང་ཆེ་བར་བསྐྱེད། ཐེག་དམན་པ་དག་རིགས་པ་གཅིག་གིས་བདེན་མེད་དུ་གཏན་ལ་ཕབ་ཅིང་ངེས་ཤེས་བསྐྱེད་ན་དེ་ཙམ་གྱིས་ཆོག་པར་བཟུང་ནས། རིགས་པ་གཞན་གྱི་སྒོ་ནས་ནན་ཏན་གྱི་ཚུལ་གྱིས་མི་བྱེད་ཅེས་པ་ཙམ་ཟེར་རྒྱུ་ཡིན་ན། དཀའ་འགྲེལ་ལས་བཤད་པའི་རིགས་པ་དེ་རྣམས་ཀྱིས་ཆེར་མི་གནོད། འོན་ཀྱང་ཚུལ་དེ་ལ་རང་འགྲེལ་ལས་གསུངས་པའི་རྒྱས་བསྡུས་སུ་འཇོག་པ་མི་འཐད་ལ། གང་ལྟར་གཞི་གཅིག་བདེན་མེད་དུ་བསྒྲུབ་པ་ལ་ཐེ་ཆེན་གྱིས་རིགས་པ་མི་འདྲ་བ་མཐའ་ཡས་པས་རྟོགས། ཐེག་དམན་གྱིས་རིགས་པ་མདོར་བསྡུས་པ་གཅིག་གིས་རྟོགས་པར་ཕྱོགས་སྔས་ཚིག་ཟིན་ལ་སྨྲས་ན། དཀའ་འགྲེལ་གྱི་རིགས་པ་དེ་རྣམས་ལན་གྱིས་ཟློག་པར་མི་ནུས་པའོ། །ལུགས་གསུམ་པ་པཎ་ཆེན་གྱི་བཞེད་པ་དེ་ལ་ཡང་དཔྱད་དུ་ཡོད་དེ། འོ་ན་ཉན་རང་གི་རྟོགས་བྱར་གྱུར་པའི་ཉེར་ལེན་གྱི་ཕུང་པོ་བདེན་པས་སྟོང་པའི་སྟོང་ཉིད་ཆོས་ཅན། བར་དུ་བདག་ནི་བཟློག་པ་དང་། །ཞེས་པའི་སྐབས་ཀྱི་རྟོགས་བྱའི་ལྟ་བ་ཡིན་པར་ཐལ། ཉན་རང་གི་རྟོགས་བྱའི་ལྟ་བ་ཡིན་པའི་ཕྱིར། ཁྱབ་པ་དོན་གྱིས་སོང་། འདོད་ན། དེ་ཆོས་ཅན། གང་ཟག་གི་བདག་གིས་སྟོང་པའི་སྟོང་ཉིད་ཡིན་པར་ཐལ། འདོད་པ་དེའི་ཕྱིར། ཁྱབ་སྟེ། འདིའི་འགྲེལ་པ་དཔལ་ལྡན་ཟླ་བའི་ཞབས་ཀྱིས་མཛད་པ་ལས། བདག་ཏུ་ལྟ་བ་ཆ་ཉི་ཤུ་དོར་བར་བྱའོ། །ཞེས་གསུངས་པས། བར་དུ་བདག་བཟློག་རྒྱུའི་བདག་དེ་ཀུན་བརྟགས་ཀྱིས་བཟུང་བའི་གང་ཟག་གི་བདག་ལ་འཇོག་རིགས་པའི་ཕྱིར། གོང་དུ་འདོད་ན། དེ་མ་ཡིན་པར་ཐལ། ཆོས་ཀྱི་བདག་གིས་སྟོང་པའི་སྟོང་ཉིད་ཡིན་པའི་ཕྱིར་ཏེ། ཉེར་ལེན་གྱི་ཕུང་པོ་བདེན་པས་སྟོང་པའི་སྟོང་ཉིད་ཡིན་པའི་ཕྱིར། ཁྱབ་སྟེ། ཉེར་ལེན་གྱི་ཕུང་པོ་བདེན་པས་སྟོང་པ་ལ་ཆོས་ཀྱི་བདག་མེད་དུ་བྱས་ནས་དེ་ཉན་རང་གིས་རྟོགས་པར་བསྒྲུབ་པ་དཔལ་ལྡན་ཟླ་བའི་བཞེད་པ་རྨ་མེད་པ་ཡིན་པའི་ཕྱིར། ཡང་བདག་ཏུ་གདགས་པའི་རྒྱུ་ཉེར་ལེན་གྱི་ཕུང་པོ་ཐམས་ཅད་བདེན་མེད་དུ་རྟོགས་པའི་ལྟ་བ་དེ་ཆོས་ཅན། ཁྱོད་ཐེག་ཆེན་ཐུན་མོང་མ་ཡིན་པའི་ལྟ་བ་ཡིན་པར་ཐལ། ཕྱི་ནས་ལྟ་གཞི་ཀུན་བཟློག་པ། །ཞེས་པའི་དངོས་བསྟན་གྱི་ལྟ་བ་ཡིན་པའི་ཕྱིར། ཁྱབ་པ་ཁས། མ་གྲུབ་ན། དེར་ཐལ། འདིའི་ཐད་ཀྱི་འགྲེལ་པ་དཔལ་ལྡན་ཟླ་བས་མཛད་པ་ལས། ཕྱི་ནས་ནི་བདག་ཉིད་ལ་ཡོངས་སུ་ཆགས་པའི་དངོས་པོ་ཐམས་ཅད་ལ་ཞེན་པ་ཡང་བཟློག་པར་བྱའོ་ཞེས་པའི་དངོས་བསྟན་གྱི་ལྟ་བ་ཡིན་པའི་ཕྱིར་ཏེ། བདག་ཏུ་གདགས་པའི་རྒྱུ་ཉེར་ལེན་གྱི་ཕུང་པོ་ཐམས་ཅད་བདེན་མེད་དུ་རྟོགས་པའི་སྒོ་ནས་དེ་རྣམས་ལ་བདེན་ཞེན་བཟློག་པའི་ལྟ་བ་ཡིན་པའི་ཕྱིར། ཁྱབ་སྟེ། འགྲེལ་པ་དེའི་དངོས་བསྟན་གྱི་བདག་ཉིད་དང་དངོས་པོ་ཐམས་ཅད་དང་། དེ་ལ་ཞེན་པ་བཟློག་ཚུལ་རྣམས་ལ་གོ་དོན་རེ་སོ་སོར་འཆད་རིགས་པའི་ཕྱིར། རྩ་བར་འདོད་ན། དེ་ཆོས་ཅན། ཐེག་ཆེན་ཐུན་མོང་མ་ཡིན་པའི་ལྟ་བ་མ་ཡིན་པར་ཐལ། ཁྱོད་ཉན་རང་ལ་ཡང་ཡོད་པའི་ལྟ་བ་ཡིན་པའི་ཕྱིར། གསུམ་པ་རང་ལུགས་ཟླ་བའི་དགོངས་པ་ཚུལ་བཞིན་དུ་བཤད་པ་ནི། ཉན་རང་གིས་གཙོ་བོར་གང་ཟག་གི་བདག་མེད་རྟོགས། བྱང་སེམས་འཕགས་པས་གང་ཟག་གི་བདག་མེད་དང་ཆོས་ཀྱི་བདག་མེད་གཉིས་ཀ་རྟོགས་པ་ཡིན་ཏེ། ཉན་རང་གི་ཐོབ་བྱ་མཐར་ཐུག་རང་དོན་དུ་ཐར་པ་ཙམ་ཡིན་ཞིང་། དེ་ཐོབ་པ་ལ་གཙོ་བོར་གང་ཟག་གི་བདག་མེད་རྟོགས་པ་ཙམ་གྱིས་ཆོག བྱང་ཆུབ་སེམས་དཔའི་ཐོབ་བྱ་མཐར་ཐུག་གཞན་དོན་དུ་ཐམས་ཅད་མཁྱེན་པའི་གོ་འཕང་ཡིན་ཞིང་། དེ་ཐོབ་པ་ལ་བདག་མེད་གཉིས་ཀ་རྫོགས་པར་རྟོགས་དགོས་པའི་ཕྱིར། དེ་སྐད་དུ། རྒྱན་སྟུག་པོ་བཀོད་པའི་མདོ་ལས། བདག་མེད་གཉིས་ལ་མཁས་པ་ཡིས། །སངས་རྒྱས་རྣམས་དང་སངས་རྒྱས་སྲས། །བདེ་གཤེགས་རིགས་པའི་གནས་མཐོང་སྟེ། །མངོན་སངས་རྒྱས་ཤིང་ཆོས་སྟོན་ཏོ། །ཕུང་པོ་གང་ཟག་བདག་མེད་པར། །རབ་ཏུ་རྣམ་ཕྱེ་མཐོང་འགྱུར་ཞིང་། །ཆོས་ཀྱི་དངོས་ཡོད་མ་ཤིག་པར། །ཉན་ཐོས་དེ་དག་མངོན་རྟོགས་འགྱུར། །ཞེས་དང་། ལངྐར་གཤེགས་པ་ལས། ཉན་ཐོས་དང་རང་སངས་རྒྱས་རྣམས་ཉོན་མོངས་པའི་སྒྲིབ་པ་སྤངས་པ་ནི་བྱེ་བྲག་མེད་མོད་ཀྱི་ཤེས་བྱའི་སྒྲིབ་པ་ནི་མ་ཡིན་ན། བློ་གྲོས་ཆེན་པོ། ཤེས་བྱའི་སྒྲིབ་པ་ནི་ཆོས་བདག་མེད་པ་མཐོང་བའི་བྱེ་བྲག་གིས་རྣམ་པར་དག་པར་འགྱུར་རོ། །ཉོན་མོངས་པའི་སྒྲིབ་པ་ནི་གང་ཟག་གི་བདག་མེད་པ་མཐོང་བའི་བྱེ་བྲག་གིས་རྣམ་པར་དག་པར་འགྱུར་རོ། །ཞེས་དང་། མདོའི་དོན་དེ་དག་གཞུང་འདིར། བདག་མེད་འདི་ནི་འགྲོ་བ་རྣམ་གྲོལ་ཕྱིར། །ཆོས་དང་གང་ཟག་དབྱེ་བས་རྣམ་གཉིས་གསུངས། །ཞེས་དང་། དེའི་རང་འགྲེལ་ལས། དེ་ལ་གང་ཟག་གི་བདག་མེད་པ་ནི། རང་སངས་རྒྱས་རྣམས་དང་། ཉན་ཐོས་རྣམས་རྣམ་པར་གྲོལ་བའི་ཕྱིར་བསྟན་ལ། བྱང་ཆུབ་སེམས་དཔའ་རྣམས་ཐམས་ཅད་མཁྱེན་པ་ཐོབ་པས་རྣམ་པར་གྲོལ་བའི་ཕྱིར་གཉིས་ཀ་བསྟན་ཏོ། །ཞེས་གསུངས་སོ། །འོ་ན་ཉན་རང་གིས་ཆོས་ཀྱི་བདག་མེད་ཡེ་མ་རྟོགས་སམ་ཞེ་ན། ཉན་རང་གིས་ཀྱང་གང་ཟག་ཏུ་གདགས་པའི་རྒྱུར་གྱུར་པའི་ཕུང་ཁམས་སྐྱེ་མཆེད་ཀྱི་ཆོས་རྣམས་རྟེན་འབྲེལ་གྱི་དོན་རང་བཞིན་གྱི་སྐྱེ་འགག་དང་བྲལ་བར་རྟོགས་མོད་ཀྱི། གདགས་པའི་རྒྱུར་མ་གྱུར་པའི་ཆོས་གཞན་རྣམས་དང་འདུས་མ་བྱས་རྣམས་བདེན་མེད་དུ་མངོན་སུམ་དུ་རྟོགས་པ་མེད་དེ། སྦྱོར་ལམ་གྱི་གནས་སྐབས་སུ་ཆོས་ཀྱི་བདག་མེད་ཡོངས་སུ་རྫོགས་པར་མ་བསྒོམས་པས་མཐོང་ལམ་གྱི་གནས་སྐབས་སུ་རྫོགས་པར་མངོན་སུམ་དུ་མ་མཐོང་བའི་ཕྱིར། ཁམས་གསུམ་ན་སྤྱོད་པའི་ཉོན་མོངས་སྤོང་བའི་ཐབས་སུ་གྱུར་པའི་ཆོས་ལ་བདག་མེད་པའི་ལྟ་བ་ནི་ཉན་རང་འཕགས་པས་མངོན་སུམ་དུ་རྟོགས་པ་ཡིན་ཏེ། དེ་ལ་ཐོས་བསམ་གྱི་དུས་སུ་ཆེད་དུ་གཉེར་ནས་སྒྲོ་འདོགས་གཅད། ཚོགས་ལམ་འབྲིང་པོ་སོགས་དང་སྦྱོར་ལམ་བཞིའི་གནས་སྐབས་སུ་ཚུལ་བཞིན་དུ་བསྒོམ་པ་ལ་བརྟེན་ནས་མཐོང་ལམ་དུ་མངོན་སུམ་དུ་མཐོང་། བསྒོམ་ལམ་དུ་དེའི་རྒྱུན་བསྐྱངས་ཏེ་མི་སློབ་ལམ་གྱི་ཚེ་ཉོན་མོངས་མཐའ་དག་སྤངས་པ་ལ་དགྲ་བཅོམ་ཐོབ་པར་བཞག་པའི་ཕྱིར། དེ་སྐད་དུ། དྲངས་མ་ཐག་པའི་འགྲེལ་པ་དེའི་འཕྲོས་ལས་ཉན་ཐོས་དང་རང་སངས་རྒྱས་རྣམས་ཀྱིས་ཀྱང་རྟེན་ཅིང་འབྲེལ་བར་འབྱུང་བ་རྐྱེན་ཉིད་འདི་པ་ཙམ་མཐོང་མོད་ཀྱི། དེ་ལྟ་ན་ཡང་དེ་དག་ལ་ཆོས་ཀྱི་བདག་མེད་པ་ཡོངས་སུ་རྫོགས་པར་བསྒོམ་པ་མེད་དེ། ཁམས་གསུམ་ན་སྤྱོད་པའི་ཉོན་མོངས་པ་སྤོང་བའི་ཐབས་ཙམ་ཞིག་ནི་ཡོད་དོ། །དེ་དག་ལ་གང་ཟག་གི་བདག་མེད་པ་མ་ལུས་པ་བསྒོམ་པ་ནི་ཡོད་པར་རྣམ་པར་གཞག་གོ །ཞེས་གསུངས་སོ། །འགྲེལ་པ་འདིས་ནི་ཐེག་པ་ཆེ་ཆུང་གཉིས་གང་ཟག་གི་བདག་མེད་ཙམ་གྱི་ལྟ་བ་ལ་ཁྱད་པར་མེད་པ་དང་། ཆོས་ཀྱི་བདག་མེད་པའི་ལྟ་བ་ལ་ཁྱད་པར་ཤིན་ཏུ་ཆེ་བར་ཡོད་པར་བསྟན་ཏོ། །གལ་ཏེ་ཆོས་ཀྱི་བདག་མེད་ཀྱི་ལྟ་བ་ལ་ཁྱད་པར་མེད་ན། ཐེག་པ་ཆེ་ཆུང་དབང་པོ་རྣོ་རྟུལ་གོ་ལོག་པའི་སྐྱོན་འདིར་ཡང་འབྱུང་སྟེ། ཐེག་པ་ཆེན་པོས་ཆོས་ཀྱི་བདག་མེད་རྫོགས་པར་བསྒོམས་པ་ལ་བརྟེན་ཏེ། ཆོས་ཀྱི་བདག་མེད་རྫོགས་པར་རྟོགས་པ་གང་ཞིག ཉན་རང་གིས་ཆོས་ཀྱི་བདག་མེད་རྫོགས་པར་མ་བསྒོམས་ཀྱང་དེ་རྫོགས་པར་རྟོགས་པ་ཡིན་པའི་ཕྱིར། དང་པོ་སྙོན་མེད་དུ་གྲུབ། གཉིས་པ་ཁྱེད་རང་གིས་ཁས་བླངས། དེས་ན་ཐོས་བསམ་གྱིས་སྒྲོ་འདོགས་བཅད་པའི་ཚེ་གང་ཟག་བདེན་མེད་དུ་དོན་སྤྱིའི་ཚུལ་གྱིས་རྟོགས་པས་ཆ་ཤས་ཅན་དང་ཆ་ཤས་ཀྱི་ཚུལ་དུ་ཉེར་ལེན་གྱི་ཕུང་པོ་རྣམས་ཀྱང་བདེན་མེད་དུ་དོན་སྤྱིའི་ཚུལ་གྱིས་གོ་བ་དང་། ཡང་ཐོག་མར་ཕུང་པོ་བདེན་མེད་དུ་གཏན་ལ་ཕབ་ཅིང་དེ་བདེན་མེད་དུ་རྟོགས་པས། གདགས་གཞི་བདེན་པར་མེད་ན་བཏགས་ཡོད་ལྟ་སྨོས་ཀྱང་ཅི་དགོས་པའི་ཚུལ་གྱིས་གང་ཟག་ཀྱང་བདེན་མེད་དུ་རྟོགས་པ་དང་། ཡང་གང་ཟག་བདེན་མེད་དུ་གཏན་ལ་ཕབ་ཅིང་དེ་ལྟར་རྟོགས་ཀྱང་ཕུང་པོ་ཉིད་རིགས་པས་ཆེད་གཏད་བདེན་མེད་དུ་གཏན་ལ་མ་ཕབ་ན་མི་གོ་བ་དང་། དེས་མཚོན་ཕུང་པོ་བདེན་མེད་དུ་གཏན་ལ་ཕབ་ཀྱང་ད་དུང་གང་ཟག་བདེན་མེད་དུ་གཏན་ལ་འབེབས་དགོས་པ་དང་། ཡང་། དངོས་པོ་གཅིག་གི་ལྟ་པོ་གང་། །དེ་ནི་ཀུན་གྱི་ལྟ་པོར་བཤད། །གཅིག་གི་སྟོང་ཉིད་གང་ཡིན་པ། །དེ་ནི་ཀུན་གྱི་སྟོང་ཉིད་ཡིན། །ཞེས་གསུངས་པ་ལྟར། བུམ་པ་ལྟ་བུ་གཅིག་བདེན་པས་སྟོང་པའི་གནད་གོ་ན་དེ་དང་རིགས་འདྲ་བའི་ཆོས་ཐམས་ཅད་བདེན་མེད་དུ་རང་ཤུགས་ཀྱིས་རྟོགས་པ་སོགས་གང་ཟག་སོ་སོའི་བསམ་པ་མཐའ་ཡས་པ་དང་དབང་པོ་རྣོ་རྟུལ་གྱི་བྱེ་བྲག་སོགས་ལས་མཐའ་གཅིག་ཏུ་ངེས་པ་མེད་ལ། སྟོང་ཉིད་གང་དང་གང་མངོན་སུམ་དུ་རྟོགས་པ་ནི་དེ་དང་དེ་ལ་བསྒོམ་བྱུང་གཙོ་བོར་གྱུར་པའི་མཉམ་གཞག་སྔོན་དུ་སོང་མ་སོང་ལ་རག་ལས་པས། ཉན་རང་གིས་ཀྱང་ལུང་དང་རིགས་པའི་ཐོས་བསམ་གྱི་ལྟ་བ་གཏན་ལ་འབེབས་པའི་དུས་དབང་པོ་རྣོ་རྟུལ་ལས། ཆོས་ལ་ལ་བདེན་མེད་དུ་རྟོགས་ནས་ཆོས་འགའ་ཞིག་བདེན་མེད་དུ་མ་རྟོགས་པ་ཡང་ཡོད། ཡང་ཆོས་ཐམས་ཅད་བདེན་མེད་དུ་དོན་སྤྱིའི་ཚུལ་གྱིས་རྟོགས་པ་ཡང་སྲིད་མཐའ་མ་བཀག་མོད། བསྒོམ་པ་ཉམས་ལེན་གྱི་ཚེ་ཆོས་ཐམས་ཅད་བདེན་པས་སྟོང་པའི་ཆོས་ཀྱི་བདག་མེད་རྫོགས་པར་མི་བསྒོམ་པས་ཐོག་མར་མཐོང་ལམ་གྱི་ཚེ་ཆོས་ཐམས་ཅད་བདེན་མེད་དུ་མངོན་སུམ་དུ་མི་རྟོགས་ཤིང་། བསྒོམ་ལམ་སོགས་སུ་ཡང་རྟོགས་པ་དེའི་རྒྱུན་མི་འབྱུང་བས་ཉན་རང་གིས་ཆོས་ཀྱི་བདག་མེད་རྫོགས་པར་མངོན་སུམ་དུ་མ་རྟོགས་པ་འདི། དཔལ་ལྡན་ཟླ་བའི་རྗེས་འབྲང་དུ་ཁས་འཆེ་བ་ཐམས་ཅད་ཀྱིས་རྣམ་དཔྱོད་ཀྱི་སྙིང་གི་དཀྱིལ་དུ་འཆང་རིགས་སོ། །བཞི་བརྒྱ་པ་ལས། ལྟ་རིམ་གསུམ་བཤད་པའི་དང་པོ་དེ་ལས་འབྲས་ལ་བླང་དོར་ཚུལ་བཞིན་དུ་བྱེད་པའི་ལྟ་བ་ཡིན་པ་གཞིར་བཞག་ལ། གཉིས་པ་ནི་བདག་རྣམ་པ་ལྔར་བཙལ་ནས་མ་རྙེད་པའི་གང་ཟག་གི་བདག་མེད་རྟོགས་པའི་ལྟ་བ་དང་། གསུམ་པ་ནི་བདག་ཏུ་མངོན་པར་ཞེན་པའི་རྒྱུར་གྱུར་པའི་ཉེར་ལེན་གྱི་ཕུང་པོ་བདེན་མེད་དུ་རྟོགས་པའི་ཐེག་པ་ཐུན་མོང་བའི་ལྟ་བ་ཡིན་ཏེ། དེའི་འགྲེལ་པ་དཔལ་ལྡན་ཟླ་བས་མཛད་པ་ལས། བསོད་ནམས་མ་ཡིན་པའི་ཕྱོགས་ཐམས་ཅད་ཟློག་པ་ནི་དང་པོར་བྱ་སྟེ། མཐོང་བ་དང་མ་མཐོང་བའི་ཉེས་པ་བརྒྱ་ཕྲག་དུ་མའི་རྒྱུ་ཡིན་པའི་ཕྱིར་ཏེ། སྤང་བར་བྱ་བ་དང་པོར་བཟློག་པར་བྱའོ། །སྡིག་པ་ཟློག་པས་ནི་ཕུང་པོ་དང་ཁམས་དང་སྐྱེ་མཆེད་རྣམས་ལ་བདག་རྣམ་པ་ལྔ་ཡང་མི་སྲིད་པའི་ཕྱིར། བདག་ཏུ་ལྟ་བ་ཆ་ཉི་ཤུ་དོར་བར་བྱའོ། །ཕྱི་ནས་ནི་བདག་ལ་ཆགས་པ་ཡང་དག་པར་སྟོན་པའི་ཕུང་པོ་དང་ཁམས་དང་སྐྱེ་མཆེད་དག་ལ་ཆགས་པ་ཡང་ཡོངས་སུ་བཏང་བར་བྱ་བའི་ཕྱིར་དངོས་པོ་ཐམས་ཅད་ཟློག་པར་བྱའོ། །དེའི་ཕྱིར་དེ་ལྟར་བློ་དང་ལྡན་པ་འདི་ལེན་པ་མེད་པར་ཡོངས་སུ་མྱ་ངན་ལས་འདའ་སྟེ། ཞེས་གསུངས་པའི་ཕྱིར། འདིས་ནི་གང་ཟག་བདེན་མེད་དུ་གཏན་ལ་ཕབ་པའི་རྗེས་སུ་ཕུང་ཁམས་སྐྱེ་མཆེད་ཀྱི་ཆོས་རྣམས་བདེན་མེད་དུ་གཏན་ལ་ཕབ་པའི་རིམ་པ་གསལ་བར་བསྟན་པས། ཐོས་བསམ་གྱི་དུས་སུ་དབུ་མའི་རིགས་པ་ལ་བརྟེན་ནས་ཆོས་གཅིག་བདེན་མེད་དུ་རྟོགས་པའི་ཚེ། ཆོས་ཐམས་ཅད་བདེན་མེད་དུ་རྟོགས་པའི་རྣམ་གཞག་གི་ངེས་པ་མཐའ་གཅིག་ཏུ་མེད་དོ། །འགྲེལ་པའི་ཚིག་རིགས་འགའ་ཞིག་ལ་ཕྱི་ནས་བདག་ཉིད་ལ་ཡོངས་སུ་ཆགས་པའི་དངོས་པོ་ཐམས་ཅད་ལ་ཞེན་པ་ཡང་ཟློག་པར་བྱའོ། །ཞེས་པ་ཡང་འདུག་མོད། གང་ལྟར་དོན་འདྲ་བར་སྣང་། ལྟ་གཞི་ཞེས་པའི་ལྟ་བ་འདི་ནི་བདག་ཏུ་ལྟ་བ་ཉིད་ཡིན། དེའི་གཞིའམ་རྒྱུ་ནི། ཇི་སྲིད་ཕུང་པོར་འཛིན་ཡོད་པ། །དེ་སྲིད་དེ་ལ་ངར་འཛིན་ཡོད། །ཅེས་པའི་ཚུལ་གྱིས་ཕུང་ཁམས་སྐྱེ་མཆེད་ལ་མངོན་པར་ཞེན་པ་ཡིན་པས། དེ་རྣམས་བདེན་མེད་དུ་གཏན་ལ་འབེབས་པའི་ལྟ་བ་ལ་འདིར་ལྟ་རིམ་གསུམ་པའམ། ལྟ་གཞི་ཀུན་བཟློག་གི་ལྟ་བར་འཇོག་པ་དཔྱོད་ལྡན་ཀུན་གྱིས་གོ་དགོས་སོ། །མཁས་པ་དག་གཞུང་རྩ་བར་ཐོག་མཐའ་བར་གསུམ་གྱི་ཚིག་བྱུང་བ་དེ་ཙམ་ལ་གཞི་བརྟེན་འཆད་ཚུལ་ཅི་རིགས་པ་སྣང་ཡང་འགྲེལ་པ་དང་མཐུན་པ་ཞིག་གལ་ཆེའོ། །འོ་ན་ཉན་རང་གིས་ཆོས་ཐམས་ཅད་བདེན་མེད་དུ་མ་རྟོགས་ན་ཆོས་དེ་ལ་བདེན་འཛིན་ཡོད་པས་འདོད་ཆགས་ཞེ་སྡང་འབྱུང་བའི་ལྟ་བ་དང་བཅས་པར་འགྱུར་ཏེ། རིགས་པ་དྲུག་ཅུ་པ་ལས། དངོས་པོར་ཁས་ལེན་ཡོད་ན་ནི། །འདོད་ཆགས་ཞེ་སྡང་འབྱུང་བ་ཡི། །ལྟ་བ་མི་བཟད་མ་རུང་འབྱུང་། །ཞེས་གསུངས་པའི་ཕྱིར་རོ་སྙམ་ན་སྐྱོན་མེད་དེ། དེ་ནི་རྟེན་འབྲེལ་གྱི་གནད་ཁོང་དུ་མ་ཆུད་པའི་རང་སྡེ་དངོས་སྨྲ་བ་དག་གིས་རྟེན་འབྲེལ་ཉིད་རྒྱུ་མཚན་དུ་བྱས་ནས། དངོས་པོ་བདེན་གྲུབ་ཏུ་འདོད་པ་ལ་དེ་ལྟར་གསུངས་པ་ཡིན་པའི་ཕྱིར་ཏེ། དེའི་སྔ་འགྲེལ་ལས། གང་དག་དེ་ལྟར་རྟེན་ཅིང་འབྲེལ་བར་འབྱུང་བའི་ཆོས་ཉིད་འདི་ཁོང་དུ་མ་ཆུད་དེ། དངོས་པོ་རྣམས་ཀྱང་རང་གི་མཚན་ཉིད་ལ་ཡོངས་སུ་རྟོག་པ་དེ་དག་ནི་གདོན་མི་ཟ་བར་དངོས་པོར་ཁས་ལེན་ཡོད་ན་ནི་ཞེས་སོགས་གསུངས་པའི་ཕྱིར། དེས་ན་འདི་དངོས་སྨྲ་བ་ལ་འཕངས་པ་ཡིན་པའི་གནད་འདི་སྙིང་ལ་བཅང་བར་བྱའོ། །ཉན་རང་འཕགས་པ་ནི་དབུ་མ་པ་ཡིན་པས་བདེན་གྲུབ་ཀྱི་ཆོས་ཅུང་ཟད་ཀྱང་ཁས་མི་ལེན་ཏེ། རིགས་པ་དྲུག་ཅུ་པ་ལས། དངོས་པོ་གཟུགས་བརྙན་ལྟ་བུར་ནི། །ཡེ་ཤེས་མིག་གིས་རབ་མཐོང་ན། །བདག་ཉིད་ཆེན་པོ་དེ་དག་ནི། །ཡུལ་གྱི་འདམ་ལ་མི་ཆགས་སོ། །ཞེས་གསུངས་པའི་ཕྱིར། ཆོས་གང་བདེན་མེད་དུ་མ་རྟོགས་ན་ཆོས་དེ་ལ་བདེན་འཛིན་ཡོད་པས་མ་ཁྱབ་སྟེ། བུམ་པ་ལྟ་བུ་གཅིག་ལ་ཡང་བདེན་འཛིན་མངོན་གྱུར་པ་དང་། བདེན་མེད་དུ་རྟོགས་པའི་ཤེས་རབ་གང་ཡང་མེད་པའི་བཏང་སྙོམས་པའི་གནས་སྐབས་སྲིད་པའི་ཕྱིར་དང་། ཉན་རང་འཕགས་པས་སྔར་ཚོགས་ལམ་དུ་ཐོས་བསམ་གྱིས་སྒྲོ་འདོགས་གཅོད་པའི་ཚེ་ཆོས་ཐམས་ཅད་གཅིག་ཆར་བའམ་རིམ་གྱིས་བདེན་འཛིན་གྱི་སྤྲོས་པ་བཤིག་ནས་བདེན་མེད་དུ་གཏན་ལ་ཕབ་སྟེ། དེ་ལྟར་དོན་སྤྱིའི་ཚུལ་གྱིས་གོ་ཟིན་པ་ཡང་སྲིད་པའི་ཕྱིར། ད་ལྟ་ཉན་རང་འཕགས་པས་ཆོས་ཐམས་ཅད་བདེན་སྟོང་དུ་མངོན་སུམ་དུ་མ་རྟོགས་པ་ནི། ཆོས་ཀྱི་བདག་མེད་ཡོངས་རྫོགས་མ་བསྒོམས་པའི་གནད་ཀྱིས་ཡིན་པ་སྔར་བཤད་ཟིན་པ་ལྟར་རོ། རོང་སྟོན་ཆེན་པོས། ཉན་རང་འཕགས་པ་གཟུགས་སོགས་ལ་འདོད་པའི་འདོད་ཆགས་དང་བྲལ་བའི་བར་མར་བྱས་ནས་གཟུགས་སོགས་རང་བཞིན་མེད་པར་མ་རྟོགས་པར་བཞེད་པ་ནི་ཐལ་འགྱུར་བའི་ལུགས་ལ་མི་འཐད་དེ། ཟླ་བའི་ཞབས་ཀྱི་བཞེད་སྲོལ་དང་འགལ་བའི་ཕྱིར། ཇི་ལྟར་ཞེ་ན། གཟུགས་སོགས་ལ་འདོད་པའི་འདོད་ཆགས་དང་བཅས་པའི་འདོད་ཁམས་པ་ནི་བྱིས་པ་དང་། གཟུགས་སོགས་ལ་འདོད་པའི་འདོད་ཆགས་དང་བྲལ་ནས་བསམ་གཏན་དང་གཟུགས་མེད་ཀྱི་སྙོམས་འཇུག་གང་རུང་ཐོབ་སྟེ། འདོད་ཁམས་ལས་འདས་པའི་ཁམས་གོང་མ་གཉིས་ནི་བར་མ་དང་། གཟུགས་སོགས་གཟུགས་བརྙན་བཞིན་དུ་རང་བཞིན་གྱིས་སྟོང་པར་ཁོང་དུ་ཆུད་པའི་ཐེག་པ་གསུམ་གྱི་འཕགས་པའི་ཚོགས་ནི་གཟུགས་ཀྱི་རང་བཞིན་ཤེས་པའི་བློ་མཆོག་ལྡན་པ་ཡིན་པར་ཟླ་བའི་ཞབས་ཀྱི་བཞེད་པ་ཡིན་ཏེ། རིགས་པ་དྲུག་ཅུ་པ་ལས། བྱིས་པ་རྣམས་ནི་གཟུགས་ལ་ཆགས། །བར་མ་དག་ནི་ཆགས་བྲལ་གྱུར། །གཟུགས་ཀྱི་རང་བཞིན་ཤེས་པ་ཡི། །བློ་མཆོག་ལྡན་པ་རྣམ་པར་གྲོལ། །ཞེས་དང་། དེའི་འགྲེལ་པ་ཟླ་བས་མཛད་པ་ལས། དེ་ལྟར་བྱིས་པ་ཕག་དེ་དག་ནི་མི་གཙང་བ་ལ་ཕག་བཞིན་དུ་གཟུགས་རྣམས་ལ་ཆགས་སོ། །བར་མ་དག་ནི་གང་དག་གིས་མི་གཙང་བ་ལ་ཇི་ལྟར་གནས་པ་བཞིན་དུ་སྨོད་ཅིང་། གཟུགས་ལ་སྡུག་བསྔལ་བརྒྱ་ཕྲག་དུ་མ་བསགས་པར་མཐོང་སྟེ། གཟུགས་ལ་འདོད་ཆགས་དང་བྲལ་བར་གྱུར་ནས་བསམ་གཏན་དང་གཟུགས་མེད་པའི་སྙོམས་པར་འཇུག་པ་ཐོབ་པ་སྟེ། འདོད་པའི་ཁམས་ལས་ཤིན་ཏུ་འདས་པ་དེ་དག་ནི་བར་མའོ། །གང་དག་གཟུགས་ཀྱང་ངོ་བོ་ཉིད་ཀྱིས་མེད་དེ། གཟུགས་བརྙན་བཞིན་དུ་ཁོང་དུ་ཆུད་པ་དེ་དག་ནི། གཟུགས་ལ་སོང་བའི་རྣམ་པར་རྟོག་པ་རྣམས་ལས་གདོན་མི་ཟ་བར། ཞེས་སོགས་དང་། སྒྱུ་མའི་སྐྱེས་བུ་བཞིན་དུ་འགྲོ་བ་དབེན་ཞིང་སྟོང་སྟེ། མྱ་ངན་ལས་འདས་པ་མཐོང་ནས་གང་དག་མྱ་ངན་ལས་འདས་པར་གྱུར་པ་དེ་དག་ནི་བློའི་མཆོག་དང་ལྡན་པ་སྟེ། དེ་དག་ཀྱང་ཉན་ཐོས་དང་རང་སངས་རྒྱས་དང་བཅོམ་ལྡན་འདས་སུ་ཤེས་པར་བྱའོ། །ཞེས་གསུངས་པའི་ཕྱིར། གཟུགས་ལ་སོང་བའི་ཞེས་པ་ནི། གཟུགས་ལ་དམིགས་པའི་ཞེས་པ་ཡིན་པར་གོ་དགོས་སོ། །རིགས་པར་དྲི་ལན། ཉན་ཐོས་དགྲ་བཅོམ་པ་ཆོས་ཅན། བར་མ་དག་ནི་ཆགས་བྲལ་གྱུར། །ཞེས་པའི་དངོས་བསྟན་གྱི་བར་མ་མ་ཡིན་པར་ཐལ། བློ་མཆོག་ལྡན་པ་རྣམ་པར་གྲོལ། །ཞེས་པའི་དངོས་བསྟན་གྱི་བློ་མཆོག་ལྡན་པ་ཡིན་པའི་ཕྱིར། དེ་དག་ནི་བློའི་མཆོག་དང་ལྡན་པ་སྟེ་ཞེས་པའི་དངོས་བསྟན་གྱི་བློ་མཆོག་ལྡན་པ་ཡིན་པའི་ཕྱིར། མ་གྲུབ་ན། དེར་ཐལ། དེ་དག་ཀྱང་ཉན་ཐོས་དང་རང་སངས་རྒྱས་དང་བཅོམ་ལྡན་འདས་སུ་ཤེས་པར་བྱའོ་ཞེས་པའི་དངོས་བསྟན་གྱི་ཉན་ཐོས་སོགས་གསུམ་པོ་གང་རུང་ཡིན་པའི་ཕྱིར། ཡང་ཉན་རང་དགྲ་བཅོམ་པ་ཆོས་ཅན། འདོད་པའི་འདོད་ཆགས་དང་བྲལ་བའི་ཁམས་གོང་མའི་སོ་སྐྱེ་ཡིན་པར་ཐལ། བར་མ་དག་ནི་ཆགས་བྲལ་གྱུར། །ཞེས་པའི་དངོས་བསྟན་གྱི་བར་མ་ཡིན་པའི་ཕྱིར། རྟགས་ཁས། ཁྱབ་སྟེ། འགྲེལ་པ་ལས། བར་མ་རྣམས་ནི་འཇིག་རྟེན་པ་རྣམས་ཏེ། འདོད་པའི་འདོད་ཆགས་དང་བྲལ་བའོ། །བྱིས་པ་རྣམས་ནི་འདོད་པ་ལ་ཆགས་པར་ཤེས་པར་བྱའོ། །ཞེས་གསུངས་པའི་ཕྱིར། དེས་ན། བློ་མཆོག་ལྡན་པ་རྣམ་པར་གྲོལ། །ཞེས་པའི་དངོས་བསྟན་གྱི་བློ་མཆོག་ལྡན་པ་དང་། བདག་ཉིད་ཆེན་པོ་དེ་དག་ནི། །ཡུལ་གྱི་འདམ་ལ་མི་ཆགས་སོ། །ཞེས་པའི་དངོས་བསྟན་གྱི་བདག་ཉེད་ཆེན་པོ་དང་། དངོས་དང་དངོས་མེད་ཡོངས་ཤེས་པ། །བདག་ཉིད་ཆེན་པོ་རྣམ་པར་གྲོལ། །ཞེས་པའི་དངོས་བསྟན་གྱི་བདག་ཉིད་ཆེན་པོ་དང་། དངོས་དང་དངོས་མེད་རྣམ་རྟོགས་པ། །དོན་ཤེས་གྱུར་ལ་མི་འབྱུང་ངོ་། །ཞེས་པའི་དངོས་བསྟན་གྱི་དངོས་དང་དངོས་མེད་རྟོགས་པའི་གང་ཟག་རྣམས་དོན་གཅིག མཚན་གཞི་ནི། ཐེག་པ་གསུམ་གྱི་འཕགས་པ་ལ་འཇོག རྒྱུ་མཚན་དེའི་ཕྱིར་ན་ཐེག་པ་གསུམ་ཀའི་འཕགས་པས་གཟུགས་སོགས་ཡོད་མེད་ཀྱི་མཐའ་གཉིས་ཀ་དང་བྲལ་བའི་སྟོང་ཉིད་རྟོགས་པ་ཡིན་ཏེ། གཟུགས་སོགས་དངོས་པོའི་རང་གི་མཚན་ཉིད་མ་དམིགས་པར་མངོན་སུམ་དུ་རྟོགས་པ་ནི། གཟུགས་སོགས་བདེན་པའི་དངོས་པོར་མེད་པའི་རང་བཞིན་ཡང་མི་དམིགས་པར་མངོན་སུམ་དུ་རྟོགས་པའི་ཕྱིར། དེ་སྐད་དུ། དངོས་དང་དངོས་མེད་རྣམ་རྟོགས་པ། །ཞེས་པའི་འགྲེལ་པ་ལས། གང་གིས་འགྲོ་བ་སྒྱུ་མ་བཞིན་དུ་དམིགས་པ་དེས་དངོས་པོ་དང་དངོས་པོ་མེད་པའི་རང་གི་མཚན་ཉིད་ངོ་བོར་མི་དམིགས་པས་དངོས་པོ་དང་དངོས་པོ་མེད་པ་ཡོངས་སུ་ཤེས་ཏེ། དེ་གཉིས་ལ་ཡོངས་སུ་མི་རྟོག་པའི་ཕྱིར་རྣམ་པར་རྟོགས་པ་ཡིན་ནོ། །ཞེས་གསུངས་པའི་ཕྱིར། འོ་ན་ཉན་རང་འཕགས་པས་གཉིས་ཀ་དང་གཉིས་མིན་གྱི་མཐའ་དང་བྲལ་བའི་སྟོང་ཉིད་ཀྱང་རྟོགས་སམ་ཞེ་ན། གཉིས་ཀའི་མཐའ་དང་བྲལ་བར་རྟོགས་ཤིང་། མེད་པའི་མཐའ་དང་ཡང་བྲལ་བར་རྟོགས་ལ། གཉིས་ཀ་མ་ཡིན་པའི་མཐའ་དང་བྲལ་བར་རྟོགས་པ་ནི་ཁས་མི་ལེན་ཏེ། དེ་ལྟ་བུའི་མཐའ་བྲལ་ལ་ཉན་རང་གིས་ཐོས་བསམ་གྱི་སྒྲོ་འདོགས་ཀྱང་མ་བཅད། བསྒོམ་པས་ཉམས་ལེན་ཡང་མ་བྱས་པའི་ཕྱིར་ཏེ། དེ་ལྟར་བྱས་པའི་བཤད་ཚོད་མི་སྣང་བའི་ཕྱིར། གཉིས་ཀའི་མཐའ་དང་བྲལ་བར་རྟོགས་པ་ནི་རིགས་པས་གྲུབ་པ་ཡིན་ཏེ། བཤད་མ་ཐག་པ་ལྟར་རོ། །ལྔ་པ་ཕར་ཕྱིན་ལྷག་པའི་ཡོན་ཏན་ནི། ས་དང་པོའི་རྗེས་ཐོབ་ཏུ་ཕར་ཕྱིན་བཅུའི་ནང་ནས་སྦྱིན་པའི་ཕར་ཕྱིན་ལ་ལྷག་པར་སྤྱོད་ཚུལ་སློང་བ་པོ་བྱུང་ན་རང་གི་ལུས་ལས་ཤ་བཅད་དེ་སྟེར་བ་ལ་ཡང་བག་ཚ་བ་མེད་པར་གུས་པའི་ལུས་ངག་གི་མཚན་མ་དང་ལྡན་ཅིང་། མཚན་མ་དེའི་རྟགས་ལས་ནང་ན་སྤངས་རྟོགས་ཀྱི་ཡོན་ཏན་ཁྱད་པར་ཅན་ཡོད་པར་རྟོགས་ནུས་པ་ཡིན་ཏེ། མདོ་སྡེ་ས་བཅུ་པ་ལས། བྱང་ཆུབ་སེམས་དཔའ་བློ་ལྡན་གྱི། །རིགས་ནི་མཚན་མ་དག་ལས་ཤེས། །ཞེས་དང་། འཇུག་པ་ལས། དེ་ཚེ་དེ་ལ་རྫོགས་སངས་བྱང་ཆུབ་རྒྱུ། །དང་པོ་སྦྱིན་པ་ཉིད་ནི་ལྷག་པར་འགྱུར། །རང་ཤ་སྟེར་ལའང་གུས་པར་བྱས་པ་ཡིས། །སྣང་དུ་མི་རུང་དཔོག་པའི་རྒྱུར་ཡང་འགྱུར། །ཞེས་གསུངས་པའི་ཕྱིར། འདིའི་དངོས་བསྟན་གྱི་གཏན་ཚིགས་ཀྱི་མཚན་གཞི་ནི། ས་དང་པོའི་རྗེས་ཐོབ་ལ་གནས་པའི་བྱང་ཆུབ་སེམས་དཔའ་ཕ་རོལ་པོ་ཆོས་ཅན། ནང་ན་སྤངས་རྟོགས་ཀྱི་ཡོན་ཏན་ཁྱད་པར་ཅན་དང་ལྡན་པ་ཡིན་ཏེ། སློང་བ་པོ་ལ་རང་གི་ལུས་ཀྱི་ཤ་བཅད་དེ་སྟེར་བ་ལ་ཡང་གུས་པའི་ལུས་ངག་གི་མཚན་མ་ཁྱད་པར་ཅན་དང་ལྡན་པའི་སེམས་དཔའ་ཡིན་པའི་ཕྱིར། ཞེས་པ་ལྟ་བུའོ། །ས་དང་པོའི་རྗེས་ཐོབ་ཏུ་སྤྱོད་པའི་རྒྱུ་སྦྱིན་པའི་ཕར་ཕྱིན་དེ་ལ་འཁོར་གསུམ་དུ་དམིགས་མི་དམིགས་ཀྱི་སྒོ་ནས་འཇིག་རྟེན་ལས་འདས་མ་འདས་གཉིས་སུ་ཡོད་དེ། སྦྱིན་བྱའི་དངོས་པོ་སོགས་ཀྱི་འཁོར་གསུམ་མི་དམིགས་པའི་ཤེས་རབ་ཀྱི་རྩིས་ཟིན་པའི་སྦྱིན་པ་ནི། འཇིག་རྟེན་ལས་འདས་པའི་རྒྱུ་སྦྱིན་པའི་ཕར་ཕྱིན་དང་། འཁོར་གསུམ་བཏགས་ཡོད་ཙམ་དུ་མངོན་པར་ཞེན་པའི་ས་དང་པོའི་སྦྱིན་པ་ནི། འཇིག་རྟེན་པའི་རྒྱུ་སྦྱིན་པའི་ཕར་ཕྱིན་ཡིན་ཏེ། དེ་སྐད་དུ། སྦྱིན་པ་སྦྱིན་བྱ་ལེན་པོ་གཏོང་པོས་སྟོང་། །འཇིག་རྟེན་འདས་པའི་ཕ་རོལ་ཕྱིན་ཅེས་བྱ། །གསུམ་པོ་དག་ལ་ཆགས་སྐྱེས་གྱུར་པ་དེ། །འཇིག་རྟེན་པ་ཡི་ཕ་རོལ་ཕྱིན་ཅེས་བསྟན། །ཞེས་གསུངས་པའི་ཕྱིར། གསུམ་པོ་དག་ལ་ཆགས་སྐྱེས་ཞེས་པའི་དོན་བདེན་འཛིན་ལ་འཆད་པ་ནི་མི་འཐད་དེ། ས་དང་པོར་བདེན་འཛིན་མི་སྲིད་པའི་ཕྱིར། སེམས་བསྐྱེད་དང་པོ་བཤད་ཟིན་ཏོ།། ༈ །།ས་གཉིས་པ་དྲི་མ་མེད་པ་བཤད་པ་ལ། ས་རང་གི་ངོ་བོ་ནི། སྔར་ལྟར་ས་གཉིས་པའི་མཉམ་གཞག་ཡེ་ཤེས་ཉིད་ས་གཉིས་པ་ཡིན་ལ། དྲི་མ་མེད་པ་ཞེས་པ་ཡང་རྗེས་ཐོབ་ཏུ་ཚུལ་ཁྲིམས་ལ་ལྷག་པར་སྤྱོད་པས་ན་འབྲས་མིང་རྒྱུ་ལ་བཏགས་པའི་རྣམ་དབྱེ་ཤེས་དགོས་སོ། །དཔེར་ན་ས་དང་པོའི་རྗེས་ཐོབ་ཏུ་སྤྱིར་ས་ཐོབ་པ་དང་། སེམས་ཅན་གྱི་དོན་སྒྲུབ་རྒྱུ་མཐོང་བ་ལ་ཡིད་རབ་ཏུ་དགའ་བ་སྐྱེ་བས་ས་དང་པོ་ལ་རབ་ཏུ་དགའ་བའི་སར་བཞག་པ་བཞིན་ནོ། །འདིར་ཕར་ཕྱིན་ལྷག་པའི་ཡོན་ཏན་ནི། རྨི་ལམ་ཙམ་དུའང་མི་དགེ་བའི་ལས་མི་གསོག་ཅིང་། དགེ་བའི་ལས་ལམ་ནི་ས་དང་པོའི་གནས་སྐབས་ལས་ཀྱང་ཆེས་ཆེར་ལྷག་པར་གསོག་པ་ཡིན་ཏེ། དེ་ཚུལ་ཕུན་ཚོགས་ཡོན་ཏན་དག་ལྡན་ཕྱིར། །རྨི་ལམ་དུ་ཡང་འཆལ་ཁྲིམས་དྲི་མ་སྤངས། །ལུས་ངག་ཡིད་ཀྱི་རྒྱུ་བ་དག་གྱུར་པས། །དམ་པའི་ལས་ལམ་བཅུ་ཆར་གསོག་པར་བྱེད། །ཅེས་གསུངས་པའི་ཕྱིར། འདིར་ཚུལ་ཁྲིམས་རྣམ་པར་དག་པའི་དཔེ་ནི་རྒྱ་མཚོ་ཆེན་པོ་ཆུའི་རླབས་དང་ཀླུ་རྣམས་གཙང་སྦྲ་ཆེ་བའི་སྟོབས་ཀྱིས་ཤི་བའི་རོ་དང་ཡུན་རིང་ལྷན་ཅིག་མི་འགྲོགས་པ་དང་། བཀྲ་ཤིས་མ་དང་རྣ་ནག་མ་སྟེ། བཀྲ་མི་ཤེས་པ་གཉིས་ཁྱིམ་གཅིག་ཏུ་ཡུན་རིང་ལྷན་ཅིག་མི་འགྲོགས་པ་ལྟར་ཚུལ་ཁྲིམས་ཀྱི་ཕར་ཕྱིན་ལ་ལྷག་པར་སྤྱོད་པའི་ས་གཉིས་པ་བའི་སེམས་རྒྱུད་དང་འཆལ་བའི་ཚུལ་ཁྲིམས་ལྷན་ཅིག་ཏུ་མི་གནས་པ་ཡིན་ཏེ། ཇི་ལྟར་རྒྱ་མཚོ་རོ་དང་ལྷན་ཅིག་དང་། །བཀྲ་ཤིས་རྣ་ནག་མ་དང་ལྷན་ཅིག་བཞིན། །དེ་ལྟར་ཚུལ་ཁྲིམས་དབང་བྱས་བདག་ཉིད་ཆེ། །དེ་འཆལ་བ་དང་ལྷན་ཅིག་གནས་མི་འདོད། །ཅེས་གསུངས་པའི་ཕྱིར། མདོར་ན་ས་གཉིས་པ་དྲི་མ་མེད་པ་ནི་སྟོན་ཀའི་ཟླ་བའི་འོད་དང་ཆོས་མཚུངས་པ་ཡིན་ཏེ། མི་དགེ་བའི་ལས་ལམ་གྱི་དྲི་མ་མེད་པ་དང་། འཆལ་ཚུལ་གྱིས་བསྐྱེད་པའི་འགྲོ་བའི་ཡིད་ཀྱི་གདུང་བ་མཐའ་དག་སེལ་བར་བྱེད་པའི་ཕྱིར་ཏེ། གཞུང་ལས། རྒྱལ་སྲས་ཟླ་བ་ལས་བྱུང་སྲིད་མིན་སྲིད་པ་ཡི། །དཔལ་གྱུར་དྲི་མ་དང་བྲལ་དྲི་མ་མེད་འདི་ཡང་། །སྟོན་ཀའི་དུས་ཀྱི་ཟླ་བའི་འོད་ནི་ཇི་བཞིན་དུ། །འགྲོ་བའི་ཡིད་ཀྱི་གདུང་བ་སེལ་བར་བྱེད་པ་ཡིན། །ཞེས་གསུངས་པའི་ཕྱིར། སེམས་བསྐྱེད་གཉིས་པ་བཤད་ཟིན་ཏོ།། ༈ །།ས་གསུམ་པ་འོད་བྱེད་པ་འཆད་པར་བྱེད་པ་ལ། སའི་ངེས་ཚིག་ནི། ཤེས་བྱ་སྐྱེ་འགག་སོགས་ཀྱི་སྤྲོས་པའི་བུད་ཤིང་མ་ལུས་བསྲེག་པའི་ཡེ་ཤེས་ཀྱི་མེའི་འོད་གསལ་བར་འབྱུང་བའི་ཕྱིར། ས་འདི་ལ་འོད་བྱེད་པ་ཞེས་བྱ་སྟེ། ཤེས་བྱའི་བུད་ཤིང་མ་ལུས་སྲེག་པའི་མེའི། །འོད་འབྱུང་ཕྱིར་ན་ས་ནི་གསུམ་པ་འདི། །འོད་བྱེད་པ་སྟེ་བདེ་གཤེགས་སྲས་པོ་ལ། །ཞེས་གསུངས་པའི་ཕྱིར། ཕར་ཕྱིན་ལྷག་ཚུལ་ནི། ས་འདིའི་རྗེས་ཐོབ་ཏུ་སྐྱེ་བོ་ཞེ་སྡང་ཅན་གྱིས་བྱང་ཆུབ་སེམས་དཔའི་ལུས་ལས་ཤ་སྲང་རེ་རེ་ནས་གཅོད་པར་བྱེད་ཀྱང་། ཁོང་མི་ཁྲོ་བའི་སྟེང་དུ་གཅོད་པ་པོ་ལ་སྙིང་རྗེ་ལྷག་པར་འཕེལ་བས་བཟོད་པའི་ཕར་ཕྱིན་ལ་ལྷག་པར་སྤྱོད། ཡང་གནོད་བྱ་གནོད་བྱེད་གནོད་པའི་ཚུལ་གསུམ་གཟུགས་བརྙན་ལྟར་རང་བཞིན་མེད་པར་མངོན་སུམ་དུ་མཐོང་བའི་ལྟ་བའི་ངང་ལ་གནས་པས་ཀྱང་བཟོད་པའི་ཕར་ཕྱིན་ལ་ལྷག་པར་སྤྱོད་པ་ཡིན་ཏེ། གལ་ཏེ་གནས་མིན་འཁྲུགས་པ་འགའ་ཡིས་དེའི། །ཞེས་པ་ནས། གང་ཕྱིར་ཆོས་ཀུན་དེ་ཡིས་གཟུགས་བརྙན་ལྟར། །མཐོང་བ་དེས་ཀྱང་དེ་ཡི་བཟོད་པར་འགྱུར། །ཞེས་དང་། དཀའ་འགྲེལ་ལས། སྙིང་རྗེའི་སྒོ་ནས་བཟོད་པ་ལྷག ལྟ་བའི་སྒོ་ནས་བཟོད་པ་ལྷག །ཞེས་གསུངས་པའི་ཕྱིར། ཁོང་ཁྲོས་པའི་ཉེས་དམིགས་ནི། གནོད་པ་བྱས་པས་གལ་ཏེ་དེར་དཀོན་ན། །ཞེས་པ་ནས། མི་བཟོད་པ་ཡིས་མྱུར་དུ་ངན་འགྲོར་བསྐྱུར་བར་བྱེད། །ཅེས་པའི་བར་གྱིས་བསྟན། ཉེས་དམིགས་རྣམས་ཀྱི་ནང་ནས་ཀྱང་ཡུལ་བྱང་ཆུབ་སེམས་དཔའ་ལ་ཁོང་ཁྲོས་པ་འདི་ཉེས་པ་ཤིན་ཏུ་ཆེ་སྟེ། དེ་ཡང་བྱང་སེམས་རྟོགས་པ་མཐོ་བ་གཅིག་གིས་བྱང་སེམས་འོག་མ་ཞིག་ལ་ཁོང་ཁྲོས་ན་བསྐལ་པ་བརྒྱར་བསགས་པའི་དགེ་བའི་རྩ་བ་འཇོམས་པ་ལ་དགོངས་ནས། མདོ་རྒྱ་ཆེར་རོལ་པ་ལས། འཇམ་དཔལ་ཁོང་ཁྲོ་བ་ཞེས་བྱ་བ་ནི། བསྐལ་པ་བརྒྱར་བསགས་པའི་དགེ་བའི་རྩ་བ་འཇོམས་པར་བྱེད་པ་དེའི་ཕྱིར་ཁོང་ཁྲོ་བ་ཞེས་བྱའོ། །ཞེས་དང་། དེའི་དོན་འཇུག་པ་ལས། གང་ཕྱིར་རྒྱལ་སྲས་རྣམས་ལ་ཁྲོས་པ་ཡིས། །སྦྱིན་དང་ཁྲིམས་བྱུང་དགེ་བ་བསྐལ་པར་བརྒྱར། །བསགས་པ་སྐད་ཅིག་གིས་འཇོམས་དེ་ཡི་ཕྱིར། །མི་བཟོད་ལས་གཞན་སྡིག་པ་ཡོད་མ་ཡིན། །ཞེས་གསུངས་པ་དང་། ཡང་བྱང་སེམས་རྟོགས་པ་དམའ་བ་ཚོགས་ལམ་པ་ལྟ་བུ་ཞིག་གིས་བྱང་སེམས་སྦྱོར་ལམ་པ་ཞིག་ལ་ཁོང་ཁྲོས་ན་བསྐལ་པ་སྟོང་དུ་བསགས་པའི་དགེ་རྩ་འཇོམས་པ་ལ་དགོངས་ནས། མདོ་དཀོན་མཆོག་སྤྲིན་ལས། ཁོང་ཁྲོ་བ་ཞེས་བྱ་བ་ནི། བསྐལ་པ་སྟོང་དུ་བསགས་པའི་དགེ་བའི་རྩ་བ་སྲེག་པའི་ངང་ཚུལ་ཅན་ནོ་ཞེས་དང་། དེའི་དོན་སྤྱོད་འཇུག་ལས། བསྐལ་པ་སྟོང་དུ་བསགས་པ་ཡི། །སྦྱིན་དང་བདེ་གཤེགས་མཆོད་ལ་སོགས། །ལེགས་སྤྱད་གང་ཡིན་དེ་ཀུན་ཀྱང་། །ཁོང་ཁྲོ་གཅིག་གིས་འཇོམས་པར་བྱེད། །ཅེས་གསུངས་པས་སོ། །ཁོང་ཁྲོའི་རྣམ་སྨིན་ནི། ཡུལ་བྱང་ཆུབ་སེམས་དཔའ་ལ་ཁོང་ཁྲོ་སྐད་ཅིག་མ་གཅིག་སྐྱེས་ན་བསྐལ་པ་གཅིག་ཏུ་དམྱལ་བར་གནས། སྐད་ཅིག་མ་གཉིས་སྐྱེས་ན་བསྐལ་པ་གཉིས་སུ་དམྱལ་བར་གནས་པ་སོགས་སྐད་ཅིག་མ་དུ་སྐྱེས་ཀྱི་གྲངས་དང་མཉམ་པའི་བསྐལ་པར་དམྱལ་བའི་སྡུག་བསྔལ་མྱོང་སྟེ། སྤྱོད་འཇུག་ལས། གང་ཞིག་དེ་འདྲའི་རྒྱལ་སྲས་སྦྱིན་བདག་ལ། །གལ་ཏེ་ངན་སེམས་སྐྱེད་པར་བྱེད་ན་དེ། །ངན་སེམས་སྐྱེས་པའི་གྲངས་བཞིན་བསྐལ་པར་ནི། །དམྱལ་བར་གནས་པར་འགྱུར་ཞེས་ཐུབ་པས་གསུངས། །ཞེས་གསུངས་པའི་ཕྱིར། དེ་དག་ནི་བྱང་སེམས་ནང་ཕན་ཚུན་གྱི་དབང་དུ་བྱས་པ་ཡིན་ལ། བྱང་སེམས་མ་ཡིན་པས་བྱང་སེམས་ལ་ཁོང་ཁྲོས་ན་རྣམ་པར་སྨིན་པ་ལ་ཚད་གཟུང་དུ་མེད་དེ། འཇུག་པ་རང་འགྲེལ་ལས། བྱང་ཆུབ་སེམས་དཔའ་མ་ཡིན་པས་བྱང་ཆུབ་ཏུ་སེམས་བསྐྱེད་པ་རྣམས་ལ་ལྟ་ཅི་སྨོས་ཏེ། དཔེར་ན་རྒྱ་མཚོ་ཆེན་པོའི་ཆུའི་ཚད་སྲང་གྲངས་ཀྱིས་ངེས་པར་མི་ནུས་པ་ལྟར། རྣམ་པར་སྨིན་པའི་མཚམས་ངེས་པར་མི་ནུས་སོ། །ཞེས་གསུངས་པའི་ཕྱིར། དེས་ན་འཇུག་པ་དང་སྤྱོད་འཇུག་གི་དངོས་བསྟན་གྱི་ཁོང་ཁྲོ་བའི་ཡུལ་དང་ཁོང་ཁྲོ་བ་པོ་གང་རུང་ཡིན་ན། བྱང་སེམས་སོ་སྐྱེ་ཡིན་པས་ཁྱབ། གང་ཕྱིར་རྒྱལ་སྲས་རྣམས་ལ་ཞེས་པའི་དངོས་བསྟན་གྱི་རྒྱལ་སྲས་ཡིན་ན། ཁོང་ཁྲོ་བ་པོ་ལས་རྟོགས་པ་དམའ་བས་ཁྱབ་སྟེ། འགྲེལ་པ་ལས། རྟེན་གྱི་སྐབས་སུ་བྱང་ཆུབ་སེམས་དཔའ་བདག་ཉིད་ཆེན་པོ་དེས་ཞེས་དང་། ཡུལ་གྱི་སྐབས་སུ་བྱང་ཆུབ་ཏུ་སེམས་བསྐྱེད་པ་རྣམས་ལ་ཞེས་གསུངས་པའི་ཕྱིར། བཟོད་པའི་ཕན་ཡོན་དང་ཡོན་ཏན་གཞན་ཐོབ་ཚུལ་གཉིས་ནི། བཟོད་པས་བཤད་ཟིན་དང་འགལ་ཡོན་ཏན་རྣམས་བྱེད་དོ། །ཞེས་སོགས་དང་། ས་དེར་རྒྱལ་སྲས་བསམ་གཏན་མངོན་ཤེས་དང་། །ཞེས་སོགས་ཀྱིས་བསྟན་ཏོ། །སེམས་བསྐྱེད་གསུམ་པ་བཤད་ཟིན་ཏོ།། ༈ །།ས་བཞི་པ་འོད་འཕྲོ་བ་ནི། རྗེས་ཐོབ་ཏུ་བརྩོན་འགྲུས་ཀྱི་ཕར་ཕྱིན་ལ་ལྷག་པར་སྤྱོད་ཅིང་། ངེས་ཚིག་ནི། ས་གསུམ་པ་འོད་བྱེད་པ་ལས་ལྷག་པའི་ཡང་དག་པའི་ཡེ་ཤེས་ཀྱི་མེའི་འོད་ཆེས་ཆེར་འཕྲོ་བས་ན་འོད་འཕྲོ་བ་ཞེས་བྱ་སྟེ། བརྩོན་འགྲུས་གང་དུ་འབར་བར་གྱུར་པ་ཡི། །ས་དེ་བཞི་པ་འོད་ནི་འཕྲོ་བ་འོ། །དེར་ནི་བདེ་གཤེགས་སྲས་ལ་རྫོགས་པ་ཡི། །བྱང་ཆུབ་ཕྱོགས་ལྷག་བསྒོམས་པ་ལས་སྐྱེས་པའི། །སྣང་བ་ཟངས་ཀྱི་འོད་ལས་ལྷག་འབྱུང་ཞིང་། །ཞེས་གསུངས་པའི་ཕྱིར། སེམས་བསྐྱེད་བཞི་པ་བསྟན་ཟིན་ཏོ།། ༈ །།ས་ལྔ་པ་ལ་ངེས་ཚིག་ནི། ས་འདིར་ལྷའི་བུའི་བདུད་ཀྱིས་ཀྱང་ཕམ་པར་མི་ནུས་ན་འཇིག་རྟེན་གྱི་ཁམས་ན་གནས་པའི་བདུད་གཞན་ཕལ་པས་ལྟ་སྨོས་ཀྱང་ཅི་དགོས་པས་འདིའི་མིང་ལ་སྦྱང་དཀའ་བའམ་ཐུབ་དཀའ་བ་ཞེས་བྱ། ཕར་ཕྱིན་ལྷག་ཚུལ་རྗེས་ཐོབ་ཏུ་བསམ་གཏན་གྱི་ཕར་ཕྱིན་ལ་ལྷག་པར་སྤྱོད་ཅིང་། ཡོན་ཏན་གཞན་ཡང་འཕགས་པའི་བདེན་པ་བཞི་བློ་གྲོས་ཞིབ་མོས་རྟོགས་པའི་ཡོན་ཏན་ཐོབ་པ་ཡིན་ཏེ། བདག་ཉིད་ཆེ་དེ་བདུན་རྣམས་ཀུན་གྱིས་ཀྱང་། །སྦྱང་དཀའི་ས་ལ་ཕམ་པར་ནུས་མ་ཡིན། །བསམ་གཏན་ལྷག་ཅིང་བློ་བཟང་བདེན་རང་བཞིན། །ཞིབ་མོ་རྟོགས་ལའང་ཤིན་ཏུ་མཁས་པ་ཐོབ། །ཅེས་གསུངས་པའི་ཕྱིར། སེམས་བསྐྱེད་ལྔ་པ་སྦྱང་དཀའ་བའི་ས་ལེགས་པར་བསྟན་ཟིན་ཏོ།། ༈ །།མཐའ་བྲལ་དབུ་མའི་གསང་ཚིག་མདའ་ལྔ་པ། །གཞན་དོན་ལ་ཆགས་སྙིང་སྟོབས་མེ་ཏོག་གཞུར། །བསམ་དང་སྦྱོར་བས་སྲིད་ཞིའི་གཡུལ་ངོ་བཅོམ། །སྨྲ་བའི་ཟླ་བར་གྲགས་དེས་དགེ་ལེགས་སྩོལ། །ལེགས་བྱས་བསོད་ནམས་མི་ནུབ་དཔུང་པ་ཡི། །གྲིབ་བསིལ་སྐྱེ་དགུའི་ཉེར་འཚེ་ཕན་བདེའི་སྲོག །སྟེར་མཁས་ལོག་སྨྲའི་གཉིས་འཐུང་རྣམ་གནོན་གྱི། །དཔལ་ལྡན་སྨྲ་བའི་སེང་གེ་རྒྱལ་གྱུར་ཅིག །ཞེས་མཆོད་པར་བརྗོད་ནས། འདིར་ས་དྲུག་པ་མངོན་དུ་གྱུར་པའི་སེམས་བསྐྱེད་འཆད་པར་བྱེད་པ་ལ་བཞི་སྟེ། ཤེར་ཕྱིན་ལྷག་པས་འགོག་པ་ཐོབ་པར་བསྟན། ཞར་ལ་ཤེར་ཕྱིན་ཉིད་ཀྱི་ཆེ་བ་བརྗོད། ཤེར་ཕྱིན་དེ་ལ་འཇུག་ཚུལ་གཏན་ལ་དབབ། ཚུལ་དེས་ཐོབ་པའི་ཡོན་ཏན་བསྡུས་ཏེ་བསྟན་པའོ། །ས་དྲུག་པ་མངོན་དུ་གྱུར་པར་གནས་པའི་བྱང་ཆུབ་སེམས་དཔའ་ཆོས་ཅན། ཁྱོད་ཀྱིས་རྒྱུ་ཤེར་ཕྱིན་ལ་ལྷག་པར་སྤྱོད་པའི་སྟོབས་ཀྱིས། ཐེག་ཆེན་ཐུན་མོང་མ་ཡིན་པའི་འགོག་པའི་སྙོམས་འཇུག་ཐོབ་པར་འགྱུར་ཏེ། ཞི་གནས་ཕུལ་དུ་ཕྱིན་པའི་མཉམ་བཞག་ལ་གནས་པ་དང་། རྫོགས་པའི་སངས་རྒྱས་ཀྱི་ཆོས་ལ་ཆེས་ཆེར་མངོན་དུ་ཕྱོགས་པ་དང་། ལྷག་མཐོང་རྟེན་འབྲེལ་ཟབ་མོའི་དེ་ཁོ་ན་ཉིད་ལྷག་པར་མངོན་སུམ་དུ་མཐོང་བའི་བྱང་ཆུབ་སེམས་དཔའ་ཡིན་པའི་ཕྱིར། ཞེས་འཆད་པ་ལ། མངོན་དུ་ཕྱོགས་པར་མཉམ་གཞག་སེམས་གནས་ཏེ། །རྫོགས་པའི་སངས་རྒྱས་ཆོས་ལ་མངོན་ཕྱོགས་ཤིང་། །འདི་རྟེན་འབྱུང་བའི་དེ་ཉིད་མཐོང་བ་དེ། །ཤེས་རབ་གནས་པས་འགོག་པ་ཐོབ་པར་འགྱུར། །ཞེས་པ་འདི་འབྱུང་། འདིའི་སྐབས་སུ་དགག་གཞག་གཉིས་ལས། དང་པོ་ནི། ཁ་ཅིག་ན་རེ། མངོན་དུ་ཕྱོགས་པར་མཉམ་གཞག་སེམས་གནས་ཏེ། །ཞེས་པའི་དངོས་བསྟན་གྱི་མཉམ་གཞག་ཡིན་ན། ཆོས་ཉིད་ལ་རྩེ་གཅིག་ཏུ་མཉམ་པར་བཞག་པའི་མཉམ་གཞག་ཡེ་ཤེས་ཡིན་པས་ཁྱབ། ལྷག་མཐོང་རྟེན་འབྲེལ་ཟབ་མོའི་དེ་ཁོ་ན་ཉིད་མངོན་སུམ་དུ་མཐོང་བའི་བྱང་ཆུབ་སེམས་དཔའ་ཡིན་ན། འདི་རྟེན་འབྱུང་བའི་དེ་ཉིད་མཐོང་བ་དེ། །ཞེས་པའི་དངོས་བསྟན་གྱི་བྱང་ཆུབ་སེམས་དཔའ་ཡིན་པས་ཁྱབ། བྱང་སེམས་ས་དྲུག་པ་བ་ཡིན་ན། ཐེག་ཆེན་ཐུན་མོང་མ་ཡིན་པའི་འགོག་པའི་སྙོམས་འཇུག་ཐོབ་པའི་བྱང་ཆུབ་སེམས་དཔའ་ཡིན་པས་ཁྱབ་ཟེར་བ་རྣམས་མི་འཐད་དེ། དམ་བཅའ་དང་པོ་ལ། ས་དྲུག་པའི་རྗེས་ཐོབ་ལ་གནས་པའི་བྱང་ཆུབ་སེམས་དཔའི་རྒྱུད་ཀྱི་ཞི་གནས་ཆོས་ཅན། དེར་ཐལ། དེའི་ཕྱིར། མ་གྲུབ་ན། དེར་ཐལ། གཞུང་དེའི་དངོས་བསྟན་གྱི་ཞི་གནས་ཡིན་པའི་ཕྱིར། མ་གྲུབ་ན། དེ་ལ་གནས་པའི་བྱང་ཆུབ་སེམས་དཔའ་ཆོས་ཅན། ཁྱོད་ཀྱི་རྒྱུད་ཀྱི་ཞི་གནས་དེ་གཞུང་དེའི་དངོས་བསྟན་གྱི་ཞི་གནས་ཡིན་པར་ཐལ། ཁྱོད་ཀྱི་རྒྱུད་ཀྱི་ལྷག་མཐོང་དེ། འདི་རྟེན་འབྱུང་བའི་དེ་ཉིད་མཐོང་བ་ཞེས་པའི་དངོས་བསྟན་གྱི་ལྷག་མཐོང་ཡིན་པའི་ཕྱིར། མ་གྲུབ་ན། དེར་ཐལ། ཁྱོད་ཤེས་རབ་གནས་པའི་ཞེས་པའི་དངོས་བསྟན་གྱི་ཤེར་ཕྱིན་ལ་ལྷག་པར་སྤྱོད་པའི་བྱང་སེམས་ཡིན་པའི་ཕྱིར་ཏེ། ཕར་ཕྱིན་བཅུའི་ནང་ནས་རྒྱུ་ཤེར་ཕྱིན་ལ་ལྷག་པར་སྤྱོད་པའི་བྱང་སེམས་ཡིན་པའི་ཕྱིར་ཏེ། ས་དྲུག་པའི་རྗེས་ཐོབ་པ་ཡིན་པའི་ཕྱིར། ཁྱབ་པ་ཡོད་དེ། ས་བཅུའི་རྗེས་ཐོབ་ཏུ་ཕར་ཕྱིན་ལ་ལྷག་པར་སྤྱོད་ཚུལ་རེ་རེ་ཡོད་པའི་ཕྱིར། རྩ་བར་འདོད་ན། ས་དྲུག་པའི་རྗེས་ཐོབ་ལ་གནས་པའི་བྱང་སེམས་ཆོས་ཅན། ཁྱོད་ཀྱི་རྒྱུད་ཀྱི་ཞི་གནས་དེ་ཆོས་ཉིད་ལ་རྩེ་གཅིག་ཏུ་མཉམ་པར་བཞག་པའི་མཉམ་གཞག་ཡེ་ཤེས་མ་ཡིན་པར་ཐལ། ཁྱོད་ཀྱི་རྒྱུད་ལ་ཆོས་ཉིད་ལ་རྩེ་གཅིག་པའི་མཉམ་གཞག་ཡེ་ཤེས་མེད་པའི་ཕྱིར་ཏེ། ཁྱོད་བྱང་སེམས་རྗེས་ཐོབ་པ་ཡིན་པའི་ཕྱིར། ཆོས་ཅན་ཡིན་པའི་ཕྱིར། དམ་བཅའ་གཉིས་པ་ལ། བྱང་སེམས་ས་དང་པོ་བ་ཆོས་ཅན། དེར་ཐལ། དེའི་ཕྱིར། མ་གྲུབ་ན། དེར་ཐལ། རྟེན་འབྲེལ་གྱི་གནས་ལུགས་མངོན་སུམ་དུ་མཐོང་བའི་བྱང་ཆུབ་སེམས་དཔའ་ཡིན་པའི་ཕྱིར་ཏེ། རྟེན་འབྲེལ་གྱི་གནད་མངོན་སུམ་དུ་མཐོང་བའི་བྱང་སེམས་ཡིན་པའི་ཕྱིར་ཏེ། བྱང་འཕགས་ཡིན་པའི་ཕྱིར། རྩ་བར་འདོད་ན། ཤེས་རབ་གནས་པས་ཞེས་པའི་དངོས་བསྟན་གྱི་བྱང་སེམས་ཡིན་པར་ཐལ། འདོད་པའི་ཕྱིར། འདོད་ན། རྒྱུ་ཤེར་ཕྱིན་ལ་ལྷག་པར་སྤྱོད་པའི་བྱང་སེམས་ཡིན་པར་ཐལ། འདོད་པའི་ཕྱིར། འདོད་ན། བྱང་སེམས་ས་དྲུག་པ་ཡིན་པར་ཐལ་ལོ། །དམ་བཅའ་གསུམ་པ་ལ། བྱང་སེམས་ས་དྲུག་པ་མཉམ་བཞག་པ་ཆོས་ཅན། དེར་ཐལ། དེའི་ཕྱིར། མ་གྲུབ་ན། དེར་ཐལ། ཆོས་ཅན་ཡིན་པའི་ཕྱིར་རོ། །རྩ་བར་འདོད་ན། དེ་ཆོས་ཅན། རྒྱུ་ཤེར་ཕྱིན་ལ་ལྷག་པར་སྤྱོད་པ་སྔོན་དུ་སོང་བའི་བྱང་ཆུབ་སེམས་དཔའ་ཡིན་པར་ཐལ། འདོད་པའི་ཕྱིར། འདོད་ན། ས་དྲུག་པའི་རྗེས་ཐོབ་པའི་བྱང་ཆུབ་སེམས་དཔའ་ཡིན་པར་ཐལ། འདོད་པའི་ཕྱིར། འདོད་ན། མ་ཡིན་པར་ཐལ། ས་དྲུག་པའི་རྗེས་ཐོབ་ཀྱི་སྔ་རོལ་མཉམ་གཞག་ལ་གནས་པའི་བྱང་སེམས་ཡིན་པའི་ཕྱིར་ཏེ། ཆོས་ཅན་ཡིན་པའི་ཕྱིར་རོ། །གཉིས་པ་རང་ལུགས་བཞག་པ་ནི། འདི་རྟེན་འབྱུང་བའི་དེ་ཉིད་མཐོང་བ་དེ། །ཞེས་པའི་དངོས་བསྟན་གྱི་བྱང་སེམས་དང་། ཤེས་རབ་གནས་པས་ཞེས་པའི་དངོས་བསྟན་གྱི་བྱང་སེམས་དང་། རྒྱུ་ཤེར་ཕྱིན་ལ་ལྷག་པར་སྤྱོད་པའི་བྱང་སེམས་དང་། ཐེག་ཆེན་ཐུན་མོང་མ་ཡིན་པའི་འགོག་སྙོམས་ཐོབ་པའི་བྱང་སེམས་ས་དྲུག་པ་བ་དང་། ས་དྲུག་པའི་རྗེས་ཐོབ་པ་རྣམས་ཡིན་ཁྱབ་མཉམ་ཡིན་ཅིང་། དེ་ཡིན་ན་ཐུན་མོང་མ་ཡིན་པའི་འགོག་སྙོམས་ཐོབ་པས་ནི་མ་ཁྱབ་སྟེ། དྲུག་པའི་རྗེས་ཐོབ་ཏུ་འཕོས་མ་ཐག་ཏུ་རྒྱུ་ཤེར་ཕྱིན་ལ་ལྷག་པར་སྤྱད་པས། འབྲས་བུ་ཐུན་མོང་མ་ཡིན་པའི་འགོག་སྙོམས་ཐོབ་པར་བཤད་པ་དེ་འཐད་པའི་ཕྱིར་ཏེ། ཤེས་རབ་གནས་པའི་འགོག་པ་ཐོབ་པར་འགྱུར། །ཞེས་པ་འདི་ལ་འཆད་ཚུལ་གཅིག་ཡོད་པའི་ཕྱིར། ཤེར་ཕྱིན་ལ་ལྷག་པར་སྤྱོད་པའི་སྟོབས་ཀྱིས་ཐོབ་པའི་མཚན་འཛིན་གྱི་སྤྲོས་པ་མཐའ་དག་བཀག་པའི་དེ་བཞིན་ཉིད་ལ་རྩེ་གཅིག་པའི་ཡེ་ཤེས་དེ་ཐེག་ཆེན་ཐུན་མོང་མ་ཡིན་པའི་འགོག་སྙོམས་ཀྱི་མཚན་ཉིད། ས་མཚམས་ས་དྲུག་པའི་རྗེས་ཐོབ་ནས་སངས་རྒྱས་སའི་བར་ན་ཡོད་དོ། །དེ་བཞིན་དུ། ཤེས་རབ་གནས་པས་འགོག་པ་ཐོབ་པར་འགྱུར། །ཞེས་པའི་དངོས་བསྟན་གྱི་འགོག་སྙོམས་དང་། བྱང་འཕགས་ཀྱི་རྒྱུད་ཀྱི་ཐུན་མོང་མ་ཡིན་པའི་འགོག་སྙོམས་དོན་གཅིག ས་མཚམས་ནི་ས་དྲུག་པའི་རྗེས་ཐོབ་ནས་ས་བཅུ་པའི་བར་ན་ཡོད་དོ། །ཡང་དེ་བཞིན་དུ་ཐུན་མོང་བའི་འགོག་སྙོམས་དང་ཚོར་འདུ་ཙམ་བཀག་པའི་འགོག་པའི་སྙོམས་འཇུག་དོན་གཅིག ས་མཚམས་ཐེག་ཆེན་གྱི་ས་དང་པོའི་རྗེས་ཐོབ་ནས་ས་དྲུག་པའི་རྗེས་ཐོབ་མ་སྐྱེས་ཀྱི་བར་ན་ཡོད། ཉན་ཐོས་ཀྱི་ཕྱིར་མི་འོང་ལུས་མངོན་བྱེད་ཐོབ་པའི་སྒོམ་ལམ་ནས་དགྲ་བཅོམ་པའི་བར་ན་ཡོད་པ་ཡིན་ཏེ། མཛོད་ལས། འགོག་པ་ཐོབ་པའི་ཕྱིར་མི་འོང་། །ཞེས་དང་། མངོན་རྟོགས་རྒྱན་ལས། འགོག་དང་བཅས་པའི་སྙོམས་འཇུག་དགུར། །རྣམ་པ་གཉིས་སུ་སོང་འོང་ནས། །ཞེས་གསུངས་པའི་ཕྱིར། གཉིས་པ་ཞར་ལ་ཤེར་ཕྱིན་ཉིད་ཀྱི་ཆེ་བ་བརྗོད་པ་ནི། ཤེས་རབ་གནས་པས་ཞེས་པ་ལ་འཕྲོས། ཤེར་ཕྱིན་གྱི་ཆེ་བ་དཔེའི་སྒོ་ནས་སྟོན་པར་བྱེད་པ་ལ། ཇི་ལྟར་ལོང་བའི་ཚོགས་ཀུན་ཞེས་པ་ནས། རྒྱལ་ཉིད་འགྲོ་ཞེས་པའི་བར་འདི་བྱུང་། གསུམ་པ་ཤེར་ཕྱིན་དེ་ལ་འཇུག་ཚུལ་གཏན་ལ་དབབ་པ་ལ་གཉིས་ཏེ། ཐུན་མོང་ཐེག་པས་རྟོགས་བྱའི་སྟོང་ཉིད་བཤད། ཐེག་པ་ཆེན་པོའི་རྟོགས་བྱའི་སྟོང་ཉིད་བཤད་པའོ། །དང་པོ་ལ་གཉིས་ཏེ། རྟེན་འབྲེལ་ཆོས་ཀྱི་བདག་མེད་སྒོ་ནས་བཤད། རྟེན་འབྲེལ་གང་ཟག་བདག་མེད་སྒོ་ནས་བཤད་པའོ། །དང་པོ་ལ་གསུམ་སྟེ། དབུ་མའི་ལྟ་བ་སྟོན་ཡུལ་གྱི་གདུལ་བྱ་ངོས་གཟུང་བ། མཐའ་བཞི་སྐྱེ་འགོག་གི་ཚུལ། རྟེན་འབྲེལ་གྱི་ཕན་ཡོན་བཤད་པའོ། །དང་པོ་ལ་དགག་བཞག་གཉིས་ལས། དང་པོ་ནི། ཁ་ཅིག་ན་རེ། དབུ་མའི་ལྟ་བ་བསྟན་ཡུལ་གྱི་གདུལ་བྱ་ཡིན་ན། སོ་སོ་སྐྱེ་བོའི་དུས་ནའང་སྟོང་པ་ཉིད་ཐོས་ནས། །ནང་དུ་རབ་ཏུ་དགའ་བ་ཡང་དང་ཡང་དུ་འབྱུང་། །རབ་ཏུ་དགའ་བ་ལས་བྱུང་མཆི་མས་མིག་བརླན་ཅིང་། །ལུས་ཀྱི་བ་སྤུ་ལྡང་བར་གྱུར་པ་གང་ཡིན་ལ། །དེ་ལ་རྫོགས་པའི་སངས་རྒྱས་བློ་ཡི་ས་བོན་ཡོད། །ཅེས་པའི་དངོས་བསྟན་གྱི་གང་ཟག་ཡིན་པས་ཁྱབ། དེ་ཡིན་ན་ལམ་ཞུགས་ཀྱི་གང་ཟག་ཡིན་པས་ཁྱབ། དེ་ཡིན་ན་གྲུབ་མཐའ་ལ་ཞུགས་པའི་གང་ཟག་ཡིན་པས་ཁྱབ་ཅེས་ཟེར་བ་རྣམས་མི་འཐད་དེ། དམ་བཅའ་དང་པོ་ལ། དབུ་མ་པ་དང་གྲངས་ཅན་རྩོད་པའི་ཚེ། མྱུ་གུ་ཆོས་ཅན། སྐྱེ་བ་དོན་མེད་དུ་ཐལ། བདག་ལས་སྐྱེ་བའི་ཕྱིར་ཞེས་པའི་རིགས་པ་འཕངས་ཡུལ་གྱི་གྲངས་ཅན་ཆོས་ཅན། དེར་ཐལ། དེའི་ཕྱིར། མ་གྲུབ་ན། དེར་ཐལ། དབུ་མའི་རིགས་པ་འཕངས་ཡུལ་གྱི་གདུལ་བྱ་ཡིན་པའི་ཕྱིར་ཏེ། བདག་སྐྱེ་འགོག་པའི་དབུ་མའི་རིགས་པ་འཕངས་ཡུལ་གྱི་གདུལ་བྱ་ཡིན་པའི་ཕྱིར་ཏེ། ཆོས་ཅན་ཡིན་པའི་ཕྱིར་རོ། །རྩ་བར་འདོད་ན། ཐེག་ཆེན་གྱི་རིགས་སད་པའི་གང་ཟག་ཏུ་ཐལ། འདོད་པའི་ཕྱིར། འདོད་ན། ཐེག་པ་ཆེན་པོ་པར་ཐལ། འདོད་པའི་ཕྱིར། འདོད་ན། ནང་པ་སངས་རྒྱས་པ་ཡིན་པར་ཐལ། འདོད་པའི་ཕྱིར། འདོད་ན། མ་ཡིན་པར་ཐལ། ཕྱི་རོལ་པ་ཡིན་པའི་ཕྱིར་ཏེ། ཆོས་ཅན་ཡིན་པའི་ཕྱིར། དམ་བཅའ་གཉིས་པ་ལ་ཡང་། དེ་ཆོས་ཅན། དེར་ཐལ། དེའི་ཕྱིར། རྟགས་གྲུབ་ཟིན། རྩ་བར་འདོད་ན། དེ་མ་ཡིན་པར་ཐལ། ལམ་མ་ཞུགས་ཀྱི་གང་ཟག་ཡིན་པའི་ཕྱིར་ཏེ། གྲངས་ཅན་ཡིན་པའི་ཕྱིར་རོ། །དམ་བཅའ་གསུམ་པ་ལ། གྲུབ་མཐའ་ལ་འཇུག་པའི་སྔ་རོལ་དུ་སྟོང་པ་ཉིད་ཀྱི་གཏམ་ཐོས་པ་ཙམ་གྱིས་ལུས་ཀྱི་བ་སྤུ་ལྡང་བ་ལ་སོགས་པའི་མཚན་མ་དང་ལྡན་པའི་བྱང་ཆུབ་སེམས་དཔའ་ལས་དང་པོ་པ་ཆོས་ཅན། དེར་ཐལ། དེའི་ཕྱིར། མ་གྲུབ་ན། དེར་ཐལ། དང་པོ་ཉིད་ནས་དབུ་མའི་ལྟ་བ་བསྟན་ཡུལ་གྱི་གདུལ་བྱ་སྣོད་ལྡན་ཡིན་པའི་ཕྱིར་ཏེ། དེ་ཉིད་ཉེ་བར་བསྟན་པའི་སྣོད་ནི་འདི་ཡིན་ཏེ། །ཞེས་པའི་དངོས་བསྟན་གྱི་སྣོད་ཡིན་པའི་ཕྱིར་ཏེ། སོ་སོ་སྐྱེ་བོའི་དུས་ནའང་སྟོང་པ་ཉིད་ཐོས་ནས། །ཞེས་སོགས་ཀྱི་དངོས་བསྟན་གྱི་གང་ཟག་ཡིན་པའི་ཕྱིར་ཏེ། ཆོས་ཅན་ཡིན་པའི་ཕྱིར། རྩ་བར་འདོད་ན། དེ་ཆོས་ཅན། གྲུབ་མཐའ་ལ་ཞུགས་པའི་གང་ཟག་མ་ཡིན་པར་ཐལ། གྲུབ་མཐའ་ལ་མ་ཞུགས་པའི་གང་ཟག་ཡིན་པའི་ཕྱིར་ཏེ། གྲུབ་མཐའ་ལ་འཇུག་གོང་གི་གང་ཟག་ཡིན་པའི་ཕྱིར་ཏེ། ཆོས་ཅན་ཡིན་པའི་ཕྱིར་རོ། །གཉིས་པ་རང་ལུགས་ནི། དབུ་མའི་ལྟ་བ་བསྟན་ཡུལ་གྱི་གང་ཟག་དེ་ལ། དང་པོ་ཉིད་ནས་དབུ་མའི་ལྟ་བ་བསྟན་ཡུལ་གྱི་གང་ཟག་དང་། ཐལ་འགྱུར་གྱི་རིགས་པས་ལོག་རྟོག་བཅོམ་པའི་སྒོ་ནས་དབུ་མའི་ལྟ་བ་བསྟན་ཡུལ་དང་། འཁོར་བའི་ཉེས་དམིགས་སོགས་ཀྱིས་བློ་རིམ་གྱིས་སྦྱངས་ཏེ་དབུ་མའི་ལྟ་བ་བསྟན་ཡུལ་གྱི་གདུལ་བྱ་དང་གསུམ་ཡོད་ཅིང་། དང་པོ་དེ་དང་། དེ་ཉིད་ཉེ་བར་བསྟན་པའི་སྣོད་ནི་འདི་ཡིན་ཏེ། །ཞེས་པའི་སྣོད་དང་། རིན་ཆེན་ཕྲེང་བ་ལས། ཟབ་མོ་ཁུ་འཕྲིག་ཅན་འཇིགས་པ། །ཞེས་པའི་དངོས་བསྟན་གྱི་ཁུ་འཕྲིག་ཅན་གྱི་གང་ཟག་དང་། མདོ་སྡེ་ས་བཅུ་པ་ལས། བྱང་ཆུབ་སེམས་དཔའ་བློ་ལྡན་གྱི། །རིགས་ནི་མཚན་མ་དག་ལས་ཤེས། །ཞེས་པའི་དངོས་བསྟན་གྱི་གང་ཟག་རྣམས་དོན་གཅིག་ཅིང་། དེ་རྣམས་གང་རུང་ཡིན་ན། གྲུབ་མཐས་བློ་ཁ་མ་སྒྱུར་བའི་བྱང་སེམས་ཚོགས་ལམ་པ་ཡིན་པས་ཁྱབ་པ་ཡིན་ནོ། །གཉིས་པ་ནི། མྱུ་གུ་བདག་ལས་སྐྱེས་པར་འདོད་པའི་གྲངས་ཅན་པ་ལ། མྱུ་གུ་ཆོས་ཅན། སྐྱེ་བ་དོན་མེད་དུ་ཐལ། བདག་ལས་སྐྱེ་བའི་ཕྱིར་ཞེས་པའི་རིགས་པ་འཕངས་པས་མྱུ་གུ་བདག་ལས་སྐྱེས་པའི་ལོག་རྟོག་ཟློག་ནས། མྱུ་གུ་རང་བཞིན་གྱིས་སྐྱེ་མེད་དུ་རྟོགས་པ་ལྟ་བུའོ། །གསུམ་པ་ནི། ལོག་སྲེད་ཅན་ལ་འཁོར་བའི་ཉེས་དམིགས་སོགས་བསྟན་པས། སླར་འཁོར་བ་ལ་སྲེད་པ་དང་བྲལ་ནས་ཐར་པ་ཐོབ་པའི་ཆེད་དུ་ཟབ་མོ་སྟོང་ཉིད་ཀྱི་ལྟ་བ་དོན་དུ་གཉེར་བའི་གང་ཟག་ལྟ་བུའོ། །གཉིས་པ་མཐའ་བཞི་སྐྱེ་འགོག་གི་ཚུལ་ལ་བཞི་སྟེ། དམ་བཅའི་སྒོ་ནས་མདོར་བསྟན། སྒྲུབ་བྱེད་ཀྱི་སྒོ་ནས་རྒྱས་པར་བཤད། ཐལ་རང་གི་ཁྱད་པར་བྱེ་བྲག་ཏུ་བཤད། བདེན་གཉིས་ཀྱི་རྣམ་གཞག་ཞིབ་ཏུ་བཤད་པའོ། །དང་པོ་ནི། ཕྱི་ནང་གི་གྲུབ་མཐའ་སྨྲ་བ་རྣམས་ཀྱི་ལོག་རྟོག་གི་གཉེན་པོར་དབུ་མ་པས་དམ་བཅའ་ཆེན་པོ་བཞི་མཛད་པ་ཡིན་ཏེ། གྲངས་ཅན་གྱི་གཉེན་པོར་བདག་སྐྱེ་འགོག་པའི་དམ་བཅའ། རང་སྡེ་སེམས་ཙམ་པ་མན་ཆད་ཀྱི་གཉེན་པོར་གཞན་སྐྱེ་འགོག་པའི་དམ་བཅའ། གཅེར་བུར་པའི་གཉེན་པོར་གཉིས་ཀ་ལས་སྐྱེ་བ་འགོག་པའི་དམ་བཅའ། སྤྱོད་པ་བའི་གཉེན་པོར་རྒྱུ་མེད་ལས་སྐྱེ་བ་འགོག་པའི་དམ་བཅའ་རྣམས་མཛད་པ་ཡིན་པའི་ཕྱིར་ཏེ། དོན་འདི་ལ་དགོངས་ནས། དབུ་མ་རྩ་ཤེ་ལས། བདག་ལས་མ་ཡིན་གཞན་ལས་མིན། །གཉིས་ལས་མ་ཡིན་རྒྱུ་མེད་མིན། །དངོས་པོ་གང་དང་གང་ན་ཡང་། །སྐྱེ་བ་ནམ་ཡང་ཡོད་མ་ཡིན། །ཞེས་དང་། འཇུག་པ་ལས། དེ་ཉིད་དེ་ལས་འབྱུང་མིན་གཞན་དག་ལས་ལྟ་ག་ལ་ཞིག །གཉིས་ཀ་ལས་ཀྱང་མ་ཡིན་རྒྱུ་མེད་པར་ནི་ག་ལ་ཡོད། །ཅེས་གསུངས་པའི་ཕྱིར། འོ་ན་རྩོད་ཟློག་ལས། ང་ལ་དམ་བཅའ་མེད་པས་ན། །ང་ནི་སྐྱོན་མེད་ཁོ་ན་ཡིན། །ཞེས་བཤད་པར་མི་འཐད་པར་ཐལ། དབུ་མ་པ་ལ་དམ་བཅའ་ཡོད་པའི་ཕྱིར་ཞེ་ན། ཁྱབ་པ་མ་ངེས་ཏེ། ལུང་དེའི་དོན་ནི། དོན་དམ་པར་དམ་བཅའ་མེད་པ་ལ་དགོངས་པའི་ཕྱིར་ཏེ། དོན་དམ་པར་དགག་སྒྲུབ་བྱར་མེད་པའི་ཕྱིར། དེ་སྐད་དུ་རྩོད་ཟློག་ལས། དགག་བྱ་ཅི་ཡང་མེད་པས་ན། །ང་ནི་ཅི་ཡང་མི་འགོག་གོ །ཞེས་དང་། རིགས་པ་དྲུག་ཅུ་པ་ལས། རྩོད་མེད་ཆེ་བའི་བདག་ཉིད་ཅན། །དེ་དག་ལ་ནི་ཕྱོགས་ཉིད་མེད། །གང་ལ་ཕྱོགས་རྣམས་ཡོད་མིན་པ། །དེ་ལ་གཞན་ཕྱོགས་ག་ལ་ཡོད། །ཅེས་དང་། བཞི་བརྒྱ་པ་ལས། ཡོད་དང་མེད་དང་ཡོད་མེད་ཅེས། །གང་ལ་ཕྱོགས་ནི་ཡོད་མིན་པ། །དེ་ལ་ཡུན་རིང་པོ་ན་ཡང་། །ཀླན་ཀ་བརྗོད་པར་ནུས་མ་ཡིན། །ཞེས་དང་། ཚིག་གསལ་ལས། ཕྱོགས་གཞན་ཁས་བླངས་པ་མེད་པའི་ཕྱིར་ཞེས་གསུངས་པ་རྣམས་དགོངས་དབྱིངས་ཕྱོགས་གཅིག་པ་ཡིན་ནོ། །ཕྱོགས་གཞན་ཁས་བླངས་པ་མེད་པའི་དོན་ལ། རོང་སྟོན་སོགས་གཞན་དག་འཆད་ཚུལ་མང་དུ་སྣང་ཡང་ཕྱོགས་སུ་མ་ཕྱིན་ལ། གནད་ཀྱི་དོན་ནི། གནས་ལུགས་ལ་དཔྱོད་པའི་ཚེ་ཕྱོགས་གཞན་དགག་བྱ་འགོག་རྒྱུ་དང་། བསྒྲུབ་བྱ་སྒྲུབ་རྒྱུ་ཁས་མི་ལེན་པ་ལ་དགོངས་པ་ཡིན་ནོ། །འོ་ན་དགག་སྒྲུབ་ཀྱི་རྣམ་གཞག་གཏན་ནས་མེད་དམ་ཞེ་ན། ཀུན་རྫོབ་སྒྱུ་མ་ལྟ་བུའི་ངང་ནས་དམ་བཅའ་དང་སྒྲུབ་བྱེད་ལ་སོགས་པའི་དགག་སྒྲུབ་ཀྱི་རྣམ་གཞག་བྱེད་དེ། ང་ནི་ཅི་ཡང་མི་འགོག་གོ །ཞེས་སོགས་ཀྱི་འཕྲོ་དེ་མ་ཐག་པ་ལས། ཅི་ལྟར་སྤྲུལ་པས་སྤྲུལ་པ་དང་། །སྒྱུ་མའི་སྐྱེས་བུས་སྒྱུ་མ་ལ། །དགག་པ་བྱེད་པ་ཅི་འདྲ་བ། །དགག་པ་དེ་ཡང་དེ་འདྲར་འདོད། །ཅེས་གསུངས་པའི་ཕྱིར། དཔྱིས་ཕྱིན་པར་བཤད་དོ། །འདིར་ཁ་ཅིག་མཐའ་བཞི་སྐྱེ་འགོག་གི་དམ་བཅའ་བཞི་པོ་གང་རུང་ཡིན་ན། ཆོས་ཀྱི་བདག་འགོག་པའི་དམ་བཅའ་ཡིན་པས་ཁྱབ། བདག་ལས་མ་ཡིན་གཞན་ལས་མིན། །ཞེས་པའི་དངོས་བསྟན་གྱི་གཞན་སྐྱེ་འགོག་པའི་དམ་བཅའ་ཡིན་ན། དོན་དམ་ཙམ་དུ་གཞན་སྐྱེ་འགོག་པའི་དམ་བཅའ་ཡིན་པས་ཁྱབ། མྱུ་གུའི་རྒྱུ་ཡིན་ན། མྱུ་གུ་དང་རྫས་གཅིག་དང་རྫས་གཞན་གང་རུང་ཡིན་པས་ཁྱབ་ཟེར་བ་རྣམས་མི་འཐད་དེ། དང་པོ་ལ། གང་ཟག་རང་དང་རྫས་གཅིག་ཏུ་གྱུར་པའི་རྒྱུ་ལས་སྐྱེ་བ་འགོག་པའི་དམ་བཅའ་ཆོས་ཅན། དེར་ཐལ། དེའི་ཕྱིར། མ་གྲུབ་ན། དེར་ཐལ། བདག་སྐྱེ་འགོག་པའི་དམ་བཅའ་ཡིན་པའི་ཕྱིར་ཏེ། རྩོད་གཞི་གང་ཟག་གི་སྟེང་དུ་བདག་སྐྱེ་འགོག་པའི་དམ་བཅའ་ཡིན་པའི་ཕྱིར་ཏེ། གང་ཟག་བདག་ལས་སྐྱེ་བ་འགོག་པའི་དམ་བཅའ་ཡིན་པའི་ཕྱིར་ཏེ། ཆོས་ཅན་ཡིན་པའི་ཕྱིར། ཁྱབ་སྟེ། བདག་སྐྱེའི་གོ་དོན་གཅིག་འཆད་རིགས་པའི་ཕྱིར། རྩ་བར་འདོད་ན། དེ་ཆོས་ཅན། ཆོས་ཀྱི་བདག་འགོག་པའི་དམ་བཅའ་མ་ཡིན་པར་ཐལ། གང་ཟག་གི་བདག་འགོག་པའི་དམ་བཅའ་ཡིན་པའི་ཕྱིར་ཏེ། གང་ཟག་བདེན་པར་གྲུབ་པར་འགོག་པའི་དམ་བཅའ་ཡིན་པའི་ཕྱིར། མ་གྲུབ་ན། དེར་ཐལ། གང་ཟག་རང་བཞིན་གྱིས་སྐྱེ་བ་འགོག་པའི་དམ་བཅའ་ཡིན་པའི་ཕྱིར་ཏེ། ཆོས་ཅན་ཡིན་པའི་ཕྱིར། དམ་བཅའ་གཉིས་པ་ལ། མྱུ་གུ་རང་དང་རྫས་གཞན་དུ་གྱུར་པའི་རྒྱུ་ལས་སྐྱེ་བ་འགོག་པའི་དམ་བཅའ་ཆོས་ཅན། དེར་ཐལ། དེའི་ཕྱིར། མ་གྲུབ་ན། དེར་ཐལ། གཞན་སྐྱེ་འགོག་པའི་དམ་བཅའ་ཡིན་པའི་ཕྱིར་ཏེ། རྩོད་གཞི་མྱུ་གུའི་སྟེང་དུ་གཞན་སྐྱེ་འགོག་པའི་དམ་བཅའ་ཡིན་པའི་ཕྱིར་ཏེ། མྱུ་གུ་གཞན་ལས་སྐྱེ་བ་འགོག་པའི་དམ་བཅའ་ཡིན་པའི་ཕྱིར་ཏེ། ཆོས་ཅན་ཡིན་པའི་ཕྱིར། ཁྱབ་སྟེ། གཞན་སྐྱེའི་གོ་དོན་གཅིག་འཆད་རིགས་པའི་ཕྱིར། རྩ་བར་འདོད་ན། ཐ་སྙད་དུ་གཞན་སྐྱེ་འགོག་མི་རིགས་པར་ཐལ། དེ་དོན་དམ་ཙམ་དུ་གཞན་སྐྱེ་འགོག་པའི་དམ་བཅའ་ཡིན་པའི་ཕྱིར། འདོད་ན། ཐ་སྙད་དུ་གཞན་སྐྱེ་ཡོད་པར་ཐལ། འདོད་པའི་ཕྱིར། འདོད་ན། འཇིག་རྟེན་ཐ་སྙད་དུ་གཞན་སྐྱེ་ཡོད་པར་ཐལ། འདོད་པའི་ཕྱིར། འདོད་ན། འཇུག་པ་ལས། གཞན་ལས་སྐྱེ་བ་འཇིག་རྟེན་ལས་ཀྱང་མེད། །ཅེས་གསུངས་པ་མི་འཐད་པར་ཐལ། འདོད་པའི་ཕྱིར། དམ་བཅའ་གསུམ་པ་ལ། མྱུ་གུའི་རྒྱུར་གྱུར་པའི་ས་བོན་ཆོས་ཅན། དེར་ཐལ། དེའི་ཕྱིར། མ་གྲུབ་ན། དེར་ཐལ། ས་མྱུག་གཉིས་ལ་རྒྱུ་འབྲས་ཀྱི་འབྲེལ་བ་གྲུབ་པའི་ཕྱིར་ཏེ། ཐ་སྙད་དུ་རྒྱུ་འབྲས་ཀྱི་རྣམ་གཞག་ཡོད་པའི་ཕྱིར། རྩ་བར་འདོད་ན། དེ་ཆོས་ཅན། དེ་གང་རུང་མ་ཡིན་པར་ཐལ། དེ་དང་རྫས་གཅིག་ཀྱང་མ་ཡིན། དེ་དང་རྫས་གཞན་ཡང་མ་ཡིན་པའི་ཕྱིར། དང་པོ་མ་གྲུབ་ན། འཇུག་པ་ལས། གང་ཕྱིར་གཅིག་ཉིད་ཡོད་མིན་དེ་ཕྱིར་ཡང་། །མྱུག་ཚེ་ས་བོན་ཡོད་ཅེས་བརྗོད་མི་བྱ། །ཞེས་གསུངས་པ་མི་འཐད་པར་ཐལ། མ་གྲུབ་པ་དེའི་ཕྱིར། གཉིས་པ་མ་གྲུབ་ན། འཇུག་པ་ལས། གང་ཕྱིར་མྱུ་གུ་ས་བོན་ལས་གཞན་མིན། །དེ་ཕྱིར་མྱུག་ཚེ་ས་བོན་ཞིག་པ་མེད། །ཅེས་གསུངས་པ་མི་འཐད་པར་ཐལ། མ་གྲུབ་པ་དེའི་ཕྱིར། དེས་ན་ལུགས་འདི་ལ་ས་མྱུག་སོགས་རྒྱུ་འབྲས་ཀྱི་རིགས་ཐམས་ཅད་རྫས་གཅིག་དང་གཞན་གང་ཡང་མ་ཡིན་ཏེ། ཆོས་དེའི་རྒྱུ་དང་འབྲས་བུ་གང་རུང་ཡིན་ན། ཆོས་དེ་དང་རྫས་གཅིག་མ་ཡིན་པས་ཀྱང་ཁྱབ། རྫས་གཞན་མ་ཡིན་པས་ཀྱང་ཁྱབ་པའི་ཕྱིར་ཏེ། དོན་འདི་ལ་དགོངས་ནས་རྩ་ཤེ་ལས། རྒྱུ་དང་འབྲས་བུ་གཅིག་ཉིད་དུ། །ནམ་ཡང་འཐད་པར་མི་འགྱུར་རོ། །རྒྱུ་དང་འབྲས་བུ་གཅིག་ཉིད་ན། །བསྐྱེད་དང་སྐྱེད་པ་གཅིག་ཏུ་འགྱུར། །རྒྱུ་དང་འབྲས་བུ་གཞན་ཉིད་དུ། །ནམ་ཡང་འཐད་པ་མ་ཡིན་ནོ། །རྒྱུ་དང་འབྲས་བུ་གཞན་ཉིད་ན། །རྒྱུ་དང་རྒྱུ་མིན་མཚུངས་པར་འགྱུར། །ཞེས་གསུངས་པའི་ཕྱིར། དེ་བཞིན་དུ། རྒྱུ་ས་བོན་གྱི་དུས་སུ་འབྲས་བུ་མྱུ་གུ་དེ་ཡོད་པ་ཡང་མ་ཡིན། མེད་པ་ཡང་མ་ཡིན། མྱུ་གུའི་དུས་སུ་ས་བོན་ཡོད་པ་ཡང་མ་ཡིན། མེད་པ་ཡང་མ་ཡིན་ཏེ། རིན་ཆེན་ཕྲེང་བ་ལས། རྒྱུ་དང་བཅས་པ་སྐྱེ་མཐོང་བས། །མེད་པ་ཉིད་ལས་འདས་པ་ཡིན། །རྒྱུ་དང་བཅས་པར་འགག་མཐོང་བས། །ཡོད་པ་ཉིད་དུ་ཁས་མི་ལེན། །ཞེས་དང་། སྡོམ་གསུམ་ཁ་སྐོང་ལས། ཀུན་རྫོབ་ལ་ཡང་སྐལ་དོན་དང་། །རྒྱུ་ཡི་དུས་ན་འབྲས་བུ་སོགས། །ཡོད་མིན་མེད་མིན་དགོས་པའང་ཡོད། །ལྷག་མ་སྣང་བའི་ཆོས་རྣམས་ལ། །ཡོད་མེད་ཡིན་མིན་ལ་སོགས་པ། །སོ་སོར་སྨྲ་བ་དབུ་མའི་ལུགས། །ཞེས་གསུངས་པའི་ཕྱིར། འདིར་ཁ་ཅིག ས་བོན་དང་མྱུ་གུ་རྫས་གཞན་ཡིན་པར་ཐལ། དེ་གཉིས་རྫས་གཞན་མ་ཡིན་པ་ལ་གནོད་བྱེད་ཀྱི་རིགས་པ་ཡོད་པའི་ཕྱིར་ཏེ། འཇུག་པ་ལས། གལ་ཏེ་ཁྱོད་ཀྱི་ས་བོན་མྱུ་གུ་འདིར་གཞན་མ་ཡིན་ན། །ས་བོན་བཞིན་དུ་མྱུ་གུ་ཞེས་བྱ་དེ་བཟུང་མེད་པ་འམ། །ཞེས་གསུངས་པ་འདི་ལ་འཆད་ཚུལ་གཅིག་ཡོད་པའི་ཕྱིར། ཞེས་ཟེར་ན། དེའི་སྐྱོན་མེད་དེ། འདི་གཞན་མ་ཡིན་ཞེས་པའི་དོན་གཞན་མ་ཡིན་པ་སྟེ་གཅིག་ཡིན་ན་གནོད་བྱེད་ཡོད་ཅེས་པའི་གོ་དོན་ཡིན་པའི་ཕྱིར་རོ། །དེ་བཞིན་དུ་རྒྱུ་འབྲས་གཅིག་མ་ཡིན་པ་ཙམ་ལ་གཞན་ཞེས་མིང་དུ་བཏགས་པ་ཡང་ཡོད་དེ། སྤྱོད་འཇུག་ལས། འདི་ལྟར་འཆི་བའང་གཞན་ཉིད་ལ། །སྐྱེ་བ་ཡང་ནི་གཞན་ཉིད་ཡིན། །ཞེས་དང་། ས་ལུ་ལྗང་པའི་མདོ་འགྲེལ་ལས། ས་བོན་ཡང་གཞན་ཉིད་ལ། མྱུ་གུ་ཡང་གཞན་ཉིད་དོ། །ཞེས་གསུངས་པའི་ཕྱིར། དངོས་པོ་གང་དང་གང་ན་ཡང་། །སྐྱེ་བ་ནམ་ཡང་ཡོད་མ་ཡིན། །ཞེས་པའི་དོན་ལ། སྔ་ཕྱིའི་མཁས་པ་ཁ་ཅིག ཕྱི་ནང་གི་དངོས་པོ་གང་དག་རང་བཞིན་གྱི་སྐྱེ་བ་ནམ་ཡང་ཡོད་པ་མ་ཡིན་ཏེ། དེ་དག་བདག་ལས་མི་སྐྱེ་བ་སོགས་ཀྱི་ཕྱིར། ཞེས་འཆད་པ་ནི་གཞུང་གི་དོན་མ་ཡིན་ཏེ། དེ་ལྟར་ན་གཞུང་དེས་དངོས་པོ་རང་བཞིན་གྱི་སྐྱེ་བ་འགོག་པའི་དམ་བཅའ་དངོས་སུ་བསྟན་དགོས་པ་ལས་དེ་དངོས་སུ་མ་བསྟན་པའི་ཕྱིར་ཏེ། དངོས་སྨྲ་བས། དངོས་པོ་རང་བཞིན་གྱི་སྐྱེ་བ་བསྒྲུབ་བྱར་བྱས་ནས། དེའི་སྒྲུབ་བྱེད་དུ་བདག་སྐྱེ་སོགས་འདོད་པ་ལས། འདིར་སྒྲུབ་བྱེད་བཀག་ནས་སྒྲུབ་བྱ་ཤུགས་ཀྱིས་ཁེགས་པར་འགྱུར་བ་ལ་དགོངས་ནས་སྒྲུབ་བྱེད་བདག་སྐྱེ་སོགས་འགོག་པའི་དམ་བཅའ་ཙམ་ཞིག་དངོས་སུ་བསྟན་པའི་ཕྱིར་དང་། དོན་འདི་ལ་དགོངས་ནས། སྐྱེ་བ་ནམ་ཡང་ཡོད་མ་ཡིན། །ཞེས་པའི་དོན་འཆད་པ་ན། འཇུག་པ་རང་འགྲེལ་ལས། འདིར་མ་ཡིན་ཞེས་བྱ་བ་ནི་ཡོད་པ་ཉིད་ཀྱི་སྒྲུབ་བྱེད་རང་ལས་སྐྱེ་བ་སོགས་དང་འབྲེལ་གྱི་ཡོད་པ་དང་ནི་མ་ཡིན་ཏེ། དེ་དགག་པ་དོན་གྱིས་གྲུབ་པའི་ཕྱིར་ཞེས་གསུངས་སོ། །བསྒྲུབ་བྱ་རང་བཞིན་གྱི་སྐྱེ་བ་འགོག་པའི་དམ་བཅའ་ཡང་དོན་གྱིས་བསྟན་པ་ཡིན་ཏེ། བདག་སྐྱེ་སོགས་འགོག་པར་དམ་བཅའ་བ་དེ་ཉིད་དོན་གྱིས་རང་བཞིན་གྱི་སྐྱེ་བ་འགོག་པར་འདོད་པའི་དམ་བཅའ་ཡིན་པའི་ཕྱིར། གཉིས་པ་སྒྲུབ་བྱེད་ཀྱི་སྒོ་ནས་རྒྱས་པར་བཤད་པ་ལ། ཐལ་འགྱུར་བའི་ཐུན་མོང་མ་ཡིན་པའི་ལུགས་ངོས་གཟུང་བ། རང་རྒྱུད་པ་དང་ཐུན་མོང་བའི་རྟགས་ཆེན་ལྔ་བཤད་པ། དེ་དག་ལ་དོགས་པ་དཔྱད་པ་དང་གསུམ། དང་པོ་ནི། དབུ་མ་པས་གྲངས་ཅན་ལ། མྱུ་གུ་ཆོས་ཅན། སྐྱེ་བ་དོན་མེད་དུ་ཐལ། བདག་ལས་སྐྱེ་བའི་ཕྱིར་ཞེས་དང་། ཡང་། དེ་ཆོས་ཅན། སྐྱེ་བ་ཐུག་མེད་དུ་ཐལ། བདག་ལས་སྐྱེ་བའི་ཕྱིར་ཞེས་པ་གཉིས་ནི། བདག་སྐྱེ་འགོག་པའི་འགལ་བ་བརྗོད་པའི་ཐལ་འགྱུར་གྱི་རིགས་པ་ཡིན་ཏེ། མྱུ་གུ་ས་བོན་གྱི་བདག་ཉིད་དུ་ཡོད་པར་ཁས་བླངས་པ་དང་། ས་བོན་ལས་སླར་སྐྱེ་བ་དོན་ཡོད་པར་འདོད་པ་སོགས་ལ་ཁས་བླངས་ནང་འགལ་སྟོན་བྱེད་ཀྱི་རིགས་པ་ཡིན་པའི་ཕྱིར། དེ་སྐད་དུ། འཇུག་པ་ལས། དེ་ནི་དེ་ལས་འབྱུང་ན་ཡོན་ཏན་འགའ་ཡང་ཡོད་མ་ཡིན། །ཞེས་དང་། ས་བོན་སྲིད་མཐར་ཐུག་པར་རབ་ཏུ་སྐྱེ་བ་ཉིད་དུ་འགྱུར། །ཞེས་སོ། འགལ་བ་བརྗོད་པ་དེས་ཀྱང་ལོག་རྟོག་མ་བཟློག་ན། གང་ས་བོན་རང་གི་བདག་ཉིད་དུ་ཡོད་ན་སླར་སྐྱེ་བ་དོན་མེད་པས་ཁྱབ། དཔེར་ན་མངོན་གསལ་གྱི་མྱུ་གུ་བཞིན་མངོན་པར་མི་གསལ་བའི་མྱུ་གུ་ཡང་ས་བོན་རང་གི་བདག་ཉིད་དུ་ཡོད་པར་གྲངས་ཅན་ཁྱོད་ཀྱིས་ཁས་བླངས་སོ་ཞེས་པའི་གཞན་ལ་གྲགས་ཀྱི་རྗེས་དཔག་འགོད་དགོས་པ་ཡིན་ཏེ། གཞན་ལ་གྲགས་ཀྱི་རྗེས་དཔག་ནི་ཐལ་འགྱུར་བའི་རིགས་པའི་གཙོ་བོ་ཡིན་པའི་ཕྱིར། གཞན་ལ་གྲགས་པའི་གོ་དོན་ཡང་། ཆོས་དང་དཔེ་དང་གཏན་ཚིགས་ཐམས་ཅད་གཞན་ཕྱིར་རྒོལ་ལ་གྲགས་པ་བརྗོད་པའི་སྒོ་ནས་ལོག་རྟོག་འགོག་བྱེད་ཀྱི་སྦྱོར་ངག་ལ་གཞན་ལ་གྲགས་པའི་རྗེས་དཔག་ཏུ་འཇོག་གོ །འདི་ཡང་འགལ་བ་བརྗོད་པའི་ཐལ་འགྱུར་དུ་འདུས་ཏེ། ཁས་བླངས་འགལ་བ་བརྗོད་པའི་ཐལ་འགྱུར་གྱི་རིགས་པ་ཡིན་པའི་ཕྱིར། འགལ་བ་བརྗོད་པའི་ཐལ་འགྱུར་ཡིན་ན། གཞན་ལ་གྲགས་ཀྱི་རྗེས་དཔག་ཡིན་པས་མ་ཁྱབ་སྟེ། སྔར་གྱི་མཚན་གཞི་གཉིས་པོ་དེ་གཞན་ལ་གྲགས་ཀྱི་རྗེས་དཔག་མ་ཡིན་པའི་ཕྱིར་ཏེ། དེ་གཉིས་འགལ་བ་བརྗོད་པའི་ཐལ་འགྱུར་ཙམ་ཡིན་པའི་ཕྱིར། རྒྱུ་མཚན་མཚུངས་པའི་མགོ་སྙོམས་ནི། འབྲས་བུ་མྱུ་གུ་སྔོན་པོ་བདག་ཉིད་ལས་བདག་ཉིད་སྐྱེ་བ་ལྟར། རྒྱུ་ས་བོན་སྐྱ་བོ་ཡང་བདག་ཉིད་ལས་བདག་ཉིད་སྐྱེ་བར་ཐལ། རྒྱུ་མཚན་མཚུངས་པའི་ཕྱིར་ཞེས་པ་ལྟ་བུ་ཡིན་ཏེ། དེ་ཉིད་མགོ་མཚུངས་ཀྱི་རིགས་པ་ཡིན་པའི་ཕྱིར། སྒྲུབ་བྱེད་བསྒྲུབ་བྱ་དང་མཚུངས་པའི་མ་གྲུབ་པ་ནི། གྲངས་ཅན་པས་མྱུ་གུ་སྔོན་པོ་ས་བོན་གྱི་བདག་ཉིད་དུ་ཡོད་པར་ཐལ། མངོན་པར་མི་གསལ་བའི་མྱུ་གུ་ས་བོན་གྱི་བདག་ཉིད་དུ་ཡོད་པའི་ཕྱིར་ཞེས་པའི་ལན་ལ། དབུ་མ་པས་གཏན་ཚིགས་མ་གྲུབ་སྟེ། གཏན་ཚིགས་དེ་ཡང་བསྒྲུབ་བྱ་དང་མཚུངས་པའི་ཕྱིར་ཞེས་པ་ལྟ་བུ་ཡིན་ཏེ། རྩ་ཤེ་ལས། སྟོང་པ་ཉིད་ཀྱི་རྩོད་བྱས་ཚེ། །གང་ཞིག་ལན་ལྡོན་སྨྲ་བྱེད་པ། །དེ་ཡིས་ཐམས་ཅད་ལན་བཏབ་མིན། །བསྒྲུབ་པར་བྱ་དང་མཚུངས་ཕྱིར་རོ། །ཞེས་གསུངས་པའི་ཕྱིར། མཚན་གཞི་གསལ་བར་བཟུང་ནས། མངོན་པར་མི་གསལ་བའི་མྱུ་གུ་ས་བོན་གྱི་བདག་ཉིད་དུ་ཡོད་པའི་ཕྱིར་ལ་གཏན་ཚིགས་མ་གྲུབ་སྟེ། མངོན་པར་མི་གསལ་བ་དེ་ཡང་མྱུ་གུ་སྔོན་པོ་ས་བོན་གྱི་བདག་ཉིད་དུ་མེད་པ་དང་མཚུངས་པའི་ཕྱིར་ཞེས་པ་ལྟ་བུའོ། །དེ་བཞིན་དུ་མེ་ལྕེ་ལས་མུན་པ་སྟུག་པོ་འབྱུང་བར་ཐལ། རྒྱུ་གཞན་ལས་འབྲས་བུ་གཞན་འབྱུང་བའི་ཕྱིར། ཡང་རྒྱུ་ཡིན་མིན་ཐམས་ཅད་ལས་འབྲས་བུ་ཡིན་མིན་ཐམས་ཅད་སྐྱེ་བར་ཐལ། རྒྱུ་གཞན་ལས་འབྲས་བུ་གཞན་སྐྱེ་བའི་ཕྱིར། ཞེས་པའི་རིགས་པ་གཉིས་ནི། གཞན་སྐྱེ་འགོག་བྱེད་ཀྱི་རྒྱུ་མཚན་མཚུངས་པའི་མགོ་སྙམ་ཡིན་ཏེ། འཇུག་པ་ལས། གཞན་ལ་བརྟེན་ནས་གལ་ཏེ་གཞན་ཞིག་འབྱུང་བར་འགྱུར་ན་ནི། །འོ་ན་མེ་ལྕེ་ལས་ཀྱང་མུན་པ་སྟུག་པོ་འབྱུང་འགྱུར་ཏེ། །ཐམས་ཅད་ལས་ཀྱང་ཐམས་ཅད་སྐྱེ་བར་འགྱུར་ཏེ་གང་གི་ཕྱིར། །ཞེས་གསུངས་པའི་ཕྱིར། དེ་བཞིན་དུ་གཉིས་ཀ་ལས་སྐྱེ་བ་ནི། སྔར་གྱི་རིགས་པ་དེ་དག་གིས་ཁེགས་པ་ཡིན་ཏེ། འཇུག་པ་ལས། གཉིས་ལས་སྐྱེ་བའང་རིགས་པའི་ངོ་བོ་མ་ཡིན་གང་གི་ཕྱིར། །བཤད་ཟིན་ཉེས་པ་མཐའ་དག་ཐོག་ཏུ་འབབ་པ་ཡིན་ཕྱིར་རོ། །ཞེས་གསུངས་པའི་ཕྱིར། གཅེར་བུ་བས། གཉིས་ཀ་ལས་སྐྱེ་བའི་སྒྲུབ་བྱེད་ནི། འབྲས་བུ་རྣམས་རང་དང་རྫས་གཅིག་པ་དང་རྫས་གཞན་པའི་རྒྱུ་གཉིས་ཀ་ལས་སྐྱེ་བ་ཡིན་ཏེ། དཔེར་ན་རྫའི་བུམ་པ་དེ་རང་དང་བདག་ཉིད་གཅིག་ཏུ་གྱུར་པའི་རྒྱུ་འཇིམ་པ་ལས་ཀྱང་སྐྱེ། རང་དང་རྫས་གཞན་དུ་གྱུར་པའི་རྒྱུ་རྫ་མཁན་ལས་ཀྱང་སྐྱེ་བའི་ཕྱིར། ཞེས་འགོད་པར་སྣང་ངོ་། །དབུ་མ་པས་ནི། བུམ་པ་དང་བུམ་པའི་རྒྱུ་གཉིས་རྫས་གཅིག་དང་རྫས་གཞན་གང་དུ་ཡང་ཁས་མི་ལེན་ཏེ། ཁྱོད་འབྲས་བུ་ཡིན་ན། ཁྱོད་ཀྱི་རྒྱུ་དེ་ཁྱོད་དང་རྫས་གཅིག་དང་རྫས་གཞན་གང་ཡང་མ་ཡིན་པས་ཁྱབ་པའི་ཕྱིར། དེ་བཞིན་དུ་རྒྱུ་མེད་ལས་སྐྱེ་བ་འགོག་པ་ནི། འབྲས་བུ་མཐའ་དག་དུས་རྟག་ཏུ་སྐྱེ་བར་ཐལ། རྒྱུ་མེད་པར་འབྲས་བུ་སྐྱེ་བའི་ཕྱིར། ཞེས་དང་། འབྲས་བུ་མྱུ་གུ་འབྱུང་བའི་ཆེད་དུ་རྒྱུ་ས་བོན་འདེབས་པ་དོན་མེད་པར་ཐལ། རྒྱུ་མེད་པར་འབྲས་བུ་སྐྱེ་བའི་ཕྱིར། ཞེས་པ་གཉིས་ཡིན་ཏེ། འཇུག་པ་ལས། གལ་ཏེ་རྒྱུ་མེད་ཁོ་ནར་སྐྱེ་བར་ལྟ་ཞིག་འགྱུར་ན་ནི། །དེ་ཚེ་མཐའ་དག་རྟག་ཏུ་ཐམས་ཅད་ལས་ཀྱང་སྐྱེ་འགྱུར་ཞིང་། །འབྲས་འབྱུང་ཆེད་དུ་འཇིག་རྟེན་འདི་ཡི་ས་བོན་ལ་སོགས་ནི། །བརྒྱ་ཕྲག་དག་གི་སྒོ་ནས་སྡུད་པར་བྱེད་པར་ཡང་མི་འགྱུར། །ཞེས་གསུངས་པའི་ཕྱིར། རྒྱུ་མེད་ལས་སྐྱེ་བ་འདོད་མཁན་འདི་ལ་ཡང་ལུགས་གཉིས་བྱུང་སྟེ། རྒྱང་འཕེན་པ་དག་ད་ལྟར་གྱི་རིག་པ་འདི་ཚེ་སྔ་མའི་རིགས་པ་ལས་བྱུང་བ་མིན་གྱི། འཇིག་རྟེན་འདིའི་འབྱུང་བ་འདུས་པ་ཙམ་ལས་བྱུང་བར་འདོད་པས་ན་མ་མཐོང་བའི་རྒྱུ་མེད་པར་སྨྲ་བ་ཡིན་ལ། དཔྱོད་པ་བ་དག་ཉི་མ་ཤར་ནས་འཆར་བ་དང་། ཆུ་བོ་ཐུར་དུ་འབབ་པ་སོགས། རྒྱུ་རྐྱེན་གྱིས་མ་བྱས་པར་རང་གི་ངང་གིས་བྱུང་བར་འདོད་པས་ན་མཐོང་བའི་རྒྱུ་མེད་པར་སྨྲ་བ་ཡིན་ནོ། །གཉིས་པ་རང་རྒྱུད་པ་དང་ཐུན་མོང་བའི་རྟགས་ཆེན་ལྔ་བཤད་པ་ལ། ངོ་བོ་ལ་དཔྱོད་པ་གཅིག་དུ་བྲལ་གྱི་གཏན་ཚིགས། རྒྱུ་ལ་དཔྱོད་པ་རྡོ་རྗེ་ཟེགས་མའི་གཏན་ཚིགས། འབྲས་བུ་ལ་དཔྱོད་པ་ཡོད་མེད་སྐྱེ་འགོག་གི་གཏན་ཚིགས། གཉིས་ཀ་ལ་དཔྱོད་པ་མུ་བཞི་སྐྱེ་འགོག་གི་གཏན་ཚིགས། ཐམས་ཅད་ལ་དཔྱོད་པ་རྟེན་འབྲེལ་ཆེན་མོའི་གཏན་ཚིགས་དང་ལྔ། དང་པོ་ནི། སྣང་བའི་དངོས་པོ་འདི་དག་ཆོས་ཅན། བདེན་པར་མེད་དེ། གཅིག་དང་དུ་མ་གང་རུང་དང་བྲལ་བའི་ཕྱིར། ཞེས་པ་ལྟ་བུ་ཡིན་ཏེ། འཕགས་པ་ལྷས་ཡེ་ཤེས་སྙིང་པོ་ཀུན་ལས་བཏུས་པ་ལས། གཅིག་དང་དུ་མའི་རང་བཞིན་དང་། །བྲལ་ཕྱིར་ནམ་མཁའི་པདྨོ་བཞིན། །ཞེས་གསུངས་པའི་ཕྱིར། གཉིས་པ་ནི། མཐའ་བཞི་སྐྱེ་འགོག་གི་རིགས་པ་མཐའ་དག་གོ །གསུམ་པ་ནི། སྣང་བ་འདི་དག་ཆོས་ཅན། བདེན་པར་མེད་དེ། འབྲས་བུ་ཡོད་མེད་སྐྱེ་བ་དང་བྲལ་བའི་ཕྱིར། ཞེས་པ་ལྟ་བུ་ཡིན་ཏེ། རྩ་ཤེ་ལས། མེད་དང་ཡོད་པའི་དོན་ལ་ཡང་། །རྐྱེན་ནི་རུང་བ་མ་ཡིན་ཏེ། །ཞེས་གསུངས་པའི་ཕྱིར། བཞི་པ་ནི། སྣང་བ་འདི་དག་ཆོས་ཅན། བདེན་པར་མེད་དེ། རྒྱུ་དུ་མས་འབྲས་བུ་གཅིག་དང་དུ་མ་མི་བསྐྱེད། རྒྱུ་གཅིག་གིས་འབྲས་བུ་གཅིག་དང་དུ་མ་མི་བསྐྱེད་པའི་ཕྱིར། ཞེས་པ་ལྟ་བུ་ཡིན་ཏེ། དབུ་མ་བདེན་གཉིས་ལས། དུ་མས་གཅིག་གི་དངོས་མི་བྱེད། །དུ་མས་དུ་མ་བྱེད་མ་ཡིན། །གཅིག་གིས་དུ་མའི་དངོས་མི་བྱེད། །གཅིག་གིས་གཅིག་བྱེད་པ་ཡང་མིན། །ཞེས་གསུངས་པའི་ཕྱིར། ལྔ་པ་ལ། རྣམ་གཅད་དགག་པའི་རྟགས་ཡང་དག་དང་། ཡོངས་གཅོད་སྒྲུབ་པའི་རྟགས་ཡང་དག་གཉིས། དང་པོ་ནི། སྣང་བ་འདི་དག་ཆོས་ཅན། བདེན་པར་མེད་དེ། རྟེན་འབྲེལ་ཡིན་པའི་ཕྱིར། ཞེས་པ་ལྟ་བུ་ཡིན་ཏེ། མདོ་ཏིང་འཛིན་རྒྱལ་པོ་ལས། གང་ཞིག་རྐྱེན་ལས་སྐྱེས་པ་དེ་མ་སྐྱེས། །དེ་ལ་སྐྱེ་བའི་རང་བཞིན་ཡོད་མ་ཡིན། །རྐྱེན་ལ་རག་ལས་གང་དེ་སྟོང་པར་བཤད། །ཅེས་དང་། རྩ་ཤེ་ལས། རྟེན་ཅིང་འབྲེལ་བར་འབྱུང་བ་གང་། །དེ་ཉིད་ཁྱོད་ཀྱིས་སྟོང་པར་བཞེད། །ཅེས་དང་། འཇུག་པ་ལས། གང་ཕྱིར་དངོས་པོ་བརྟེན་ནས་རབ་བྱུང་བས། །རྟོག་པ་འདི་དག་བརྟག་པར་མི་ནུས་པ། །ཞེས་གསུངས་པའི་ཕྱིར། གཏན་ཚིགས་དེ་ནི་འགལ་ཟླ་དམིགས་པའི་རྟགས་ཡང་དག་ཡིན་ཏེ། དགག་བྱའི་ཆོས་ཀྱི་འགལ་ཟླ་རྟེན་འབྲེལ་རྟགས་སུ་བཀོད་ནས་དགག་ཆོས་བདེན་གྲུབ་འགོག་པའི་རྟགས་ཡང་དག་ཡིན་པའི་ཕྱིར། གཉིས་པ་སྒྲུབ་པའི་རྟགས་ཡང་དག་ནི། སྣང་བ་འདི་དག་ཆོས་ཅན། ཀུན་རྫོབ་ཏུ་ཡོད་དེ། རྟེན་འབྲེལ་ཡིན་པའི་ཕྱིར། ཞེས་པ་ལྟ་བུ་ཡིན་ཏེ། རྩ་ཤེ་ལས། དེ་ནི་བརྟེན་ནས་གདགས་པ་སྟེ། །དེ་ཉིད་དབུ་མའི་ལམ་ཡིན་ནོ། །ཞེས་དང་། འཇུག་པ་ལས། དེ་ནི་དངོས་པོ་ཐམས་ཅད་སྟོང་ན་ཡང་། །སྟོང་པ་ཉིད་ལས་རབ་ཏུ་སྐྱེ་བར་འགྱུར། །ཞེས་གསུངས་པའི་ཕྱིར། འདི་ནི་རང་བཞིན་གྱི་རྟགས་ཡང་དག་ཡིན་ཏེ། རྟེན་འབྲེལ་དང་ཀུན་རྫོབ་ཏུ་ཡོད་པ་གཉིས་ལ་རང་བཞིན་དང་རང་བཞིན་ཅན་གྱི་འབྲེལ་བ་གཞི་གྲུབ་པའི་ཕྱིར། གཅིག་དུ་བྲལ་ལ་སོགས་པའི་གཏན་ཚིགས་དང་པོ་བཞིན། འབྲེལ་ཟླ་མ་དམིགས་པའི་རྟགས་ཡང་དག་ཡིན་ཏེ། དགག་ཆོས་བདེན་གྲུབ་ཀྱི་འགྲན་ཟླ་མ་དམིགས་པ་རྟགས་སུ་བཀོད་ནས་དགག་ཆོས་འབྲེལ་ཡུལ་འགོག་པའི་རྟགས་ཡང་དག་ཡིན་པའི་ཕྱིར། འདི་དག་རྟགས་ཡང་དག་ཡིན་ཡང་ཚུལ་གསུམ་ཚང་བའི་གཏན་ཚིགས་ཡིན་མིན་ནི་འོག་ཏུ་འཆད་པར་འགྱུར་རོ། །རྟེན་འབྲེལ་གཉིས་སུ་ཕྱེ་བའི་ཕྱི་མ་འདི་ལ་ཁ་ཅིག་ཐ་སྙད་དུ་ཡོད་དེ། རྟེན་འབྲེལ་ཡིན་པའི་ཕྱིར། ཞེས་འགོད་པ་ནི་མི་འཐད་དེ། འོ་ན་སྒྱུ་མ་མཁན་གྱིས་སྤྲུལ་པའི་རྟ་གླང་ཆོས་ཅན། ཐ་སྙད་དུ་ཡོད་པར་ཐལ། རྟེན་འབྲེལ་ཡིན་པའི་ཕྱིར། ཁྱབ་པ་ཁས། མ་གྲུབ་ན། དེར་ཐལ། རྒྱུ་རྐྱེན་གྱི་རྟེན་ཅིང་འབྲེལ་བར་འབྱུང་བ་ཡིན་པའི་ཕྱིར་ཏེ། སྒྱུ་མ་མཁན་གྱི་སྔགས་སོགས་ཀྱིས་བསླད་པ་ལ་བརྟེན་ནས་བྱུང་བ་ཡིན་པའི་ཕྱིར་ཏེ། སྤྲུལ་གཞི་སྒྱུ་མ་མཁན་གྱིས་བྱས་པ་ལ་བརྟེན་ནས་བྱུང་བ་ཡིན་པའི་ཕྱིར། གོང་དུ་འདོད་ན། དེ་ཆོས་ཅན། དེ་ཡོད་པར་ཐལ། ཐ་སྙད་དུ་ཡོད་པའི་ཕྱིར། ཁྱབ་སྟེ། མདོ་ལས། གང་འཇིག་རྟེན་ན་ཡོད་པར་འདོད་པ་དེ་ནི་ང་ཡང་ཡོད་པར་འདོད་དོ། །ཞེས་གསུངས་པའི་ཕྱིར། འདོད་ན། མེད་པར་ཐལ། ལོག་པའི་ཀུན་རྫོབ་བདེན་པ་ཡིན་པའི་ཕྱིར་ཏེ། སྒྱུ་མ་སྨིག་རྒྱུ་སོགས་ལ་བརྟག་པ་གང་། །ཞེས་པའི་དངོས་བསྟན་གྱི་ཀུན་རྫོབ་བདེན་པ་ཡིན་པའི་ཕྱིར། མ་གྲུབ་ན། དེར་ཐལ། སྒྱུ་མ་མཁན་གྱིས་སྤྲུལ་པའི་དངོས་པོ་ཡིན་པའི་ཕྱིར། དེས་ན་ལུགས་འདི་ལ་དངོས་པོ་ཡིན་ན་ཡང་ཡོད་པས་མ་ཁྱབ། ཤེས་པ་ཡིན་ན་ཡང་ཡོད་པས་མ་ཁྱབ་སྟེ། སྨིག་རྒྱུ་དང་སྒྱུ་མ་མཁན་གྱིས་སྤྲུལ་པའི་རྟ་གླང་སོགས་སྣང་བའི་དངོས་པོ་ཡིན་ཡང་མེད་པའི་ཕྱིར་དང་། སྨིག་རྒྱུ་ལ་ཆུར་སྣང་བའི་ཤེས་པ་དང་། ཟླ་བ་གཉིས་སྣང་གི་དབང་ཤེས་སོགས་ཡུལ་མེད་པའི་རྒྱུ་མཚན་གྱིས་ཡུལ་ཅན་ཡང་མེད་པར་འགྱུར་བའི་ཕྱིར་ཏེ། འཇུག་པ་ལས། མདོར་ན་ཇི་ལྟར་ཤེས་བྱ་མེད་དེ་བཞིན། །བློ་ཡང་མེད་ཅེས་དོན་འདི་ཤེས་པར་གྱིས། །ཞེས་གསུངས་པའི་ཕྱིར། ཁ་ཅིག་རྟེན་འབྲེལ་ཡིན་ན། དངོས་པོ་ཡིན་པས་ཁྱབ་སྟེ། རྟེན་འབྲེལ་གྱི་གོ་དོན་རྒྱུ་རྐྱེན་གྱིས་རྟེན་ཅིང་འབྲེལ་བར་འབྱུང་བ་ལ་འཆད་རིགས་པའི་ཕྱིར། ཞེས་ཟེར་བ་ནི་རྣམ་དཔྱོད་ཀྱི་མིག་བུ་ཕྱོགས་གཅིག་ལ་ཨ་འཐས་ཀྱི་སྐྱོན་ཏེ། འོ་ན་དངོས་མེད་ཆོས་ཅན། དེར་ཐལ། དེའི་ཕྱིར། མ་གྲུབ་ན། དེར་ཐལ། དངོས་པོ་ལ་བརྟེན་ནས་བཞག་པའི་ཆོས་ཡིན་པའི་ཕྱིར་ཏེ། དངོས་པོ་ལ་ལྟོས་ནས་བཞག་པའི་ཆོས་ཡིན་པའི་ཕྱིར། མ་གྲུབ་ན། དེར་ཐལ། དངོས་པ་དང་དངོས་མེད་གཉིས་ཕན་ཚུན་ལྟོས་གྲུབ་ཡིན་པའི་ཕྱིར། དེས་ན་རྟེན་འབྲེལ་ལ་རྒྱུ་རྐྱེན་གྱིས་བསྐྱེད་པའི་རྟེན་འབྲེལ་དང་། ཕན་ཚུན་ལྟོས་གྲུབ་ཙམ་གྱི་རྟེན་འབྲེལ་གཉིས། དང་པོ་ནི། རྒྱུ་མར་མེ་ཡོད་ན། འབྲས་བུ་འོད་འབྱུང་བ་སོགས་ནི་རྒྱུ་རྐྱེན་གྱི་རྟེན་འབྲེལ་ཡིན་ཏེ། རིན་ཆེན་ཕྲེང་བ་ལས། འདི་སྐྱེ་པས་ན་འདི་སྐྱེ་དཔེར། །མར་མེ་སྐྱེས་པས་འོད་བཞིན་ནོ། །ཞེས་གསུངས་པའི་ཕྱིར། རྒྱུ་རྐྱེན་གྱི་རྟེན་འབྲེལ་འདི་དང་། མདོ་ལས། གང་ཞིག་རྐྱེན་ལས་སྐྱེས་པ་དེ་མ་སྐྱེས། །ཞེས་པའི་རྐྱེན་ལས་སྐྱེས་པ་དང་། རྩ་ཤེ་ལས། གང་ཞིག་རྟེན་འབྲེལ་མ་ཡིན་པའི། །དངོས་པོ་ཡོད་པ་མ་ཡིན་ནོ། །ཞེས་པའི་དངོས་པོ་དང་། རིགས་པ་དྲུག་ཅུ་པ་ལས། དེ་དང་དེར་རྟེན་གང་འབྱུང་བ། །རང་གི་ངོ་བོ་དེ་མ་སྐྱེས། །ཞེས་པའི་དངོས་བསྟན་གྱི་རྟེན་འབྱུང་དང་། འཇུག་པ་ལས། དེ་ཕྱིར་བརྟེན་ནས་རབ་ཏུ་སྐྱེ་བར་འགྱུར། །ཞེས་པའི་དངོས་བསྟན་གྱི་བརྟེན་ནས་སྐྱེ་བ་རྣམས་དོན་གཅིག་ཅིང་། དེ་རྣམས་ཡིན་ན་རྒྱུ་རྐྱེན་དང་བཅས་པའི་ཆོས་ཡིན་པས་ཁྱབ་བོ། །གཉིས་པ་ནི། དངོས་པོ་དང་དངོས་མེད། མཚན་ཉིད་དང་མཚོན་བྱ། ཤེས་བྱ་དང་ཤེས་བྱེད། ཡན་ལག་དང་ཡན་ལག་ཅན། རིང་པོ་དང་ཐུང་ངུ་སོགས་ཕན་ཚུན་ལྟོས་གྲུབ་ཡིན་ཏེ། དངོས་པོ་ལ་ལྟོས་ནས་དངོས་མེད་དང་། དངོས་མེད་ལ་ལྟོས་ནས་དངོས་པོ་བཞག་པ་སོགས་ཀྱི་ཕྱིར་ཏེ། རིན་ཆེན་ཕྲེང་བ་ལས། འདི་ཡོད་པས་ན་འདི་འབྱུང་དཔེར། །ཐུང་ངུ་ཡོད་ན་རིང་པོ་བཞིན། །ཞེས་གསུངས་པའི་ཕྱིར། འོ་ན་མེད་པ་ཡང་རྟེན་འབྲེལ་དུ་འགྱུར་ཏེ། ཡོད་པ་དང་ཕན་ཚུན་ལྟོས་གྲུབ་ཡིན་པའི་ཕྱིར་རོ་སྙམ་ན། གཏན་ཚིགས་མ་གྲུབ་སྟེ། ཡོད་པ་ལ་ལྟོས་ནས་མེད་པའི་རྣམ་གཞག་བྱར་མེད་པའི་ཕྱིར། ཡང་འདིར་ཁ་ཅིག གཞི་གྲུབ་ན་རྟེན་འབྲེལ་ཡིན་པས་མ་ཁྱབ་སྟེ། ནམ་མཁའ་ལ་རྟེན་འབྲེལ་གྱི་དོན་བཞག་ཏུ་མེད་པའི་ཕྱིར་ཞེ་ན། དེ་ཡང་ལྟོས་གྲུབ་ཀྱི་རྟེན་འབྲེལ་ཡིན་ཏེ། རང་གི་འགལ་ཟླ་ནམ་མཁའ་མ་ཡིན་པ་དང་། ཕན་ཚུན་ལྟོས་གྲུབ་ཡིན་པའི་ཕྱིར་ཏེ། བུམ་པ་དང་བུམ་པ་མ་ཡིན་པ་ཕན་ཚུལ་ལྟོས་གྲུབ་ཡིན་པའི་ཕྱིར། དེ་བས་ན་གཞི་གྲུབ་ན་རྒྱུ་རྐྱེན་གྱི་རྟེན་འབྲེལ་དང་། ལྟོས་གྲུབ་ཀྱི་རྟེན་འབྲེལ་གང་རུང་ཡིན་པས་ཁྱབ། འདིའི་གནད་ཀྱིས་གཞི་གྲུབ་ན་བདེན་སྟོང་ཡིན་པས་ཀྱང་ཁྱབ་སྟེ། རྟེན་འབྲེལ་ཡིན་པ་གཞིར་བཞག་ལ་བདེན་པར་གྲུབ་པ་མི་སྲིད་པའི་ཕྱིར། དེ་སྐད་དུ་རྩ་ཤེ་ལས། རྟེན་ཅིང་འབྲེལ་འབྱུང་མ་ཡིན་པའི། །ཆོས་འགའ་ཡོད་པ་མ་ཡིན་པ། །དེ་ཕྱིར་སྟོང་པ་མ་ཡིན་པའི། །ཆོས་འགའ་ཡོད་པ་མ་ཡིན་ནོ། །ཞེས་སོ། །ཆོས་ཐམས་ཅད་རྟེན་འབྲེལ་ཡིན་པའི་གནད་གོ་ན་རྟག་ཆད་ཀྱི་མཐའ་གཉིས་ལ་གྲོལ་བ་ཡིན་ཏེ། རྟེན་འབྲེལ་ཡིན་པས་རང་བཞིན་གྱིས་མ་གྲུབ་པར་སོང་བས་རྟག་མཐའ་ལས་གྲོལ། ཀུན་རྫོབ་ཏུ་ཡེ་མེད་པ་མིན་པས་ཆད་མཐའ་ལས་གྲོལ་བར་འགྱུར་བའི་ཕྱིར་ཏེ། དེ་སྐད་དུ་འཇུག་པ་ལས། དེ་ཕྱིར་རྟེན་འབྱུང་རིགས་པ་འདི་ཡིས་ནི། །ལྟ་ངན་དྲྭ་བ་མཐའ་དག་གཅོད་པར་བྱེད། །ཅེས་གསུངས་པའི་ཕྱིར། གསུམ་པ་དོགས་པ་དཔྱད་པ་ལ། དགག་གཞག་གཉིས་ལས། དང་པོ་ནི། ཁ་ཅིག་ན་རེ། གནས་ལུགས་ལ་དཔྱོད་པའི་གཏན་ཚིགས་ཡིན་ན། གཏན་ཚིགས་ཡང་དག་ཡིན་པས་ཁྱབ། གནས་ལུགས་ལ་དཔྱོད་པའི་རིགས་པ་ཡིན་ན། བདེན་དངོས་འགོག་བྱེད་ཀྱི་རིགས་པ་ཡིན་པས་ཁྱབ། དབུ་མ་པའི་རིགས་པ་ཡིན་ན། དབུ་མའི་རིགས་པ་ཡིན་པའི་ཁྱབ་ཟེར་བ་རྣམས་མི་འཐད་དེ། དམ་བཅའ་དང་པོ་ལ། མྱུ་གུ་བདེན་མེད་དུ་རྟོགས་པའི་ཕྱིར་རྒོལ་གྱི་ངོར་བཀོད་པའི་མྱུ་གུ་ཆོས་ཅན། བདེན་པར་མེད་དེ། རྟེན་འབྲེལ་ཡིན་པའི་ཕྱིར་ཞེས་པའི་གཏན་ཚིགས་ཆོས་ཅན། དེར་ཐལ། དེའི་ཕྱིར། མ་གྲུབ་ན། དེར་ཐལ། མྱུ་གུའི་གནས་ལུགས་ལ་དཔྱོད་པའི་གཏན་ཚིགས་ཡིན་པའི་ཕྱིར་ཏེ། རྟེན་འབྲེལ་གྱི་རྟགས་ལས་མྱུ་གུ་བདེན་མེད་དུ་བསྒྲུབ་པའི་གཏན་ཚིགས་ཡིན་པའི་ཕྱིར་ཏེ། ཆོས་ཅན་ཡིན་པའི་ཕྱིར་རོ། །རྩ་བར་འདོད་ན། དེ་ཆོས་ཅན། ཁྱོད་གཏན་ཚིགས་ཡང་དག་མ་ཡིན་པར་ཐལ། གྲུབ་ཟིན་བསྒྲུབ་པའི་གཏན་ཚིགས་ཡིན་པའི་ཕྱིར་ཏེ། ཡོད་འགོད་ཡུལ་གྱི་ཕྱིར་རྒོལ་དེས་བསྒྲུབ་བྱ་མྱུ་གུ་བདེན་མེད་དུ་གྲུབ་ཟིན་པའི་ཕྱིར་ཏེ། མྱུ་གུ་བདེན་མེད་དུ་རྟོགས་པའི་ཕྱིར་རྒོལ་གྱི་ངོར་བཀོད་པའི་དེ་སྐོར་གྱི་གཏན་ཚིགས་ཡིན་པའི་ཕྱིར། དམ་བཅའ་གཉིས་པ་ལ། བུམ་པའི་སྟེང་དུ་མེད་མཐའ་འགོག་བྱེད་ཀྱི་དབུ་མའི་རིགས་པ་ཆོས་ཅན། དེར་ཐལ། དེའི་ཕྱིར། མ་གྲུབ་ན། དེར་ཐལ། མཐའ་བཞིའི་ནང་ཚན་གྱི་མཐའ་ཕྱི་མ་འགོག་བྱེད་ཀྱི་རིགས་པ་ཡིན་པའི་ཕྱིར་ཏེ། བུམ་པའི་སྟེང་དུ་མེད་མཐའ་འགོག་བྱེད་ཀྱི་རིགས་པ་ཡིན་པའི་ཕྱིར། མ་གྲུབ་ན། དེར་ཐལ། བུམ་པའི་གནས་ལུགས་མཐར་ཐུག་ལ་དཔྱོད་པའི་ཚེ། བུམ་པའི་སྟེང་དུ་མེད་མཐའ་འགོག་དགོས་པའི་ཕྱིར་ཏེ། བུམ་པའི་གནས་ལུགས་མཐར་ཐུག་ལ་དཔྱོད་པའི་ཚེ་མཐའ་བཞི་རིམ་ཅན་དུ་འགོག་དགོས་པའི་ཕྱིར་ཏེ། ཐེག་མཆོག་གནད་ཀྱི་ཟླ་ཟེར་ལས། །གནས་ལུགས་དཔྱོད་པའི་སོ་སྐྱེའི་བློ་གྲོས་ཀྱིས། །མཐའ་བཞིའི་སྤྲོས་པ་ཅིག་ཆར་མི་ཁེག་ཀྱང་། །རེས་འཇོག་ཚུལ་གྱིས་བཞི་ཆར་བཀག་ནས་ནི། །ཞེས་གསུངས་པའི་ཕྱིར། རྩ་བར་འདོད་ན། དེ་ཆོས་ཅན། ཡོད་མཐའ་འགོག་བྱེད་ཀྱི་རིགས་པ་ཡིན་པར་ཐལ། འདོད་པའི་ཕྱིར། འདོད་མི་ནུས་ཏེ། མེད་མཐའ་འགོག་བྱེད་ཀྱི་རིགས་པ་ཡིན་པའི་ཕྱིར། དམ་བཅའ་གསུམ་པ་ལ། ཐེག་ཆེན་གྱི་རིགས་སད་པའི་སེམས་དཔའ་ཕ་རོལ་པོ་ཡོན་ཏན་ཁྱད་པར་ཅན་དང་ལྡན་པ་སྒྲུབ་པར་བྱེད་པ་ལ། སློང་བ་པོ་ལ་རང་གི་ལུས་ལས་ཤ་བཅད་དེ་སྟེར་བའི་སྤྱོད་པ་ཁྱད་པར་ཅན་དང་ལྡན་པ་རྟགས་སུ་བཀོད་པའི་གཏན་ཚིགས་ཆོས་ཅན། དེར་ཐལ། དེའི་ཕྱིར། མ་གྲུབ་ན། དེར་ཐལ། དབུ་མ་པའི་ལུགས་ཀྱི་རིགས་པ་ཡིན་པའི་ཕྱིར་ཏེ། དབུ་མ་འཇུག་པའི་དངོས་བསྟན་གྱི་རིགས་པ་ཡིན་པའི་ཕྱིར་ཏེ། རང་ཤ་སྟེར་ལའང་གུས་པར་བྱས་པ་ཡིས། །སྣང་དུ་མི་རུང་དཔོག་པའི་རྒྱུར་ཡང་འགྱུར། །ཞེས་པའི་དངོས་བསྟན་གྱི་གཏན་ཚིགས་ཡིན་པའི་ཕྱིར། མ་གྲུབ་ན། དེར་ཐལ། དེའི་དངོས་བསྟན་གྱི་གཏན་ཚིགས་གཅིག་ཡོད་པའི་ཕྱིར། རྩ་བར་འདོད་ན། དེ་ཆོས་ཅན། དོན་དམ་སྒྲུབ་བྱེད་ཀྱི་རིགས་པར་ཐལ། འདོད་པའི་ཕྱིར། འདོད་ན། མ་ཡིན་པར་ཐལ། ཀུན་རྫོབ་སྒྲུབ་བྱེད་ཀྱི་རིགས་པ་ཡིན་པའི་ཕྱིར་ཏེ། སྤྱོད་པ་ཁྱད་པར་ཅན་གྱི་རྟགས་ལས་སེམས་དཔའ་ཕ་རོལ་པོ་ཡོན་ཏན་ཁྱད་པར་ཅན་དང་ལྡན་པར་སྒྲུབ་པའི་རིགས་པ་ཡིན་པའི་ཕྱིར། ཡང་ཁ་ཅིག རྟེན་འབྲེལ་ཆེན་པོའི་རིགས་པ་ཡིན་ན། གནས་ལུགས་ལ་དཔྱོད་པའི་རིགས་པ་ཡིན་པས་ཁྱབ། དབུ་མའི་རྟགས་ཆེན་ལྔ་པོ་གང་རུང་ཡིན་ན། ཚུལ་གསུམ་ཚང་བའི་གཏན་ཚིགས་ཡིན་པས་ཁྱབ། དབུ་མའི་རྟགས་ཆེན་ལྔ་པོ་གང་རུང་ཡིན་ན། ཆོས་ཀྱི་བདག་མེད་སྒྲུབ་པའི་རིགས་པ་ཡིན་པས་ཁྱབ། ཐལ་འགྱུར་གྱི་གཏན་ཚིགས་ཡིན་ན། གཞན་ལ་གྲགས་ཀྱི་གཏན་ཚིགས་ཡིན་པས་ཁྱབ་ཟེར་བ་རྣམས་མི་འཐད་དེ། དམ་བཅའ་དང་པོ་ལ། ལས་རྒྱུ་འབྲས་ཆོས་ཅན། ཀུན་རྫོབ་ཏུ་ཡོད་དེ། རྟེན་འབྲེལ་ཡིན་པའི་ཕྱིར་ཞེས་པའི་རིགས་པ་འདི་ཆོས་ཅན། དེར་ཐལ། དེའི་ཕྱིར། མ་གྲུབ་ན། དེར་ཐལ། དེར་ཕྱིར་རྟེན་འབྱུང་རིགས་པ་འདི་ཡིས་ནི། །ལྟ་ངན་དྲ་བ་མཐའ་དག་གཅོད་པར་བྱེད། །ཅེས་པའི་དངོས་བསྟན་གྱི་རིགས་པ་ཡིན་པའི་ཕྱིར་ཏེ། རྟེན་འབྲེལ་གྱི་རྟགས་ལས་མེད་པར་སྐུར་འདེབས་ཀྱི་མཐའ་འགོག་བྱེད་ཀྱི་རིགས་པ་ཡིན་པའི་ཕྱིར་ཏེ། དེའི་རྟགས་ལས་ལས་འབྲས་ཀུན་རྫོབ་ཏུ་མེད་པ་འགོག་བྱེད་ཀྱི་རིགས་པ་ཡིན་པའི་ཕྱིར་ཏེ། དེའི་རྟགས་ལས་ལས་རྒྱུ་འབྲས་ཀུན་རྫོབ་ཏུ་ཡོད་པར་སྒྲུབ་པའི་རིགས་པ་ཡིན་པའི་ཕྱིར། རྩ་བར་འདོད་ན། དེ་ཆོས་ཅན། གནས་ལུགས་ལ་དཔྱོད་པའི་རིགས་པ་མ་ཡིན་པར་ཐལ། ཀུན་རྫོབ་སྒྲུབ་བྱེད་ཀྱི་རིགས་པ་ཡིན་པའི་ཕྱིར་ཏེ། ཆོས་ཅན་ཡིན་པའི་ཕྱིར་རོ། །དམ་བཅའ་གཉིས་པ་ལ། མྱུ་གུ་བདེན་མེད་དུ་སྒྲུབ་པ་ལ་རྟེན་འབྲེལ་རྟགས་སུ་བཀོད་པའི་གཏན་ཚིགས་དེ་ཆོས་ཅན། དེར་ཐལ། དེའི་ཕྱིར། མ་གྲུབ་ན། དེར་ཐལ། ཐམས་ཅད་ལ་དཔྱོད་པ་རྟེན་འབྲེལ་ཆེན་པོའི་གཏན་ཚིགས་ཡིན་པའི་ཕྱིར་ཏེ། ཆོས་ཅན་ཡིན་པའི་ཕྱིར་རོ། །རྩ་བར་འདོད་ན། རྟེན་འབྲེལ་གྱི་རྟགས་ལས་མྱུ་གུ་བདེན་མེད་དུ་སྒྲུབ་པའི་ཚེ་ཚུལ་གསུམ་ཚང་བར་ཐལ། འདོད་པའི་ཕྱིར། འདོད་ན། དེའི་ཚེ་ཕྱོགས་ཆོས་གྲུབ་པར་ཐལ། འདོད་པའི་ཕྱིར། འདོད་ན། དེའི་ཚེ་མྱུ་གུ་ཚད་མས་གྲུབ་པར་ཐལ། འདོད་པའི་ཕྱིར། འདོད་ན། མྱུ་གུའི་གནས་ལུགས་ལ་དཔྱོད་པའི་ཚེ་མྱུ་གུ་ཚད་མས་གྲུབ་པར་ཐལ། འདོད་པའི་ཕྱིར། འདོད་ན། མྱུ་གུ་རིགས་པས་དཔྱོད་བཟོད་དུ་གྲུབ་པར་ཐལ། འདོད་པའི་ཕྱིར། འདོད་ན་མྱུ་གུ་བདེན་གྲུབ་ཏུ་ཐལ་ལོ། །དམ་བཅའ་གསུམ་པ་ལ། གང་ཟག་བདེན་མེད་དུ་སྒྲུབ་པ་ལ་རྟེན་འབྲེལ་རྟགས་སུ་བཀོད་པའི་རིགས་པ་ཆོས་ཅན། དེར་ཐལ། དེའི་ཕྱིར། མ་གྲུབ་ན། དེར་ཐལ། རྟེན་འབྲེལ་ཆེན་པོའི་རིགས་པ་ཡིན་པའི་ཕྱིར། མ་གྲུབ་ན། དེར་ཐལ། རྟེན་འབྲེལ་གྱི་རྟགས་ལས་ཆོས་ཐམས་ཅད་བདེན་མེད་དུ་སྒྲུབ་ནུས་པའི་ཕྱིར་ཏེ། རྟེན་ཅིང་འབྲེལ་འབྱུང་མ་ཡིན་པའི། །ཆོས་འགའ་ཡོད་པ་མ་ཡིན་པ། །ཞེས་སོགས་གསུངས་པའི་ཕྱིར། རྩ་བར་འདོད་ན། དེ་ཆོས་ཅན། ཆོས་ཀྱི་བདག་མེད་སྒྲུབ་པའི་རིགས་པ་མ་ཡིན་པར་ཐལ། གང་ཟག་གི་བདག་མེད་སྒྲུབ་པའི་རིགས་པ་ཡིན་པའི་ཕྱིར་ཏེ། གང་ཟག་གི་བདག་འགོག་པའི་རིགས་པ་ཡིན་པའི་ཕྱིར་ཏེ། གང་ཟག་གི་བདག་བདེན་གྲུབ་འགོག་པའི་རིགས་པ་ཡིན་པའི་ཕྱིར་ཏེ། གང་ཟག་བདེན་མེད་དུ་སྒྲུབ་པའི་རིགས་པ་ཡིན་པའི་ཕྱིར། དམ་བཅའ་བཞི་པ་ལ། སེམས་ཙམ་པའི་ངོར་གཟུང་འཛིན་གཉིས་མེད་ཀྱི་རྣམ་ཤེས་བདེན་མེད་དུ་སྒྲུབ་པ་ལ་གཅིག་དུ་བྲལ་རྟགས་སུ་འགོད་པའི་གཏན་ཚིགས་ཆོས་ཅན། དེར་ཐལ། དེའི་ཕྱིར། མ་གྲུབ་ན། དེར་ཐལ། དོན་དམ་སྒྲུབ་བྱེད་ཀྱི་གཏན་ཚིགས་ཡིན་པའི་ཕྱིར། ཁྱབ་སྟེ། དོན་དམ་སྒྲུབ་བྱེད་ཀྱི་རང་རྒྱུད་ཀྱི་གཏན་ཚིགས་མེད་པའི་ཕྱིར། རྩ་བར་འདོད་ན། ཕྱོགས་ཆོས་ཕྱིར་རྒོལ་གྱིས་ཁས་བླངས་པའི་གཏན་ཚིགས་ཡིན་པར་ཐལ། འདོད་པའི་ཕྱིར། འདོད་ན། སེམས་ཙམ་པས་གཟུང་འཛིན་གཉིས་མེད་ཀྱི་རྣམ་ཤེས་གཅིག་དུ་བྲལ་དུ་ཁས་བླངས་པར་ཐལ། དེ་ཕྱོགས་ཆོས་ཕྱིར་རྒོལ་གྱིས་ཁས་བླངས་པའི་གཏན་ཚིགས་ཡིན་པའི་ཕྱིར། འདོད་ན། སེམས་ཙམ་པས་དེ་གཅིག་དང་དུ་མ་དང་བྲལ་བར་ཁས་བླངས་པར་ཐལ། འདོད་པའི་ཕྱིར། འདོད་ན། སེམས་ཙམ་པས་དེ་རང་བཞིན་གྱིས་མ་གྲུབ་པར་ཁས་བླངས་པར་ཐལ། འདོད་པའི་ཕྱིར། འདོད་ན། སེམས་ཙམ་པའི་ངོར་དེ་བདེན་མེད་དུ་སྒྲུབ་མི་དགོས་པར་ཐལ་ལོ། །གཉིས་པ་རང་ལུགས་ནི། དབུ་མའི་རིགས་པ་དང་། གནས་ལུགས་ལ་དཔྱོད་པའི་རིགས་པ་དང་། དོན་དམ་སྒྲུབ་བྱེད་ཀྱི་རིགས་པ་དང་། སྟོང་ཉིད་སྒྲུབ་བྱེད་ཀྱི་རིགས་པ་དང་། བདག་མེད་གཉིས་པོ་གང་རུང་སྒྲུབ་བྱེད་ཀྱི་རིགས་པ་རྣམས་དོན་གཅིག་ཅིང་། དེ་རྣམས་ཡིན་ན། ཐལ་འགྱུར་གྱི་གཏན་ཚིགས་ཡིན་པས་ཁྱབ། རང་རྒྱུད་ཀྱི་གཏན་ཚིགས་དང་། ཚུལ་གསུམ་ཚང་བའི་གཏན་ཚིག་མ་ཡིན་པས་ཁྱབ་སྟེ། ཆོས་གང་དང་གང་གི་གནས་ལུགས་ལ་དཔྱོད་པའི་ཚེ། ཆོས་དེ་ཚད་མས་མ་གྲུབ་པའི་ཕྱིར། གལ་ཏེ་གྲུབ་ན་ཆོས་དེ་རིགས་པས་དཔྱད་བཟོད་དུ་གྲུབ་པར་ཐལ་བའི་སྐྱོན་ཡོད་དོ། །དབུ་མའི་རིགས་པ་དེ་ལ་གཏན་ཚིགས་ཀྱི་སྒོ་ནས་གཅིག་དུ་བྲལ་ལ་སོགས་པ་ལྔ། བསྒྲུབ་བྱའི་སྒོ་ནས་གང་ཟག་གི་བདག་མེད་སྒྲུབ་པའི་རིགས་པ་དང་། ཆོས་ཀྱི་བདག་མེད་སྒྲུབ་པའི་རིགས་པ་གཉིས། འགྲེལ་ཚུལ་གྱི་སྒོ་ནས་ཐལ་འགྱུར་དང་རང་རྒྱུད་ཀྱི་རིགས་པ་གཉིས། དགག་བྱའི་སྒོ་ནས་ཡོད་མཐའ་འགོག་པ། མེད་མཐའ་འགོག་པ། གཉིས་ཀ་འགོག་པ། གཉིས་མིན་འགོག་པའི་རིགས་པ་དང་བཞིའོ། །གཅིག་དུ་བྲལ་སོགས་ལྔ་ནི་བཤད་ཟིན་ཅིང་། དེ་དག་ནི་མཐའ་བཞིའི་ནང་ནས་གཙོ་བོར་ཡོད་མཐའ་འགོག་བྱེད་དང་། བདག་མེད་གཉིས་ཀྱི་ནང་ནས་གཙོ་བོར་ཆོས་ཀྱི་བདག་མེད་སྒྲུབ་པའི་རིགས་པ་ཡིན་ནོ། །བསྒྲུབ་བྱའི་སྒོ་ནས་གང་ཟག་གི་བདག་མེད་སྒྲུབ་པའི་རིགས་པ་ནི་འོག་ཏུ་འབྱུང་ཞིང་། ཆོས་ཀྱི་བདག་མེད་སྒྲུབ་པའི་རིགས་པ་ནི་སྔར་བཤད་ཟིན་པ་རྣམས་སོ། །འགྲེལ་ཚུལ་གྱི་སྒོ་ནས་ཐལ་འགྱུར་གྱི་རིགས་པ་ནི་སྔར་ཡང་བཤད་ཟིན་ཅིང་། གང་ཟག་བདག་འགོག་གི་སྐབས་སུ་ཡང་འབྱུང་སྟེ། དབུ་མའི་རིགས་པ་ཐམས་ཅད་ཐལ་འགྱུར་གྱི་རིགས་པ་ཡིན་པའི་ཕྱིར། རང་རྒྱུད་ཀྱི་རིགས་པ་ནི་འགྲེལ་ཚུལ་གྱི་སྒོ་ནས་ལུགས་གཉིས་ཡོད་པ་ཤེས་པའི་ཕྱིར་བཤད་པ་ཙམ་ཡིན་གྱི། དོན་ལ་དབུ་མའི་རིགས་པར་གྱུར་པའི་རང་རྒྱུད་ཀྱི་རིགས་པ་ཁས་མི་ལེན་ནོ། །དེས་ན་འགྲེལ་ཚུལ་གྱི་སྒོ་ནས་ཕྱེ་བའི་དབུ་མའི་རིགས་པ་ཡིན་ན། དབུ་མའི་རིགས་པ་ཡིན་པས་མ་ཁྱབ་སྟེ། དབུ་མ་རང་རྒྱུད་ཀྱི་དབུ་མའི་རིགས་པ་ཡིན་ན། དབུ་མའི་རིགས་པ་མ་ཡིན་པས་ཁྱབ་པའི་ཕྱིར། དགག་བྱའི་སྒོ་ནས་ཡོད་མཐའ་འགོག་ཚུལ་ནི། སྣང་བའི་དངོས་པོ་སོགས་རྩོད་གཞི་འདུས་བྱས་ཀྱི་སྟེང་དུ་འགོག་པ་གཙོ་ཆེ་སྟེ། འདུས་བྱས་ལ་བདེན་འཛིན་དུ་ཞུགས་པ་ཤས་ཆེའི། འདུས་མ་བྱས་དང་དངོས་མེད་ལ་བདེན་འཛིན་ཞུགས་པ་ཤས་ཆུང་ཞིང་འདུས་བྱས་བདེན་པར་གྲུབ་པ་བཀག་པའི་ཤུགས་ལ་ཁེགས་པར་འགྱུར་ཏེ། རྩ་ཤེ་ལས། འདུས་བྱས་རབ་ཏུ་མ་གྲུབ་པས། །འདུས་མ་བྱས་ནི་ཇི་ལྟར་འགྲུབ། །ཅེས་དང་། དངོས་པོ་ཡོད་པ་མ་ཡིན་ན། །དངོས་མེད་གང་གི་ཡིན་པར་འགྱུར། །ཞེས་གསུངས་པའི་ཕྱིར། མཐའ་ཕྱི་མ་འགོག་ཚུལ་ནི། མྱུ་གུ་ལྟ་བུ་གཅིག་ལ་མཚོན་ན། མྱུ་གུ་མེད་པའང་མ་གྲུབ་སྟེ། དགག་བྱ་མྱུ་གུ་ཡོད་པ་མ་གྲུབ་པའི་ཕྱིར། མྱུ་གུ་ཡོད་པ་དང་མེད་པ་གཉིས་ཀ་ཡང་མ་གྲུབ་སྟེ། མྱུ་གུ་ཡོད་པ་ཡང་མ་གྲུབ་མེད་པ་ཡང་མ་གྲུབ་པའི་ཕྱིར། མྱུ་གུ་ཡོད་མེད་གཉིས་ཀ་མ་ཡིན་པ་ཡང་མ་གྲུབ་སྟེ། ལོག་ཕྱོགས་མྱུ་གུ་ཡོད་མེད་གཉིས་ཀ་མ་གྲུབ་པའི་ཕྱིར། ཞེས་པ་ལྟ་བུ་རྣམས་ཡིན་ཏེ། རྩ་ཤེ་ལས། སངས་རྒྱས་རྣམས་ཀྱིས་བདག་དང་ནི། །བདག་མེད་འགའ་མེད་ཅེས་ཀྱང་བསྟན། །ཅེས་དང་། སྟོང་ངོ་ཞེས་ཀྱང་མི་བརྗོད་དེ། །མི་སྟོང་ཞེས་ཀྱང་མི་བརྗོད་དོ། །གཉིས་དང་གཉིས་མིན་མི་བྱ་ཞིང་། །ཞེས་དང་། འཕགས་པ་ལྷས། ཡོད་མིན་མེད་མིན་ཡོད་མེད་མིན། །གཉིས་ཀའི་བདག་ཉིད་ཀྱང་མིན་པས། །མཐའ་བཞི་ལས་གྲོལ་དབུ་མ་པ། །ཞེས་དང་། དབུ་མ་རྒྱན་ལས། སྐྱེ་བ་ལ་སོགས་མེད་པའི་ཕྱིར། །སྐྱེ་བ་མེད་ལ་སོགས་མི་སྲིད། །ཞེས་གསུངས་པའི་ཕྱིར། འོ་ན་མྱུ་གུ་བདེན་མེད་སོགས་ཀྱང་དབུ་མའི་རིགས་པའི་དགག་བྱ་ཡིན་ནམ་ཞེ་ན། མྱུ་གུའི་གནས་ལུགས་མཐར་ཐུག་ལ་དཔྱོད་པའི་ཚེ་མྱུ་གུ་བདེན་མེད་ཀྱང་དགག་དགོས་ཏེ། མྱུ་གུའི་གནས་ལུགས་མཐར་ཐུག་ལ་དཔྱོད་པའི་རིགས་པས་མྱུ་གུ་མཐའ་གང་དུ་བཙལ་ཡང་མི་རྙེད་པའི་ཕྱིར་ཏེ། མཐར་ཐུག་དཔྱོད་པའི་རིགས་པས་མྱུ་གུ་མཐའ་གང་དུ་བཙལ་ཡང་མ་རྙེད་པའི་སྟོང་པ་ཉིད་དེ་མྱུ་གུའི་གནས་ལུགས་མཐར་ཐུག་ཡིན་པའི་ཕྱིར། དེང་སང་ཁ་ཅིག མྱུ་གུའི་གནས་ལུགས་ལ་དཔྱོད་པའི་སོ་སྐྱེའི་བློ་ངོར་མྱུ་གུ་མཐའ་གཅིག་ཏུ་བདེན་མེད་ཡིན་ཏེ། མྱུ་གུ་བདེན་མེད་དུ་རྟོགས་པའི་རྗེས་དཔག་གི་ངོར་མྱུ་གུ་བདེན་མེད་ཡིན་པའི་ཕྱིར་ཏེ། རྗེས་དཔག་དེ་མྱུ་གུ་བདེན་མེད་དུ་མངོན་པར་ཞེན་པའི་བློ་ཡིན་པའི་ཕྱིར་ཏེ། དེ་མྱུ་གུ་བདེན་མེད་དུ་འཛིན་པའི་རྟོགས་པ་ཡིན་པའི་ཕྱིར་ཏེ། དེ་མྱུ་གུ་བདེན་མེད་དུ་རྟོགས་པའི་རྟོགས་པ་ཡིན་པའི་ཕྱིར། ཞེས་ཟེར་རོ། །དེ་ལ་དཔྱོད་ལྡན་གྱིས་བལྟས་ན་རྣམ་དབྱེ་འདི་ལྟར་ཕྱེ་དགོས་ཏེ། མྱུ་གུའི་སྟེང་དུ་མཐའ་དང་པོ་བཀག་ཙམ་གྱི་གནས་ལུགས་ལ་དཔྱོད་པའི་བློ་ངོར་མྱུ་གུ་བདེན་མེད་ཡིན་ཏེ། མཐའ་དང་པོ་བཀག་ཙམ་གྱི་ཚེ་བདེན་མེད་དུ་མངོན་པར་ཞེན་པ་ལས་མ་འདས་པའི་ཕྱིར། མྱུ་གུའི་སྟེང་དུ་མཐའ་ཕྱི་མ་གསུམ་ཡང་བཀག་པའི་གནས་ལུགས་ལ་དཔྱོད་པའི་བློ་ངོར་མྱུ་གུ་བདེན་མེད་སོགས་གང་ཡང་མ་ཡིན་ཏེ། དེ་ལྟ་བུའི་བློ་ངོར་མྱུ་གུ་མཐའ་གང་དུ་ཡང་མ་གྲུབ་པའི་ཕྱིར། དེས་ན་མྱུ་གུ་བདེན་མེད་དུ་རྟོགས་པའི་རྗེས་དཔག་ལ་ཡང་། མྱུ་གུ་བདེན་མེད་ཙམ་དུ་རྟོག་པའི་རྗེས་དཔག་དང་། མྱུ་གུ་མཐའ་བཞི་དང་བྲལ་བར་རྟོགས་པའི་རྗེས་དཔག་གཉིས་སུ་ཕྱེ་ནས། དང་པོའི་ངོར་མྱུ་གུ་བདེན་མེད་ཡིན་པ་དང་། ཕྱི་མའི་ངོར་མྱུ་གུ་བདེན་མེད་མ་ཡིན་པའི་རྣམ་དབྱེ་གཅེས་པ་ཡིན་ནོ། །འོ་ན་བདེན་མེད་དང་མཐའ་བཞིའི་ནང་ཚན་དུ་གྱུར་པའི་མེད་མཐའ་ལ་ཁྱད་པར་ཇི་ལྟ་བུ་ཞེ་ན། ཁྱད་པར་ཤིན་ཏུ་ཆེ་སྟེ། སྔ་མ་ནི་བདག་མེད་དང་རྒྱ་ཆེ་ཆུང་མཉམ་ལ། མཐའ་བཞིའི་ནང་མཚན་གྱི་མེད་མཐའ་སོགས་ནི་ཐ་སྙད་དུ་ཡང་མེད་པའི་ཕྱིར་ཏེ། མྱུ་གུའི་གནས་ལུགས་མཐར་ཐུག་ལ་དཔྱོད་པའི་ཚེ། མྱུ་གུ་བདེན་མེད་ལྟ་བུ་ནི་མེད་མཐར་འགྱུར་ཞིང་། དེ་ཉིད་དབུ་མའི་རིགས་པའི་དགག་བྱར་གྱུར་པའི་ཡུལ་ལོག་པའི་ཀུན་རྫོབ་ཀྱང་ཡིན་པའི་ཕྱིར། ཡོད་མཐའ་སོགས་བཀག་པའི་དགོས་པ་ནི། ཡུལ་དེ་དང་དེར་ཞེན་པའི་ཡུལ་ཅན་གྱི་བློ་སྤོང་བའི་ཆེད་ཡིན་ཏེ། ཡུལ་བཀག་པས་ཡུལ་ཅན་གྱི་བློ་ཡང་ཁེགས་པར་འགྱུར་བའི་ཕྱིར། དེ་སྐད་དུ་བཞི་བརྒྱ་པ་ལས། རྟོག་པས་མཐོང་བ་འཆིང་བ་སྟེ། །དེ་ནི་འདི་རུ་དགག་པར་བྱ། །ཞེས་དང་། རྣམ་འགྲེལ་ལས། འདི་ཡུལ་སུན་དབྱུང་མེད་པར་ནི། །དེ་སྤོང་བ་ནི་ནུས་མ་ཡིན། །ཞེས་གསུངས་སོ། །དེ་ཡང་བསྒོམ་པ་ཉམས་ལེན་ལ་སྦྱར་ན། སྣང་བའི་དངོས་པོ་སྤྱིའམ་རང་ལྟ་བུ་ལ་བདེན་འཛིན་ལྷང་ངེ་འདུག་པའི་ཚེ། གཅིག་དུ་བྲལ་ལ་སོགས་པའི་རིགས་པས་དཔྱད་དེ་བདེན་མེད་དུ་གཏན་ལ་ཕབ་པའི་སྒོ་ནས་བདེན་མེད་ཀྱི་ངེས་ཤེས་བསྒོམ། དེའི་ཚེ་བདེན་འཛིན་མངོན་འགྱུར་བ་ཁེགས་པའི་དབུ་མའི་ལྟ་བ་སྐྱེས་ཀྱང་། བདེན་མེད་དུ་མངོན་པར་ཞེན་པའི་མཚན་འཛིན་འབྱུང་ཞིང་། དེ་ཉིད་ཉན་རང་གི་བྱང་ཆུབ་ཐོབ་པ་ལ་ཆེར་དགག་མི་དགོས་ཀྱང་། སངས་རྒྱས་ཐོབ་པའི་གེགས་ཀྱི་གཙོ་བོ་ཡིན་པས། དེ་འགོག་པ་ལ་མེད་མཐའ་འགོག་པའི་རིགས་པས་དཔྱད་ལ། བདེན་མེད་དུ་འཛིན་པ་དང་བྲལ་བའི་ངེས་ཤེས་བསྒོམ། དེའི་ཚེ་བརྟག་པ་མཐའ་ཟུང་དུ་གཉིས་ཀ་འཛིན་པ་བྱུང་ན། དེ་ཡང་རིགས་པས་དཔྱད་ལ་གཉིས་འཛིན་དང་བྲལ་བའི་ངེས་ཤེས་བསྒོམ། དེ་ནས་གཉིས་ཀ་ཡང་མ་ཡིན་པའོ་སྙམ་པའི་མཚན་འཛིན་བྱུང་ན། དེ་ཡང་རིགས་པས་དཔྱད་ལ། མཐའ་བཞི་དང་བྲལ་བའི་ངེས་ཤེས་བསྐྱེད་ཅིང་། ངེས་ཤེས་དེ་ཉིད་སེམས་གནས་པའི་ཞི་གནས་དང་ཟུང་དུ་སྦྲེལ་ནས་བསྒོམ་ན་གནས་ལུགས་ཀྱི་དོན་ལ་སྒོམ་བྱུང་གཙོ་བོར་གྱུར་པའི་གསལ་སྣང་ཁྱད་པར་ཅན་སྐྱེ། དེ་ལས་ཐེག་ཆེན་གྱི་མཐོང་ལམ་ས་དང་པོའི་ཡེ་ཤེས་སྐྱེ་བ་ལ་ཚེགས་མེད་ཅིང་། ས་དང་པོའི་ཚེ་ན་ཆོས་དབྱིངས་མངོན་སུམ་དུ་རྟོགས་པས་ཅི་བྱས་ཀྱང་བདེ་བར་སྣང་ངོ་། །དེ་སྐད་དུ། ཀུན་མཁྱེན་བླ་མས། གནས་ལུགས་དཔྱོད་པའི་སོ་སྐྱེའི་བློ་གྲོས་ཀྱིས། །མཐའ་བཞིའི་སྤྲོས་པ་གཅིག་ཆར་མི་ཁེགས་ཀྱང་། །རེས་འཇོག་ཚུལ་གྱིས་བཞི་ཆར་བཀག་ནས་ནི། །ཚུལ་བཞིན་བསྒོམ་པས་མཐོང་ལམ་སྐྱེས་པའི་ཚེ། །ལྟ་བ་ཆོས་དབྱིངས་མཐོང་བའི་ཐ་སྙད་མཛད། །ཅེས་གསུངས་སོ། །སྐལ་བ་དང་ལྡན་པ་དག་ཐེག་པ་ཆེན་པོའི་ལྟ་སྤྱོད་སྟོན་པའི་དབུ་མའི་གཞུང་ལུགས་ལ་ཐོས་བསམ་སྒོམ་གསུམ་གྱི་རྩལ་ཐོན་ཅིག ཚེ་འདིའི་བྱ་བ་ལ་སྙིང་པོ་མེད་དོ། །འདིར་ཆོས་རྗེ་ཙོང་ཁ་པའི་གསུང་ལས། དབུ་མའི་རིགས་པའི་དགག་བྱ་ནི་བདེན་གྲུབ་ཁོ་ན་ཡིན་ཅིང་། བདེན་པ་བཀག་པའི་བདེན་མེད་ནི་དགག་བྱ་མ་ཡིན་ཏེ། བདེན་མེད་བཀག་ན་བདེན་གྲུབ་ཏུ་འགྱུར་བའི་ཕྱིར་དང་། བློས་མཐའ་གང་དུའང་མི་འཛིན་པའི་ཤེས་རབ་ནི་རྒྱ་ནག་ཧ་ཤང་གི་ལྟ་བ་ཡིན་གྱི། དབུ་མའི་ལྟ་བ་མ་ཡིན་པའི་ཕྱིར། བདེན་མེད་དུ་ཞེན་པ་སོགས་ཀྱང་འགོག་དགོས་ན། བློ་སྔ་མ་སྔ་མ་གནོད་བཅས་དང་། ཕྱི་མ་ཕྱི་མ་ཐུག་མེད་དུ་དགག་དགོས་པར་འགྱུར་ཏེ། བདེན་འཛིན་བཀག་པའི་རྗེས་སུ་བདེན་མེད་དུ་ཞེན་པ་དང་། དེའི་རྗེས་སུ་བདེན་མེད་མ་ཡིན་པར་མངོན་པར་ཞེན་པ་སོགས་བློས་མཐའ་གང་དུ་ཞེན་ཡང་དགག་དགོས་པའི་ཕྱིར། དེས་ན་དབུ་མའི་རིགས་པ་ལ་བརྟེན་ནས་བདེན་མེད་རྟོགས་ཤིང་བདེན་མེད་དུ་མངོན་པར་ཞེན་པའི་བློ་ངར་ལྷང་ངེ་བ་དེ་དབུ་མའི་ལྟ་བ་མཐར་ཐུག་ཡིན་ཏེ། སྤང་བྱ་བདག་འཛིན་ནི་བདེན་འཛིན་ཁོ་ན་ཡིན་ཞིང་། བདེན་འཛིན་སྤོང་བ་ལ་བདེན་མེད་དུ་མངོན་པར་ཞེན་པའི་བློ་ངར་ལྷང་ངེ་བ་ཞིག་དགོས་པའི་ཕྱིར། ཞེས་བཞེད་དོ། །དེ་དག་ནི་སངས་རྒྱ་བ་ལ་ལྟ་སྤྱོད་གཉིས་དགོས་པ་ལས། ལྟ་བའི་གནད་ཕྱིན་ཅི་ལོག་ཏུ་སྟོན་པའི་གསང་ཚིག་སྟེ། འོ་ན་དབུ་མའི་དགག་བྱ་ལ་ཡོད་མཐའ་དང་མེད་མཐའ་གཉིས་སུ་བཤད་པ་མི་འཐད་པར་ཐལ། དབུ་མའི་དགག་བྱ་ནི་བདེན་གྲུབ་ཁོ་ན་ལ་འཇོག་པའི་ཕྱིར། འདོད་ན། མདོ་སྡེ་དཀོན་བརྩེགས་ལས། འོད་སྲུང་གང་ཡོད་ཅེས་བྱ་བ་ནི་མཐའ་གཅིག་གོ །གང་མེད་ཅེས་བྱ་བ་ནི་མཐའ་གཅིག་གོ །གང་མཐའ་དེ་གཉིས་ཀྱི་དབུས་དེ་ནི་གཟུང་དུ་མེད་ཅིང་བསྟན་དུ་མེད་པ་ཞེས་གསུངས་པ་མི་འཐད་པར་ཐལ་ལོ། །ཡང་བདེན་གྲུབ་ཁོ་ན་དབུ་མའི་དགག་བྱ་མ་ཡིན་པར་ཐལ། གནས་ལུགས་མཐར་ཐུག་ལ་དཔྱོད་པའི་ཚེ་བདེན་པས་སྟོང་པ་དང་མི་སྟོང་པའི་མཐའ་གཉིས་ཀ་དབུ་མའི་དགག་བྱ་ཡིན་པའི་ཕྱིར་ཏེ། དེའི་ཚེ་སྟོང་མི་སྟོང་གཉིས་ཀ་མ་ཡིན་པའི་མཐའ་དེ་ཡང་དབུ་མའི་དགག་བྱ་ཡིན་ཏེ། མདོ་ཏིང་འཛིན་རྒྱལ་པོ་ལས། སྟོང་དང་མི་སྟོང་འདི་ཡང་མཐའ་ཡིན་ཏེ། །དེ་ལྟར་མཐའ་གཉིས་རྣམ་པར་སྤངས་ནས་ནི། །མཁས་པས་དབུས་ལའང་གནས་པར་མི་བྱ་འོ། །ཞེས་དང་། རྩ་ཤེ་ལས། སྟོང་ངོ་ཞེས་ཀྱང་མི་བརྗོད་དེ། །ཞེས་སོགས་གསུངས་པའི་ཕྱིར། ཡང་། མཐའ་བཞི་ལས་གྲོལ་དབུ་མ་པ། །ཞེས་གསུངས་པ་མི་འཐད་པར་ཐལ། དབུ་མའི་ལུགས་ལ་མཐའ་བཞི་ཆར་དགག་མི་དགོས་པའི་ཕྱིར་ཏེ། ཡོད་མཐའ་ཁོ་ན་དབུ་མའི་དགག་བྱ་ཡིན་པའི་ཕྱིར་ཏེ། བདེན་གྲུབ་ཁོ་ན་དབུ་མའི་དགག་བྱ་ཡིན་པའི་ཕྱིར། རྟགས་ཁས། མེད་པ་བཀག་ན་ཡོད་པར་འགྱུར་བས་ཁྱབ་པ་ཡང་མ་ངེས་ཏེ། བཅོམ་ལྡན་འདས་ཀྱི་གནས་ལུགས་མཐར་ཐུག་ལ་དཔྱོད་པའི་ཚེ་བཅོམ་ལྡན་འདས་ཡོད་མེད་སོགས་གང་ཡང་མ་ཡིན་པའི་ཕྱིར་ཏེ། རྩ་ཤེ་ལས། བཅོམ་ལྡན་བཞུགས་པར་གྱུར་ན་ཡང་། །ཡོད་པར་མི་མངོན་དེ་བཞིན་དུ། །མེད་དོ་ཞེས་པའམ་གཉིས་ཀ་དང་། །གཉིས་མིན་ཞེས་ཀྱང་མི་མངོན་ནོ། །ཞེས་གསུངས་པའི་ཕྱིར། མཐའ་བཞི་སྤྲོས་བྲལ་གྱི་ལྟ་བ་ཧྭ་ཤང་གི་ལུགས་ཀྱི་ལྟ་བ་ཡིན་ཞེས་སྨྲ་བ་ཧམ་ཆེས་ཏེ། ཧྭ་ཤང་ནི་རྒྱུ་མཚན་ལ་མ་བརྟེན་པར་རང་དགར་སྤྲོས་པ་གང་ཡང་ཡིད་ལ་མི་བྱེད་པའི་བློ་དེ་ལ་ལྟ་བ་མཆོག་ཏུ་འདོད་ལ། ཁོ་བོ་ཅག་ནི་དབུ་མའི་རིགས་པས་དཔྱད་ཅིང་བཙལ་བས་མཐའ་གང་དུ་ཡང་མ་རྙེད་པའི་ཤེས་རབ་ལ་དབུ་མའི་ལྟ་བར་འདོད་པས་ཁྱད་པར་ཤིན་ཏུ་ཆེ་བའི་ཕྱིར། དཔེར་ན་རྒྱུ་མཚན་མེད་བཞིན་དུ་སྒྲ་མི་རྟག་པར་འཛིན་པ་དང་། བྱས་རྟགས་ལས་སྒྲ་མི་རྟག་པར་འཛིན་པའི་བློ་གཉིས་སྒྲ་མི་རྟག་པར་འཛིན་པ་ཙམ་དུ་མཚུངས་ཀྱང་། ཡང་དག་པའི་ཤེས་པ་ཡིན་མིན་གྱི་ཁྱད་པར་ཡོད་པ་བཞིན་ནོ། །དོན་འདི་ནི་ཁ་སྐོང་ལས། རྒྱ་ནག་དགེ་སློང་མ་དཔྱད་པར། །རང་དགར་རྟོག་པ་བཀག་ཙམ་ལ། །སྒོམ་གྱི་མཆོག་ཏུ་སྨྲ་བ་དང་། །འདིར་ནི་རིགས་པས་དཔྱད་པའི་ཚེ། །མཐའ་བཞི་སྤྲོས་པ་མ་རྙེད་པའི། །འཛིན་མེད་ལྟ་བར་སྨྲ་བ་གཉིས། །མཚུངས་ཞེས་སྨྲ་བ་སྟོང་པ་ཉིད། །ཟབ་མོ་སྤོང་བའི་བདུད་ཚིག་ཡིན། །ཞེས་སོ། །གནས་ལུགས་མཐར་ཐུག་ལ་དཔྱོད་པའི་ཚེ། བློས་མཐའ་གང་དུ་ཞེན་ཀྱང་ཐུག་མེད་དུ་དགག་བྱ་ཡིན་པར་ནི་འདོད་དེ། བློའི་སྟེང་དུ་ཞེན་པ་གང་སྐྱེས་ཀྱང་དགག་དགོས་པའི་ཕྱིར། དེ་སྐད་དུ་སྤྱོད་འཇུག་ལས། གང་ཚེ་རྣམ་པར་དཔྱོད་པ་ཡི། །རྣམ་དཔྱོད་ཀྱིས་ནི་དཔྱོད་བྱེད་ན། །དེ་ཚེ་རྣམ་དཔྱོད་དེ་ཡང་ནི། །རྣམ་དཔྱོད་ཕྱིར་ན་ཐུག་པ་མེད། །ཅེས་གསུངས་པའི་ཕྱིར། དབུ་མའི་གཏན་ཚིགས་ལས་མྱུ་གུ་བདེན་མེད་དུ་རྟོགས་ཤིང་། བདེན་མེད་དུ་མངོན་པར་ཞེན་པའི་རྣམ་དཔྱོད་ཀྱི་བློ་དགག་དགོས་པ་ནི་གཞུང་དེས་གསལ་པོར་བསྟན་ཏེ། དེ་ཚེ་རྣམ་དཔྱོད་དེ་ཡང་ནི། །རྣམ་དཔྱོད་ཕྱིར་ན་ཞེས་པ་དེ་ལ་འཆད་ཚུལ་གཅིག་ཡོད་པའི་ཕྱིར། དོན་འདི་ནི་ཁ་སྐོང་ལས། ཇི་སྲིད་རྟོག་བློས་ཡུལ་གྱི་ནི། །གནས་ལུགས་དཔྱད་པར་བྱེད་པའི་ཚེ། །སྔ་ཕྱི་གནོད་བཅས་ཐུག་མེད་གཉིས། །འདོད་ཐོག་ཡིན་ན་གང་གིས་གནོད། །ཅེས་སོ། །དབུ་མའི་རིགས་པ་ལ་བརྟེན་ནས་མྱུ་གུ་བདེན་མེད་དུ་མངོན་པར་ཞེན་པའི་བློ་དབུ་མའི་ལྟ་བ་མཐར་ཐུག་ཏུ་འདོད་པ་ནི། དབུ་མའི་བཀའ་བསྟན་བཅོས་རྣམས་ལས། གང་བཀག་པ་དེ་ཉིད་ཁྱེད་ཀྱིས་ཞལ་གྱིས་བཞེས་པར་གནང་སྟེ། དེ་ཡང་བློ་དེ་ཆོས་ཅན། ཁྱོད་དབུ་མའི་ལྟ་བ་མཐར་ཐུག་མ་ཡིན་པར་ཐལ། ལམ་གྱི་མི་མཐུན་ཕྱོགས་སུ་གྱུར་པའི་མཚན་འཛིན་ཡིན་པའི་ཕྱིར་ཏེ། བདེན་སྟོང་དུ་མངོན་པར་ཞེན་པའི་བློ་ཡིན་པའི་ཕྱིར། ཁྱབ་སྟེ། མདོ་སྡུད་པ་ལས། ཕུང་འདི་སྟོང་ཞེས་རྟོག་ནའང་བྱང་ཆུབ་སེམས་དཔའ་ནི། །མཚན་མ་ལ་སྤྱོད་སྐྱེ་མེད་གནས་ལ་དད་མ་ཡིན། །ཞེས་གསུངས་པའི་ཕྱིར། ལན་ཅི་གསུང་། དབུ་མ་པ་ཞལ་གྱིས་བཞེས་པར་འཁྲུལ་ལོ། །ཁྱེད་ཀྱི་དབུ་མའི་ལྟ་བ་དེ་ནི་མཚན་འཛིན་འབའ་ཞིག་ཏུ་སོང་སྟེ། བདེན་མེད་དུ་མངོན་པར་ཞེན་པའི་བློ་ངར་ལྷང་ངེ་བ་དེ་ནི་མཚན་འཛིན་ཡིན་གྱི། དབུ་མའི་ལྟ་བ་གཏན་ནས་མ་ཡིན་པའི་ཕྱིར་ཏེ། ཡུམ་ལས། གཟུགས་སྟོང་ཞེས་བྱ་བར་སྤྱོད་ན་མཚན་མ་ལ་སྤྱོད་དོ། །ཞེས་དང་། མངོན་རྟོགས་རྒྱན་ལས། གཟུགས་སོགས་ཕུང་པོ་སྟོང་ཉིད་ལ། །སྤྱོད་པའི་འདུ་ཤེས་མི་མཐུན་ཕྱོགས། །ཞེས་གསུངས་པའི་ཕྱིར། དེས་ན་རྟེན་འབྲེལ་སོགས་ཀྱི་རྟགས་ལས་བུམ་པ་བདེན་མེད་དུ་གཏན་ལ་ཕབ་པའི་ཚེ། བུམ་པ་ལ་བདེན་འཛིན་ཁེགས་པའི་ཤེས་རབ་ཀྱི་ཆ་དང་། བདེན་མེད་དུ་མངོན་པར་ཞེན་པའི་མཚན་འཛིན་གྱི་ཆ་གཉིས་ཅིག་ཆར་དུ་འབྱུང་བ་ལས་ཤེས་རབ་ཀྱི་ཆ་དེ་དབུ་མའི་ལྟ་བ་ཡིན་ཏེ། གནས་ལུགས་རྟོགས་པའི་ཐོས་བསམ་གྱི་ཤེས་རབ་སྐྱོན་མེད་ཡིན་པའི་ཕྱིར། ཕྱི་མ་དེ་ཟས་ལ་འདྲེས་པའི་དུག་ལྟར་ནན་གྱིས་སེལ་དགོས་པ་ཡིན་ཏེ། བླ་ན་མེད་པའི་བྱང་ཆུབ་ཐོབ་པའི་གེགས་སུ་གྱུར་པའི་མཚན་འཛིན་ཡིན་པའི་ཕྱིར། དེ་ལྟ་བུའི་ཤེས་རབ་དང་མཚན་འཛིན་གཉིས་ཞིང་དང་ཡུར་མ་འདྲེས་པ་ལྟར་གཅིག་ཅར་དུ་བྱུང་བ་དེ། དྲུང་བློ་བཟང་པས་སྒྲ་ཟིན་མ་ཕྱེད་པར་གཅིག་ཏུ་འཁྲུལ་ནས་དབུ་མའི་ལྟ་བ་ཐམས་ཅད་མཚན་འཛིན་ཁོ་ནར་སོང་བས་དཔྱད་ན་ཧ་ཅང་འཇིགས་ཤིང་གཡང་ཟ་བར་སྣང་ངོ་། །ཐར་པ་དོན་དུ་གཉེར་བ་དག་བག་ཡོད་པར་བྱོས་ཤིག ཀྱེ་ཧུད་སྙིགས་མའི་ཚུལ་འདི་སྐྱོ་བར་གྱུར་ཏོ། །ལྟ་བ་དེ་ལ་སྐྱོན་བརྗོད་མཛད་པའི་ས་ཕྱོགས་པ་ཕལ་ཆེར་ཡང་། ཡམ་ཡམ་པོ་ལས་གནད་ཟིན་པའི་དགག་པ་ཆེར་མ་བྱུང་ལ། ཁོ་བོས་འདིར་བཀོད་པ་ནི་དཔྱིས་ཕྱིན་པའི་དགག་སྒྲུབ་ཀྱི་གནད་ཕྱིན་ཅི་མ་ལོག་པ་དཔྱོད་ལྡན་བློ་གཟུ་བོར་གནས་པའི་སྐལ་ལྡན་དག་གིས་ཤེས་པར་འགྱུར་རོ། །དེ་ཡང་ཕྱོགས་ཕྱི་མ་ཁ་ཅིག མཐའ་བཞི་སྤྲོས་བྲལ་སྟོན་པའི་གཞུང་མང་དུ་འདྲེན་པ་ཙམ་དང་། པཎ་ཆེན་ཤཱཀྱ་མཆོག་ལྡན་སོགས་ཁ་ཅིག བར་དུ་བདག་ཟློག་པ་དང་། མཐའ་མར་ལྟ་བ་ཀུན་ཟློག་གཉིས་སུ་ཕྱེས་ནས། ཕྱོགས་སྔའི་དེ་བདག་ཟློག་དང་ཉེ་བ་ཙམ་དུ་འདོད་པ་དང་། ཕལ་ཆེར་སྡང་ཤུགས་ཀྱིས་ཕྱོགས་སྔ་མ་ལ་དབུ་མའི་ལྟ་བ་ཡེ་མེད་པར་སྨྲ་བ་སོགས་མང་དུ་བྱུང་ཞིང་ད་ལྟ་ཡང་སྣང་ངོ་། །རྣམ་དཔྱོད་དྲང་པོའི་བློ་གཟུ་བོས་བལྟས་ན་ཕྱོགས་སྔ་ལ་དབུ་མའི་ལྟ་བ་མེད་པ་མིན་ཏེ། ཀླུ་སྒྲུབ་ཡབ་སྲས་ཀྱི་གཞུང་ལས་བཤད་པའི་དབུ་མའི་རིགས་པ་རྣམས་ལ་བརྟེན་ནས་མཐའ་དང་པོ་བདེན་པ་འགོག་ཚུལ་ལ་བློ་གྲོས་ཀྱི་རྩལ་ཐོན་འདུག་པའི་ཕྱིར། འོན་ཀྱང་མཐའ་ཕྱི་མ་འགོག་ཏུ་མི་རུང་བར་འདོད་པ་དང་། མཐའ་དང་པོ་བཀག་པའི་ཚེ་ཡང་བདེན་མེད་དུ་མངོན་པར་ཞེན་པ་དང་འདྲེས་པའི་ལྟ་བ་དུག་ཅན་ལྟ་བུ་དེ་ཉིད་དུག་མི་སེལ་བའི་སྟེང་དུ་བདེན་མེད་དུ་མངོན་པར་ཞེན་པའི་བློ་ཉིད་དུ་ཞལ་གྱིས་བཞེས་པ་ནི་བློ་གྲོས་གཞན་དུ་འཆབ་འཚལ་བ་ཡིན་ནོ། །དུས་དེང་སང་གི་བློ་གསལ་དག་ཕྱོགས་སྔ་ཕྱིའི་ལྟ་བའི་གནད་འདི་བཞིན་དུ་ཕྱེད་པར་གྱིས་ཤིག སྤང་བྱ་བདག་འཛིན་ནི་བདེན་འཛིན་ཁོ་ནར་མ་ངེས་ཏེ། མཐའ་ཕྱི་མར་མངོན་པར་ཞེན་པའི་བློ་རྣམས་ཆོས་ཀྱི་བདག་འཛིན་ཡིན་པའི་ཕྱིར། གསུམ་པ་ཐལ་རང་གི་ཁྱད་པར་བྱེ་བྲག་ཏུ་བཤད་པ་ལ། གཙོ་བོ་གཞུང་འགྲེལ་ཚུལ་གྱི་ཁྱད་པར་དང་། ཞར་བྱུང་ཐ་སྙད་ཁས་ལེན་ཚུལ་གྱི་ཁྱད་པར་གཉིས། དང་པོ་ནི། ཆོས་ཅན་མྱུ་གུ་ཚད་མས་གྲུབ་པའི་སྟེང་དུ་བདག་སྐྱེ་མེད་པར་དམ་བཅས་ནས། དེའི་སྒྲུབ་བྱེད་དུ་རྒོལ་ཕྱི་རྒོལ་གཉིས་ཀ་ལ་མཐུན་སྣང་དུ་གྲུབ་པའི་གཏན་ཚིགས་བཀོད་ནས་ཚུལ་གསུམ་ཚང་བར་འདོད་པ་ནི་སློབ་དཔོན་ལེགས་ལྡན་བྱེད་ཀྱི་ལུགས་དང་། དེ་བཀག་ནས་མྱུ་གུ་སོགས་དངོས་པོ་གང་ལ་ཕ་རོལ་པོས་བདེན་འཛིན་ཞུགས་པ་གཙོ་ཆེ་བའི་ཆོས་ཅན་དེའི་སྟེང་དུ་བདག་སྐྱེ་སོགས་མེད་པར་དམ་བཅས་ནས་དེ་ཐལ་འགྱུར་གྱི་རིགས་པ་འབའ་ཞིག་གིས་བསྒྲུབ་སྟེ་ཚུལ་གསུམ་ཚང་མི་དགོས་པར་འདོད་པ་ནི་སློབ་དཔོན་སངས་རྒྱས་བསྐྱངས་ལ་སོགས་པའི་ལུགས་ཡིན་ཏེ། དེ་གཉིས་ཀླུ་སྒྲུབ་ཀྱི་དངོས་སློབ་རྩ་ཤེ་སོགས་ལ་ཤིན་ཏུ་མཁས་པར་མཚུངས་ཀྱང་། སློབ་དཔོན་ལེགས་ལྡན་བྱེད་ཀྱིས་རྩ་ཤེའི་འགྲེལ་པ་ཤེས་རབ་སྒྲོན་མེ་བརྩམས་ཏེ། རབ་བྱེད་ཉི་ཤུ་རྩ་བདུན་གྱི་དོན་རྣམས་རང་རྒྱུད་ཀྱི་རིགས་པས་གཏན་ལ་ཕབ་ཅིང་བཀྲལ་བས་རང་རྒྱུད་པ་ཞེས་དང་། སངས་རྒྱས་བསྐྱངས་ཀྱིས་རྩ་ཤེའི་འགྲེལ་པ་བུདྡྷ་པ་ལི་ཏ་མཛད་དེ་རབ་བྱེད་ཉི་ཤུ་རྩ་བདུན་གྱི་དོན་རྣམས་ཐལ་འགྱུར་གྱི་རིགས་པས་གཏན་ལ་ཕབ་ཅིང་བཀྲལ་བས་དབུ་མ་ཐལ་འགྱུར་བ་ཞེས་པའི་སྲོལ་སོ་སོར་བྱུང་བས་སོ། །དེང་སང་ཁ་ཅིག་དབུ་མའི་སྐབས་འདིར་རང་རྒྱུད་ཀྱི་གཏན་ཚིགས་ཁས་ལེན་པ་ལ་རང་རྒྱུད་པ་དང་། དེ་ཁས་མི་ལེན་པར་ཐལ་འགྱུར་གྱི་གཏན་ཚིག་འབའ་ཞིག་ཁས་ལེན་པ་ལ་ཐལ་འགྱུར་ཞེས་ཟེར་བ་མི་འཐད་དེ། དབུ་མ་ཐལ་འགྱུར་བས་ཀྱང་རང་རྒྱུད་ཀྱི་གཏན་ཚིགས་ཁས་ལེན་པའི་ཕྱིར་ཏེ། ཤེར་ཕྱིན་གྱི་མདོ་ལས་གསུངས་པའི་སྦྱོར་མཐོང་སྒོམ་གསུམ་ལ་གནས་པའི་བྱང་སེམས་ཕྱིར་མི་ལྡོག་ཏུ་སྒྲུབ་པའི་གཏན་ཚིགས་རྣམས་དང་། མདོ་སྡེ་ས་བཅུ་པ་ལས། དུ་བ་ལས་ནི་མེ་ཤེས་དང་། །ཆུ་སྐྱར་ལས་ནི་ཆུ་ཤེས་ལྟར། །བྱང་ཆུབ་སེམས་དཔའ་བློ་ལྡན་གྱི། །རིགས་ནི་མཚན་མ་དག་ལས་ཤེས། །ཞེས་གསུངས་པའི་གཏན་ཚིགས་རྣམས་ཐལ་འགྱུར་བས་ཀྱང་ཚུལ་གསུམ་ཚང་བའི་རང་རྒྱུད་ཀྱི་གཏན་ཚིགས་ཁོ་ན་འདོད་དགོས་པའི་ཕྱིར་དང་། འཇུག་པ་ལས་ཀྱང་། རང་ཤ་སྟེར་ལའང་གུས་པར་བྱས་པ་ཡིས། །སྣང་དུ་མི་རུང་དཔོག་པའི་རྒྱུར་ཡང་འགྱུར། །ཞེས་རང་རྒྱུད་ཀྱི་གཏན་ཚིགས་གསལ་བར་བཤད་པའི་ཕྱིར། དེས་ན་སྟོང་ཉིད་སྒྲུབ་བྱེད་ཀྱི་རང་རྒྱུད་ཀྱི་གཏན་ཚིག་ཁས་ལེན་པ་ནི་དབུ་མ་རང་རྒྱུད་པ་དང་། དེ་ཁས་མི་ལེན་པར་ཐལ་འགྱུར་འབའ་ཞིག་གི་སྒོ་ནས་སྟོང་ཉིད་སྒྲུབ་པ་ནི་དབུ་མ་ཐལ་འགྱུར་བ་ཡིན་ཞིང་། རང་རྒྱུད་དང་ཐལ་འགྱུར་གྱི་རྟགས་ཀྱི་གོ་དོན་ཡང་། རྩོད་གཞི་དང་གཏན་ཚིགས་རྒོལ་ཕྱི་རྒོལ་གཉིས་ཀ་ལ་མཐུན་སྣང་དུ་གྲུབ་པའི་ཚུལ་གསུམ་ཚང་བ་ནི་རང་རྒྱུད་ཀྱི་གཏན་ཚིགས་དང་། རྩོད་གཞི་དང་གཏན་ཚིགས་གཙོ་བོར་ཕ་རོལ་པོས་ཁས་བླངས་པ་བཀོད་ནས་ཕྱིར་རྒོལ་ལ་ཁས་བླངས་ནང་འགལ་སོགས་སྟོན་པའི་གཏན་ཚིགས་ནི་ཐལ་འགྱུར་གྱི་གཏན་ཚིགས་ཡིན་པར་ཤེས་པར་བྱའོ། །ཐལ་འགྱུར་བས་སྟོང་ཉིད་སྒྲུབ་བྱེད་ལ་རང་རྒྱུད་ཀྱི་གཏན་ཚིགས་ཁས་མི་ལེན་པའི་ཤེས་བྱེད་ནི་མྱུ་གུ་བདེན་མེད་དུ་སྒྲུབ་པའི་ཚེ་མྱུ་གུ་ཚད་མས་མ་གྲུབ་པར་འདོད་པའི་གནད་ཀྱིས་ཡིན་ཏེ། མྱུ་གུ་བདེན་མེད་དུ་སྒྲུབ་པའི་ཚེ་རང་རྒྱུད་ཀྱི་གཏན་ཚིགས་ཁས་བླངས་ན་ཚུལ་གསུམ་ཚང་དགོས་ལ། དེ་ཚང་ན་ཆོས་ཅན་མྱུ་གུ་ཚད་མས་གྲུབ་དགོས་པ་ལས་དེ་མ་གྲུབ་པའི་ཕྱིར་ཏེ། མྱུ་གུའི་གནས་ལུགས་ལ་དཔྱོད་པའི་ཚེ་མྱུ་གུ་ཚད་མས་མ་གྲུབ་པའི་ཕྱིར་ཏེ། མྱུ་གུ་རིགས་པས་དཔྱོད་བཟོད་དུ་མ་གྲུབ་པའི་ཕྱིར། རང་རྒྱུད་པས་ནི་དེའི་ཚེ་མྱུ་གུ་ཚད་མས་མ་གྲུབ་པར་འདོད་དེ། ཆོས་ཅན་དང་གཏན་ཚིགས་སོགས་རྒོལ་ཕྱིར་རྒོལ་གྱི་མཐུན་སྣང་དུ་གྲུབ་པ་བཀོད་ནས། ཕྱིར་རྒོལ་ལ་རྗེས་དཔག་བསྐྱེད་ཚུལ་ཚད་མ་སྨྲ་བའི་རྟོག་གེ་བའི་ལུགས་དང་འདྲ་བས། ལེགས་ལྡན་བྱེད་འདི་ལ་མདོ་སྡེ་སྤྱོད་པའི་དབུ་མ་པ་ཞེས་ཀྱང་ཟེར་བས་སོ། །དེ་སྐད་དུ་ཀུན་མཁྱེན་བླ་མའི་ཐེག་མཆོག་གནད་ཀྱི་ཟླ་ཟེར་ལས། གནས་ལུགས་དཔྱོད་ཚེ་དཔྱད་བྱའི་ཆོས་ཅན་ནི། །སྣང་དང་མི་སྣང་འདོད་པའི་བྱེ་བྲག་གིས། །ཐལ་རང་གཉིས་ཀྱི་ཁྱད་པར་བྱུང་བ་ལ། །ཞེས་གསུངས་པའི་ཕྱིར། འོ་ན་ཐལ་འགྱུར་བ་གཞིར་བཞག་ལ། སྟོང་ཉིད་སྒྲུབ་བྱེད་ཀྱི་རྩོད་གཞིའི་ཆོས་ཅན་ཡིན་ན། ཚད་མས་མ་གྲུབ་པས་ཁྱབ་བམ་ཞེ་ན། སྤྱིར་ཚད་མས་མ་གྲུབ་པས་མ་ཁྱབ་སྟེ། མྱུ་གུ་ལྟ་བུ་གཅིག་ལ་མཚོན་ན། ཕྱིར་རྒོལ་ལ་རིགས་པ་སྟོན་པའི་ཐོག་མར་ཆོས་ཅན་མྱུ་གུ་སྣང་ཙམ་ཞིག་སྔ་རྒོལ་གྱིས་ཀྱང་ཐ་སྙད་དུ་ཁས་ལེན་པའི་ཕྱིར་ཏེ། རྩ་ཤེ་ལས། ཐ་སྙད་ལ་ནི་མ་བརྟེན་པར། །དམ་པའི་དོན་ནི་སྟོན་མི་ནུས། །ཞེས་གསུངས་པའི་ཕྱིར། ཕྱིར་རྒོལ་ལ་རིགས་པ་སྟོན་པའི་སྐབས་སུ། སྔ་རྒོལ་མྱུ་གུའི་གནས་ལུགས་ལ་ཞུགས་ཟིན་པས་མྱུ་གུ་ཁས་མི་ལེན་ཏེ། མྱུ་གུའི་གནས་ལུགས་ལ་ཞུགས་པའི་བློ་ངོར་མྱུ་གུ་མི་སྣང་བའི་ཕྱིར། འོན་ཀྱང་སྐབས་དེར་ཕྱིར་རྒོལ་གྱིས་མྱུ་གུ་ཁས་ལེན་ཏེ། མྱུ་གུའི་གནས་ཚུལ་མ་རྟོགས་པའི་ཕྱིར། མཐར་རིགས་པས་དཔྱད་པ་ལ་བརྟེན་ནས་མྱུ་གུ་བདེན་མེད་དུ་རྟོགས་པའི་ངེས་ཤེས་ནམ་སྐྱེས་པ་ན་ཕྱིར་རྒོལ་གྱི་བློ་ངོར་ཡང་མྱུ་གུ་མི་སྣང་སྟེ། མྱུ་གུའི་གནས་ཚུལ་ལ་ཞུགས་པའི་ཕྱིར། ཚུལ་འདི་སྒྲུབ་བྱེད་དུ་བྱས་ནས་དེང་སང་རང་ཕྱོགས་པ་ཁ་ཅིག དབུ་མའི་གཏན་ཚིགས་ཀྱི་རྩོད་གཞིའི་ཆོས་ཅན་ཡིན་ན། སྤྱིར་ཐ་སྙད་དུ་ཚད་མས་གྲུབ་པས་ཁྱབ། རང་རང་གི་གནས་ལུགས་ལ་ཞུགས་པའི་ཚེ་ཚད་མས་མ་གྲུབ་པས་ཁྱབ་པ་ཀུན་མཁྱེན་ཆེན་པོའི་དགོངས་པ་ཡིན་ཟེར་བ་ཡང་ཅུང་ཟད་མི་འཐད་དེ། འོ་ན་ཁྱད་པར་ལྔ་ལྡན་གྱི་ཀུན་བཏགས་ཀྱི་བདག་ཆོས་ཅན། ཐ་སྙད་དུ་ཚད་མས་གྲུབ་པར་ཐལ། དབུ་མའི་གཏན་ཚིགས་ཀྱི་རྩོད་གཞིའི་ཆོས་ཅན་ཡིན་པའི་ཕྱིར་ཏེ། གང་ཟག་གི་བདག་འགོག་པར་བྱེད་པའི་དབུ་མའི་གཏན་ཚིགས་ཀྱི་རྩོད་གཞིའི་ཆོས་ཅན་ཡིན་པའི་ཕྱིར། མ་གྲུབ་ན། དེར་ཐལ། དེ་རྩོད་གཞིའི་ཆོས་ཅན་དུ་བྱས་ནས་བདག་འགོག་ཚུལ་གྱི་དབུ་མའི་རིགས་པ་གཅིག་ཡོད་པའི་ཕྱིར་ཏེ། འཇུག་པ་ལས། ཟ་པོ་རྟག་དངོས་བྱེད་པོ་མིན་པའི་བདག །ཡོན་ཏན་བྱ་མེད་མུ་སྟེགས་རྣམས་ཀྱིས་བཏགས། །དེའི་དབྱེ་ཅུང་ཟད་ཅུང་ཟད་ལ་བརྟེན་ནས། །མུ་སྟེགས་ཅན་རྣམས་ལུགས་ནི་ཐ་དད་འགྱུར། །མོ་གཤམ་བུ་ལྟར་སྐྱེ་བ་དང་བྲལ་ཕྱིར། །དེ་ལྟར་གྱུར་པའི་བདག་ནི་ཡོད་མིན་ཞིང་། །འདི་ནི་ངར་འཛིན་རྟེན་དུའང་མི་རིགས་ལ། །འདི་ནི་ཀུན་རྫོབ་ཏུ་ཡང་ཡོད་མི་འདོད། །གང་ཕྱིར་བསྟན་བཅོས་བསྟན་བཅོས་ལས་དེའི་ཁྱད། །མུ་སྟེགས་རྣམས་ཀྱིས་གང་བསྟེན་དེ་ཀུན་ལ། །རང་གྲགས་མ་སྐྱེས་གཏན་ཚིགས་ཀྱིས་གནོད་པ། །ཞེས་གསུངས་པ་དེ་ལ་འཆད་ཚུལ་གཅིག་ཡོད་པའི་ཕྱིར། རྩ་བར་འདོད་ན། དེ་ཆོས་ཅན། ཡོད་པར་ཐལ། ཐ་སྙད་དུ་ཚད་མས་གྲུབ་པའི་ཕྱིར། དེ་བཞིན་དུ་ཐལ་འགྱུར་བ་གཞིར་བཞག་ལ། དབུ་མའི་གཏན་ཚིགས་ཀྱི་རྩོད་གཞིའི་ཆོས་ཅན་ཡིན་ན། ཕྱིར་རྒོལ་གྱི་ལོག་རྟོག་གང་ལ་ཞུགས་པའི་གཞི་ཡིན་པས་ཁྱབ་ཟེར་བ་ནི་མི་འཐད་དེ། ཕ་རོལ་པོས་བུམ་པ་ཙམ་བདེན་གྲུབ་ཏུ་ཁས་བླངས་པ་ལ། སྣང་བའི་དངོས་པོ་སྤྱི་ཙམ་པ་ཆོས་ཅན་དུ་བཟུང་ནས་བདེན་མེད་དུ་སྒྲུབ་པ་ཡོད་པའི་ཕྱིར་ཏེ། བུམ་པ་ཙམ་བདེན་གྲུབ་ཏུ་ཁས་བླངས་པའི་རྒོལ་བའི་ངོར་རྟེན་འབྲེལ་གྱི་རྟགས་ལས་སྣང་བའི་དངོས་པོ་སྤྱི་ཙམ་པ་བདེན་མེད་དུ་བསྒྲུབས་པས་བུམ་པ་ལ་བདེན་འཛིན་རང་ཤུགས་ཀྱིས་ཁེགས་པར་འགྱུར་བའི་ཕྱིར། དེས་ན་ཆོས་ཅན་དང་གཏན་ཚིགས་གཞན་ལ་གྲགས་ཡིན་པ་གཙོ་ཆེ་བའི་དབང་དུ་བྱས་ཀྱི། ཁྱབ་མཐའ་མི་འཛིན་པ་ནི་གནད་ཀྱི་དོན་ནོ། །དེར་མ་ཟད་དབུ་མའི་གཏན་ཚིགས་རྣམས་ལ་རང་དོན་སྐབས་ཀྱི་རྟགས་ཡང་དག་མང་དུ་ཡོད་པས། དེ་དག་ལ་ཆོས་ཅན་དང་གཏན་ཚིགས་ཕྱིར་རྒོལ་གྱི་ཁས་ལེན་མི་ལེན་གྱི་ཐ་སྙད་བྱར་མེད་དེ། སྔ་རྒོལ་དང་ཕྱིར་རྒོལ་གྱི་རྣམ་གཞག་ནི་གཞན་དོན་སྐབས་ཀྱི་གཏན་ཚིགས་ཁོ་ནའི་དབང་དུ་བྱས་པ་ཡིན་པའི་ཕྱིར་ཏེ། རྒྱུ་མཚན་དེས་ན། གཅིག་དུ་བྲལ་ལ་སོགས་པའི་རྟགས་ཆེན་ལྔ་ལ་ཡང་རང་དོན་སྐབས་དང་གཞན་དོན་སྐབས་ཀྱི་གཏན་ཚིགས་གཉིས་གཉིས་ཡོད་ཅིང་། གཞན་དོན་སྐབས་སུ་ལྔ་པོ་དེ་རང་རྒྱུད་པས་རང་རྒྱུད་ཀྱི་གཏན་ཚིགས་སུ་འདོད་ཅིང་། ཐལ་འགྱུར་བས་ཐལ་འགྱུར་གྱི་གཏན་ཚིགས་སུ་འདོད་པ་ནི་ཐལ་རང་གི་ཁྱད་པར་ཡིན་ནོ། །འོན་ཀྱང་ཐལ་འགྱུར་བས་གཞལ་ན་རང་རྒྱུད་པའི་ལུགས་ཀྱི་དབུ་མའི་རྟགས་ཆེན་ལྔ་པོ་གང་རུང་ཡིན་ན། དབུ་མའི་གཏན་ཚིགས་མ་ཡིན་པས་ཁྱབ་སྟེ། རང་རྒྱུད་པའི་རྟགས་ཆེན་ལྔ་པོ་གང་རུང་ཡིན་ན། རང་རང་གི་རྩོད་གཞིའི་གནས་ལུགས་ལ་དཔྱོད་པའི་གཏན་ཚིགས་མ་ཡིན་པས་ཁྱབ་པའི་ཕྱིར་ཏེ། རང་རྒྱུད་པའི་ལུགས་ཀྱི་རྟགས་ཆེན་ལྔ་པོ་གང་རུང་ཡིན་ན། རང་རང་གི་རྩོད་གཞི་ཚད་མས་གྲུབ་པ་དང་བཅས་པའི་གཏན་ཚིགས་ཡིན་པས་ཁྱབ་པའི་ཕྱིར། གཉིས་པ་ཐ་སྙད་ཁས་ལེན་ཚུལ་གྱི་ཁྱད་པར་ལ་དངོས་དང་། མཐའ་དཔྱད་པ་གཉིས། དང་པོ་ནི། ཐ་སྙད་དུ་གཞན་སྐྱེ་ཁས་མི་ལེན་པ་དང་ལེན་པ། ཀུན་རྫོབ་བདེན་པ་དང་མི་བསླུ་བའི་གཞི་ཐུན་མི་འདོད་པ་དང་འདོད་པ། མི་བསླུ་བའི་ཤེས་པ་ཚད་མའི་མཚན་ཉིད་དུ་མི་འདོད་པ་དང་འདོད་པ། ཚད་མ་བཞིར་གྲངས་ངེས་པར་འདོད་པ་དང་། མངོན་རྗེས་གཉིས་ཁོ་ནར་འདོད་པ། ཡང་ལོག་གི་ཁྱད་པར་ཡུལ་ཡུལ་ཅན་གཉིས་ཀ་ལ་འབྱེད་པ་དང་། ཡུལ་ཁོ་ན་ལ་འབྱེད་པའི་ཁྱད་པར་རྣམས་ནི་གཞིའི་སྐབས་ཀྱི་ཁྱད་པར་རོ། །དེ་ཡང་སྔ་མ་སྔ་མ་ཐལ་འགྱུར་བའི་ལུགས་དང་། ཕྱི་མ་ཕྱི་མ་རང་རྒྱུད་ཀྱི་ལུགས་ཡིན་ནོ། །ལམ་གྱི་ཁྱད་པར་ལ། ཉན་རང་གིས་ཆོས་ཀྱི་བདག་མེད་རྟོགས་པ་དང་། འཕགས་པའི་མཉམ་གཞག་སྣང་མེད་དུ་འདོད་པ་ནི་ཐལ་འགྱུར་བའི་ལུགས་དང་། དེ་ལས་ལྡོག་པ་རང་རྒྱུད་པའི་ལུགས་སོ། །འབྲས་བུའི་ཁྱད་པར་ལ། སངས་རྒྱས་ཀྱི་སར་མཉམ་རྗེས་ཐ་དད་དུ་མེད་པར་འདོད་པ་ཐལ་འགྱུར་བའི་ལུགས་དང་། ཐ་དད་དུ་ཡོད་པར་འདོད་པ་རང་རྒྱུད་པའི་ལུགས་སོ། །གཉིས་པ་མཐའ་དཔྱད་པ་ལ། དགག་བཞག་གཉིས་ལས། དང་པོ་ནི། ཁ་ཅིག་ན་རེ། གཞན་སྐྱེ་ཁས་ལེན་གྱི་གང་ཟག་ཡིན་ན། རང་བཞིན་གྱི་སྐྱེ་བ་ཁས་ལེན་གྱི་གང་ཟག་ཡིན་པས་ཁྱབ། དབུ་མ་ཐལ་འགྱུར་བ་ཡིན་ན། ཐ་སྙད་དུ་མི་བསླུ་བ་ཁས་མི་ལེན་པས་ཁྱབ། ཚད་མ་ཡིན་ན་མི་བསླུ་བའི་ཤེས་པ་ཡིན་པས་ཁྱབ། ཚད་མ་བཞི་པོ་གང་རུང་ཡིན་ན་ཚད་མ་ཡིན་པས་ཁྱབ། ཅེས་ཟེར་བ་རྣམས་མི་འཐད་དེ། དམ་བཅའ་དང་པོ་དེ་ལ། སློབ་དཔོན་ལེགས་ལྡན་བྱེད་ཆོས་ཅན། དེར་ཐལ། དེའི་ཕྱིར། མ་གྲུབ་ན། དེར་ཐལ། ཐ་སྙད་དུ་གཞན་སྐྱེ་ཁས་ལེན་གྱི་གང་ཟག་ཡིན་པའི་ཕྱིར་ཏེ། དབུ་མ་རང་རྒྱུད་པ་ཡིན་པའི་ཕྱིར། ཁྱབ་སྟེ། ཐ་སྙད་དུ་གཞན་སྐྱེ་ཁས་ལེན་པ་དེ་རང་རྒྱུད་པའི་གྲུབ་མཐའ་ཡིན་པའི་ཕྱིར། རྩ་བར་འདོད་ན། བདེན་སྐྱེ་ཁས་ལེན་དུ་ཐལ། འདོད་པའི་ཕྱིར། འདོད་ན། བདེན་གྲུབ་ཁས་ལེན་དུ་ཐལ། འདོད་པའི་ཕྱིར། འདོད་ན། དེ་མ་ཡིན་པར་ཐལ། དབུ་མ་པ་ཡིན་པའི་ཕྱིར། དམ་བཅའ་གཉིས་པ་ལ། སློབ་དཔོན་ཟླ་གྲགས་ཆོས་ཅན། དེར་ཐལ། དེའི་ཕྱིར། མ་གྲུབ་ན། དེར་ཐལ། རྩ་ཤེའི་དགོངས་པ་ཐལ་འགྱུར་དུ་འགྲེལ་བའི་དབུ་མ་པ་ཡིན་པའི་ཕྱིར་ཏེ། སློབ་དཔོན་སངས་རྒྱས་བསྐྱངས་ཀྱི་རྗེས་འབྲངས་སུ་གྱུར་པའི་དབུ་མ་པ་ཡིན་པའི་ཕྱིར་ཏེ། ཆོས་ཅན་ཡིན་པའི་ཕྱིར། རྩ་བར་འདོད་ན། དེ་ཆོས་ཅན། ཐ་སྙད་དུ་མི་བསླུ་བ་ཁས་ལེན་པར་ཐལ། ཐ་སྙད་དུ་བདེན་པ་ཁས་ལེན་གྱི་གང་ཟག་ཡིན་པའི་ཕྱིར། མ་གྲུབ་ན། དེར་ཐལ། འཇུག་པ་ལས། ཐ་སྙད་བདེན་པ་ཐབས་སུ་གྱུར་པ་དང་། །དོན་དམ་བདེན་པ་ཐབས་བྱུང་གྱུར་པ་སྟེ། །ཞེས་གསུངས་པའི་ཕྱིར། དམ་བཅའ་གསུམ་པ་ལ། ཉན་ཐོས་ཀྱི་མཐོང་ལམ་ཆོས་ཅན། དེར་ཐལ། དེའི་ཕྱིར། མ་གྲུབ་ན། དེར་ཐལ། དེ་ཁོ་ན་ཉིད་མངོན་སུམ་དུ་མཐོང་བའི་མཁྱེན་པ་ཡིན་པའི་ཕྱིར་ཏེ། མཐོང་བ་ཡང་དག་པ་ཡིན་པའི་ཕྱིར། འཕགས་པའི་མཉམ་གཞག་ཡེ་ཤེས་ཡིན་པའི་ཕྱིར་ཏེ། རྩོད་གཞི་ཡིན་པའི་ཕྱིར། རྩ་བར་འདོད་ན། དེ་ཆོས་ཅན། མི་བསླུ་བ་ཡིན་པར་ཐལ། འདོད་པའི་ཕྱིར། འདོད་ན། མ་ཡིན་པར་ཐལ། བསླུ་ཆོས་ཡིན་པའི་ཕྱིར་ཏེ། ཀུན་རྫོབ་བདེན་པ་ཡིན་པའི་ཕྱིར་ཏེ། ལམ་བདེན་ཡིན་པའི་ཕྱིར་ཏེ། མཐོང་ལམ་ཡིན་པའི་ཕྱིར། སྔ་མ་དེ་ལ་ཁྱབ་པ་ཡོད་དེ། འཇུག་པ་རང་འགྲེལ་ལས། ལམ་གྱི་བདེན་པ་ནི་ཀུན་རྫོབ་བདེན་པའི་ཁོངས་སུ་གཏོགས་སོ་ཞེས་གསུངས་པ་འཐད་པའི་ཕྱིར། དམ་བཅའ་བཞི་པ་ལ། གཅིག་དུ་བྲལ་སོགས་ཀྱི་རྟགས་ལས་སྣང་བ་བདེན་མེད་དུ་རྟོགས་པའི་རིགས་ཤེས་ཚད་མ་ཆོས་ཅན། དེར་ཐལ། དེའི་ཕྱིར། མ་གྲུབ་ན། དེར་ཐལ། རྗེས་སུ་དཔག་པའི་ཚད་མ་ཡིན་པའི་ཕྱིར་ཏེ། གཅིག་དུ་བྲལ་སོགས་ཀྱི་རྟགས་ལས་སྣང་བ་བདེན་མེད་དུ་རྟོགས་པའི་རྗེས་སུ་དཔག་པའི་ཚད་མ་ཡིན་པའི་ཕྱིར་ཏེ། ཆོས་ཅན་ཡིན་པའི་ཕྱིར་རོ། །རྩ་བར་འདོད་ན། མཐོང་བ་ཡང་དག་པ་ཡིན་པར་ཐལ། འདོད་པའི་ཕྱིར། འདོད་ན། འཕགས་པའི་མཉམ་གཞག་ཡེ་ཤེས་སུ་ཐལ། འདོད་པའི་ཕྱིར། འདོད་ན། མ་ཡིན་པར་ཐལ། རྟགས་ལ་བརྟེན་པའི་བློ་ཡིན་པའི་ཕྱིར་ཏེ། ཆོས་ཅན་ཡིན་པའི་ཕྱིར། གཉིས་པ་རང་ལུགས་ནི། རང་རྒྱུད་པས་ཐ་སྙད་དུ་གཞན་སྐྱེ་ཁས་ལེན་པ་ནི་དངོས་སྨྲ་བ་དང་འདྲ་ལ། འོན་ཀྱང་དོན་དམ་དུ་གཞན་སྐྱེ་འགོག་ཅིང་། བདག་སྐྱེ་སོགས་དགག་བྱའི་རིགས་ཐམས་ཅད་ལ་དོན་དམ་གྱི་ཁྱད་པར་སྦྱོར་བས། ལུགས་འདིར་རིགས་པའི་གནད་མི་ཟབ་པ་ཡིན་ནོ། །ཐལ་འགྱུར་བས་ནི། དོན་དམ་དུ་བདག་སྐྱེ་དང་གཞན་སྐྱེ་འགོག་པའི་རིགས་པ་དེ་གས་ཐ་སྙད་དུ་ཡང་བདག་སྐྱེ་དང་གཞན་སྐྱེ་འགོག་ནུས་པས། དངོས་སྨྲ་བ་དག་དངོས་པོ་རང་བཞིན་གྱི་སྐྱེ་བའི་ཤེས་བྱེད་དེ་གང་གིས་ཀྱང་འགྲུབ་པར་མི་འགྱུར་རོ། །ཞེས་བཤད་པ་ཡིན་ཏེ། འཇུག་པ་ལས། དེ་ཉིད་སྐབས་སུ་རིགས་པ་གང་ཞིག་གིས། །བདག་དང་གཞན་ལས་སྐྱེ་བ་རིགས་མིན་པའི། །རིགས་དེ་ཐ་སྙད་དུ་ཡང་རིགས་མིན་པས། །ཁྱོད་ཀྱི་སྐྱེ་བ་གང་གིས་ཡིན་པར་འགྱུར། །ཞེས་གསུངས་པའི་ཕྱིར། ཀུན་རྫོབ་བདེན་པ་དང་མི་བསླུ་བའི་གཞི་མཐུན་མེད་པའི་ཤེས་བྱེད་ནི། ཀུན་རྫོབ་བདེན་པ་ཡིན་ན་རྫུན་པ་ཡིན་པས་ཁྱབ། བསླུ་བའི་ཆོས་ཅན་ཡིན་པས་ཁྱབ་པའི་གནད་ཀྱིས་ཡིན་ཏེ། རྩ་ཤེ་ལས། འདུ་བྱེད་ཐམས་ཅད་བསླུ་བའི་ཆོས། །དེས་ན་དེ་དག་རྫུན་པ་ཡིན། །ཞེས་དང་། འཇུག་པ་རང་འགྲེལ་ལས། ཀུན་རྫོབ་ཀྱི་བདེན་པ་ནི་བསླུ་བར་བྱེད་པ་ཉིད་ཀྱི་ཕྱིར་དོན་དམ་པའི་བདེན་པ་ནི་མ་ཡིན་ནོ། །ཞེས་གསུངས་པའི་ཕྱིར་རོ། །དེས་ན་མི་བསླུ་བའི་ཆོས་ཅན་དང་མི་བསླུ་བ་དང་། བདེན་པ་དང་དོན་དམ་བདེན་པ་རྣམས་དོན་གཅིག་ཅིང་། མཚན་གཞི་ནི། རང་བཞིན་གྱི་མྱང་འདས་སྟོང་ཉིད་ཐམས་ཅད་ཡིན་ཏེ། མདོ་ལས། བདེན་པ་དམ་པ་ནི་གཅིག་ཁོ་ན་སྟེ། མི་བསླུ་བའི་ཆོས་ཅན་གྱི་མྱ་ངན་ལས་འདས་པའོ། །ཞེས་དང་། རིགས་པ་དྲུག་ཅུ་པ་ལས། མྱ་ངན་འདས་པ་བདེན་གཅིག་པུ། །རྒྱལ་བ་ཉིད་ཀྱིས་གང་གསུངས་པ། །ཞེས་དང་། དེའི་འགྲེལ་པ་ཟླ་བས་མཛད་པ་ལས། གང་ཞིག་བདེན་པ་དེ་ནི་མི་བསླུ་བའི་ཆོས་ཅན་ཡིན་ཏེ། དཔེར་ན། མྱ་ངན་ལས་འདས་པ་བཞིན་ནོ། །ཞེས་གསུངས་པའི་ཕྱིར། རྒྱུ་མཚན་དེ་དག་གི་ཕྱིར་ན། ཐལ་འགྱུར་བས་ཐ་སྙད་བདེན་པའམ་ཀུན་རྫོབ་བདེན་པ་དང་མི་བསླུ་བའི་གཞི་མཐུན་མི་འདོད་ལ། རང་རྒྱུད་པ་ནི་ཚད་མ་སྨྲ་བའི་རྟོག་གེའི་འདྲེས་ཤོར་ནས་ཐ་སྙད་བདེན་པ་དང་མི་བསླུ་བའི་གཞི་མཐུན་འདོད་པ་ཐལ་རང་གི་ཁྱད་པར་ཡིན་ཏེ། འཇམ་དབྱངས་ས་སྐྱ་པཎ་ཆེན་གྱིས། དབུ་ཚད་གྲུབ་མཐའི་རྣམ་དབྱེ་ནི། །གུས་པས་ཁྱོད་ལ་ཞུ་འོ་སྐད། །འདི་དོན་སྨྲ་བ་མང་ན་ཡང་། །འཇམ་པའི་དབྱངས་ཀྱིས་རྗེས་བཟུང་བས། །དོན་བཞིན་རྟོགས་པ་ཁོ་བོ་ཙམ། །ཐ་སྙད་དུ་ནི་མི་བསླུ་བ། །འདོད་པ་དེ་ནི་ཚད་མའི་ལུགས། །རང་རྒྱུད་དེ་དང་ཆ་མཐུན་ལ། །ཐལ་འགྱུར་བ་དག་ཐ་སྙད་དུ། །བདེན་པ་མི་འདོད་མདོར་བསྡུས་པའོ། །ཞེས་གསུངས་པའི་ཕྱིར། མི་བསླུ་བའི་ཤེས་པ་ཚད་མའི་མཚན་ཉིད་དུ་མི་འཇོག་པ་ནི་ལུགས་འདི་ལ་མི་བསླུ་བའི་ཤེས་པ་མེད་པ་ཡིན་ཏེ། ཤེས་པ་ཡིན་ན། མི་བསླུ་བ་མ་ཡིན་པས་ཁྱབ་པའི་ཕྱིར་ཏེ། ཤེས་པ་ཡིན་ན། ཀུན་རྫོབ་བདེན་པ་ཡིན་པས་ཁྱབ་པའི་ཕྱིར། འོ་ན་རྣམ་མཁྱེན་ཡང་ཀུན་རྫོབ་བདེན་པ་དང་བསླུ་ཆོས་སུ་འགྱུར་རོ་ཞེ་ན། འདོད་པ་ཡིན་ཏེ། ལམ་བདེན་ཡིན་པའི་ཕྱིར། འོ་ན་མི་བསླུ་བ་ཅི་ཞེ་ན། འགོག་བདེན་ལ་སོགས་པའི་དོན་དམ་བདེན་པ་རྣམས་མི་བསླུ་བ་ཡིན་ཏེ། དེ་རྣམས་བདེན་པ་ཡིན་པའི་ཕྱིར། དེ་སྐད་དུ་འཇུག་པ་རང་འགྲེལ་ལས། སྡུག་བསྔལ་དང་ཀུན་འབྱུང་དང་ལམ་གྱི་བདེན་པ་ནི་ཀུན་རྫོབ་ཀྱི་བདེན་པའི་ཁོངས་སུ་གཏོགས་སོ། །འགོག་པའི་བདེན་པ་ནི་དོན་དམ་པའི་རང་གི་ངོ་བོ་ཞེས་གསུངས་སོ། །དེས་ན་དེ་ཁོ་ན་ཉིད་མངོན་སུམ་དུ་མཐོང་བའི་མཉམ་གཞག་ཡེ་ཤེས་དེ་དབུ་མ་རང་ལུགས་ཀྱི་ཚད་མའི་མཚན་ཉིད་ཡིན་ཏེ། དེ་ཁོ་ན་ཉིད་མངོན་སུམ་དུ་མཐོང་མ་མཐོང་ལ་བརྟེན་ནས་ཚད་མ་ཡིན་མིན་དུ་བཞག་པའི་ཕྱིར་ཏེ། འཇུག་པ་ལས། གལ་ཏེ་འཇིག་རྟེན་ཚད་མ་ཡིན་ན་ནི། །འཇིག་རྟེན་དེ་ཉིད་མཐོང་བས་འཕགས་གཞན་གྱིས། །ཅི་དགོས་འཕགས་པའི་ལམ་གྱིས་ཅི་ཞིག་བྱ། །བླུན་པོ་ཚད་མར་རིགས་པའང་མ་ཡིན་ནོ། །ཞེས་གསུངས་པའི་ཕྱིར། ཚད་མ་དེ་ལ་སྒྲའི་བརྗོད་རིགས་ཀྱི་སྒོ་ནས་དབྱེ་ན། ཀུན་རྫོབ་སྒྲུབ་བྱེད་ཀྱི་ཚད་མ་དང་། དོན་དམ་སྒྲུབ་བྱེད་ཀྱི་ཚད་མ་གཉིས་ལས། དང་པོ་དེ་དང་ཐ་སྙད་པའི་ཚད་མ་དང་། འཇིག་རྟེན་ཐ་སྙད་ལ་གྲགས་པའི་ཚད་མ་རྣམས་དོན་གཅིག དེ་ལ་ཕྱེ་ན་མངོན་སུམ་ཚད་མ་སོགས་བཞིར་ཡོད་པ་ཡིན་ཏེ། དབུ་མ་ཚིགས་གསལ་ལས། དེའི་ཕྱིར་ཚད་མ་བཞི་ལས། འཇིག་རྟེན་གྱི་དོན་རྟོགས་པར་རྣམ་པར་འཇོག་པ་ཡིན་ནོ། །ཞེས་གསུངས་པའི་ཕྱིར། དེ་ཡང་མངོན་སུམ་ཚད་མ་ནི། ཚུར་མཐོང་གི་རྒྱུད་ཀྱི་གཟུགས་འཛིན་མངོན་སུམ་དང་། སྒྲ་འཛིན་མངོན་སུམ་ལ་སོགས་པ་ལྟ་བུའོ། །རྗེས་དཔག་ཚད་མ་ནི། དུ་བའི་རྟགས་ལས་དུ་ལྡན་ལ་ལ་མེ་ཡོད་པར་རྟོགས་པའི་རྗེས་དཔག་ལྟ་བུའོ། །དཔེ་ཉེར་འཇལ་གྱི་ཚད་མ་ནི། བ་མེན་དཔེར་བྱས་ནས་བ་གླང་ཡང་བ་མེན་དང་འདྲ་བར་རྟོགས་པའི་བློ་ལྟ་བུའོ། །ལུང་ཚད་མ་ནི། ལས་འབྲས་ཀྱི་རྣམ་གཞག་སྟོན་པའི་ལུང་ལ་བརྟེན་ནས་ལས་རྒྱུ་འབྲས་ཐ་སྙད་དུ་བདེན་པར་རྟོགས་པའི་བློ་ལྟ་བུའོ། །ཀུན་རྫོབ་སྒྲུབ་བྱེད་ཀྱི་ཚད་མ་དེ་དག་ནི། ཀུན་རྫོབ་འཇལ་བ་ལ་ལྟོས་ནས་ཚད་མ་ཡིན་ཀྱང་སྤྱིར་ཚད་མ་མ་ཡིན་ཏེ། དེ་ཁོ་ན་ཉིད་མངོན་སུམ་དུ་མ་མཐོང་བའི་ཕྱིར། དེ་སྐད་དུ་མདོ་ལས། མིག་དང་རྣ་དང་སྣ་ཡང་ཚད་མ་མིན། །ལྕེ་དང་ལུས་དང་ཡིད་ཀྱང་ཚད་མ་མིན། །གལ་ཏེ་དབང་པོ་འདི་དག་ཚད་ཡིན་ན། །འཕགས་པའི་ལམ་གྱིས་སུ་ལ་ཅི་ཞིག་བྱ། །ཞེས་དང་། འཇུག་པ་ལས། གལ་ཏེ་འཇིག་རྟེན་ཚད་མ་ཡིན་ན་ནི། །ཞེས་སོགས་གསུངས་སོ། །མདོའི་ལུང་དེས་ནི་སོ་སོ་སྐྱེ་བོའི་གནས་སྐབས་ཀྱི་མིག་སོགས་དབང་པོ་དྲུག་པོ་གང་རུང་ཡིན་ན། ཚད་མ་མ་ཡིན་པས་ཁྱབ་པ་གསལ་བར་བསྟན་ཏོ། །དོན་དམ་སྒྲུབ་བྱེད་ཀྱི་ཚད་མ་ལ་ཡང་མངོན་སུམ་ཚད་མ་སོགས་བཞི་ལས། དང་པོ་ནི། འཕགས་པའི་མཉམ་གཞག་ཡེ་ཤེས་ཐམས་ཅད་དེ། དེ་དག་གནས་ལུགས་མངོན་སུམ་དུ་མཐོང་བའི་རྣལ་འབྱོར་མངོན་སུམ་ཡིན་པའི་ཕྱིར། རྗེས་དཔག་ཚད་མ་ནི། གཞན་ལ་གྲགས་ཀྱི་རྗེས་དཔག་སོགས་དབུ་མའི་རིགས་པ་ལ་བརྟེན་ནས་སྣང་བ་བདེན་མེད་དུ་རྟོགས་པའི་རིག་ཤེས་ལྟ་བུའོ། །དཔེ་ཉེར་འཇལ་གྱི་ཚད་མ་ནི། སྒྱུ་མ་དང་སྨིག་རྒྱུ་སོགས་དཔེར་བྱས་ནས་སྣང་བའི་དངོས་པོ་ཐམས་ཅད་ཀྱང་མི་བདེན་པར་རྟོགས་པའི་བློ་ལྟ་བུའོ། །ལུང་ཚད་མ་ནི། ངེས་དོན་སྟོང་ཉིད་སྟོན་པའི་ལུང་ལ་བརྟེན་ནས་བརྗོད་བྱ་སྟོང་ཉིད་རྟོགས་པའི་ཤེས་རབ་ལྟ་བུའོ། །དེ་ལྟར་བཞི་ལས། དང་པོ་ནི། ཚད་མ་མཚན་ཉིད་པ་ཡིན་ཏེ། དོན་དམ་བདེན་པ་མཚན་ཉིད་པ་འཇལ་བྱེད་ཀྱི་ཚད་མ་ཡིན་པའི་ཕྱིར། ཕྱི་མ་གསུམ་ནི་ཚད་མ་མཚན་ཉིད་པ་མ་ཡིན་ཏེ། རྗེས་དཔག་ཚད་མ་དང་ལུང་ཚད་མ་གཉིས་གཙོ་བོར་བསྟན་པ་དོན་དམ་བདེན་པ་འཇལ་བྱེད་ཀྱི་ཚད་མ་དང་། དཔེ་ཉེར་འཇལ་གྱི་ཚད་མ་ནི་ཀུན་རྫོབ་སྣང་ཙམ་འཇལ་བྱེད་ཀྱི་ཚད་མ་ཡིན་པའི་ཕྱིར། འོ་ན་དཔེ་ཉེར་འཇལ་ནི་ཀུན་རྫོབ་སྒྲུབ་བྱེད་དུ་སོང་ངོ་སྙམ་ན། དབུ་མ་རང་ལུགས་ཀྱི་ཀུན་རྫོབ་སྒྲུབ་བྱེད་ཀྱི་ཚད་མར་སོང་ཡང་། སྔར་གྱི་ཀུན་རྫོབ་སྒྲུབ་བྱེད་དེ་དང་མི་གཅིག་ཏེ། སྔར་གྱི་བཞི་པོ་དེ་འཇིག་རྟེན་ན་གྲགས་པའི་ཀུན་རྫོབ་སྒྲུབ་བྱེད་ཡིན་པའི་ཕྱིར། དབུ་མ་རང་ལུགས་ཀྱི་ཀུན་རྫོབ་ནི་སྣང་ལ་རང་བཞིན་མེད་པ་སྒྱུ་མ་ལྟ་བུ་ཡིན་པས། དེ་རྟོགས་ན་དོན་གྱིས་དོན་དམ་བདེན་པ་རྟོགས་པར་སོང་བས་དཔེ་ཉེར་མཇལ་ནི་དོན་དམ་སྒྲུབ་བྱེད་དུ་བཞག་པ་ཡིན་ཏེ། རྗེས་ཐོབ་ཏུ་ཀུན་རྫོབ་སྒྱུ་མ་ལྟ་བུ་རྟོགས་ན་མཉམ་གཞག་ཏུ་དོན་དམ་རྟོགས་པ་འབྱུང་། མཉམ་གཞག་ཏུ་དོན་དམ་རྟོགས་ན་རྗེས་ཐོབ་ཏུ་སྣང་ལ་རང་བཞིན་མེད་པའི་ཀུན་རྫོབ་རྟོགས་པ་འབྱུང་བ་ནི་དམ་ཆོས་དབུ་མའི་གནད་ཡིན་པའི་ཕྱིར། ཡུལ་ལ་ཡང་དག་ཀུན་རྫོབ་དང་ལོག་པའི་ཀུན་རྫོབ་གཉིས་སུ་ཕྱེ་བའི་ཚེ་ཡུལ་ཅན་ལ་ཡང་ལོག་གཉིས་སུ་ཕྱེ་དགོས་པ་ནི་རིགས་པས་གྲུབ་པ་ཡིན་ཏེ། ས་བོན་དང་མྱུ་གུ་དང་བུམ་པ་སོགས་ཡུལ་ཡང་དག་ཀུན་རྫོབ་ཡིན་པས་དེ་དག་གི་ཡུལ་ཅན་ས་བོན་སོགས་འཛིན་པའི་འཇིག་རྟེན་ལྷན་སྐྱེས་ཀྱི་བློ་སོགས་ཡུལ་ཅན་ཡང་དག་ཀུན་རྫོབ་དང་། ཕྱི་རོལ་པས་བཏགས་པའི་གང་ཟག་གི་བདག་དང་། ཆོས་ཀྱི་བདག་དང་། མིག་རབ་རིབ་ཅན་ལ་སྣང་བའི་སྐྲ་ཤད་དང་ཟླ་གཉིས་ལ་སོགས་པ་ཡུལ་ལོག་པའི་ཀུན་རྫོབ་བདེན་པ་ཡིན་པས་དེ་དག་གི་ཡུལ་ཅན་བདག་འཛིན་ཀུན་བཏགས་དང་། སྐྲ་ཤད་འཛག་སྣང་གི་དབང་ཤེས་དང་། ཟླ་བ་གཉིས་སྣང་གི་དབང་ཤེས་ལ་སོགས་པ་ཡུལ་ཅན་ལོག་པའི་ཀུན་རྫོབ་ཏུ་འགྱུར་བའི་ཕྱིར། ལམ་གྱི་སྐབས་སུ་ཉན་རང་གིས་ཉེར་ལེན་གྱི་ཕུང་པོ་ལྔ་བདེན་མེད་དུ་རྟོགས་པར་འདོད་པ་ཐལ་འགྱུར་བའི་ལུགས་འདི་གནད་ཟབ་པ་ཡིན་ཏེ། གང་ཟག་བདེན་མེད་དུ་རྟོགས་ན་གང་ཟག་ཏུ་གདགས་པའི་རྒྱུ་ཕུང་པོ་ལྔ་ལ་བདེན་པར་འཛིན་པ་ཡང་རང་ཤུགས་ཀྱིས་ཁེགས་པར་འགྱུར་བའི་ཕྱིར། གཞན་དུ་ན་ཉན་རང་གིས་ང་དང་གང་ཟག་བདེན་མེད་དུ་མ་རྟོགས་པར་ཐལ། ང་དང་གང་ཟག་ཏུ་གདགས་པའི་རྒྱུ་ཕུང་པོ་ལ་བདེན་པར་འཛིན་པའི་བློ་མ་ཟློག་པའི་ཕྱིར། ཁྱབ་སྟེ། རིན་ཆེན་ཕྲེང་བ་ལས། ཇི་སྲིད་ཕུང་པོ་འཛིན་ཡོད་པ། །དེ་སྲིད་དེ་ལ་ངར་འཛིན་ཡོད། །ཅེས་གསུངས་པའི་ཕྱིར། གོང་དུ་མ་གྲུབ་ན། དེར་ཐལ། ཉན་རང་གིས་ཕུང་པོ་བདེན་མེད་དུ་མ་རྟོགས་པའི་ཕྱིར། རང་རྒྱུད་པའི་ངོར་རྟགས་ཁས། དེས་ན་ལུགས་འདི་ལ་དབང་རྣོན་གྱི་དབང་དུ་བྱས་ནས་གང་ཟག་གི་བདག་མེད་རྟོགས་ན་ཆོས་ཀྱི་བདག་མེད་རྟོགས་པས་ཁྱབ། ཆོས་ཀྱི་བདག་མེད་རྟོགས་ན་གང་ཟག་གི་བདག་མེད་རྟོགས་པས་ཀྱང་ཁྱབ་པ་ཡིན་ཏེ། ལས་དང་པོ་པ་ཞིག་གིས་ཐོག་མ་རྣམ་པ་ལྔའམ་བདུན་གྱིས་བཙལ་བའི་རིགས་པས་གང་ཟག་བདེན་མེད་དུ་གཏན་ལ་ཕབ་ཅིང་རྟོགས་པ་དེའི་ཚེ་ན། གང་ཟག་ཏུ་གདགས་པའི་རྒྱུ་དང་གང་ཟག་གི་ཆ་ཤས་ཉེར་ལེན་ཕུང་པོ་རྣམས་ཀྱང་བདེན་མེད་དུ་ཤུགས་ལ་རྟོགས་པར་འགྱུར་བ་དང་། མཐའ་བཞི་སྐྱེ་འགོག་གི་རིགས་པས་ཉེར་ལེན་གྱི་ཕུང་པོ་བདེན་མེད་དུ་རྟོགས་པ་དེའི་ཚེ་ན། ཉེར་ལེན་གྱི་ཕུང་པོའི་ཆ་ཤས་ཅན་གང་ཟག་ཀྱང་བདེན་མེད་དུ་རྟོགས་པར་འགྱུར་བའི་ཕྱིར། རང་རྒྱུད་པའི་ལུགས་ལ་ཉན་རང་གིས་ཉེར་ལེན་གྱི་ཕུང་པོ་རྟག་གཅིག་རང་དབང་ཅན་གྱི་ངོ་བོས་མ་གྲུབ་པ་ཙམ་དུ་རྟོགས་ཤིང་། སྤྱིར་ཉེར་ལེན་གྱི་ཕུང་པོ་བདེན་མེད་དུ་མ་རྟོགས་པར་འདོད་པས། ཀླུ་སྒྲུབ་ལུགས་ཀྱི་ལྟ་བའི་གནད་ཕུལ་དུ་ཕྱིན་པ་མ་དགོངས་པར་མངོན་ཏེ། འགྲེལ་པ་ཚིག་གསལ་ལས། སློབ་དཔོན་ལེགས་ལྡན་བྱེད་ནི་ཉན་ཐོས་དང་རང་སངས་རྒྱས་རྣམས་ལ་ཇི་སྐད་བཤད་པའི་སྟོང་པ་ཉིད་རྟོགས་པ་ཡོད་པ་ཁོང་དུ་མ་ཆུད་ནས་ཞེས་སོགས་གསུངས་པའི་ཕྱིར། རང་རྒྱུད་པས་དེ་ལྟར་འདོད་པ་ལ་ཐལ་འགྱུར་བས་ཉན་རང་གིས་ཕུང་པོ་བདེན་མེད་དུ་རྟོགས་པའི་ཤེས་བྱེད་རིགས་པ་གཉིས་དང་ལུང་གསུམ་གྱི་སྒོ་ནས་སྒྲུབ་པ་ཡིན་ཏེ། དེ་ནི་རིང་དུ་སོང་བར་བློ་ཡང་ལྷག་པར་འགྱུར། །ཞེས་པའི་ཐད་ཀྱི་འཇུག་པ་རང་འགྲེལ་ལས་རྒྱས་པར་གསལ་ལོ། །བཞི་པ་བདེན་གཉིས་ཀྱི་རྣམ་གཞག་ཞིབ་ཏུ་བཤད་པ་ལ། མཚན་ཉིད་བཤད་པ། རྣམ་གྲངས་བཤད་པ། དབྱེ་བ་བཤད་པ་དང་གསུམ། དང་པོ་ནི། མཐོང་བ་ཡང་དག་པ་དང་། གནས་ལུགས་ལ་དཔྱོད་པའི་སོ་སྐྱེའི་བློ་གང་རུང་གིས་རྙེད་པའི་རྙེད་དོན་དེ། བདེན་པ་གཉིས་ཀྱི་ཟླས་ཕྱེ་བའི་དོན་དམ་བདེན་པའི་མཚན་ཉིད། མཐོང་བ་བརྫུན་པས་རྙེད་པའི་རྙེད་དོན་དེ། བདེན་པ་གཉིས་ཀྱི་ཟླས་ཕྱེ་བའི་ཀུན་རྫོབ་བདེན་པའི་མཚན་ཉིད་ཡིན་ཏེ། དབུ་མ་འཇུག་པ་ལས། དངོས་ཀུན་ཡང་དག་བརྫུན་པ་མཐོང་བ་ཡིས། །དངོས་རྙེད་ངོ་བོ་གཉིས་ནི་འཛིན་པར་འགྱུར། །ཡང་དག་མཐོང་ཡུལ་གང་དེ་དེ་ཉིད་དེ། །མཐོང་བ་བརྫུན་པ་ཀུན་རྫོབ་བདེན་པར་གསུངས། །ཞེས་གསུངས་པའི་ཕྱིར། རྙེད་ཚུལ་བློ་སྔ་མ་གཉིས་པོ་དེས་དངོས་པོ་དེའི་ངོ་བོ་ཡོད་མེད་སོགས་སྤྲོས་པའི་མཐའ་གང་དུ་ཡང་མ་མཐོང་ཞིང་མ་རྙེད་པ་ལ་རྙེད་ཅེས་པའི་ཐ་སྙད་བྱས་ཏེ། མདོ་ལས། འགའ་ཡང་མཐོང་བ་མེད་པ་ནི་དེ་ཁོ་ན་ཉིད་མཐོང་བའོ། །ཞེས་གསུངས་པའི་ཕྱིར། མཐོང་བ་བརྫུན་པས་རྙེད་ཚུལ་ནི། དངོས་པོ་དེ་རང་བཞིན་གྱིས་མེད་ཀྱང་ཐོག་མ་མེད་པའི་ལྷན་སྐྱེས་སམ་ཀུན་བཏགས་ཀྱི་དབང་གིས་ཡོད་མེད་སོགས་མཐའ་གང་དུ་བཟུང་ནས་དངོས་པོ་དེའི་ངོ་བོར་སྒྲོ་བཏགས་པ་ལ་རྙེད་ཅེས་པའི་ཐ་སྙད་བྱེད་དོ། །ཡང་ན་གོ་བདེ་བའི་དབང་དུ་བྱས་ན། གནས་ལུགས་ལ་ཞུགས་པའི་བློའི་འཛིན་སྟངས་ཀྱི་གཟུང་བྱའི་གཙོ་བོ་དེ་བདེན་པ་གཉིས་ཀྱི་ཟླས་ཕྱེ་བའི་དོན་དམ་བདེན་པ་དང་། གནས་ལུགས་ལ་མ་ཞུགས་པའི་བློའི་འཛིན་སྟངས་ཀྱི་གཟུང་བྱའི་གཙོ་བོ་དེ་དེའི་ཟླས་ཕྱེ་བའི་ཀུན་རྫོབ་བདེན་པའི་མཚན་ཉིད་ཡིན་ནོ། །ཟླས་ཕྱེ་བ་མ་སྦྱར་ན་མཐོང་བ་ཡང་དག་པའི་འཛིན་སྟངས་ཀྱི་གཟུང་བྱ་དེ་ཀ་དོན་དམ་བདེན་པའི་མཚན་ཉིད་དང་། གནས་ལུགས་མ་ཡིན་པར་གྱུར་པའི་ཆོས་དེ་ཀུན་རྫོབ་བདེན་པའི་མཚན་ཉིད་ཡིན་ཏེ། དོན་དམ་བདེན་པ་ལ་ཟླས་ཕྱེ་བ་མ་སྦྱར་ན་རྟོགས་པ་དོན་དམ་ཁོ་ན་ཡིན་པ་དང་། ཀུན་རྫོབ་བདེན་པ་ལ་ཟླས་ཕྱེ་བ་མ་སྦྱར་བའི་སྤྱི་ཙམ་པ་ནི། བསླུ་ཆོས་ཐམས་ཅད་དེ་ཡིན་པས་རྒྱ་ཆེར་འགྲོ་བའི་རྣམ་དབྱེ་ཤེས་དགོས་པ་ཡིན་ནོ། །གཉིས་པ་རྣམ་གྲངས་ནི། སངས་རྒྱས་རྣམས་ཀྱིས་ཆོས་བསྟན་པ། །བདེན་པ་གཉིས་ལ་ཡང་དག་བརྟེན། །ཞེས་པའི་དངོས་བསྟན་གྱི་ཀུན་རྫོབ་བདེན་པ་དང་། འཇིག་རྟེན་ཉིད་ལ་ལྟོས་པའི་བདེན་པའི་ཀུན་རྫོབ་དང་། ཡང་དག་ཀུན་རྫོབ་བདེན་པ་དང་། ཀུན་རྫོབ་བདེན་ཞེས་ཐུབ་པ་དེས་གསུངས་ཏེ། །ཞེས་པའི་དངོས་བསྟན་གྱི་ཀུན་རྫོབ་བདེན་པ་དང་། ཐ་སྙད་བདེན་པ་ཐབས་སུ་གྱུར་པ་དང་། །ཞེས་པའི་དངོས་བསྟན་གྱི་ཐ་སྙད་བདེན་པ་རྣམས་དོན་གཅིག དངོས་ཀུན་ཡང་དག་རྫུན་པ་མཐོང་བ་ཡིས། །ཞེས་སོགས་ཀྱི་དངོས་བསྟན་གྱི་ཀུན་རྫོབ་བདེན་པ་དང་། བདེན་པ་གཉིས་ཀྱི་ཟླས་ཕྱེ་བའི་ཀུན་རྫོབ་བདེན་པ་དང་། ཡུལ་ཡང་ལོག་དང་ཡུལ་ཅན་ཡང་ལོག་གང་རུང་དུ་གྱུར་པའི་ཀུན་རྫོབ་བདེན་པ་རྣམས་དོན་གཅིག་པ་ཡིན་ནོ། །དེ་བཞིན་དུ། སངས་རྒྱས་རྣམས་ཀྱིས་ཆོས་བསྟན་པ། །བདེན་པ་གཉིས་ལ་ཡང་དག་བརྟེན། །ཞེས་པའི་དངོས་བསྟན་གྱི་དོན་དམ་བདེན་པ་དང་། སྒྲ་རྟོག་གི་དངོས་ཡུལ་དུ་གྱུར་པའི་དོན་དམ་བདེན་པ་དང་། བསྟན་པ་དོན་དམ་བདེན་པ་དང་། དོན་དམ་བདེན་པ་ཐབས་བྱུང་གྱུར་པ་སྟེ། །ཞེས་པའི་དངོས་བསྟན་གྱི་དོན་དམ་བདེན་པ་རྣམས་དོན་གཅིག དངོས་ཀུན་ཡང་དག་རྫུན་པ་མཐོང་བ་ཡིས། །ཞེས་སོགས་ཀྱི་དངོས་བསྟན་གྱི་དོན་དམ་བདེན་པ་དང་། འཕགས་པའི་མཉམ་གཞག་གི་བློའི་དངོས་ཡུལ་དུ་གྱུར་པའི་དོན་དམ་བདེན་པ་དང་། རྟོགས་པ་དོན་དམ་བདེན་པ་དང་། དེ་ཉིད་བདག་ཉིད་གང་དུ་མིག་དག་པས། །མཐོང་དེ་དེ་ཉིད་དེ་བཞིན་འདིར་ཤེས་གྱིས། །ཞེས་པའི་དངོས་བསྟན་གྱི་དོན་དམ་བདེན་པ་རྣམས་དོན་གཅིག དེ་ཡང་སྔ་མ་དེ་རྣམས་དོན་དམ་བདེན་པ་བཏགས་པ་བ་ཡིན་ཏེ། དོན་དམ་བདེན་པའི་དོན་སྤྱི་ལ་དོན་དམ་བདེན་པའི་མིང་གིས་བཏགས་པས་དོན་དམ་བདེན་པ་རྗེས་མཐུན་པ་ཡིན་པའི་ཕྱིར། ཕྱི་མ་རྣམས་དོན་དམ་བདེན་པ་མཚན་ཉིད་པ་ཡིན་ཏེ། རྟོགས་པ་དོན་དམ་བདེན་པ་ཡིན་པའི་ཕྱིར། དེ་ལྟ་བུའི་བདེན་པ་གཉིས་པོ་དེ་ངོ་བོ་གཅིག་མ་ཡིན་ཏེ། དོན་དམ་བདེན་པ་ནི་མི་བསླུ་བ་དང་། གཅིག་ཤོས་ནི་བསླུ་ཆོས་ཡིན་པའི་ཕྱིར། ངོ་བོ་ཐ་དད་ཀྱང་མ་ཡིན་ཏེ། བྱང་ཆུབ་སེམས་འགྲེལ་ལས། ཀུན་རྫོབ་ལས་ནི་ཐ་དད་པར། །དེ་ཉིད་དམིགས་པ་མ་ཡིན་ཏེ། །ཞེས་གསུངས་པའི་ཕྱིར། གསུམ་པ་དབྱེ་བ་ལ། ཀུན་རྫོབ་བདེན་པའི་དབྱེ་བ་དང་། དོན་དམ་བདེན་པའི་དབྱེ་བ་གཉིས། དང་པོ་ལ་དགག་བཞག་གཉིས་ལས། དང་པོ་ནི། ཁ་ཅིག་ན་རེ། ཀུན་རྫོབ་བདེན་པ་ཡིན་ན། བདེན་པ་གཉིས་ཀྱི་ཟླས་ཕྱེ་བའི་ཀུན་རྫོབ་བདེན་པ་ཡིན་པས་ཁྱབ། བདེན་གཉིས་ཀྱི་ཟླས་ཕྱེ་བའི་ཀུན་རྫོབ་བདེན་པ་ཡིན་ན། ཀུན་རྫོབ་བདེན་ཞེས་ཐུབ་པ་དེས་གསུངས་ཏེ། །ཞེས་པའི་དངོས་བསྟན་གྱི་ཀུན་རྫོབ་བདེན་པ་ཡིན་པས་ཁྱབ། ཡུལ་ཅན་དུ་གྱུར་པའི་ཀུན་རྫོབ་བདེན་པ་ཡིན་ན། ཡུལ་ཅན་ཀུན་རྫོབ་བདེན་པ་ཡིན་པས་ཁྱབ། ཡུལ་ཅན་ཀུན་རྫོབ་བདེན་པ་ཡིན་ན། ཡུལ་ཀུན་རྫོབ་བདེན་པ་མ་ཡིན་པས་ཁྱབ་ཟེར་བ་ནི་མི་འཐད་དེ། དམ་བཅའ་དང་པོ་ལ། མྱུ་གུ་བདེན་པས་སྟོང་པའི་སྟོང་ཉིད་ཀྱི་དོན་སྤྱི་ཆོས་ཅན། དེར་ཐལ། དེའི་ཕྱིར། མ་གྲུབ་ན། དེར་ཐལ། གནས་ལུགས་མ་ཡིན་པར་གྱུར་པའི་ཆོས་ཅན་ཡིན་པའི་ཕྱིར་ཏེ། སྟོང་ཉིད་མ་ཡིན་པར་གྱུར་པའི་ཆོས་ཅན་ཡིན་པའི་ཕྱིར་ཏེ། སྟོང་ཉིད་ཀྱི་དོན་སྤྱི་ཡིན་པའི་ཕྱིར་ཏེ། ཆོས་ཅན་ཡིན་པའི་ཕྱིར། རྩ་བར་འདོད་ན། དེ་ཆོས་ཅན། དེ་མ་ཡིན་པར་ཐལ། བདེན་གཉིས་ཀྱི་ཟླས་ཕྱེ་བའི་དོན་དམ་བདེན་པ་ཡིན་པའི་ཕྱིར་ཏེ། བདེན་པ་གཉིས་སུ་ཕྱེ་བའི་དོན་དམ་བདེན་པ་ཡིན་པའི་ཕྱིར་ཏེ། བདེན་པ་གཉིས་ལ་ཡང་དག་བརྟེན། །ཞེས་པའི་དངོས་བསྟན་གྱི་དོན་དམ་བདེན་པ་ཡིན་པའི་ཕྱིར་ཏེ། བསྟན་པ་དོན་དམ་བདེན་པ་ཡིན་པའི་ཕྱིར་ཏེ། རྟོག་པའི་དངོས་ཡུལ་དུ་གྱུར་པའི་དོན་དམ་བདེན་པ་ཡིན་པའི་ཕྱིར། དམ་བཅའ་གཉིས་པ་ལ། སྐྲ་ཤད་འཛག་སྣང་གི་དབང་ཤེས་ཀྱི་ཡུལ་དུ་གྱུར་པའི་སྐྲ་ཤད་ཆོས་ཅན། དེར་ཐལ། དེའི་ཕྱིར། མ་གྲུབ་ན། དེར་ཐལ། མཐོང་བ་རྫུན་པ་ཀུན་རྫོབ་བདེན་པར་གསུངས། །ཞེས་པའི་དངོས་བསྟན་གྱི་ཀུན་རྫོབ་བདེན་པ་ཡིན་པའི་ཕྱིར་ཏེ། ཡང་དག་ཀུན་རྫོབ་དང་ལོག་པའི་ཀུན་རྫོབ་གང་རུང་ཡིན་པའི་ཕྱིར་ཏེ། ཡུལ་ལོག་པའི་ཀུན་རྫོབ་ཡིན་པའི་ཕྱིར། མ་གྲུབ་ན། དེར་ཐལ། སྐྲ་ཤད་འཛག་སྣང་གི་དབང་ཤེས་དེ་ཡུལ་ཅན་ལོག་པའི་ཀུན་རྫོབ་བདེན་པ་ཡིན་པའི་ཕྱིར། རྩ་བར་འདོད་ན། དེ་ཆོས་ཅན། དེས་གང་བཅོས་མ་བདེན་པར་སྣང་དེ་ནི། །ཞེས་པའི་དངོས་བསྟན་གྱི་ཀུན་རྫོབ་ཡིན་པར་ཐལ། འདོད་པའི་ཕྱིར། འདོད་ན། བློ་ལྷན་སྐྱེས་ཀྱི་ངོར་བདེན་པར་སྣང་བའི་ཀུན་རྫོབ་ཡིན་པར་ཐལ། འདོད་པའི་ཕྱིར། འདོད་ན། ཡང་དག་ཀུན་རྫོབ་ཡིན་པར་ཐལ། འདོད་པའི་ཕྱིར། དམ་བཅའ་གསུམ་པ་ལ། ཐེག་ཆེན་གྱི་མཐོང་ལམ་ཆོས་ཅན། དེར་ཐལ། དེའི་ཕྱིར། མ་གྲུབ་ན། དེར་ཐལ། ཤེས་པར་གྱུར་པའི་ཀུན་རྫོབ་བདེན་པ་ཡིན་པའི་ཕྱིར་ཏེ། ཤེས་པ་གང་ཞིག ཀུན་རྫོབ་བདེན་པ་ཡིན་པའི་ཕྱིར། རྩ་བར་འདོད་ན། དེ་ཆོས་ཅན། མཐོང་བ་རྫུན་པ་ཡིན་པར་ཐལ། འདོད་པའི་ཕྱིར། འདོད་ན། མ་ཡིན་པར་ཐལ། མཐོང་བ་ཡང་དག་པ་ཡིན་པའི་ཕྱིར། དམ་བཅའ་བཞི་པ་ལ། བུམ་པ་བདེན་པར་འཛིན་པའི་ལྷན་སྐྱེས་ཀྱི་བློ་ཆོས་ཅན། དེར་ཐལ། དེའི་ཕྱིར། མ་གྲུབ་ན། དེར་ཐལ། ཡུལ་ཅན་ཡང་དག་ཀུན་རྫོབ་བདེན་པ་ཡིན་པའི་ཕྱིར་ཏེ། དབང་པོ་གསལ་དང་དབང་པོ་སྐྱོན་ལྡན་ནོ། །ཞེས་པའི་དངོས་བསྟན་གྱི་དབང་པོ་གསལ་ལྡན་གྱི་ཤེས་པ་ཡིན་པའི་ཕྱིར་ཏེ། གློ་བུར་གྱི་འཁྲུལ་རྒྱུས་མ་བསླད་པའི་སོ་སྐྱེའི་རྒྱུད་ཀྱི་བློ་ཡིན་པའི་ཕྱིར་ཏེ། སོ་སྐྱེའི་རྒྱུད་ཀྱི་ལྷན་སྐྱེས་ཀྱི་བློ་ཡིན་པའི་ཕྱིར། རྩ་བར་འདོད་ན། དེ་ཆོས་ཅན། ཡུལ་ཀུན་རྫོབ་བདེན་པ་ཡིན་པར་ཐལ། རང་འཛིན་བྱེད་ཀྱི་བློ་ལ་ལྟོས་ཏེ་ཡུལ་ཀུན་རྫོབ་བདེན་པ་ཡིན་པའི་ཕྱིར་ཏེ། རང་འཛིན་བྱེད་ཀྱི་བློ་ཀུན་རྫོབ་པའི་ངོར་བདེན་པར་སྣང་བའི་ཀུན་རྫོབ་ཡིན་པའི་ཕྱིར་ཏེ། དེའི་ངོར་བདེན་པར་སྣང་བ་གང་ཞིག ཀུན་རྫོབ་ཡིན་པའི་ཕྱིར། དང་པོ་མ་གྲུབ་ན། དེ་ཆོས་ཅན། དེར་ཐལ། རང་འཛིན་བྱེད་ཀྱི་བློ་ཀུན་རྫོབ་པ་ཡོད་པའི་ཕྱིར་ཏེ། ཁྱོད་ལ་བདེན་པར་འཛིན་པའི་བདེན་འཛིན་ཡོད་པའི་ཕྱིར། མ་གྲུབ་ན། དེར་ཐལ། བདེན་འཛིན་གྱི་བློ་ལ་བདེན་འཛིན་སྐྱེ་བ་ཡོད་པའི་ཕྱིར་ཏེ། ཆོས་ཐམས་ཅད་ལ་བདེན་འཛིན་ཅན་གྱི་གང་ཟག་ཡོད་པའི་ཕྱིར། ཡང་ཁ་ཅིག དེས་གང་བཅོས་མ་བདེན་པར་སྣང་དེ་ནི། །ཞེས་པའི་དངོས་བསྟན་གྱི་ཀུན་རྫོབ་ཡིན་ན། གཏི་མུག་རང་བཞིན་སྒྲིབ་ཕྱིར་ཀུན་རྫོབ་སྟེ། །ཞེས་པའི་དངོས་བསྟན་གྱི་ཀུན་རྫོབ་ཡིན་པས་ཁྱབ། ཀུན་རྫོབ་བདེན་ཞེས་ཐུབ་པ་དེས་གསུངས་ཏེ། །ཞེས་པའི་དངོས་བསྟན་གྱི་ཀུན་རྫོབ་བདེན་པ་ཡིན་ན། བཅོས་མར་གྱུར་པའི་དངོས་ནི་ཀུན་རྫོབ་ཏུའོ། །ཞེས་པའི་དངོས་བསྟན་གྱི་ཀུན་རྫོབ་ཙམ་མ་ཡིན་པས་ཁྱབ། ཁྱོད་ཀྱི་འཛིན་སྟངས་ཀྱི་ཡུལ་གྱི་གཙོ་བོ་དེ་ཡུལ་ལོག་པའི་ཀུན་རྫོབ་བདེན་པ་ཡིན་ན། ཁྱོད་ཡུལ་ཅན་ལོག་པའི་ཀུན་རྫོབ་བདེན་པ་ཡིན་པས་ཁྱབ་ཟེར་བ་རྣམས་མི་འཐད་དེ། དམ་བཅའ་དང་པོ་ལ། བུམ་པ་ཆོས་ཅན། དེར་ཐལ། དེའི་ཕྱིར། མ་གྲུབ་ན། དེར་ཐལ། བུམ་པ་བདེན་པར་འཛིན་པའི་བློ་ཀུན་རྫོབ་པའི་ངོར་བདེན་པར་སྣང་བའི་ཀུན་རྫོབ་ཡིན་པའི་ཕྱིར་ཏེ། བུམ་པ་ལ་བདེན་པར་འཛིན་པའི་ལྷན་སྐྱེས་ཀྱི་མ་རིག་པའི་ངོར་བདེན་པར་སྣང་བའི་ཀུན་རྫོབ་ཡིན་པའི་ཕྱིར་ཏེ། ལྷན་སྐྱེས་ཀྱི་མ་རིག་པ་དེའི་དམིགས་ཡུལ་དུ་གྱུར་པའི་ཀུན་རྫོབ་ཡིན་པའི་ཕྱིར། རྩ་བར་འདོད་ན། དེ་ཆོས་ཅན། གཏི་མུག་རང་བཞིན་སྒྲིབ་ཕྱིར་ཞེས་པའི་དངོས་བསྟན་གྱི་གཏི་མུག་ཡིན་པར་ཐལ། འདོད་པའི་ཕྱིར། འདོད་ན། དེ་མ་ཡིན་པར་ཐལ། བེམ་པོ་ཡིན་པའི་ཕྱིར། དམ་བཅའ་གཉིས་པ་ལ་ཡང་། བུམ་པ་ཆོས་ཅན། དེར་ཐལ། དེའི་ཕྱིར། མ་གྲུབ་ན། དེར་ཐལ། དེས་གང་བཅོས་མ་བདེན་པར་སྣང་དེ་ནི། །ཞེས་པའི་དངོས་བསྟན་གྱི་ཀུན་རྫོབ་ཡིན་པའི་ཕྱིར། རྩ་བར་འདོད་ན། དེ་ཆོས་ཅན། གཞུང་དེའི་དངོས་བསྟན་གྱི་ཀུན་རྫོབ་ཙམ་ཡིན་པར་ཐལ། འཇུག་པ་རང་འགྲེལ་ལས། འཕགས་པ་སྣང་བ་དང་བཅས་པའི་སྤྱོད་ཡུལ་ཅན་རྣམས་ཀྱི་ཀུན་རྫོབ་ཙམ་ཡིན་ལ། ཞེས་པའི་དངོས་བསྟན་གྱི་ཀུན་རྫོབ་ཙམ་ཡིན་པའི་ཕྱིར་ཏེ། འཕགས་པ་འོག་མའི་རྗེས་ཐོབ་ཀྱི་ངོར་ཀུན་རྫོབ་ཙམ་ཡིན་པའི་ཕྱིར་ཏེ། དེའི་ངོར་སྣང་ལ་རང་བཞིན་མེད་པའི་ཀུན་རྫོབ་ཙམ་ཡིན་པའི་ཕྱིར་ཏེ། སྣང་བའི་དངོས་པོ་ཡིན་པའི་ཕྱིར། དམ་བཅའ་གསུམ་པ་ལ། གང་ཟག་ལ་བདེན་པར་འཛིན་པའི་བདེན་འཛིན་ལྷན་སྐྱེས་ཆོས་ཅན། དེར་ཐལ། དེའི་ཕྱིར། མ་གྲུབ་ན། དེར་ཐལ། ཁྱོད་ཀྱི་འཛིན་སྟངས་ཀྱི་ཡུལ་དུ་གྱུར་པའི་གང་ཟག་བདེན་གྲུབ་དེ་ཡུལ་ལོག་པའི་ཀུན་རྫོབ་བདེན་པ་ཡིན་པའི་ཕྱིར་ཏེ། ཁྱོད་ཀྱི་འཛིན་སྟངས་ཀྱི་ཡུལ་དུ་གྱུར་པའི་གང་ཟག་བདེན་གྲུབ་དེ་དབུ་མའི་རིགས་པའི་དགག་བྱར་གྱུར་པའི་ཀུན་རྫོབ་བདེན་པ་ཡིན་པའི་ཕྱིར། རྩ་བར་འདོད་ན། དེ་ཆོས་ཅན། ཁྱོད་ཀྱི་དམིགས་ཡུལ་གང་ཟག་དེ་ཐ་སྙད་དུ་མེད་པར་ཐལ། ཁྱོད་ཡུལ་ཅན་ལོག་པའི་ཀུན་རྫོབ་བདེན་པ་ཡིན་པའི་ཕྱིར། འདོད་ན། དེ་ཆོས་ཅན། ཁྱོད་ཀྱི་དམིགས་ཡུལ་དུ་གྱུར་པའི་གང་ཟག་ཐ་སྙད་དུ་ཡོད་པར་ཐལ། ཁྱོད་གང་ཟག་གི་བདེན་འཛིན་ལྷན་སྐྱེས་ཡིན་པའི་ཕྱིར་ཏེ། ཆོས་ཅན་ཡིན་པའི་ཕྱིར། གཉིས་པ་རང་ལུགས་ནི། མཐོང་བ་རྫུན་པ་དང་ཡུལ་ཅན་ཀུན་རྫོབ་བདེན་པ་དོན་གཅིག་ཅིང་། དེ་ལ་དབྱེ་ན་ཡང་དག་དང་ལོག་པའི་ཀུན་རྫོབ་གཉིས། དང་པོའི་མཚན་གཞི་ནི། གློ་བུར་གྱི་འཁྲུལ་རྒྱུས་མ་བསླད་པའི་དབང་པོ་སྐྱོན་མེད་ཀྱི་སོ་སྐྱེའི་ཤེས་པ་མཐའ་དག་ཡིན་ཏེ། གང་ཟག་དང་ཆོས་ཀྱི་བདག་འཛིན་ལྷན་སྐྱེས་དང་། བུམ་འཛིན་རྟོག་པ་ལྷན་སྐྱེས་དང་ཚུར་མཐོང་གི་རྒྱུད་ཀྱི་གཟུགས་འཛིན་མངོན་སུམ་ལ་སོགས་པ་རྣམས་སོ། །གཉིས་པའི་མཚན་གཞི་ནི། གློ་བུར་གྱི་འཁྲུལ་རྒྱུས་བསླད་པའི་དབང་པོ་སྐྱོན་ལྡན་གྱི་སོ་སྐྱེའི་ཤེས་པ་མཐའ་དག་ཡིན་ཏེ། གང་ཟག་དང་ཆོས་ཀྱི་བདག་འཛིན་ཀུན་བཏགས་དང་། ཟླ་བ་གཉིས་སྣང་གི་དབང་ཤེས་ལ་སོགས་པ་རྣམས་སོ། །དེ་སྐད་དུ་གཞུང་ལས། མཐོང་བ་རྫུན་པའང་རྣམ་པ་གཉིས་འདོད་དེ། །དབང་པོ་གསལ་དང་དབང་པོ་སྐྱོན་ལྡན་ནོ། །སྐྱོན་ལྡན་དབང་ཅན་རྣམས་ཀྱི་ཤེས་པ་ནི། །དབང་པོ་ལེགས་གྱུར་ཤེས་ལྟོས་ལོག་པར་འདོད། །ཅེས་སོ། །འདི་ཡང་རང་འཛིན་བྱེད་ཀྱི་བློ་ཞིག་ལ་ལྟོས་ནས་ཡུལ་ཀུན་རྫོབ་བདེན་པར་འགྱུར་བ་དང་ཡུལ་ཅན་ཀུན་རྫོབ་བདེན་པ་ལ་ཡུལ་ཀུན་རྫོབ་བདེན་པས་ཁྱབ་པ་ནི་གནད་ཀྱི་དོན་ནོ། །ཡུལ་ཀུན་རྫོབ་བདེན་པ་ལ། ཡུལ་ཡང་དག་ཀུན་རྫོབ་དང་། ཡུལ་ལོག་པའི་ཀུན་རྫོབ་གཉིས། དང་པོའི་མཚན་གཞི་ནི། གློ་བུར་གྱི་འཁྲུལ་རྒྱུས་མ་བསླད་པའི་དབང་པོ་དྲུག་པོ་གང་རུང་ལ་བརྟེན་པའི་ཤེས་པའི་དངོས་ཡུལ་མཐའ་དག་ཡིན་ཏེ། ཚུར་མཐོང་གི་རྒྱུད་ཀྱི་གཟུགས་འཛིན་མངོན་སུམ་སོགས་ཀྱི་ཡུལ་དུ་གྱུར་པའི་གཟུགས་སོགས་དང་། ངར་འཛིན་ལྷན་སྐྱེས་ཀྱི་དམིགས་ཡུལ་དུ་གྱུར་པའི་ང་ལྟ་བུའོ། །གཉིས་པའི་མཚན་གཞི་ནི། གློ་བུར་གྱི་འཁྲུལ་རྒྱུས་བསླད་པའི་དབང་པོ་དྲུག་པོ་གང་རུང་ལ་བརྟེན་པའི་ཤེས་པའི་དམིགས་ཡུལ་མཐའ་དག་ཡིན་ཏེ། སྐྲ་ཤད་འཛག་སྣང་གི་དབང་ཤེས་ཀྱི་དམིགས་ཡུལ་དུ་གྱུར་པའི་སྐྲ་ཤད་དང་། བདག་འཛིན་ཀུན་བཏགས་ཀྱི་ཡུལ་དུ་གྱུར་པའི་ཀུན་བཏགས་ཀྱི་བདག་ལྟ་བུའོ། །དེ་སྐད་དུ་གཞུང་ལས། གནོད་པ་མེད་པའི་དབང་པོ་དྲུག་རྣམས་ཀྱིས། །གཟུང་བ་གང་ཞིག་འཇིག་རྟེན་གྱིས་རྟོགས་ཏེ། །འཇིག་རྟེན་ཉིད་ལས་བདེན་ཡིན་ལྷག་མ་ནི། །འཇིག་རྟེན་ཉིད་ལས་ལོག་པར་རྣམ་པར་བཞག །ཅེས་བཤད་དོ། །ཕྱི་རོལ་པས་བཏགས་པའི་ཀུན་བཏགས་ཀྱི་བདག་དང་། སྒྱུ་མའི་རྟ་གླང་དང་། རབ་རིབ་ཅན་ལ་སྣང་བའི་སྐྲ་ཤད་སོགས་ཡུལ་ལོག་པའི་ཀུན་རྫོབ་རྣམས་ནི་འཇིག་རྟེན་ཐ་སྙད་དུ་ཡང་ཡོད་པ་མ་ཡིན་ཏེ། དོན་དམ་རྟོགས་པའི་ཐབས་སུ་མི་རུང་བའི་ལོག་པའི་ཀུན་རྫོབ་ཡིན་པའི་ཕྱིར། དེ་སྐད་དུ་གཞུང་ལས། མི་ཤེས་གཉིད་ཀྱིས་རབ་བསྐྱོད་མུ་སྟེགས་ཅན། །རྣམས་ཀྱིས་བདག་ཉིད་ཇི་བཞིན་བཏགས་པ་དང་། །སྒྱུ་མ་སྨིག་རྒྱུ་སོགས་ལ་བཏགས་པ་གང་། །དེ་དག་འཇིག་རྟེན་ལས་ཀྱང་ཡོད་མིན་ཉིད། །ཅེས་བཤད་དོ། འོན་ཀྱང་དེ་དག་ཀུན་རྫོབ་ཏུ་ཡོད་དེ། ཀུན་རྫོབ་བདེན་པ་ཡིན་པའི་ཕྱིར། དེས་ན་ཐ་སྙད་བདེན་པ་དང་ཐ་སྙད་དུ་ཡོད་པ་ཡིན་ན་ཡོད་པས་ཁྱབ་ལ། ཀུན་རྫོབ་བདེན་པ་དང་ཀུན་རྫོབ་ཏུ་ཡོད་པ་གཉིས་ལ་ཡོད་པས་མི་ཁྱབ་པ་ནི་དཔལ་ལྡན་ཟླ་བའི་ཞབས་ཀྱི་དགོངས་པ་ཕུལ་དུ་ཕྱིན་པར་ཀུན་མཁྱེན་བླ་མ་བཞེད་པ་ནི་གནད་ཀྱི་དོན་ནོ། །ཡང་དག་ཀུན་རྫོབ་བདེན་པ་ལ་ཡུལ་ཅན་བློའི་སྒོ་ནས་དབྱེ་ན། ཀུན་རྫོབ་བདེན་པ་དང་། ཀུན་རྫོབ་ཙམ་གཉིས་སུ་ཡོད་པ་ཡིན་ཏེ། ཡུལ་བུམ་པ་ལྟ་བུ་གཅིག་ཉིད་བདེན་འཛིན་ལྷན་སྐྱེས་ཀྱི་མ་རིག་པ་ལ་བློ་ཀུན་རྫོབ་པར་བྱས་ནས། དེའི་ངོ་བོར་བདེན་པར་སྣང་བའི་ཆ་ནི་ཀུན་རྫོབ་བདེན་པ་དང་། འཕགས་པ་འོག་མའི་རྗེས་ཐོབ་ཀྱི་ངོར་ཀུན་རྫོབ་ཙམ་དུ་སྣང་བའི་ཆ་ནི་ཡུལ་ཅན་གྱི་བློ་ལ་ལྟོས་པའི་ཀུན་རྫོབ་ཙམ་དུ་གྱུར་པའི་ཕྱིར། དེ་སྐད་དུ་གཞུང་ལས། གཏི་མུག་རང་བཞིན་སྒྲིབ་ཕྱིར་ཀུན་རྫོབ་སྟེ། །དེས་གང་བཅོས་མ་བདེན་པར་སྣང་དེ་ནི། །ཀུན་རྫོབ་བདེན་ཞེས་ཐུབ་པ་དེས་གསུངས་ཏེ། །བཅོས་མར་གྱུར་པའི་དངོས་ནི་ཀུན་རྫོབ་ཏུའོ། །ཞེས་དང་། དེའི་རང་འགྲེལ་དུ། དེ་ལྟར་ན་རེ་ཞིག་བཅོམ་ལྡན་འདས་དེས་ཀུན་རྫོབ་ཀྱི་བདེན་པ་དང་། ཀུན་རྫོབ་ཙམ་གསུངས་པ་ཡིན་ནོ། །དེ་ལ་སོ་སོའི་སྐྱེ་བོ་རྣམས་ཀྱི་དོན་དམ་པ་གང་ཡིན་པ་དེ་ཉིད་འཕགས་པ་སྣང་བ་དང་བཅས་པའི་སྤྱོད་ཡུལ་ཅན་རྣམས་ཀྱི་ཀུན་རྫོབ་ཡིན་ལ། ཞེས་གསུངས་པའི་ཕྱིར། བུམ་པ་སོགས་འཕགས་པ་འོག་མའི་རྗེས་ཐོབ་དང་། སྒྱུ་མ་ལྟ་བུ་ལ་བློ་བཞག་པའི་སོ་སྐྱེའི་བློ་ངོར་ཀུན་རྫོབ་ཙམ་དུ་སྣང་ལ་བདེན་པར་མི་སྣང་བ་ལ་རྒྱུ་མཚན་ཡོད་དེ། དེ་དག་གི་ངོར་བདེན་པར་ཞེན་པ་མེད་པའི་ཕྱིར། དེ་ལྟར་གཉིས་སུ་ཕྱེ་བའི་ཀུན་རྫོབ་ཙམ་ཡིན་ན། སྤྱིར་ཀུན་རྫོབ་ཙམ་མ་ཡིན་པས་ཁྱབ་སྟེ། ཡུལ་ཀུན་རྫོབ་བདེན་པ་གཅིག་ཉིད་ཡུལ་ཅན་གྱི་བློ་སོ་སོ་ལ་ལྟོས་ནས་དེ་ལྟར་འཇོག་པས། གཉིས་སུ་ཕྱེ་བའི་ཀུན་རྫོབ་བདེན་པ་དང་། གཉིས་སུ་ཕྱེ་བའི་ཀུན་རྫོབ་ཙམ་དོན་གཅིག་ཏུ་འགྱུར་བའི་ཕྱིར། དེས་ན་ཀུན་རྫོབ་བདེན་པ་དང་། ཀུན་རྫོབ་ཙམ་གཉིས་སུ་ཕྱེ་བའི་ཀུན་རྫོབ་ཙམ་དང་། ཡུལ་ཅན་གྱི་བློའི་སྒོ་ནས་ཕྱེ་བའི་ཀུན་རྫོབ་ཙམ་དང་། བཅོས་མར་གྱུར་པའི་དངོས་ནི་ཀུན་རྫོབ་ཏུའོ། །ཞེས་པའི་དངོས་བསྟན་གྱི་ཀུན་རྫོབ་ཙམ་གསུམ་པོ་དོན་གཅིག དེ་རྣམས་ཡིན་ན་གཉིས་སུ་ཕྱེ་བའི་ཀུན་རྫོབ་བདེན་པ་ཡིན་པས་ཁྱབ་པ་ཡིན་ཏེ། རང་འགྲེལ་ལས། སོ་སོ་སྐྱེ་བོ་རྣམས་ཀྱི་དོན་དམ་པ་དེ་ཉིད་འཕགས་པ་སྣང་བ་དང་བཅས་པའི་སྤྱོད་ཡུལ་ཅན་རྣམས་ཀྱི་ཀུན་རྫོབ་ཙམ་ཡིན་ལ། ཞེས་དང་། ཀུན་མཁྱེན་བླ་མའི་དཀའ་འགྲེལ་ལས་ཀྱང་། གཞི་གཅིག་ཉིད་སྣང་ཚུལ་གྱི་སྒོ་ནས་སོ་སོར་ཕྱེ་བ་ཡིན་གྱི། ཡུལ་གྱི་ངོས་ནས་སོ་སོར་བཞག་པ་མ་ཡིན་ནོ་ཞེས་གསུངས་པའི་ཕྱིར། ཀུན་རྫོབ་བདེན་ཞེས་ཐུབ་པ་དེས་གསུངས་ཏེ། །ཞེས་པའི་ཚིག་ཟུར་གྱི་ཀུན་རྫོབ་ཅེས་པའི་དངོས་བསྟན་གྱི་ཀུན་རྫོབ་ནི་བློ་ཀུན་རྫོབ་པ་ལ་འཇོག་པ་ཡིན་ཏེ། དེའི་ཚིག་ཟུར་གྱི་ཀུན་རྫོབ་ཀྱི་མཚན་གཞི་བདེན་འཛིན་ལྷན་སྐྱེས་ཀྱི་མ་རིག་པ་ལ་བཞག་པའི་ཕྱིར་ཏེ། གཏི་མུག་རང་བཞིན་སྒྲིབ་ཕྱིར་ཀུན་རྫོབ་སྟེ། །ཞེས་གསུངས་པའི་ཕྱིར། གཉིས་པ་དོན་དམ་བདེན་པའི་དབྱེ་བ་ནི། དངོས་བཏགས་མ་ཕྱེ་བའི་སྒོ་ནས་རྟོགས་པ་དོན་དམ་བདེན་པ་དང་། བསྟན་པ་དོན་དམ་བདེན་པ་གཉིས། ངོ་བོའི་སྒོ་ནས་དབྱེ་བ་མེད་དེ། ངོ་བོའི་སྒོ་ནས་ཤེས་བརྗོད་ཀྱི་ཡུལ་ལས་འདས་པའི་ཕྱིར། དེ་སྐད་དུ། འགྲེལ་པར། འཕགས་པ་བདེན་པ་གཉིས་ལ་འཇུག་པའི་མདོ་དྲངས་པ་ལས། ལྷའི་བུ་གལ་ཏེ་དོན་དམ་པར་ན། དོན་དམ་པའི་བདེན་པ་ལུས་དང་ངག་དང་ཡིད་ཀྱི་རང་བཞིན་དུ་གྱུར་ན་ནི། དོན་དམ་པའི་བདེན་པ་ཞེས་པའི་གྲངས་སུ་མི་འགྲོ་སྟེ། ཀུན་རྫོབ་ཀྱི་བདེན་པ་ཉིད་དུ་འགྱུར་རོ། །འོན་ཀྱང་ལྷའི་བུ་དོན་དམ་པར་ན་དོན་དམ་པའི་བདེན་པ་ནི། ཐ་སྙད་ཐམས་ཅད་ལས་འདས་པ། བྱེ་བྲག་མེད་པ། མ་སྐྱེས་པ། མ་འགག་པ། སྨྲ་བར་བྱ་བ་དང་། སྨྲ་བ་དང་། ཤེས་པར་བྱ་བ་དང་། ཤེས་པ་དང་བྲལ་བའོ་ཞེས་གསུངས་པའི་ཕྱིར། དོན་དམ་བདེན་པ་མཚན་ཉིད་པ་ནི། གདུལ་བྱ་ལ་བསྟན་པར་ཡང་མི་ནུས་ཏེ། སྒྲ་རྟོག་གི་དངོས་ཡུལ་ཡིན་ན། ཀུན་རྫོབ་བདེན་པ་ཡིན་པས་ཁྱབ་པའི་ཕྱིར་ཏེ། དེ་སྐད་དུ་མདོ་ལས། ལྷའི་བུ་དོན་དམ་པའི་བདེན་པ་ནི་བསྟན་པར་མི་ནུས་སོ། །དེ་ཅིའི་ཕྱིར་ཞེ་ན། གང་གིས་སྟོན་པ་དང་ཅི་སྟོན་པ་དང་། གང་ལ་སྟོན་པའི་ཆོས་དེ་དག་ཐམས་ཅད་དོན་དམ་པར་ན་རབ་ཏུ་མ་སྐྱེས་པའོ། །རབ་ཏུ་མ་སྐྱེས་པའི་ཆོས་ཀྱིས་རབ་ཏུ་མ་སྐྱེས་པའི་ཆོས་རྣམས་བཤད་པར་མི་ནུས་སོ། །ཞེས་གསུངས་པའི་ཕྱིར། དེས་ན་སྐྱེ་འགག་ལ་སོགས་པའི་སྤྲོས་པའི་རབ་རིབ་དང་བྲལ་བའི་དེ་བཞིན་ཉིད་དོན་དམ་པའི་ངོ་བོ་ཉིད་ཡིན་ཏེ། བདེན་འཛིན་གྱི་འཁྲུལ་པས་བསླད་པའི་སོ་སྐྱེའི་བློ་ངོ་ན་སྐྱེ་འགག་སོགས་ཀྱི་སྤྲོས་པ་སྣ་ཚོགས་སྣང་ཡང་། འཕགས་པའི་མཉམ་གཞག་གི་གཟིགས་ངོ་ལ་དེ་དག་ཅི་ཡང་མི་དམིགས་པའི་གནས་ལུགས་ལ་གསལ་བར་སྣང་ཞིང་། གནས་ལུགས་དེ་ལ་དོན་དམ་བདེན་པར་འཇོག་པའི་ཕྱིར། དཔེར་ན་སྣོད་འཁར་གཞོང་གཅིག་ཉིད་དུ་མིག་རབ་རིབ་ཅན་གྱིས་བལྟས་པ་ན། སྐྲ་ཤད་ལ་སོགས་པའི་ཚོགས་མང་དུ་སྣང་ཡང་མིག་སྐྱོན་མེད་པས་བལྟས་ན་སྐྲ་ཤད་སོགས་ཀྱིས་མ་གོས་པར་མཐོང་བ་བཞིན་ནོ། །དེ་སྐད་དུ། རབ་རིབ་མཐུ་ཡིས་སྐྲ་ཤད་ལ་སོགས་པའི། །ངོ་བོ་ལོག་པ་གང་ཞིག་རྣམ་བརྟགས་པ། །དེ་ཉིད་བདག་ཉིད་གང་དུ་མིག་དག་པས། །མཐོང་དེ་དེ་ཉིད་དེ་བཞིན་འདིར་ཤེས་གྱིས། །ཞེས་དང་། ཀུན་མཁྱེན་ཆེན་པོས། དོན་དམ་བདེན་པ་དཔེའི་སྒོ་ནས་བཤད། །ཅེས་གསུངས་སོ། །གསུམ་པ་རྟེན་འབྲེལ་གྱི་ཕན་ཡོན་བཤད་པ་ནི། རྟེན་འབྲེལ་གྱི་གནད་རྟོགས་པ་ལས། རྟག་ཆད་ཀྱི་མཐའ་དང་བྲལ་བར་རྟོགས་ཤིང་། རྟོགས་པ་དེའི་རྒྱུན་གོམས་པ་ལས། བདེན་འཛིན་གྱི་རྟོགས་པ་མངོན་གྱུར་བ་མགོ་ནོན་ཏེ་ཆགས་སྡང་སོགས་རིམ་གྱིས་སྤངས་ནས་རྣམ་པར་གྲོལ་བའི་འབྲས་བུ་ཐོབ་པར་འགྱུར་བ་ཡིན་ཏེ། དེ་སྐད་དུ་གཞུང་ལས། གང་ཕྱིར་དངོས་པོ་བརྟེན་ནས་རབ་འབྱུང་བས། །རྟོག་པ་འདི་དག་བརྟག་པར་མི་ནུས་པས། །དེ་ཕྱིར་རྟེན་འབྱུང་རིགས་པ་འདི་ཡིས་ནི། །ལྟ་ངན་དྲྭ་བ་མཐའ་དག་གཅོད་པར་བྱེད། །རྟོག་རྣམས་དངོས་པོ་ཡོད་ན་འགྱུར་བ་སྟེ། །དངོས་པོ་ཇི་ལྟར་མེད་པར་ཡོངས་དཔྱད་ཟིན། །ཅེས་པ་ནས། དེ་ཕྱིར་འདོད་ཆགས་ཁོང་ཁྲོ་རྣམས་བསལ་ཏེ། །རྣམ་དཔྱོད་པ་ནི་མྱུར་དུ་གྲོལ་བར་འགྱུར། །ཞེས་དང་། མདོ་སྡུད་པ་ལས་ཀྱང་། ཤེས་རབ་ལྡན་པ་མཁའ་ལ་བྱ་བཞིན་རྣམ་པར་རྒྱུ། །ཞེས་གསུངས་སོ། །འདིར་རྟེན་འབྲེལ་གྱི་དོན་བདག་མེད་གཉིས་ཀའི་སྒོ་ནས་བཤད་པར་གསུངས་པ་ལྟར་ན། རྟེན་འབྲེལ་གྱི་ཕན་ཡོན་འདི་གང་ཟག་བདག་འགོག་དང་། ཆོས་ཀྱི་བདག་འགོག་གི་བར་མཚམས་འདིར་མི་འབྱུང་བར། བདག་འགོག་གཉིས་ཀ་རྫོགས་པའི་རྗེས་ལ་འབྱུང་རིགས་པའི་དོགས་པ་སྐྱེ་སྲིད་དོ། །ཡང་གཞུང་གི་བབས་དང་བསྟུན་ན། ཆོས་ཀྱི་བདག་མེད་མཐའ་བཞི་སྐྱེ་འགོག་སྒོ་ནས་བཤད། གང་ཟག་བདག་མེད་རྣམ་བདུན་རིགས་པའི་སྒོ་ནས་བཤད། ཅེས་བཤད་ཀྱང་འགལ་བ་མེད་དོ། །ཆོས་ཀྱི་བདག་མེད་བསྟན་ཟིན་ཏོ།། །།གཉིས་པ་རྟེན་འབྲེལ་གང་ཟག་བདག་མེད་སྒོ་ནས་བཤད་པ་ལ་དོན་གསུམ་སྟེ། མཚམས་སྦྱར་བའི་སྒོ་ནས་བདག་འགོག་གི་རྒྱུ་མཚན་བཤད་པ། གཞུང་དོན་གྱི་སྒོ་ནས་འགོག་བྱེད་ཀྱི་རིགས་པ་རྒྱས་པར་བཤད་པ། སྤྱི་དོན་གྱི་སྒོ་ནས་དགག་སྒྲུབ་ཀྱི་མཐའ་དཔྱད་པ་དང་གསུམ། དང་པོ་ནི། ཕུང་པོ་ལ་བརྟེན་ནས་བཏགས་པའི་བདག་དེ་ཉིད་དབུ་མའི་རིགས་པས་རྣམ་པར་དཔྱད་ནས་འགོག་དགོས་པ་ཡིན་ཏེ། དེ་མ་བཀག་ན་ཕུང་པོ་ལ་བརྟེན་ནས་ངའོ་སྙམ་པ་དང་། ང་ཡིར་འཛིན་པའི་འཇིག་ལྟ་ལྷན་སྐྱེས་འབྱུང་ཞིང་། འཇིག་ལྟ་དེ་ལས་འདོད་ཆགས་ལ་སོགས་པའི་ཉོན་མོངས་པ་དང་། སྐྱེ་རྒ་ན་འཆི་ལ་སོགས་པའི་སྐྱོན་མ་ལུས་པ་འབྱུང་བ་ཡིན་པའི་ཕྱིར། དེ་སྐད་དུ་གཞུང་ལས། ཉོན་མོངས་སྐྱོན་རྣམས་མ་ལུས་འཇིག་ཚོགས་ལ། །ལྟ་ལས་བྱུང་བར་བློ་ཡིས་མཐོང་གྱུར་ཅིང་། །བདག་ནི་འདི་ཡི་ཡུལ་དུ་རྟོགས་བྱས་ནས། །རྣལ་འབྱོར་པ་ཡིས་བདག་ནི་འགོག་པར་བྱེད། །ཅེས་གསུངས་པའི་ཕྱིར། འོ་ན་འོག་ནས། ཀུན་བཏགས་ཀྱི་བདག་འགོག་པའི་རིགས་པ་ཁོ་ན་གསུངས་པས། རྣལ་འབྱོར་པ་ཡིས་བདག་ནི་འགོག་པར་བྱེད། །ཅེས་པའི་བདག་ཀྱང་ལྷན་སྐྱེས་ཀྱི་བདག་མ་ཡིན་པར་ཀུན་བཏགས་ཀྱི་བདག་ལ་འཇོག་དགོས་སོ་སྙམ་ན། སྐྱོན་མེད་དེ། ལྷན་སྐྱེས་ཀྱི་བདག་རིགས་པས་དཔྱད་ནས་འགོག་པར་དམ་བཅས་ནས། ཀུན་བཏགས་ཀྱི་བདག་འགོག་པ་འདི་ཉིད་རིགས་པའི་གནད་ཤིན་ཏུ་ཟབ་པ་ཡིན་པའི་ཕྱིར། ཇི་ལྟར་ཞེ་ན། ཕྱི་རོལ་པ་དང་རང་སྡེ་མང་བཀུར་བ་སོགས་ཀྱིས་ལྷན་སྐྱེས་ཀྱི་བདག་རང་བཞིན་གྱིས་གྲུབ་པའི་སྒྲུབ་བྱེད་དུ། བདག་ཕུང་རྫས་གཞན་ཡིན་པ་དང་། རྫས་གཅིག་ཡིན་པ་སོགས་འདོད་པ་ལས། སློབ་དཔོན་འདིས་སྒྲུབ་བྱེད་དེ་རྣམས་གཙོ་བོར་འགོག་པར་མཛད་དེ། སྒྲུབ་བྱེད་བཀག་པས་སྒྲུབ་བྱ་ཤུགས་ཀྱིས་ཁེགས་པར་འགྱུར་བ་ལ་དགོངས་པའི་ཕྱིར། དཔེར་ན་མྱུ་གུ་བདག་ལས་སྐྱེ་བ་སོགས་པས་མྱུ་གུ་རང་བཞིན་གྱིས་སྐྱེ་བ་དོན་གྱིས་ཁེགས་པ་ལ་དགོངས་ནས། བདག་སྐྱེ་སོགས་འགོག་པ་གཙོ་བོར་མཛད་པ་བཞིན་ནོ། །ཁ་ཅིག་གཞུང་དེའི་དངོས་བསྟན་གྱི་འཇིག་ལྟ་ཡིན་ན། ངར་འཛིན་ཡིན་པས་ཁྱབ། གང་ཟག་གི་བདག་འཛིན་ཡིན་པས་ཁྱབ་ཟེར་བ་ནི་མི་འཐད་དེ། འོ་ན་ང་ཡིར་འཛིན་པའི་བློ་ལྷན་སྐྱེས་ཆོས་ཅན། ངར་འཛིན་དང་གང་ཟག་གི་བདག་འཛིན་ཡིན་པར་ཐལ། འདིའི་དངོས་བསྟན་གྱི་འཇིག་ཚོགས་ལ་ལྟ་བ་ཡིན་པའི་ཕྱིར། རྟགས་མ་གྲུབ་ཀྱི་ལན་འདེབས་མི་ནུས་ཏེ། འདིའི་ཐད་ཀྱི་རང་འགྲེལ་ལས། དེ་ལ་འཇིག་ཚོགས་ལ་ལྟ་བ་ནི་ང་དང་ང་ཡི་སྙམ་པ་དེ་ལྟ་བུའི་རྣམ་པར་ཞུགས་པ་ཤེས་རབ་ཉོན་མོངས་པ་ཅན་ནོ། །ཞེས་གསུངས་པའི་ཕྱིར། འདོད་ན་དེ་དང་དེ་མིན་པར་ཐལ། ང་ཡིར་འཛིན་པའི་བློ་ཡིན་པའི་ཕྱིར་དང་། ཆོས་ཀྱི་བདག་འཛིན་ཡིན་པའི་ཕྱིར། ཕྱི་མ་མ་གྲུབ་ན། དེར་ཐལ། ངར་འཛིན་པ་དེ་གང་ཟག་གི་བདག་འཛིན་ཡིན་པའི་ཕྱིར། ཁྱབ་སྟེ། ཆོས་དབྱིངས་བསྟོད་པ་ལས། བདག་དང་བདག་གིར་ཞེས་འཛིན་པས། །ཇི་སྲིད་ཕྱི་རོལ་རྣམས་བཏགས་པ། །བདག་མེད་རྣམ་པ་གཉིས་མཐོང་ནས། །སྲིད་པའི་ས་བོན་འགག་པར་འགྱུར། །ཞེས་གསུངས་པའི་ཕྱིར། གཞན་དུ་ན། གང་ཟག་བདག་མེད་མཐོང་ནས་ནི། །ཞེས་འབྱུང་རིགས་པར་ཐལ། བདག་ཏུ་འཛིན་པ་དང་། བདག་གིར་འཛིན་པ་གཉིས་ཀ་གང་ཟག་གི་བདག་འཛིན་ཡིན་པའི་ཕྱིར། གཞན་ཡང་ངའི་གཟུགས་ཕུང་ངོ་སྙམ་པའི་བློ་ལྷན་སྐྱེས་ཀྱི་དམིགས་ཡུལ་དུ་གྱུར་པའི་གཟུགས་ཕུང་དེ་གང་ཟག་ཡིན་པར་ཐལ། དེ་ལྟ་བུའི་བློ་ལྷན་སྐྱེས་དེ་གང་ཟག་གི་བདག་འཛིན་ལྷན་སྐྱེས་ཡིན་པའི་ཕྱིར། རྟགས་ཁས། དེས་ན་ཡུལ་བདག་དང་བདག་གི་བའི་ཆོས་རྣམས་དབུ་མའི་རིགས་པས་ཁེགས་པའི་ཚེ། བདག་མེད་གཉིས་རྟོགས་ཏེ། ཡུལ་ཅན་དང་ང་ཡིར་འཛིན་པ་ཡང་ཞི་བར་འགྱུར་བ་ཡིན་ནོ། དེ་སྐད་དུ་རྩ་ཤེ་ལས། བདག་ཉིད་ཡོད་པ་མ་ཡིན་ན། །བདག་གིར་ཡོད་པར་ག་ལ་འགྱུར། །བདག་དང་བདག་གིར་ཞི་བའི་ཕྱིར། །ངར་འཛིན་ང་ཡིར་འཛིན་མེད་འགྱུར། །ཞེས་དང་། རྗེ་བཙུན་རིན་པོ་ཆེ་གྲགས་པའི་ཞལ་སྔ་ནས་ཀྱང་། དེ་ལ་བདག་ནི་གང་ཟག་གི་བདག་དང་ཆོས་ཀྱི་བདག་གོ །དེ་མེད་པ་ནི་དེས་སྟོང་པའོ། །ང་མེད་ན་ང་ཡིར་འཛིན་པ་ཡང་མེད་པས་བདག་གཉིས་ཀྱིས་སྟོང་པའོ། །ཞེས་གསུངས་པའི་ཕྱིར། ང་ཡིར་འཛིན་པའམ་བདག་གིར་འཛིན་པ་ཆོས་ཀྱི་བདག་འཛིན་ཡིན་པ་ནི་རིགས་པས་ཀྱང་གྲུབ་སྟེ། དེའི་དམིགས་ཡུལ་དུ་གྱུར་པའི་བདག་གི་བའི་ཆོས་རྣམས་ཆོས་དང་གང་ཟག་གཉིས་ཀྱི་ཟླས་ཕྱེ་བའི་ཆོས་ཙམ་ཡིན་པའི་ཕྱིར། འཇིག་ཚོགས་ལ་ལྟ་བ་དེ་ལས་གྲངས་ཀྱི་སྒོ་ནས་དབྱེ་ན། བདག་ཕུང་གཅིག་ཏུ་ལྟ་བ། བདག་ཕུང་པོ་དང་ལྡན་པར་ལྟ་བ། བདག་ལ་ཕུང་པོ་བརྟེན་པར་ལྟ་བ། ཕུང་པོ་ལ་བདག་བརྟེན་པར་ལྟ་བ་དང་བཞི་ཡོད་ཅིང་། བཞི་པོ་དེ་ཕུང་པོ་ལྔའི་སྒོ་ནས་བཞི་རེ་ཕྱེ་བས་ཉི་ཤུར་འགྱུར་བ་ཡིན་ཏེ། གཞུང་ལས། གཟུགས་བདག་མ་ཡིན་བདག་ནི་གཟུགས་ལྡན་མིན། །གཟུགས་ལ་བདག་མེད་བདག་ལའང་གཟུགས་ཡོད་མིན། །དེ་ལྟར་རྣམ་བཞིར་ཕུང་ཀུན་ཤེས་བྱ་སྟེ། །འདི་དག་བདག་ཏུ་ལྟ་བ་ཉི་ཤུར་འདོད། །ཅེས་གསུངས་པའི་ཕྱིར། འོ་ན་བཞི་པོ་དེའི་སྟེང་དུ་བདག་ཕུང་གཞན་དུ་ལྟ་བ་དང་བཅས་པས་འཇིག་ལྟ་ལ་རྩ་བའི་དབྱེ་བ་ལྔ་དང་། ཡན་ལག་གི་དབྱེ་བ་ཉི་ཤུ་རྩ་ལྔར་འགྱུར་རོ་ཞེ་ན། སྐྱོན་མེད་དེ། བདག་ཕུང་གཞན་དུ་ལྟ་བ་དེ་འཇིག་ཚོགས་ལ་ལྟ་བ་མ་ཡིན་པའི་ཕྱིར་ཏེ། དེ་ཕུང་པོ་ལ་མ་བརྟེན་པར་བདག་ཏུ་ལྟ་བ་ཡིན་པའི་ཕྱིར། དེས་ན་འཇིག་ཚོགས་ལ་ལྟ་བ་ཉི་ཤུར་ངེས་ཤིང་། དེའི་གོ་དོན་ཡང་། འཇིག་ཚོགས་ཕུང་པོ་ལ་འདོད་པར་རང་སྡེ་ཐམས་ཅད་མཐུན་ཡང་། དངོས་སྨྲ་བ་གསུམ་དང་རང་རྒྱུད་པས་ཕུང་པོ་ལ་དམིགས་ནས་བདག་ཏུ་ལྟ་བ་ལ་འཇིག་ལྟ་བ་དང་། ཐལ་འགྱུར་བས་འཇིག་ཚོགས་སམ་ཕུང་པོ་དམིགས་ཡུལ་དུ་སོང་བ་ལ་བརྟེན་ནས་བདག་ཏུ་ལྟ་བ་ལ་འཇིག་ཚོགས་ལ་ལྟ་བ་ཞེས་བར་གྱི་ཚིག་མི་མངོན་པར་བྱས་ནས་བཞག་པ་ཡིན་ཅེས་ཀུན་མཁྱེན་བླ་མས་བཞེད་དོ། །འདིར་དཔྱོད་ལྡན་ལ་དོགས་པ་འདི་འབྱུང་སྟེ། འོ་ན་བདག་ཕུང་རྟེན་དང་བརྟེན་པར་ལྟ་བ་དེ་འཇིག་ཚོགས་ལ་ལྟ་བ་མ་ཡིན་པར་ཐལ། དེ་བདག་ཕུང་གཞན་དུ་ལྟ་བའི་ནང་ཚན་ཡིན་པའི་ཕྱིར་ཏེ། བདག་ཕུང་རྫས་གཞན་ཡིན་ན། རྟེན་དང་བརྟེན་པར་ལྟ་བ་འཐད་པ་ལས། རྫས་གཞན་མེད་པས་རྟེན་དང་བརྟེན་པར་མེད་དོ་ཞེས་གསལ་བར་བཤད་པའི་ཕྱིར་ཏེ། གཞན་ཉིད་ཡོད་ན་རྟོག་པ་འདི་འགྱུར་ན། །གཞན་ཉིད་དེ་མེད་ཕྱིར་འདི་རྟོག་པ་འོ། །ཞེས་གསུངས་པའི་ཕྱིར་སྙམ་ན། ཁོ་བོ་ནི་རེ་ཞིག་འདི་ཙམ་དུ་སེམས་ཏེ། བདག་ཕུང་རྟེན་དང་བརྟེན་པ་དེ་བདག་ཕུང་དོན་གཞན་གྱི་ནང་ཚན་ཡིན་ཀྱང་། རྟེན་དང་བརྟེན་པར་ལྟ་བ་དེ་བདག་ཕུང་གཞན་དུ་ལྟ་བར་ཁས་ལེན་མི་དགོས་ཏེ། དཔེར་ན་བདག་མེད་ཐམས་ཅད་གང་ཟག་གི་བདག་མེད་ཡིན་ཀྱང་། བདག་མེད་དུ་ལྟ་བ་ཡིན་ན། གང་ཟག་བདག་མེད་དུ་ལྟ་བ་ཡིན་པས་མ་ཁྱབ་པ་བཞིན་ནོ། །བདག་ཕུང་རྟེན་དང་བརྟེན་པར་ལྟ་བ་བདག་ཕུང་གཞན་དུ་ལྟ་བ་མ་ཡིན་ཏེ། དེ་ཕུང་པོ་ལ་བརྟེན་ནས་བདག་ཏུ་ལྟ་བར་སོང་བའི་ཕྱིར། དེས་ན་ཕུང་པོ་ལ་བརྟེན་ནས་བདག་ཏུ་འཛིན་པའི་འཇིག་ཚོགས་ལ་ལྟ་བ་ཀུན་བཏགས་ལ་རྩ་བའི་དབྱེ་བ་བཞི་དང་། ཡན་ལག་གི་དབྱེ་བ་ཉི་ཤུར་ངེས་པ་ཡིན་ཏེ། དེ་དག་བདག་ཏུ་ལྟ་བ་ཉི་ཤུར་འདོད། །ཅེས་དང་། རང་འགྲེལ་ལས་ཀྱང་། འདི་ལྟར་ཕུང་པོ་མ་གཏོགས་པར་ནི་འགའ་ཡང་བདག་ཏུ་མངོན་པར་ཞེན་པ་མེད་པས་འཇིག་ཚོགས་ལ་ལྟ་བ་རྣམ་པ་ལྔ་མི་སྲིད་དོ། །ཞེས་གསུངས་པའི་ཕྱིར། བདག་ཏུ་འཛིན་པའི་འཇིག་ལྟ་ལ་དེ་ལྟར་ཡིན་གྱི། སྤྱིར་འཇིག་ལྟ་ལ་ཉི་ཤུར་མ་ངེས་ཏེ། ང་ཡིར་འཛིན་པའི་འཇིག་ལྟ་རྣམས་ཉི་ཤུ་པོ་གང་རུང་དུ་མ་ངེས་པའི་ཕྱིར། དེང་སང་ཕལ་ཆེར་འཇིག་ཚོགས་ལ་ལྟ་བ་ཡིན་ན། བདག་ཏུ་ལྟ་བ་ཡིན་པས་ཁྱབ་ཟེར་བ་ཡང་མི་འཐད་དེ། ང་ཡིར་འཛིན་པའི་འཇིག་ལྟ་དེ་བདག་ཏུ་ལྟ་བ་མ་ཡིན་པའི་ཕྱིར་ཏེ། དེ་བདག་གིར་ལྟ་བ་ཡིན་པའི་ཕྱིར་ཏེ། དེ་ང་ཡིར་ལྟ་བ་ཡིན་པའི་ཕྱིར། དེས་ན་ཕུང་པོ་ལ་བརྟེན་ནས་བདག་དང་བདག་གིར་ལྟ་བ་གང་རུང་ལ་འཇིག་ཚོགས་ལ་ལྟ་བ་ཞེས་འཇོག་དགོས་པར་སེམས་སོ། །འཇིག་ལྟ་ཉི་ཤུ་པོ་དེ་མཐོང་སྤང་དང་སྒོམ་སྤང་གང་ཡིན་སྙམ་ན། མཐོང་སྤང་ཡིན་ཏེ། སྤང་བྱ་ཀུན་བཏགས་ཡིན་པའི་ཕྱིར་དང་། གཉེན་པོ་མཐོང་ལམ་གྱི་ཡེ་ཤེས་ལ་བརྟེན་ནས་ཉི་ཤུ་པོ་སྤངས་པ་ན་རྒྱུན་ཞུགས་ཀྱི་འབྲས་བུ་ཐོབ་པར་འཇོག་པའི་ཕྱིར། དེ་སྐད་དུ་མདོ་ལས། འཇིག་ཚོགས་ལ་ལྟ་བའི་རིའི་རྩེ་མོ་ཉི་ཤུ་མཐོ་བ་ཡེ་ཤེས་ཀྱི་རྡོ་རྗེས་བཅོམ་ནས་རྒྱུན་དུ་ཞུགས་པའི་འབྲས་བུ་མངོན་དུ་བྱས་སོ། །ཞེས་དང་། གཞུང་ལས། ལྟ་རི་བདག་མེད་རྟོགས་པའི་རྡོ་རྗེ་ཡིས། །བཅོམ་བདག་གང་དང་ལྷན་ཅིག་འཇིག་འགྱུར་བ། །འཇིག་ཚོགས་ལྟ་རི་ལྷུན་སྟུག་ལ་གནས་པའི། །རྩེ་མོ་མཐོ་བར་འགྱུར་པ་འདི་དག་གོ །ཞེས་གསུངས་སོ། །དེའི་དོན་ཡང་བརྟག་པ་མཐའ་བཟུང་གི་དཔེའི་ཚུལ་དུ་གསེར་གྱི་ས་གཞི་ལས་རི་ལྷུན་སྟུག་པ་གཅིག་ཐོན། དེ་ལ་རྩེ་མོ་སྲིད་རྩེར་སླེབས་པ་ཉི་ཤུ་ཡོད་པ་དང་འདྲ་བར། ཕུང་པོ་ལ་བདེན་པར་འཛིན་པའི་བདེན་འཛིན་ལྷན་སྐྱེས་ཀྱི་ས་གཞི་ལས་ངར་འཛིན་ལྷན་སྐྱེས་ཀྱི་རི་ལྷུན་སྟུག་པ་བྱུང་། དེ་ལས་གནས་སྐབས་སུ་གྲུབ་མཐའ་ངན་པས་བསླད་པ་ལ་བརྟེན། བདག་གཟུགས་ཕུང་དུ་ལྟ་བ་སོགས་འཇིག་ལྟ་ཀུན་བཏགས་ཀྱི་རིའི་རྩེ་མོ་ཉི་ཤུ་བྱུང་བར་ཀུན་མཁྱེན་བླ་མས་བཞེད་པ་ཡིན་ཏེ། དེའི་ཤེས་བྱེད་ཀྱང་རང་འགྲེལ་ལས། འཇིག་ཚོགས་ལ་ལྟ་བའི་རི་བོ་འཕགས་པའི་ཡེ་ཤེས་ཀྱི་རྡོ་རྗེ་མ་བབས་པས་ཉིན་རེ་བཞིན་ཉོན་མོངས་པའི་བྲག་རྡོ་འཕེལ་བ་འཁོར་བ་ཐོག་མ་མེད་པ་ནས་བྱུང་བ་དཔང་ཁམས་གསུམ་དུ་མཐོ་བ། ཕྱོགས་ཀྱི་ངོས་མ་ལུས་པ་ཁྱབ་པ། མ་རིག་པའི་གསེར་གྱི་ས་གཞི་ལས་ཐོན་པ། བདག་མེད་པ་ཁོང་དུ་ཆུད་པའི་རྡོ་རྗེས་བཤིག་པ་ན་རྩེ་མོ་ཆེས་མཐོ་བ་གང་དག་དང་། ལྷན་ཅིག་འཇིག་པར་འགྱུར་བ་དེ་དག་རྩེ་མོ་ཡིན་པར་ཤེས་པར་བྱའོ། །ཞེས་གསུངས་པའི་ཕྱིར། འདིར་ཙོང་ཁ་པས། བཅོམ་བདག་གང་དང་ལྷན་ཅིག་འཇིག་འགྱུར་བ། །ཞེས་པའི་ལྷན་ཅིག་ཡུལ་གྱི་འཇིག་ལྟ་དང་། འཇིག་ཚོགས་ལྟ་རི་ལྷུན་སྟུག་ལ་གནས་པ། །ཞེས་པའི་རྩ་བའི་འཇིག་ལྟ་དོན་གཅིག་ཅིང་། དེ་ཡང་འཇིག་ལྟ་ཀུན་བཏགས་ལ་འཇོག སྤོང་ཚུལ་ཡང་རྩེ་མོ་ཉི་ཤུ་རྒྱུན་ཞུགས་ཀྱིས་སྤངས་པ་དང་ལྷན་ཅིག་ཏུ་སྤོང་བ་ཡིན་གསུངས་པ་མི་འཐད་དེ། འོ་ན་བདག་ཏུ་འཛིན་པའི་འཇིག་ལྟ་ཀུན་བཏགས་ལ་ཉི་ཤུར་གྲངས་མ་ངེས་པར་ཐལ། སྐབས་འདིའི་རྩ་བའི་འཇིག་ལྟ་ཀུན་བཏགས་ཡིན་པ་གང་ཞིག དེ་ཀུན་བཏགས་ཉི་ཤུ་པོ་གང་རུང་དུ་མ་ངེས་པའི་ཕྱིར། འདོད་ན། དེ་དག་བདག་ཏུ་ལྟ་བ་ཉི་ཤུར་འདོད། །ཞེས་པ་དེ་གྲངས་ངེས་ཀྱི་དབང་དུ་བྱས་པ་མ་ཡིན་པར་ཐལ། འདོད་པའི་ཕྱིར། དེ་ལ་འདོད་ན། གཟུགས་བདག་མ་ཡིན་ཞེས་སོགས་ཀྱི་སྔ་འགྲེལ་ལས། འཇིག་ཚོགས་ལ་ལྟ་བ་དམིགས་པ་དང་། རྣམ་པ་ལོག་པ་ལ་འཇུག་པ་གྲངས་ཀྱི་སྒོ་ནས་བསྟན་པའི་ཕྱིར་བཤད་པ་ཞེས་གསུངས་པ་དང་འགལ་བར་འགྱུར་རོ། །རང་ལུགས་ནི། སྤྱིར་གཞུང་འདིའི་དོན་འཆད་ཚུལ་དཀའ་བ་ཙམ་དུ་འདུག་ཀྱང་ཀུན་མཁྱེན་བླ་མའི་བཞེད་པ་ལྟར་ན། བཅོམ་བདག་གང་དང་ལྷན་ཅིག་འཇིག་གྱུར་བ། །ཞེས་པའི་ཚིག་ཟུར་གྱི་གང་དང་ཞེས་པས་ལྷན་ཅིག་ཡུལ་བསྟན། ལྷན་ཅིག་འཇིག་འགྱུར་བ་ཞེས་པས་ལྷན་ཅིག་པ་པོ་བསྟན་ཅིང་། ཅིག་ཡུལ་དང་ཅིག་པ་པོ་གཉིས་ཀའང་རྩེ་མོ་ཉི་ཤུ་ལ་འཇོག་པས། ཐ་དད་དུ་མེད་པར་འཆད་པ་ཡིན་ཏེ། རང་འགྲེལ་ལས། རྩེ་མོ་ཆེས་མཐོ་བ་གང་དག་དང་ལྷན་ཅིག་འཇིག་པར་འགྱུར་བ་དེ་དག་ནི་རྩེ་མོ་ཡིན་པར་ཤེས་པར་བྱའོ། །ཞེས་གསུངས་པའི་ཕྱིར་དང་། རྩེ་མོ་མཐོ་བར་གྱུར་པ་འདི་དག་གོ །ཞེས་པའི་དོན་ཡང་རྩེ་མོ་ཉི་ཤུ་བཅོམ་ནས་རྒྱུན་ཞུགས་ཀྱི་འབྲས་བུ་མངོན་དུ་བྱ་བར་མདོ་ལས་གསུངས་པའི་ཉི་ཤུ་པོ་དེ་བདག་གཟུགས་ཕུང་དུ་ལྟ་བ་སོགས་ཀྱི་འཇིག་ལྟ་ཉི་ཤུ་པོ་འདི་དག་ལ་ངོས་འཛིན་ཞེས་པའི་དོན་ཡིན་པའི་ཕྱིར་རོ། །གཉིས་པ་འགོག་བྱེད་ཀྱི་རིགས་པ་རྒྱས་པར་བཤད་པ་ལ་དོན་གསུམ་སྟེ། གང་ཟག་རྫས་ཡོད་རིགས་པས་དཔྱད་ནས་དགག རྟེན་ནས་བཏགས་པའི་གང་ཟག་རྣམ་པར་བཞག རིགས་པའི་ཚུལ་དེ་དངོས་པོ་ཀུན་ལ་བསྒྲེ་བའོ། །དང་པོ་ནི། ཕུང་པོ་ལ་བརྟེན་ནས་བཏགས་པའི་གང་ཟག་དེ་རྣམ་པ་ལྔའམ་བདུན་གྱི་སྒོ་ནས་བཙལ་བ་ན་གང་དུ་ཡང་མི་རྙེད་ཅིང་། དེ་ལྟར་མ་རྙེད་པ་ལ་ངེས་ཤེས་འདྲོངས་པ་ན་གང་ཟག་བདེན་མེད་དུ་རྟོགས་པའམ། གང་ཟག་གི་གནས་ལུགས་རྟོགས་པ་ཡིན་ཏེ། ཇོ་བོ་རྗེས། མ་མཐོང་བ་ཉིད་དེ་མཐོང་བར། །ཤིན་ཏུ་ཟབ་པའི་མདོ་ལས་གསུངས། །ཞེས་དང་། སྡོམ་གསུམ་ཁ་སྐོང་ལས། དེ་ཉིད་ཕུང་པོ་རྣམས་ལ་ནི། །རྣམ་པ་ལྔ་འམ་རྣམ་བདུན་གྱིས། །བཙལ་བའི་ཚེ་ན་མ་རྙེད་ཀྱང་། །ཞེས་དང་། འཇུག་པ་དཀའ་འགྲེལ་ལས། བདག་ཕུང་གཞན་དུ་གྲུབ་པ་དགག །རྟེན་དང་བརྟེན་པར་གྲུབ་པར་དགག །བདག་ནི་ཕུང་པོར་ལྡན་པ་དགག །ཞེས་གསུངས་པའི་ཕྱིར། བདག་ཕུང་གཞན་ཡིན་པ་ནི་གྲངས་ཅན་པ་སོགས་ཕྱི་རོལ་པའི་འདོད་པ་ཡིན་ཏེ། གྲངས་ཅན་པས། བདག་རྣམ་སྨིན་ཟ་བ་པོ་དང་། རྟག་པའི་དངོས་པོ་དང་། ལས་བྱེད་པ་པོ་མིན་པ་དང་། བདེ་སྡུག་ལ་སོགས་པའི་ཡོན་ཏན་མེད་པ་དང་། བརྐྱངས་བསྐུམ་ལ་སོགས་པའི་བྱ་བ་མེད་པ་དང་ཁྱད་པར་ལྔ་ལྡན་དུ་འདོད། བྱེ་བྲག་པས་བདག་ནི་བློ་དང་བདེ་བ་སོགས་ཁྱད་པར་དགུ་ལྡན་དུ་འདོད། རིགས་བྱེད་དུ་སྨྲ་བ་དག་བུམ་པ་ལ་སོགས་པའི་སྣོད་ཐ་དད་ཀྱི་ནམ་མཁའ་ལྟར་ལུས་ཐ་དད་པའི་བདག་ཅིག་སྣ་ཚོགས་པ་ཉིད་དུ་ཁས་ལེན་པར་བྱེད་དོ། །དེ་འགོག་ཚུལ་ནི། ཁྱད་པར་ལྔ་ལྡན་གྱི་བདག་ལ་སོགས་པ་དེ་རྣམས་ཆོས་ཅན། དེ་ཁོ་ན་ཉིད་དུ་ཡོད་པ་དང་། ངར་འཛིན་ལྷན་སྐྱེས་ཀྱི་རྟེན་ཡིན་པ་དང་། ཐ་སྙད་དུ་ཡོད་པ་གསུམ་ཀ་མི་འཐད་དེ། རང་གི་ངོ་བོ་ཅི་ཡང་མ་སྐྱེས་པའི་ཕྱིར་མོ་གཤམ་གྱི་བུ་བཞིན་ནོ། །འདི་ནི་གཞན་ལ་གྲགས་ཀྱི་གཏན་ཚིགས་ཡིན་ནོ། །དེ་སྐད་དུ་གཞུང་ལས། ཟ་པོ་རྟག་དངོས་བྱེད་པོ་མིན་པའི་བདག །ཡོན་ཏན་བྱ་མེད་མུ་སྟེགས་རྣམས་ཀྱིས་བཏགས། །དེའི་དབྱེ་ཅུང་ཟད་ཅུང་ཟད་ལ་བརྟེན་ནས། །མུ་སྟེགས་ཅན་རྣམས་ལུགས་ནི་ཐ་དད་འགྱུར། །མོ་གཤམ་བུ་ལྟར་སྐྱེ་བ་དང་བྲལ་ཕྱིར། །དེ་ལྟར་གྱུར་པའི་བདག་ནི་ཡོད་མིན་ཞིང་། །འདི་ནི་ངར་འཛིན་རྟེན་དུའང་མི་རིགས་ལ། །འདི་ནི་ཀུན་རྫོབ་ཏུ་ཡང་ཡོད་མི་འདོད། །ཞེས་སོགས་གསུངས་སོ། །བདག་ཕུང་རྫས་གཅིག་ཡིན་པ་ནི། རང་སྡེ་མང་བཀུར་བའི་ནང་ཚན་ས་སྒྲོགས་རི་པ་དང་བསྲུང་བ་པ་རྣམས་ཡིན་ཏེ། ཁ་ཅིག་བདག་ལྟའི་རྟེན་དུ་ཕུང་པོ་ནི། །ལྔ་ཆར་ཡང་འདོད་ཁ་ཅིག་སེམས་གཅིག་འདོད། །ཅེས་བཤད་པའི་ཕྱིར། དེ་འགོག་ཚུལ་ལ་རིགས་པའི་གཙོ་བོ་བདུན་ཡོད་པའི་དང་པོ་ནི། གང་ཟག་གཅིག་གི་བདག་དུ་མར་ཐལ། ཕུང་པོ་ལ་དུ་མ་ཡོད་པ་གང་ཞིག བདག་ཕུང་གཅིག་ཡིན་པའི་ཕྱིར། འདོད་ན། མདོ་ལས། འཇིག་རྟེན་སྐྱེ་བ་ན་གང་ཟག་ཉག་གཅིག་སྐྱེའོ་ཞེས་པ་དང་འགལ་ལོ། །གཉིས་པ་ནི། བདག་རྫས་སུ་ཡོད་པར་ཐལ། ཕུང་པོ་རྫས་སུ་ཡོད་པའི་ཕྱིར། འདོད་ན། མདོ་ལས། དགེ་སློང་དག་ལྔ་པོ་འདི་དག་མིང་ཙམ་ཐ་སྙད་ཙམ་བཏགས་པ་ཙམ་ཡིན་ཏེ། འདས་པའི་དུས་དང་། མ་འོངས་པའི་དུས་དང་ནམ་མཁའ་དང་། མྱ་ངན་ལས་འདས་པ་དང་གང་ཟག་གོ་ཞེས་གསུངས་པ་དང་འགལ་ལོ། །གསུམ་པ་ནི། འཇིག་ཚོགས་ལ་ལྟ་བ་བློ་ཕྱིན་ཅི་མ་ལོག་པར་ཐལ། དེ་རྫས་སུ་ཡོད་པའི་ཡུལ་ཅན་ཡིན་པའི་ཕྱིར་ཏེ། དེའི་དམིགས་ཡུལ་བདག་རྫས་སུ་ཡོད་པའི་ཕྱིར། རྟགས་ཁས། བཞི་པ་ནི། ལྷག་མེད་དུ་མྱ་ངན་ལས་འདས་པའི་ཚེ་བདག་རྒྱུན་ཆད་པར་ཐལ། དེའི་ཚེ་ཕུང་པོ་རྒྱུན་ཆད་པའི་ཕྱིར། འདོད་ན། ཆད་པའི་མཐར་ལྟུང་བར་འགྱུར་རོ། །ལྔ་པ་ནི། མྱ་ངན་ལས་འདས་པའི་སྔ་རོལ་དུ་ཕུང་པོ་ཞིག་པའི་ཚེ་ན་བདག་ཀྱང་ཞིག་པར་ཐལ། བདག་ཕུང་གཅིག་པའི་ཕྱིར། འདོད་ན། མདོ་ལས། དེའི་ཚེ་དེའི་དུས་ན་ང་རྒྱལ་པོ་ང་ལས་ནུ་ཞེས་བྱ་བར་གྱུར་ཏོ། །ཞེས་གསུངས་པ་དང་འགལ་ལོ། །དྲུག་པ་ནི། འཇིག་རྟེན་མཐའ་དང་ལྡན་མི་ལྡན་སོགས་ཀྱི་མུ་བཞི་དང་། འཇིག་རྟེན་རྟག་མི་རྟག་སོགས་ཀྱི་མུ་བཞི་པོ་རྣམས་ལུང་དུ་མ་བསྟན་པར་བཞག་པར་མི་འཐད་པར་ཐལ། བདག་ཕུང་གཅིག་ཡིན་ན། དེའི་ཚེ་འཇིག་རྟེན་གྱི་སྒྲས་ཕུང་པོ་བསྟན་དགོས་པས་འཇིག་རྟེན་མཐའ་དང་ལྡན་པ་དང་། མི་རྟག་པར་ལུང་སྟོན་རིགས་པའི་ཕྱིར། བདུན་པ་ནི། བདག་མེད་མཐོང་བའི་རྣལ་འབྱོར་མངོན་སུམ་གྱིས་བདག་མེད་པར་མཐོང་བའི་ཚེ། ཕུང་པོ་མེད་པར་མཐོང་བར་ཐལ། བདག་ཕུང་གཅིག་ཡིན་པའི་ཕྱིར། བདུན་པོ་འདི་དག་ནི་ཟླ་བའི་ཞབས་ཀྱི་རིགས་པ་དྲི་མ་མེད་པ་ཡིན་ཏེ། འཇུག་པ་ལས། གལ་ཏེ་ཕུང་པོ་བདག་ན་དེ་ཕྱིར་དེ། །མང་བས་བདག་དེ་དག་ཀྱང་མང་པོར་འགྱུར། །བདག་ནི་རྫས་སུ་འགྱུར་ཞིང་དེར་ལྟ་བ། །རྫས་ལ་འཇུག་པས་ཕྱིན་ཅི་ལོག་མི་འགྱུར། །མྱ་ངན་འདས་ཚེ་ངེས་པར་བདག་ཆད་འགྱུར། །མྱ་ངན་འདས་སྔོན་སྐད་ཅིག་དག་ལ་ནི། །སྐྱེ་འཇིག་བྱེད་པོ་མེད་པས་དེ་འབྲས་མེད། །ཅེས་དང་། འཇིག་རྟེན་མཐའ་ལྡན་ལ་སོགས་མེད་ཕྱིར་རོ། །ཁྱོད་ཀྱི་རྣལ་འབྱོར་བདག་མེད་མཐོང་བ་ལ། །དེ་ཚེ་ངེས་པར་དངོས་རྣམས་མེད་པར་འགྱུར། །ཞེས་གསུངས་པའི་ཕྱིར། ཕུང་པོ་ལ་བདག་བརྟེན་པ་དང་། བདག་ལ་ཕུང་པོ་བརྟེན་པ་ཡང་མི་འཐད་དེ། བདག་ཕུང་རྫས་གཞན་ཡིན་ན། འཁར་གཞོང་ན་ཞོ་ཡོད་དོ། །ཞེས་པ་ལྟར་རྟེན་དང་བརྟེན་པར་འགྱུར་རིགས་པ་ལས། བདག་ཕུང་རྫས་གཞན་དུ་མེད་པའི་ཕྱིར། དེ་སྐད་དུ་གཞུང་ལས། ཕུང་པོར་བདག་ཡོད་མ་ཡིན་བདག་ལ་ཡང་། །ཕུང་པོ་དེ་རྣམས་ཡོད་མིན་གང་ཕྱིར་འདིར། །གཞན་ཉིད་ཡོད་ན་རྟོག་པ་འདིར་འགྱུར་ན། །གཞན་ཉིད་དེ་མེད་དེ་ཕྱིར་འདི་རྟོག་པའོ། །ཞེས་གསུངས་སོ། །རྣམ་པ་ལྔ་པ་བདག་ཕུང་པོ་དང་ལྡན་པ་མི་འདོད་དེ། ལྷས་བྱིན་གཟུགས་དང་ལྡན་ཞེས་པ་ལྟ་བུ་ཐ་མི་དད་ཀྱི་ལྡན་པ་ཡིན་ན། རྫས་གཅིག་དང་། ལྷས་བྱིན་བ་ལང་དང་ལྡན་ཞེས་པ་ལྟ་བུ་ཐ་དད་ཀྱི་ལྡན་པ་ཡིན་ན། རྫས་གཞན་དུ་འགྱུར་བ་ལས། བདག་ཕུང་རྫས་གཅིག་དང་རྫས་གཞན་དུ་མེད་པའི་ཕྱིར་ཏེ། བདག་ནི་གཟུགས་ལྡན་མི་འདོད་གང་ཕྱིར་བདག །ཡོད་མིན་དེ་ཕྱིར་ལྡན་དོན་སྦྱོར་བ་མེད། །གཞན་ན་གནག་ལྡན་གཞན་མིན་གཟུགས་ལྡན་ན། །བདག་ནི་གཟུགས་ལས་དེ་ཉིད་གཞན་ཉིད་མེད། །ཅེས་གསུངས་པའི་ཕྱིར། རྣམ་པ་ལྔ་པོ་ཡང་བསྡུ་ན། རྫས་གཅིག་རྫས་གཞན་གཉིས་སུ་འདུས་ཏེ། རྟེན་དང་བརྟེན་པ་ནི་རྫས་གཞན་གྱི་ཕྱོགས་དང་། ལྡན་པ་ནི་རྫས་གཅིག་དང་རྫས་གཞན་ཅི་རིགས་པར་ངེས་པའི་ཕྱིར། རྣམ་པ་དྲུག་པ་དང་བདུན་པ་ཕུང་པོ་ཚོགས་ཙམ་བདག་ཡིན་པ་དང་། ཕུང་པོའི་དབྱིབས་བདག་ཡིན་པའང་མི་འཐད་དེ། ཕུང་པོ་དུ་མ་ཚོགས་པ་བདག་ཡིན་ན་མི་འཐད་དེ། མདོ་ལས། ཕུང་པོ་ལ་བརྟེན་ནས་བདག་བཏགས་པ་ཙམ་དུ་གསུངས་པའི་ཕྱིར་དང་། དབྱིབས་བདག་ཡིན་ན། བདག་གཟུགས་ཅན་ཁོ་ནར་འགྱུར་བས་བདག་སེམས་མེད་དུ་ཐལ་བའི་སྐྱོན་ཡོད་པའི་ཕྱིར། དེ་སྐད་དུ་མདོ་ལས། ཅི་ལྟར་ཡན་ལག་ཚོགས་རྣམས་ལ། །བརྟེན་ནས་ཤིང་རྟར་འདོགས་པ་ལྟར། །དེ་བཞིན་ཕུང་པོ་རྣམས་བརྟེན་ནས། །ཀུན་རྫོབ་སེམས་ཅན་ཞེས་བྱ་འོ། །ཞེས་དང་། འཇུག་པ་ལས། མདོ་ལས་ཕུང་པོ་བརྟེན་ནས་ཡིན་གསུངས་པ། །དེ་ཕྱིར་ཕུང་པོ་འདུས་ཙམ་བདག་མ་ཡིན། །དབྱིབས་ཤེ་ན་དེ་གཟུགས་ཅན་ལ་ཡོད་ཕྱིར། །ཁྱོད་ལ་དེ་དག་ཉིད་བདག་ཅེས་འགྱུར་གྱི། །སེམས་སོགས་ཚོགས་ནི་བདག་ཉིད་འགྱུར་མིན་ཏེ། །གང་ཕྱིར་དེ་དག་ལ་དབྱིབས་ཡོད་མ་ཡིན། །ཞེས་གསུངས་སོ། །མང་བཀུར་བའི་ནང་ཚན་གནས་མ་བུའི་སྡེ་པ་རྣམས་བདག་ཕུང་རྫས་གཅིག་དང་རྫས་གཞན་རྟག་མི་རྟག་གང་དུ་ཡང་བརྗོད་དུ་མེད་པའི་རྫས་ཡོད་དུ་འདོད་པ་ཡིན་ཏེ། ཁ་ཅིག་དེ་ཉིད་གཞན་ཉིད་རྟག་མི་རྟག་ལ་སོགས་བརྗོད་མེད་གང་ཟག་རྫས་ཡོད་འདོད། ཅེས་བཤད་པའི་ཕྱིར། དེ་འགོག་ཚུལ་ལ་རིགས་པའི་རྣམ་གྲངས་དུ་མ་གསུངས་ཀྱང་། གཙོ་བོ་ནི་བདག་གང་དུ་ཡང་བརྗོད་དུ་མེད་པ་མི་འཐད་པར་ཐལ། བདག་རྫས་ཡོད་ཡིན་པའི་ཕྱིར། རྟགས་ཁས། ཞེས་པའི་རིགས་པ་འདི་ཡིན་ཏེ། གལ་ཏེ་བདག་འགའ་དངོས་པོར་གྲུབ་གྱུར་ན། །སེམས་ལྟར་གྲུབ་དངོས་བརྗོད་དུ་མེད་མི་འགྱུར། །ཞེས་དང་། དཀའ་འགྲེལ་ལས། བརྗོད་དུ་མེད་ན་རྫས་སུ་ཡོད་མི་སྲིད། །ཅེས་གསུངས་པའི་ཕྱིར། རྣམ་པ་ལྔའམ་བདུན་གྱི་སྒོ་ནས་འཚོལ་བའི་རིགས་པ་འདི་དག་གང་ཟག་བདག་འགོག་པའི་རིགས་པའི་གཙོ་བོ་ཡིན་ཞིང་། ཆོས་ཀྱི་བདག་འགོག་ཚུལ་ལ་ཡང་རིགས་བསྒྲེས་ཏེ་ཤེས་པར་འགྱུར་བ་ཡིན་ཏེ། ཤིང་རྟ་དེ་ལ་འཕང་ལོ་སོགས་རང་གི་ཡན་ལག་རྣམས་ལ་རྫས་གཅིག་དང་རྫས་གཞན་སོགས་རྣམ་པ་བདུན་གྱི་སྒོ་ནས་འཚོལ་བར་གསུངས་པའི་ཕྱིར་ཏེ། ཤིང་རྟ་རང་ཡན་ལག་ལས་གཞན་འདོད་མིན། །གཞན་མིན་མ་ཡིན་དེ་ལྡན་ཡང་མིན་ཞིང་། །ཡན་ལག་ལ་མིན་ཡན་ལག་དག་དེར་མིན། །འདུས་པ་ཙམ་མིན་དབྱིབས་མིན་ཇི་བཞིན་ནོ། །ཞེས་གསུངས་པའི་ཕྱིར། གཉིས་པ་བརྟེན་ནས་བཏགས་པའི་གང་ཟག་རྣམ་པར་བཞག་པ་ནི། དོན་དམ་དཔྱོད་བྱེད་ཀྱི་རིགས་པས་བདག་བཙལ་བ་ན་མི་རྙེད་ཀྱང་། ཐ་སྙད་དུ་ཕུང་པོ་ལ་བརྟེན་ནས་བདག་བཏགས་པ་ཙམ་ཞིག་ཁས་ལེན་ཏེ། འདི་ནི་ཕུང་པོ་རྣམས་བརྟེན་འགྲུབ་པར་འགྱུར། །ཞེས་དང་། དེའི་རང་འགྲེལ་ལས། ཕུང་པོ་རྣམས་ལ་བརྟེན་ནས་བཏགས་པ་ཞེས་བྱ་བ་འདི་ཙམ་ཞིག་འཇིག་རྟེན་གྱི་ཐ་སྙད་རྣམ་པར་གནས་པར་བྱ་བའི་ཕྱིར་ཁས་བླང་བར་བྱ་སྟེ། བདག་ཏུ་ཐ་སྙད་བཏགས་པ་མཐོང་བའི་ཕྱིར་རོ། །ཞེས་གསུངས་པའི་ཕྱིར། དེ་ལྟར་ན། འཇིག་རྟེན་ཐ་སྙད་དུ་ཕུང་པོ་ནི་ཉེ་བར་བླང་བྱ་དང་། བདག་ནི་ཉེ་བར་ལེན་པ་པོ། ཕུང་པོ་ནི་ཆ་ཤས་དང་། བདག་ནི་ཆ་ཤས་ཅན། ཕུང་པོ་ནི་ཡན་ལག་དང་། བདག་ནི་ཡན་ལག་ཅན་ཡིན་ཏེ། དེ་ནི་དེ་ཉིད་དུ་འམ་འཇིག་རྟེན་དུ། །རྣམ་པ་བདུན་གྱིས་འགྲུབ་འགྱུར་མིན་མོད་ཀྱི། །རྣམ་དཔྱད་མེད་པར་འཇིག་རྟེན་ཉིད་ལས་འདིར། །རང་གི་ཡན་ལག་བརྟེན་ནས་འདོགས་པ་ཡིན། །དེ་ཉིད་ཡན་ལག་ཅན་དེ་ཆ་ཤས་ཅན། །ཤིང་རྟ་དེ་ཉིད་བྱེད་པོ་ཞེས་འགྲོར་བསྙད། །སྐྱེ་བོ་རྣམས་ལ་ལེན་པོ་ཉིད་དུ་འགྲུབ། །འཇིག་རྟེན་གྲགས་པའི་ཀུན་རྫོབ་མ་བརླག་ཅིག །ཅེས་དང་། སྡོམ་གསུམ་ཁ་སྐོང་ལས། མ་དཔྱད་འཇིག་རྟེན་གྲགས་པའི་ངོར། །རང་གི་ཉེ་བར་བླང་བྱ་དང་། །ཆ་ཤས་དང་ནི་ཡན་ལག་ལ། །བརྟེན་ནས་ལེན་པ་པོ་དང་ནི། །ཆ་ཤས་ཅན་དང་ཡན་ལག་ཅན། །འཇོག་པ་ཤིང་རྟའི་དཔེ་དང་ནི། །སྦྱར་བ་དཔལ་ལྡན་ཟླ་བས་གསུངས། །ཞེས་གསུངས་པའི་ཕྱིར། གསུམ་པ་རིགས་པའི་ཚུལ་དེ་དངོས་པོ་ཀུན་ལ་བསྒྲེ་བ་ནི། བདག་ཏུ་མ་ཟད་བུམ་པ་སྣམ་བུ་ལ་སོགས་པའི་འཇིག་རྟེན་གྱི་ཐ་སྙད་བདེན་པ་ཀུན་རང་གི་ཆ་ཤས་དང་། ཡན་ལག་རྣམས་ལ་ཤིང་རྟ་ལྟར་རྣམ་པ་བདུན་གྱིས་བཙལ་ན་མི་རྙེད་ཀྱང་། ཐ་སྙད་དུ་ཆ་ཤས་དང་ཡན་ལག་དང་ཡོན་ཏན་དང་མཚན་གཞི་དང་བསྲེག་བྱ་སོགས་ལ་བརྟེན་ནས་ཆ་ཤས་ཅན་དང་། ཡན་ལག་ཅན་དང་། ཡོན་ཏན་ཅན་དང་། མཚན་ཉིད་དང་། སྲེག་བྱེད་སོགས་ཐ་སྙད་བདེན་པའི་རྣམ་གཞག་ཁས་ལེན་པར་བྱ་དགོས་ཏེ། གཞུང་ལས། བུམ་པ་སྣམ་བུ་རེ་ལྡེ་དམག་དང་ནགས་ཚལ་ཕྲེང་བ་ལྗོན་ཤིང་དང་། །ཁང་ཁྱིམ་ཤིང་རྟ་བྲན་དང་འགྲོན་གནས་ལ་སོགས་དངོས་པོ་རྣམས་དག་དང་། །དེ་བཞིན་གང་དག་སྒོ་ནས་སྐྱེ་འདིས་བསྙད་པ་དེ་རྣམས་རྟོགས་བྱ་སྟེ། །གང་ཕྱིར་ཐུབ་དབང་དེ་ནི་འཇིག་རྟེན་ལྷན་ཅིག་རྩོད་མི་མཛད་ཕྱིར་རོ། །ཡན་ལག་ཡོན་ཏན་འདོད་ཆགས་མཚན་ཉིད་དང་ནི་བུད་ཤིང་ལ་སོགས་དང་། །ཡོན་ཏན་ཅན་ཡན་ལག་ཅན་ཆགས་དང་མཚན་གཞི་མེ་ལ་སོགས་དོན་དག །དེ་རྣམས་ཤིང་རྟའི་རྣམ་དཔྱད་བྱས་པས་རྣམ་བདུན་ཡོད་པ་མ་ཡིན་ཞིང་། །དེ་ལས་གཞན་དུ་གྱུར་པ་འཇིག་རྟེན་གྲགས་པའི་སྒོ་ནས་ཡོད་པ་ཡིན། །ཞེས་གསུངས་པའི་ཕྱིར། དེས་ན་དོན་དམ་དུ་བཙལ་བས་མི་རྙེད་པའི་སྟོང་ཉིད་ནི་དོན་དམ་བདེན་པ་དང་། ཐ་སྙད་དུ་དཔྱད་གཞི་དེ་ཉིད་སྣང་ཙམ་དུ་གྲུབ་པ་ནི་ཀུན་རྫོབ་བདེན་པ་ཡིན་པས། བདེན་གཉིས་ཀྱི་རྣམ་གཞག་འདི་བཞིན་དུ་གོ་དགོས་སོ། མཚན་གཞི་གཅིག་ལ་མཚོན་ན་ཤིང་རྟ་རང་གི་ཡན་ལག་ལ་རྣམ་པ་བདུན་གྱིས་བཙལ་བའི་ཚེ་མ་རྙེད་པའི་གནས་ལུགས་ནི་ཤིང་རྟ་རང་གི་ངོ་བོས་སྟོང་པའི་དོན་དམ་བདེན་པ་དང་། ཐ་སྙད་དུ་འཕང་ལོ་སོགས་རང་གི་ཡན་ལག་ལ་བརྟེན་ནས་ཤིང་རྟར་བཏགས་པ་ནི་དོན་དམ་བདེན་པ་རྟོགས་པའི་རྟེན་དུ་གྱུར་པའི་དཔྱད་གཞི་ཀུན་རྫོབ་ཀྱི་ཤིང་རྟ་ཉིད་ཡིན་ཏེ། རང་འགྲེལ་ལས། དེ་ལ་ཡན་ལག་རྒྱུར་བྱས་ནས་ཡན་ལག་ཅན་དུ་འདོགས། ཡན་ལག་ཅན་ལ་ལྟོས་ནས་ཡན་ལག་ཏུ་འདོགས། ཞེས་གསུངས་པའི་ཕྱིར། བདེན་གཉིས་ཀྱི་རྣམ་གཞག་འདི་བཞིན་མི་ཤེས་པའི་དངོས་སྨྲ་བ་རྣམས་ནི་ཐར་པ་སྒྲུབ་པའི་ལམ་ལས་གོལ་བ་ཡིན་ཏེ། དེ་དག་ཀུན་རྫོབ་དེ་ཉིད་བདེན་ལས་ཉམས། །དེ་ལས་ཉམས་པས་ཐར་པ་འགྲུབ་ཡོད་མིན། །ཞེས་སོགས་གསུངས་པའི་ཕྱིར། འོ་ན་ཤིང་རྟ་དང་ཤིང་རྟའི་ཡན་ལག་ཐ་སྙད་དུ་ཕན་ཚུན་རྟེན་དང་བརྟེན་པར་ཡིན་པར་ཐལ། དེ་གཉིས་ཕན་ཚུན་ལྟོས་གྲུབ་ཡིན་པའི་ཕྱིར་དང་། ཤིང་རྟའི་ཡན་ལག་ལ་བརྟེན་ནས་ཤིང་རྟར་བཏགས་པར་གསུངས་པའི་ཕྱིར་ཞེ་ན། དེ་གཉིས་ཕན་ཚུན་རྟེན་དང་བརྟེན་པ་ནི་ཐ་སྙད་དུ་ཁས་མི་ལེན་ཏེ། དེ་གཉིས་སོགས་ཕན་ཚུན་ལྟོས་གྲུབ་ཀྱི་ཆོས་རྣམས་དོན་དམ་ཐ་སྙད་གང་དུ་ཡང་རྟེན་དང་བརྟེན་པར་ཁས་མི་ལེན་པའི་ཕྱིར་ཏེ། ཕན་ཚུན་ལྟོས་གྲུབ་ཀྱི་ཆོས་རྣམས་དེ་གཉིས་གང་དུ་ཡང་རྣམ་པ་བདུན་པོ་གང་རུང་དུ་ཁས་མི་ལེན་པ་སློབ་དཔོན་འདིའི་ལུགས་ཡིན་པའི་ཕྱིར། མ་གྲུབ་ན། དེར་ཐལ། དེ་ནི་དེ་ཉིད་དུ་འམ་འཇིག་རྟེན་དུ། །རྣམ་པ་བདུན་གྱིས་འགྲུབ་འགྱུར་མིན་མོད་ཀྱི། །ཞེས་སོགས་གསུངས་པའི་ཕྱིར། བདག་ཕུང་པོ་ལ་བརྟེན་པར་ཐལ། ཕུང་པོ་ལ་བརྟེན་ནས་བདག་བཏགས་པའི་ཕྱིར། ཟེར་བ་སོགས་ལ་ནི་ཁྱབ་པ་མ་ངེས་ཏེ། འོ་ན་མྱུ་གུ་ས་བོན་ལ་བརྟེན་པར་ཐལ། ས་བོན་ལ་བརྟེན་ནས་མྱུ་གུ་སྐྱེས་པའི་ཕྱིར། ཁྱབ་པ་མཚུངས། འདོད་ན། ས་མྱུག་གཉིས་རྟེན་དང་བརྟེན་པར་ཐལ། འདོད་པའི་ཕྱིར། འདོད་ན། ས་བོན་ཞིག་པའི་ཚེ་ན་མྱུ་གུ་ཞིག་པར་ཐལ། འདོད་པའི་ཕྱིར། ཁྱབ་སྟེ། རྟེན་ཞིག་པའི་ཚེ་ན་བརྟེན་པ་ཡང་འཇིག་པར་འགྱུར་བ་རྟེན་འབྲེལ་གྱི་ཆོས་ཉིད་ཡིན་པའི་ཕྱིར། གཞན་ཡང་། ཕ་དང་བུ་གཉིས་རྟེན་དང་བརྟེན་པར་ཐལ། ཕ་ལ་བརྟེན་ནས་བུ་སྐྱེས་པའི་ཕྱིར། རང་གི་འདོད་པ་ནི། ཡན་ལག་དང་ཡན་ལག་ཅན་སོགས་ཕན་ཚུན་ལྟོས་གྲུབ་ཀྱི་ཆོས་རྣམས་རྟེན་དང་བརྟེན་པར་ཁས་མི་ལེན་ཡང་། སྤྱིར་རྟེན་དང་བརྟེན་པའི་རྣམ་གཞག་ཁས་ལེན་ཏེ། སེམས་ཅན་གྱི་རྒྱུད་ལ་རྒྱུ་དུས་ཀྱི་བདེ་གཤེགས་སྙིང་པོ་ཡོད་པ་དང་། སྣོད་ཀྱི་འཇིག་རྟེན་ལ་བཅུད་ཀྱི་སེམས་ཅན་ཡོད་པ་སོགས་རྟེན་དང་བརྟེན་པའི་དམ་བཅའ་རྣམས་དབུ་མ་ཐལ་འགྱུར་བས་ཐ་སྙད་དུ་ཁས་ལེན་པར་ཀུན་མཁྱེན་བླ་མས་ངེས་དོན་རབ་གསལ་ལས་གསུངས་པའི་ཕྱིར། གསུམ་པ་སྤྱི་དོན་གྱི་སྒོ་ནས་མཐའ་ཅུང་ཟད་དཔྱད་པ་ལ། བདག་ཡོད་མེད་དཔྱད་པ། རྟག་མི་རྟག་གང་ཡིན་དཔྱད་པ། བདག་གི་ས་མཚམས་བཤད་པ། ལྷན་སྐྱེས་དང་ཀུན་བཏགས་ཀྱི་ཁྱད་པར་བཤད་པ། བདག་མེད་ཀྱི་དོན་ལ་སེམས་མཉམ་པར་འཇོག་ཚུལ་བཤད་པ་དང་ལྔ། དང་པོ་ནི། པཎ་ཆེན་ཤཱཀྱ་མཆོག་ལྡན་ལ་སོགས་པ་ལ་ལ། གང་ཟག་ཐ་སྙད་དུ་ཡོད་ཅིང་བདག་ཐ་སྙད་དུ་ཡང་མེད་པ་ཡིན་ཏེ། བདག་དང་གང་ཟག་རྣམ་གྲངས་སུ་སྨྲ་བ་མུ་སྟེགས་པའི་ལུགས་ཡིན་པའི་ཕྱིར། ཞེས་དང་། ཁ་ཅིག བདག་མེད་པའི་ཤེས་བྱེད་དུ། བདག་མེད་དེ། བདག་ཡོད་པར་འདོད་པ་ཕྱི་རོལ་པ་དང་། མེད་པར་འདོད་པ་སངས་རྒྱས་པའི་ལུགས་ཡིན་པའི་ཕྱིར་དང་། བདག་མེད་རྟོགས་པའི་བློ་དེ་ཡུལ་གྱི་གནས་ཚུལ་ལ་ཞུགས་པའི་བློ་ཡིན་ལ། བདག་འཛིན་ཡུལ་གྱི་གནས་ཚུལ་ལ་མ་ཞུགས་པའི་ཕྱིར་ཞེས་ཟེར་རོ། །དེ་མི་འཐད་དེ། འོ་ན་ཡུམ་གྱི་མདོ་དང་། ཀླུ་སྒྲུབ་ཡབ་སྲས་ཀྱི་གཞུང་ལུགས་རྣམས་མུ་སྟེགས་པའི་གཞུང་ལུགས་ཡིན་པར་ཐལ། དེ་དག་ལས་བདག་དང་སེམས་ཅན་དང་སྲོག་དང་གང་ཟག་ལ་སོགས་པ་རྣམ་གྲངས་སུ་གསུངས་པའི་ཕྱིར་ཏེ། དེ་དག་ལས་བྱེད་པའི་སྐྱེས་བུ་བཅུ་གཉིས་རྣམ་གྲངས་སུ་གསུངས་པའི་ཕྱིར་ཏེ། དོན་འདི་ལ་དགོངས་ནས་སྡོམ་གསུམ་ཁ་སྐོང་ལས། འོ་ན་ཡུམ་གྱི་མདོ་རྣམས་དང་། །ཀླུ་སྒྲུབ་ཡབ་སྲས་གཞུང་ལུགས་རྣམས། །མུ་སྟེགས་གཞུང་ལུགས་སུ་འགྱུར་ཏེ། །དེ་དག་རྣམ་གྲངས་གསུངས་ཕྱིར་རོ། །ཞེས་བཤད་པའི་ཕྱིར། ཤེས་བྱེད་ཀྱང་། གཉིས་པ་དེ་ནི་ཁྱབ་པ་མ་ངེས་ཏེ། འོ་ན་སྐྱེ་བ་དང་མཚན་མ་དང་སྤྲོས་པ་རྣམས་མེད་པར་ཐལ། སྐྱེ་མེད་རྟོགས་པའི་བློ་སོགས་ཡུལ་གྱི་གནས་ཚུལ་ལ་ཞུགས། སྐྱེ་བ་འཛིན་པའི་བློ་སོགས་ཡུལ་གྱི་གནས་ཚུལ་ལ་མ་ཞུགས་པའི་ཕྱིར། འདོད་མི་ནུས་ཏེ། སྐྱེ་སོགས་ཐ་སྙད་དུ་ཡོད་པའི་ཕྱིར། ཤེས་བྱེད་དང་པོ་དེ་ལ་གཏན་ཚིགས་མ་གྲུབ་སྟེ། བླུན་པོ་ཕལ་གྱི་སྤྱི་སྐད་ལ་དེ་ལྟར་གྲགས་ཀྱང་། མཁས་པའི་མཐོང་ན་བཞད་གད་ཀྱི་གནས་ཡིན་པའི་ཕྱིར་ཏེ། རང་སྡེ་མང་བཀུར་བ་སོགས་ཀྱི་བྱེ་བྲག་ཏུ་སྨྲ་བ་ཕལ་ཆེ་བས་བདག་རྫས་ཡོད་དུ་ཁས་ལེན། ཁ་ཆེ་བྱེ་བྲག་སྨྲ་བ་ནས་དབུ་མ་ཐལ་འགྱུར་བའི་བར་གྱིས་ཕུང་པོ་ལ་བརྟེན་ནས་བཏགས་པའི་བདག་བཏགས་ཡོད་དུ་ཁས་ལེན་པའི་ཕྱིར་ཏེ། གཞུང་ལུགས་ཆེན་པོ་རྣམས་སུ་བལྟས་པས་གསལ་ལོ། །དེ་སྐད་དུ་ཁ་སྐོང་ལས། སྒྲུབ་བྱེད་ཀྱང་ནི་ལྟར་སྣང་སྟེ། །སྐྱེ་མེད་མཚན་མེད་སྤྲོས་མེད་རྣམས། །རྟོག་པའི་བློ་ལ་མཚུངས་པ་སྟེ། །སྐྱེ་སོགས་ཐ་སྙད་དུ་ཡོད་ཕྱིར། །ཞེས་དང་། གཞུང་ལུགས་རྣམས་གཞག་དོར་ནས་ནི། །ཕལ་པའི་ངག་ཙམ་ལ་བརྟེན་ནས། །གྲུབ་མཐའི་རྣམ་གཞག་འཇོག་བྱེད་པ། །མཁས་པས་མཐོང་ན་བཞད་གད་གནས། །ཞེས་གསུངས་སོ། །དེས་ན་རང་ལུགས་ནི། གང་ཟག་གི་བདག་དང་། ཆོས་ཀྱི་བདག་དང་། ཆོས་ཀྱི་སྡོམ་བཞིའི་ནང་ཚན་དུ་གྱུར་པའི་ཆོས་ཐམས་ཅད་བདག་མེད་ཅེས་པའི་བདག་རྣམས་ནི་ཐ་སྙད་དུ་ཡང་མེད་པ་ཡིན་ཏེ། དེ་རྣམས་ནི་ངོ་བོས་གྲུབ་པ་ལ་བདག་ཏུ་བཞག་པའི་སྐབས་ཡིན་པའི་ཕྱིར། དེ་སྐད་དུ་སངས་རྒྱས་བསྐྱངས་ཀྱིས་མཛད་པའི་འགྲེལ་པ་ལས། ཆོས་ཐམས་ཅད་བདག་མེད་དོ་ཞེས་གསུངས་པ་ལ། བདག་མེད་པ་ཞེས་བྱ་བ་ནི་ངོ་བོ་ཉིད་མེད་པའི་དོན་ཏེ། བདག་ཅེས་བྱ་བའི་སྒྲ་ནི་ངོ་བོ་ཉིད་ཀྱི་ཚིག་ཡིན་པའི་ཕྱིར་ཞེས་དང་། ཟླ་བས་མཛད་པའི་བཞི་བརྒྱ་པའི་འགྲེལ་པ་ལས། དེ་ལ་བདག་ཅེས་བྱ་བ་གང་ཞིག་དངོས་པོ་རྣམས་ཀྱི་གཞན་ལ་རག་མ་ལས་པའི་ངོ་བོ་རང་བཞིན་ཏེ། དེ་མེད་པ་ནི་བདག་མེད་པའོ། །དེ་ནི་ཆོས་དང་གང་ཟག་གི་དབྱེ་བས་གཉིས་སུ་རྟོགས་ཏེ། ཆོས་ཀྱི་བདག་མེད་པ་དང་། གང་ཟག་གི་བདག་མེད་པའོ། །ཞེས་དང་། དེ་རྣམས་ཀྱི་དོན། ཁ་སྐོང་ལས། ཆོས་དང་གང་ཟག་ཚིག་ཟུར་ལ། །སྦྱར་བའི་བདག་དང་ཆོས་ཐམས་ཅད། །བདག་མེད་ཅེས་པའི་བདག་གི་དོན། །སངས་རྒྱས་བསྐྱངས་དང་ཟླ་བ་ཡིས། །ངོ་བོས་གྲུབ་པ་ལ་བཤད་ནས། །ཐ་སྙད་དུ་ཡང་མེད་པར་བཞེད། །དེ་དང་བྱེད་པའི་སྐྱེས་བུ་ལ། །བདག་ཅེས་བརྗོད་པ་སོ་སོར་སྨོས། །ཞེས་གསུངས་སོ། །འཇིག་རྟེན་ན་ང་དང་བདག་ཅེས་གྲགས་པའི་བདག་ནི་ཐ་སྙད་དུ་ཡོད་དེ། ཕུང་པོ་ལ་བརྟེན་ནས་བཏགས་པའི་གང་ཟག་ལ་ང་དང་བདག་ཏུ་འཇོག་པའི་སྐབས་ཡིན་པའི་ཕྱིར་ཏེ། རྩ་ཤེ་ལས། བདག་ཉིད་ལེགས་པར་བསྒོམ་པ་དང་། །ཞེས་དང་། དེའི་འགྲེལ་པ་ཚིག་གསལ་ལས། དེ་ལ་བདག་ཏུ་ང་རྒྱལ་བ་འདི་ལ་བཞག་ཅིང་བསྐྱེད་པས་ན་བདག་ཉིད་དེ། ཕུང་པོ་ལ་བརྟེན་ནས་བཏགས་པའི་གང་ཟག་ལ་བདག་ཅེས་བྱའོ། །ཞེས་གསུངས་པའི་ཕྱིར། གཞན་ཡང་བདག་ཡོད་པར་ཐལ། ཁམས་དྲུག་དང་སྐྱེ་མཆེད་དྲུག་ལ་བརྟེན་ནས་བཏགས་པའི་བདག་ཡོད་པའི་ཕྱིར། མ་གྲུབ་ན། དེར་ཐལ། དེ་ལྟར་བཏགས་པའི་བདག་དེ་ཉེ་བར་ལེན་པ་པོ་དང་། བྱེད་པ་པོ་ཡིན། ཉེར་ལེན་གྱི་ཕུང་པོ་ལྔ་པོ་དེ་ཉེ་བར་བླང་བྱ་དང་། ལས་སམ་བྱ་བ་ཡིན་པའི་ཁྱད་པར་འཐད་པའི་ཕྱིར་ཏེ། འཇུག་པ་ལས། དེ་བཞིན་འཇིག་རྟེན་གྲགས་པའི་ཕུང་པོ་དང་། །ཁམས་དང་དེ་བཞིན་སྐྱེ་མཆེད་དྲུག་བརྟེན་ནས། །བདག་ཀྱང་ཉེ་བར་ལེན་པོ་ཉིད་དུ་འདོད། །ཉེར་ལེན་ལས་ཡིན་འདི་ནི་བྱེད་པོའང་ཡིན། །ཞེས་གསུངས་པའི་ཕྱིར། ཡང་བདག་ཡོད་པར་ཐལ། འབྱུང་བཞི་ནམ་མཁའ་རྣམ་ཤེས་ཀྱི་ཁམས་དྲུག་དང་། མིག་སོགས་རེག་པའི་སྐྱེ་མཆེད་དྲུག་དང་། ཡིད་ཀྱི་རྒྱུ་བ་བཅོ་བརྒྱད་ལ་བརྟེན་ནས་བཏགས་པའི་བདག་ཡོད་པའི་ཕྱིར་ཏེ། མདོ་ལས། རྒྱལ་པོ་ཆེན་པོ་སྐྱེས་བུ་གང་ཟག་དེ་ནི་ཁམས་དྲུག་དང་། རེག་པའི་སྐྱེ་མཆེད་དྲུག་དང་། ཡིད་ཀྱི་ཉེ་བར་ལོངས་སྤྱོད་པ་བཅོ་བརྒྱད་པའོ། །ཞེས་དང་། འཇུག་པ་ལས། གང་ཕྱིར་ཐུབ་པས་བདག་དེ་ས་ཆུ་མེ། །རླུང་དང་རྣམ་ཤེས་ནམ་མཁའ་ཞེས་བྱ་བ། །ཁམས་དྲུག་དང་ནི་མིག་སོགས་རེག་པ་ཡི། །རྟེན་དྲུག་དག་ལ་བརྟེན་ནས་ཉེར་བརྟེན་ཞིང་། །སེམས་དང་སེམས་བྱུང་ཆོས་རྣམས་ཉེར་བཟུང་ནས། །ཞེས་གསུངས་པའི་ཕྱིར། དེས་ན་མདོ་ལས། རྒྱལ་པོ་ཆེན་པོ་སྐྱེས་བུ་གང་ཟག་དེ་ནི་ཞེས་པའི་དངོས་བསྟན་གྱི་གང་ཟག་དང་། གང་ཕྱིར་ཐུབ་པས་བདག་དེ་ས་ཆུ་མེ། །ཞེས་པའི་བདག་དང་། མདོ་ལས། དེ་བཞིན་ཕུང་པོ་རྣམས་བརྟེན་ནས། །ཀུན་རྫོབ་སེམས་ཅན་ཞེས་བྱ་འོ། །ཞེས་པའི་སེམས་ཅན་དང་། མདོ་ལས། ཕུང་པོ་རྟེན་ནས་ཡིན་གསུངས་པ། །ཞེས་པའི་བདག་དང་། བདག་ཀྱང་ཉེ་བར་ལེན་པོ་ཉིད་དུ་འདོད། །ཅེས་པའི་བདག་དང་། རྩེ་ཤེར་ལས། བདག་ཉིད་ལེགས་པར་བསྒོམ་པ་དང་། །ཞེས་པའི་བདག་དང་། ཚིག་གསལ་ལས། ཕུང་པོ་ལ་བརྟེན་ནས་བཏགས་པའི་གང་ཟག་ལ་བདག་ཅེས་བྱའོ། །ཞེས་པའི་བདག་དང་། བདག་ཕུང་གཉིས་ཀྱི་ཟླས་ཕྱེ་བའི་བདག་དང་། བྱེད་པའི་སྐྱེས་བུ་བཅུ་གཉིས་ཀྱི་ནང་ཚན་དུ་གྱུར་པའི་བདག་དང་། དེའི་ནང་ཚན་དུ་གྱུར་པའི་སེམས་ཅན་དང་། དེའི་ནང་ཚན་དུ་གྱུར་པའི་གང་ཟག་སོགས་དོན་གཅིག་མིང་གི་རྣམ་གྲངས་ཡིན་ཞིང་། མཚན་གཞི་ནི། ངར་འཛིན་ལྷན་སྐྱེས་ཀྱི་དམིགས་ཡུལ་དུ་གྱུར་པའི་ང་ཙམ་དེ་ཉིད་ཡིན་ཏེ། ཁ་སྐོང་ལས། ངར་འཛིན་དམིགས་ཡུལ་ང་ཙམ་ལ། །བྱེད་པའི་སྐྱེས་བུ་བཅུ་གཉིས་ཀྱི། །མིང་གི་རྣམ་གྲངས་བཏགས་པར་བཞེད། །ཞེས་གསུངས་པའི་ཕྱིར། ཁ་ཅིག་ཚིག་གསལ་གྱི་ལུང་ལ་བརྟེན། ཕུང་པོ་ལ་བརྟེན་ནས་བཏགས་པའི་གང་ཟག་ཡིན་ན། བྱེད་པའི་སྐྱེས་བུའི་ནང་ཚན་དུ་གྱུར་པའི་བདག་ཡིན་པས་ཁྱབ། ཟེར་བ་མི་འཐད་དེ། འོ་ན་དེ་བཞིན་གཤེགས་པ་ཆོས་ཅན། དེར་ཐལ། དེའི་ཕྱིར། མ་གྲུབ་ན། དེར་ཐལ། དེ་ཐ་སྙད་དུ་ཕུང་པོ་ལྔ་ལ་བརྟེན་ནས་བཏགས་པ་ཙམ་ཡིན་པའི་ཕྱིར་ཏེ། དེ་དོན་དམ་དུ་ཕུང་པོ་རྣམས་ལ་རྣམ་པ་ལྔར་བཙལ་བས་མི་རྙེད་པར་གསུངས་པའི་ཕྱིར་ཏེ། རྩ་ཤེ་ལས། ཕུང་མིན་ཕུང་པོ་ལས་གཞན་མིན། །དེ་ལ་ཕུང་མེད་དེར་དེ་མེད། །དེ་བཞིན་གཤེགས་པ་ཕུང་ལྡན་མིན། །དེ་བཞིན་གཤེགས་པ་གང་ཞིག་ཡིན། །ཞེས་གསུངས་པའི་ཕྱིར། རྩ་བར་འདོད་ན། དེ་ཆོས་ཅན། བདག་འཛིན་ཅན་གྱི་གང་ཟག་ཏུ་ཐལ། འདོད་པའི་ཕྱིར། འདོད་ན། སེམས་ཅན་ཡིན་པར་ཐལ་ལོ། །གཉིས་པ་རྟག་མི་རྟག་གང་ཡིན་དཔྱད་པ་ནི། རང་ཕྱོགས་པ་ཁ་ཅིག བདག་རྟག་པ་ཡིན་ཏེ། བདག་བཏགས་ཡོད་ཡིན་པའི་ཕྱིར་ཏེ། བདག་ཕུང་པོ་ལ་བརྟེན་ནས་བཏགས་པའི་བཏགས་ཡོད་ཡིན་པའི་ཕྱིར་ཏེ། གལ་ཏེ་མི་རྟག་པ་ཡིན་ན་བདག་སྐྱེ་འཇིག་བྱེད་པར་ཐལ། དེ་མི་རྟག་པ་ཡིན་པའི་ཕྱིར། འདོད་ན། རྩ་ཤེ་ལས། གལ་ཏེ་ཕུང་པོ་བདག་ཡིན་ན། །སྐྱེ་དང་འཇིགས་པ་ཅན་དུ་འགྱུར། །ཞེས་གསུངས་པའི་རིགས་པ་འདི་ལ་ཕྱོགས་སྔ་མས་འདོད་ལན་ཐེབས་པར་ཐལ། བདག་སྐྱེ་འཇིག་བྱེད་པའི་ཕྱིར། འདོད་ན། རིགས་པ་དེ་ལན་གྱིས་ལྡོག་པར་མི་ནུས་པའི་རིགས་པ་མ་ཡིན་པར་ཐལ་ལོ། །ཞེས་ཟེར་རོ། །འདི་ནི་དཔྱད་པར་བྱ་བའི་གཞིར་སྣང་ཡང་། སྔ་མ་དེ་ཁྱབ་པ་ཆེས་ཏེ། འོ་ན་བུམ་པ་ཡང་རྟག་པར་ཐལ། དེ་བཏགས་ཡོད་ཡིན་པའི་ཕྱིར་ཏེ། དེ་རང་གི་ཆ་ཤས་སུ་གྱུར་པའི་རྡུལ་རྫས་བརྒྱད་ལ་བཏགས་པའི་བཏགས་ཡོད་ཡིན་པའི་ཕྱིར། དེ་བཞིན་དུ་སྣམ་བུ་ལ་སོགས་པ་ཐ་སྙད་ཀྱི་དངོས་པོ་ཀུན་རྟག་པར་ཐལ་བའི་སྐྱོན་གནས་སོ། །རྩ་ཤེའི་ལུང་ལ་བརྟེན་པ་ཤེས་བྱེད་བཟང་བར་སྣང་ཡང་ཁོ་བོ་ནི་འདི་ལྟར་སེམས་ཏེ། སྐྱེ་དང་འཇིག་པ་ཅན་དུ་འགྱུར། །ཞེས་པའི་དོན་མང་བཀུར་བས་བདག་ཕུང་རྫས་གཅིག་ཏུ་ཁས་བླངས་པ་ལ། འོ་ན་བདག་རང་བཞིན་གྱི་སྐྱེ་འཇིག་ཅན་དུ་འགྱུར་རོ་ཞེས་འཕངས་པ་ཡིན་ཏེ། བདག་ཐ་སྙད་དུ་སྐྱེ་འཇིག་བྱེད་པ་དོན་ལ་གནས་པ་དེ་ཐ་སྙད་དུ་འགོག་མི་རིགས་པའི་ཕྱིར་ཏེ། མདོ་ལས་ཀྱང་། འཇིག་རྟེན་སྐྱེ་བ་ན་གང་ཟག་ཉག་གཅིག་སྐྱེའོ། །ཞེས་གསུངས་པའི་ཕྱིར། གཞན་དུ་ན། སྐྱེ་གནས་འཇིག་གསུམ་དང་འདུས་བྱས་མེད་པར་ཐལ། རྩ་ཤེ་ལས། སྐྱེ་དང་གནས་དང་འཇིག་པ་དག །མ་གྲུབ་ཕྱིར་ན་འདུས་བྱས་མེད། །ཅེས་གསུངས་པའི་ཕྱིར། ཡང་དག་པར་ན་གཞུང་གི་རིགས་པ་དེ་རྣམས་གནས་ལུགས་ལ་དཔྱོད་པའི་རིགས་པ་ཡིན་པས། ཐ་སྙད་རྣམ་གཞག་གི་ཚེ་མི་གནོད་པར་ཡོངས་འཛིན་འཇམ་པའི་དབྱངས་དབང་ཕྱུག་དཔལ་བཟང་བཞེད་པ་ནི་དབུ་མའི་གསང་ཚིག་ཕུལ་དུ་ཕྱིན་པ་ཡིན་ནོ། །གསང་ཚིག་འདི་མ་གོ་ན་དབུ་མའི་གཞུང་ལུགས་ལ་བསྐལ་པར་འབད་ཀྱང་དོན་ཆུང་ཞིང་། ཡང་ན་ཆད་མཐར་ལྷུང་བ་ཡང་སྲིད་དོ། །ཡང་ཁ་ཅིག དབུ་མའི་སྐབས་འདིར་བདག་རྟག་མི་རྟག་གང་ཡང་མ་ཡིན་ཏེ། བདག་མཐའ་དང་ལྡན་མི་ལྡན་སོགས་མུ་བཞི་དང་། རྟག་མི་རྟག་སོགས་མུ་བཞི་གང་དུ་ཡང་ལུང་དུ་མ་བསྟན་པར་བཞག་པའི་ཕྱིར་ཏེ། འཇིག་རྟེན་མཐའ་ལྡན་ལ་སོགས་མེད་ཕྱིར་རོ། །ཞེས་གསུངས་པའི་ཕྱིར། ཞེས་ཟེར་རོ། །དེ་ཡང་དོན་དམ་ལ་ཞུགས་པའི་སྐབས་དེ་ཉིད་ཐ་སྙད་རྣམ་གཞག་ལ་འདྲེས་པའི་སྐྱོན་ཡིན་ཏེ། དེ་འདྲེས་ན་དགག་སྒྲུབ་ཀྱི་ལུང་རིགས་ཕལ་ཆེར་རང་གིས་ཇི་ལྟར་བཟང་བཟང་མོ་བྱས་ཀྱང་ངལ་བའི་རྒྱུ་ཙམ་དང་ལེགས་པར་བརྟགས་ན་མཚང་ཆེའོ། །ལུང་གི་དོན་ནི། དོན་དམ་ལ་ཞུགས་པའི་ཚེ་བདག་རྟག་མི་རྟག་སོགས་ལུང་དུ་མ་བསྟན་པ་ཡིན་ཏེ། དེའི་ཚེ་བདག་རྟག་མི་རྟག་སོགས་སུ་སྨྲས་ན་རྟག་པར་ལྟ་བ་དང་ཆད་པར་ལྟ་བའི་སྐྱོན་དུ་འགྱུར་བའི་ཕྱིར། དེ་བཞིན་དུ་དོན་དམ་ཟབ་མོ་ལ་ཞུགས་པའི་ཚེ་བདག་མཐའ་དང་ལྡན་པ་དང་མི་ལྡན་པ་སོགས་ཀྱང་མ་ཡིན་ཏེ། རིན་ཆེན་ཕྲེང་བ་ལས། འཇིག་རྟེན་མཐའ་དང་ལྡན་ནམ་ཞེས། །ཞུས་ན་རྒྱལ་བ་མི་གསུང་བཞུགས། །གང་ཕྱིར་དེ་ལྟར་ཟབ་མོའི་ཆོས། །སྣོད་མིན་འགྲོ་ལ་མི་གསུང་བ། །དེ་ཉིད་ཕྱིར་ན་མཁས་རྣམས་ཀྱིས། །ཀུན་མཁྱེན་ཐམས་ཅད་མཁྱེན་པར་དགོངས། །ཞེས་གསུངས་པའི་ཕྱིར། རང་ལུགས་ནི། བདག་མི་རྟག་པ་ཡིན་ཏེ། འཇིག་རྟེན་ཐ་སྙད་དུ་ས་བོན་ལས་མྱུ་གུ་སྐྱེ་བ་དང་། ཕ་ལས་བུ་སྐྱེ་བ་སོགས་ཀྱི་རྣམ་གཞག་གང་འདོད་པ་དེ་དབུ་མ་ཐལ་འགྱུར་བས་ཁས་ལེན་པའི་ཕྱིར་ཏེ། ཐལ་འགྱུར་བ་འདི་འཇིག་རྟེན་གྲགས་སྡེ་སྤྱོད་པའི་དབུ་མ་པ་ཡིན་པའི་ཕྱིར་དང་། མདོ་ལས་ཀྱང་། འཇིག་རྟེན་ང་དང་ལྷན་ཅིག་རྩོད་ཀྱི་ང་ནི་འཇིག་རྟེན་དང་ལྷན་ཅིག་མི་རྩོད་དེ། གང་འཇིག་རྟེན་ན་ཡོད་པར་འདོད་པ་དེ་ནི་ང་ཡང་ཡོད་པར་འདོད་དོ། །ཞེས་དང་། བཞི་བརྒྱ་པ་ལས། ཇི་ལྟར་ཀླ་ཀློ་སྐད་གཞན་གྱིས། །བཟུང་བར་མི་ནུས་དེ་བཞིན་དུ། །འཇིག་རྟེན་པ་ཡིས་མ་གཏོགས་པར། །འཇིག་རྟེན་བཟུང་བར་ནུས་མ་ཡིན། །ཞེས་གསུངས་པའི་ཕྱིར། གནད་འདི་ནི་བདག་གི་འདྲེན་པ་འཇམ་པའི་དབྱངས་དབང་ཕྱུག་དཔལ་བཟང་པོའི་གསུང་གི་གསང་བ་ཟབ་མོ་ལས་ཐོས་སོ། །ཡང་བདག་དང་གང་ཟག་མི་རྟག་པ་ཡིན་པར་ཐལ། དེ་དག་འཇིག་པ་ཡིན་པའི་ཕྱིར། མ་གྲུབ་ན། དེར་ཐལ། དེ་དག་འཇིག་རྟེན་ཡིན་པའི་ཕྱིར་ཏེ། དེ་དག་བཅུད་ཀྱི་འཇིག་རྟེན་ཡིན་པའི་ཕྱིར་ཏེ། དེ་དག་བཅུད་ཀྱི་སེམས་ཅན་ཡིན་པའི་ཕྱིར། མདོར་ན་ཕུང་པོ་ལ་བརྟེན་ནས་གདགས་པའི་གང་ཟག་ལ་བྱེད་པའི་སྐྱེས་བུ་བཅུ་གཉིས་སུ་མིང་བཏགས་པ་འདི་མི་རྟག་པ་ཡིན་པ་ལ་འཁྲུལ་པ་མེད་དེ། བཞི་བརྒྱ་པའི་འགྲེལ་པ་ཟླ་བས་མཛད་པ་ལས། དེ་ལ་ཕུང་པོ་ལྔ་རྒྱུར་བྱས་ནས་བཏགས་པའི་གང་ཟག་ནི། སྐྱེ་བའི་གནས་དེ་དང་དེར་འཇིག་ཅིང་རབ་ཏུ་འཇིག་པས་འཇིག་རྟེན་ནོ་ཞེས་གསུངས་པའི་ཕྱིར། ཕུང་པོ་གང་ཟག་གི་གདགས་པའི་རྒྱུ་དང་། གང་ཟག་དེ་ལ་བཏགས་པའི་བཏགས་ཡོད་དུ་འདོད་པ་དབུ་མ་པའི་ལུགས་ཐུན་མོང་མ་ཡིན་པ་ཡིན་ཏེ། འཇུག་པ་རང་འགྲེལ་ལས། བདག་ཏུ་གདགས་པའི་རྒྱུ་ཕུང་པོ་ལ་དམིགས་པའི་ཕྱིར་རོ། །ཞེས་དང་། དེ་བཞིན་དུ་ཕུང་པོ་རྒྱུར་བྱས་ནས་བཏགས་པའི་རང་བཞིན་ཅན་ཡང་ཚོགས་པ་ཙམ་ཡིན་པར་མི་རུང་ངོ་། །ཞེས་གསུངས་པའི་ཕྱིར། འོ་ན་གདགས་པའི་རྒྱུ་ཕུང་པོ་རྫས་ཡོད་ཡིན་ནམ་ཞེ་ན། དངོས་སྨྲ་བ་གསུམ་གྱིས་གདགས་གཞི་དང་། བཏགས་ཆོས་གཉིས་སུ་ཕྱེ་བའི་གདགས་གཞི་ཀུན་རྫས་ཡོད་དུ་འདོད་ཀྱང་། འདིར་ནི་གདགས་པའི་རྒྱུ་ཕུང་པོ་ཉིད་ཀྱང་རྐང་པ་དང་བྱིན་པ་ལ་སོགས་པའི་ཆ་ཤས་ལ་བརྟེན་ནས་བཏགས་ཡོད། ཆ་ཤས་དེ་དག་ཀྱང་ནང་སེལ་གྱི་ཆ་ཤས་སོ་སོ་ལ་ལྟོས་ནས་བཏགས་ཡོད་ཡིན་པ་ནི་མཐར་ཟད་ཟད་ཀྱི་བར་དུ་ཐུག་པ་མེད་དོ། །དེ་སྐད་དུ། སྤྱོད་འཇུག་ལས། དཔེར་ན་ཆུ་ཤིང་སྡོང་པོ་དག །ཆ་ཤས་ཕྱེ་ན་འགའ་མེད་པ། །དེ་བཞིན་རྣམ་པར་དཔྱོད་པ་ཡིས། །བཙལ་ན་བདག་ཀྱང་ཡང་དག་མིན། །ཞེས་བདག་འཚོལ་བའི་ཚུལ་དང་། ལུས་ནི་རྐང་པ་བྱིན་པ་མིན། །ཞེས་པ་ནས། ཕྱི་དང་ནང་ནའང་ལུས་མེད་ན། །ཇི་ལྟར་ལག་སོགས་ལ་ལུས་ཡོད། །ལག་སོགས་རྣམས་ལས་གཞན་མེད་ན། །དེ་ནི་ཇི་ལྟར་ཡོད་པ་ཡིན། །ཞེས་བདག་གི་ཆ་ཤས་ལུས་བཙལ་ནས་མ་རྙེད་པའི་ཚུལ་དང་། དེ་བཞིན་སོར་མོའི་ཚོགས་ཡིན་ཕྱིར། །ལག་པའང་གང་ཞིག་ཡིན་པར་འགྱུར། །དེ་ཡང་ཚིགས་ཀྱི་ཚོགས་ཡིན་ཕྱིར། །ཚིགས་ཀྱང་རང་གི་ཆ་ཕྱེ་བས། །ཞེས་པ་ནས། མཁའ་བཞིན་དེས་ན་རྡུལ་ཡང་མེད། །ཅེས་པའི་བར་གྱིས་ལུས་ཀྱི་ཡན་ལག་རྡུལ་ཕྲན་གྱི་བར་དུ་རང་རང་གི་ཆ་ཤས་ལ་བཙལ་བས་མ་རྙེད་པར་གསུངས་པས། ཕྱོགས་ཆ་མེད་ཀྱི་རྡུལ་དང་། ཤེས་པ་སྐད་ཅིག་ཆ་མེད་མ་གཏོགས། ཕྱི་ནང་གི་དངོས་པོ་ཕྲ་རགས་ཀུན་བཏགས་ཡོད་ཡིན་པར་གྲུབ་བོ། །ཐལ་འགྱུར་བའི་ཐུན་མོང་མ་ཡིན་པའི་ལུགས་ལ། ཕུང་པོ་གང་ཟག་ཏུ་གདགས་པའི་རྒྱུ་ཙམ་ཡིན་ཞིང་། གང་ཟག་གི་གདགས་གཞི་མ་ཡིན་པར་ཀུན་མཁྱེན་བླ་མས་བཞེད་ལ། འོན་ཀྱང་གཞིའི་དོན་རྒྱུ་ལ་སོགས་པའི་དོན་ལྔ་ལ་འཇུག་པ་ལས། གདགས་གཞི་ཞེས་པའི་གཞི་ནི་གང་ལ་འཇུག རྒྱུ་ལ་འཇུག་པ་ཡིན་ན། གདགས་པའི་གཞི་དང་གདགས་པའི་རྒྱུ་ལ་ཁྱད་པར་མེད་པ་རང་ལུགས་ལ་ཡང་ཁས་ལེན་དགོས་པ་འདྲའོ། །གསུམ་པ་ས་མཚམས་བཤད་པ་ནི། རང་ཕྱོགས་པ་ཁ་ཅིག ས་བདུན་པ་མན་ཆད་ཀྱི་བྱང་སེམས་དང་། ཉན་རང་དང་སོ་སྐྱེ་ཐམས་ཅད་བྱེད་པའི་སྐྱེས་བུར་གྱུར་པའི་བདག་ཡིན་ཏེ། ས་བདུན་པ་མན་ཆད་ཀྱི་རྗེས་ཐོབ་ཏུ་བདག་འཛིན་སྐྱེ་སྲིད་པའི་ཕྱིར། ཞེས་ཟེར་བ་མི་འཐད་དེ། འོ་ན་བྱང་སེམས་ས་དང་པོ་པ་ཆོས་ཅན། ངར་འཛིན་ལྷན་སྐྱེས་ཀྱི་དམིགས་ཡུལ་ཡིན་པར་ཐལ། བྱེད་པའི་སྐྱེས་བུ་བཅུ་གཉིས་ཀྱི་ནང་ཚན་དུ་གྱུར་པའི་བདག་ཡིན་པའི་ཕྱིར། འདོད་ན། ངར་འཛིན་ཅན་གྱི་གང་ཟག་ཡིན་པར་ཐལ། འདོད་པའི་ཕྱིར། འདོད་ན། དེ་ཆོས་ཅན། ལས་ཉོན་གྱིས་བཅིངས་པའི་གང་ཟག་ཏུ་ཐལ། ངར་འཛིན་ཅན་གྱི་གང་ཟག་ཡིན་པའི་ཕྱིར། ཁྱབ་སྟེ། རིན་ཆེན་ཕྲེང་བ་ལས། ངར་འཛིན་ཡོད་ན་ཡང་ལས་ཏེ། །དེ་ལས་ཡང་ནི་སྐྱེ་བ་ཡིན། །ཞེས་གསུངས་པའི་ཕྱིར། སྒྲུབ་བྱེད་ཀྱང་མ་ངེས་ཏེ། བདག་འཛིན་ཡིན་ན། ངར་འཛིན་ཡིན་པས་མ་ཁྱབ་པའི་ཕྱིར་ཏེ། ང་བཏགས་པ་ཙམ་དུ་མངོན་པར་ཞེན་པའི་བློ་སོགས་ངར་འཛིན་མ་ཡིན་པའི་ཕྱིར་ཏེ། དེ་དག་ཆོས་ཀྱི་བདག་འཛིན་ཡིན་པའི་ཕྱིར། ཡང་ཁ་ཅིག་སོ་སྐྱེ་ཡིན་ན། བྱེད་པའི་སྐྱེས་བུར་གྱུར་པའི་བདག་ཡིན་པས་ཁྱབ་ཟེར་བ་ཡང་མི་འཐད་དེ། ཉན་ཐོས་དགྲ་བཅོམ་པའི་རྟོགས་པ་སྔོན་སོང་གི་བྱང་སེམས་ཚོགས་ལམ་པ་ཆོས་ཅན། དེར་ཐལ། དེའི་ཕྱིར། འདོད་མི་ནུས་ཏེ། དེས་ངར་འཛིན་སྤངས་པའི་ཕྱིར་ཏེ། དེས་འཁོར་བའི་རྩ་བ་སྤངས་པའི་ཕྱིར། མ་གྲུབ་ན། དེར་ཐལ། དེས་དགྲ་བཅོམ་པའི་རྟོགས་པ་ཐོབ་པའི་ཕྱིར། ཨེ་བྱུང་། རང་ལུགས་ནི། ངར་འཛིན་ལྷན་སྐྱེས་ཀྱི་དམིགས་ཡུལ་དུ་གྱུར་པའི་ང་དང་། ངར་འཛིན་ཅན་གྱི་སེམས་ཅན་དང་། གང་ཟག་གི་བདག་འཛིན་ཅན་གྱི་སེམས་ཅན་དང་། ལས་ཉོན་གྱི་འཆིང་བ་ལས་མ་གྲོལ་བའི་སེམས་ཅན་དང་། འཁོར་བའི་འཆིང་བ་ལས་མ་གྲོལ་བའི་སེམས་ཅན་རྣམས་བྱེད་པའི་སྐྱེས་བུར་གྱུར་པའི་བདག་དང་དོན་གཅིག་ཅིང་། ས་མཚམས་ནི། སོ་སྐྱེ་ཐ་མལ་པ་ནས་བཟུང་སྟེ་དགྲ་བཅོམ་པའི་རྟོགས་པ་མ་ཐོབ་ཀྱི་བར་གྱི་ཐེག་དམན་སློབ་པ་མཐའ་དག་དང་། བྱང་སེམས་ལ་ཡང་དགྲ་བཅོམ་པའི་རྟོགས་པ་སྔོན་དུ་མ་སོང་བའི་ཚོགས་ལམ་ཆུང་ངུ་པ་ནས། སྦྱོར་ལམ་ཆོས་མཆོག་ཆེན་པོའི་བར་ཐམས་ཅད་བྱེད་པའི་སྐྱེས་བུར་གྱུར་པའི་བདག་ཡིན་ཏེ། དེ་དག་གི་རྒྱུད་ལ་ངར་འཛིན་ལྷན་སྐྱེས་མངོན་གྱུར་དང་། དབང་ལྡན་ཅི་རིགས་པའི་ཚུལ་དུ་ཡོད་པའི་ཕྱིར། དེ་སྐད་དུ་རྣམ་འགྲེལ་ལས། གལ་ཏེ་འཇིག་ཚོགས་ལྟ་བྲལ་ཕྱིར། །ལམ་དང་པོར་ནི་སྲེད་མེད་འགྱུར། །ལྷན་ཅིག་སྐྱེས་པ་མ་སྤངས་ཕྱིར། །སྤངས་ན་ཡང་སྲིད་ག་ལ་ཡོད། །ཅེས་གསུངས་སོ། །དེའི་གོ་དོན་ཡང་འབྲས་བུ་བཞིའི་དང་པོ་རྒྱུན་ཞུགས་ཀྱི་འབྲས་བུ་ཐོབ་ཀྱང་འཁོར་བའི་རྩ་བ་འཇིག་ལྟ་ལྷན་སྐྱེས་མ་སྤངས་པའི་ཕྱིར་ན་འཁོར་བ་ལས་མ་གྲོལ་ལ། གལ་ཏེ་དེ་སྤངས་ན་འཁོར་བ་ག་ལ་ཡོད་ཅེས་པའི་དོན་ནོ། །རྒན་པོའི་ཟེར་བགྲོས་ལ་མ་ཉན་པར་གཞུང་ལུགས་ཆེན་པོ་ལ་བརྟེན་པའི་གནད་འདི་དག་སྙིང་ལ་འཆང་རིགས་པ་ཡིན་ནོ། །འདིར་དཔྱོད་ལྡན་ལ་དོགས་པ་འདི་འབྱུང་སྟེ། ཉན་ཐོས་མཐོང་ལམ་པ་ཆོས་ཅན། ངར་འཛིན་ལྷན་སྐྱེས་ཀྱི་དམིགས་ཡུལ་མ་ཡིན་པར་ཐལ། ཁྱོད་ཀྱི་རྒྱུད་ལ་ངར་འཛིན་མེད་པའི་ཕྱིར་ཏེ། ང་རང་བཞིན་མེད་པར་མངོན་སུམ་རྟོགས་པའི་གང་ཟག་ཡིན་པའི་ཕྱིར་རོ་ཟེར་ན། ཁོ་བོ་ནི་འདིར་ཁྱབ་པ་མ་ངེས་ཏེ། སྔར་བཤད་པ་ལྟར་དེའི་རྒྱུད་ལ་ངར་འཛིན་མངོན་གྱུར་པ་མེད་ཀྱང་དབང་ལྡན་གྱི་ཚུལ་གྱིས་ཡོད་པའི་ཕྱིར་ཏེ། དགྲ་བཅོམ་མ་ཐོབ་ཀྱི་བར་དུ་དེ་དབང་ལྡན་གྱི་ཚུལ་གྱིས་ཡོད་པའི་ཕྱིར་ཏེ། ཉན་ཐོས་ཀྱི་སྒོམ་ལམ་མཐའ་མ་རྡོ་རྗེ་ལྟ་བུའི་ཏིང་ངེ་འཛིན་གྱིས་སྤོང་བ་གཉེན་པོ་བྱས་ནས་མི་སློབ་ལམ་སྐད་ཅིག་དང་པོའི་གནས་སྐབས་སུ་ངར་འཛིན་ལྷན་སྐྱེས་སྤངས་པ་ལ་དགྲ་བཅོམ་ཐོབ་པར་འཇོག་པའི་ཕྱིར། ངར་འཛིན་ཀུན་བཏགས་ནི་མཐོང་སྤང་ཡིན་པས་མཐོང་ལམ་གྱི་སྐབས་སུ་སྤོང་བ་ཡིན་ནོ། །དེས་ན་ཉན་ཐོས་མཐོང་ལམ་པ་སོགས་ནི། ངར་འཛིན་མངོན་གྱུར་པའི་དམིགས་ཡུལ་མ་ཡིན་ཡང་། རང་རྒྱུད་ལ་དབང་ལྡན་གྱི་ཚུལ་གྱིས་ཡོད་པའི་ངར་འཛིན་གྱི་དམིགས་ཡུལ་ཅིས་ཀྱང་ཡིན་པས་བྱེད་པའི་སྐྱེས་བུར་འཇོག་རིགས་པ་ཡིན་ནོ། །གཞན་དུ་ན། དེའི་རྒྱུད་ལ་ངར་འཛིན་ལྷན་སྐྱེས་དབང་ལྡན་གྱི་ཚུལ་གྱིས་ཡོད་དམ་མེད། མེད་ན་ཧ་ཅང་ཐལ་ཞིང་། ཡོད་ན་དེའི་རྒྱུད་ལ་དབང་ལྡན་གྱི་ཚུལ་གྱིས་ཡོད་པའི་ངར་འཛིན་དེའི་དམིགས་ཡུལ་གང་ཡིན་དྲིས་པས་གསལ་ཏེ། རྟེན་གྱི་གང་ཟག་ཁོ་རང་ལས་འོས་མེད་པའི་ཕྱིར། བདག་མེད་མངོན་སུམ་དུ་རྟོགས་པའི་ཚེ་ངར་འཛིན་ལྷན་སྐྱེས་ཀྱི་དམིགས་ཡུལ་དུ་གྱུར་པའི་ང་སུན་ཕྱུང་ནུས་པར་བཤད་པ་ཡང་། བདག་མེད་མངོན་སུམ་དུ་རྟོགས་པའི་མཉམ་གཞག་དེའི་སྣང་ངོ་ན་གནས་ལུགས་འབའ་ཞིག་མ་གཏོགས། ང་དང་སེམས་ཅན་ལ་སོགས་པའི་སྤྲོས་པའི་ཚོགས་མ་དམིགས་པ་ཙམ་ལ་དགོངས་པ་ཡིན་གྱི། བདག་མེད་རྟོགས་མ་ཐག་ང་དང་སེམས་ཅན་སོགས་གཏན་མེད་པར་སོང་བ་མིན་ཏེ། རྟོགས་མ་ཐག་པའི་གང་ཟག་དེ་ཀ་ང་དང་སེམས་ཅན་སོགས་ཡིན་པའི་ཕྱིར། བཞི་པ་ལྷན་སྐྱེས་དང་ཀུན་བཏགས་ཀྱི་ཁྱད་པར་བཤད་པ་ནི། ལྷན་སྐྱེས་ཀྱི་བདག་དང་ཀུན་བཏགས་ཀྱི་བདག་གི་ཁྱད་པར་ཇི་ལྟ་བུ་ཞེ་ན། ཐོག་མ་མེད་པའི་བག་ཆགས་ཀྱིས་བསླད་པ་ལ་བརྟེན་གཞི་མེད་ལ་ངའོ་སྙམ་དུ་འཛིན་པའི་ངར་འཛིན་ལྷན་སྐྱེས་ཀྱི་དམིགས་ཡུལ་དུ་གྱུར་པའི་ང་ཙམ་ནི། ལྷན་སྐྱེས་ཀྱི་བདག་དང་། ལྷན་སྐྱེས་ཀྱི་གང་ཟག ཕུང་པོ་ལ་བདེན་པར་འཛིན་པའི་བདེན་འཛིན་ལྷན་སྐྱེས་ཀྱི་དམིགས་ཡུལ་དུ་གྱུར་པའི་ཕུང་པོ་ཙམ་ནི་ཆོས་དང་གང་ཟག་གཉིས་ཀྱི་ཟླས་ཕྱེ་བའི་ཆོས་ཙམ་ཡིན་པས། དེ་དག་ཐ་སྙད་དུ་ཡོད་དེ། ཕུང་པོ་ཉེ་བར་བླང་བྱ་སོགས་དང་། བདག་ཉེ་བར་ལེན་པ་པོ་སོགས་ཡིན་པར་གོང་དུ་བཤད་ཟིན་པའི་ཕྱིར། ངར་འཛིན་ལྷན་སྐྱེས་དང་ཕུང་པོ་ལ་བདེན་པར་འཛིན་པའི་བདེན་འཛིན་ལྷན་སྐྱེས་ཀྱི་འཛིན་སྟངས་ཀྱི་གཟུང་བྱ་གང་ཟག་བདེན་པར་གྲུབ་པ་དང་། ཕུང་པོ་བདེན་པར་གྲུབ་པ་གཉིས་ལྷན་སྐྱེས་ཀྱི་བློས་གཟུང་བྱ་ཡིན་ཡང་། གང་ཟག་གི་བདག་དང་ཆོས་ཀྱི་བདག་ཏུ་འགྲོ་བས་ཐ་སྙད་དུ་ཡང་མེད་དེ། བདག་དེ་གཉིས་ཐ་སྙད་དུ་ཡང་འགོག་པར་བྱེད་པའི་ཕྱིར། བདག་ཕུང་པོ་ལས་རྫས་གཞན་པ་དང་རྫས་གཅིག་པ་སོགས་ཀྱི་རིགས་པ་ལྟར་སྣང་གི་འཐད་པ་དང་བཅས་པའི་སྒོ་ནས་བདག་ཏུ་འཛིན་པ་ནི་བདག་འཛིན་ཀུན་བཏགས་དེའི་དམིགས་ཡུལ་ཕུང་པོ་དང་རྫས་གཞན་པ་དང་རྫས་གཅིག་གང་རུང་དུ་གྱུར་པའི་བདག་ནི་ཀུན་བཏགས་ཀྱི་བདག་ཏུ་འགྲོ་བས་ཐ་སྙད་དུ་ཡང་མེད། ཡང་དེའི་འཛིན་སྟངས་ཀྱི་གཟུང་བྱ་ཀུན་བཏགས་ཀྱི་བདག་བདེན་པར་གྲུབ་པ་ཐ་སྙད་དུ་ཡང་མེད་པ་ལྟ་སྨོས་ཀྱང་ཅི་དགོས་ཏེ། བདག་འཛིན་ཀུན་བཏགས་དེའི་དམིགས་ཡུལ་དང་འཛིན་སྟངས་ཀྱི་གཟུང་བྱ་ཡང་རིམ་བཞིན། མོ་གཤམ་གྱི་བུ་དང་། མོ་གཤམ་གྱི་བུའི་བུ་དང་ཆོས་མཚུངས་པའི་ཕྱིར། འོ་ན་ཕུང་པོ་ལས་རྫས་གཞན་པ་དང་རྫས་གཅིག་པ་གང་རུང་དུ་གྱུར་པའི་བདག་དེ་ཀུན་བཏགས་ཀྱི་བདག་ཡིན་པར་ཐལ། དེ་བདག་འཛིན་ཀུན་བཏགས་ཀྱི་དམིགས་ཡུལ་ཡིན་པའི་ཕྱིར་ཞེ་ན། འདིར་ཁྱབ་པ་མ་ངེས་པ་རིགས་པ་མཁྱེན་པ་དག་གིས་ཤེས་པར་བྱ་དགོས་ཏེ། དེ་ལྟ་བུ་ཀུན་བཏགས་ཀྱི་བདག་གི་དོན་ཙམ་དུ་བྱས་ནས་བརྟག་པ་མཐའ་བཟུང་གི་ཚུལ་དུ་བཤད་པ་དང་། གོང་དུ་ལྷན་སྐྱེས་ཀྱི་བདག་གཉིས་ངོས་འཛིན་པ་ན་ཡང་ང་དང་ཕུང་པོ་བདེན་པར་གྲུབ་པ་ནི་གང་ཟག་གི་བདག་དང་ཆོས་ཀྱི་བདག་ཏུ་འགྱུར་བས། དེ་དང་དེ་ལ་བརྟག་པ་མཐའ་བཟུང་གི་ཚུལ་དུ་ངོས་བཟུང་བ་ཙམ་ཡིན་པའི་ཕྱིར། གཞན་དུ་ན། ཕུང་པོ་དང་རྫས་གཞན་དང་རྫས་གཅིག་གང་རུང་དུ་གྱུར་པའི་བདག་ཆོས་ཅན། བདག་རྫས་ཡོད་ཡིན་པར་ཐལ། ཀུན་བཏགས་ཀྱི་བདག་ཡིན་པའི་ཕྱིར། འདོད་ན། རྫས་ཡོད་ཡིན་པར་ཐལ། འདོད་པའི་ཕྱིར། འདོད་ན། དེ་མ་ཡིན་པར་ཐལ། མེད་པའི་ཕྱིར། ཡང་དེ་ཆོས་ཅན། ཀུན་བཏགས་ཀྱི་བདག་མེད་ཡིན་པར་ཐལ། བདེན་གྲུབ་ཀྱིས་ཁྱད་པར་དུ་བྱས་པའི་བདག་མ་ཡིན་པའི་ཕྱིར་ཏེ། བདེན་གྲུབ་ཀྱིས་ཁྱད་པར་དུ་མ་བྱས་པའི་ཕྱིར། མ་གྲུབ་ན། དེར་ཐལ། བདེན་མེད་ཡིན་པའི་ཕྱིར་ཏེ། བདག་མེད་ཡིན་པའི་ཕྱིར། ཡང་དེ་བཞིན་དུ། ང་བདེན་པར་གྲུབ་པ་གང་ཟག་གི་བདག་ཡིན་ཟེར་བ་ཡང་མི་འཐད་དེ། དེ་ཆོས་ཅན། ངོ་བོས་གྲུབ་པའི་བདག་ཡིན་པར་ཐལ། གང་ཟག་གི་བདག་ཡིན་པའི་ཕྱིར། ཁྱབ་སྟེ། ཁ་སྐོང་ལས། ཆོས་དང་གང་ཟག་ཚིག་ཟུར་ལ། །ཞེས་པ་ནས། ངོ་བོས་གྲུབ་པ་ལ་བཤད་ནས། །ཞེས་པའི་བར་གསུངས་པའི་ཕྱིར། འདོད་མི་ནུས་ཏེ། ངོ་བོས་མ་གྲུབ་པའི་ཕྱིར་ཏེ། རང་བཞིན་གྱིས་མ་གྲུབ་པའི་ཕྱིར། ཡང་དེ་ཆོས་ཅན། གང་ཟག་གི་བདག་མ་ཡིན་པར་ཐལ། གང་ཟག་གི་བདག་མེད་ཡིན་པའི་ཕྱིར། དེས་ན་བདག་འཛིན་ཀུན་བཏགས་ཀྱི་དམིགས་ཡུལ་དང་། བདག་འཛིན་ལྷན་སྐྱེས་ཀྱི་དམིགས་ཡུལ་འགལ་བ་ཡིན་ཏེ། བདག་འཛིན་ཀུན་བཏགས་ཀྱི་དམིགས་ཡུལ་ཡིན་ན། ཐ་སྙད་དུ་མེད་པས་ཁྱབ། ལྷན་སྐྱེས་ཀྱི་དམིགས་ཡུལ་ཡིན་ན། ཐ་སྙད་དུ་ཡོད་པས་ཁྱབ་པའི་ཕྱིར་དང་། དེ་གཉིས་ཀྱི་འཛིན་སྟངས་ཀྱི་ཡུལ་ཡང་ཐ་སྙད་དུ་མེད་མཚུངས་ཡིན་ཀྱང་། ངོས་འཛིན་སོ་སོར་མི་འདྲ་བས་ཕན་ཚུན་འགལ་བ་ཡིན་པའི་ཕྱིར་རོ། །དེ་ཡང་ཐོག་མ་མེད་པའི་བག་ཆགས་ཀྱིས་བསླད་པ་ཙམ་ལ་བརྟེན། ང་བདེན་གྲུབ་ཏུ་བཟུང་བའི་ཡུལ་གྱི་ང་བདེན་གྲུབ་ནི། གང་ཟག་གི་བདག་འཛིན་ལྷན་སྐྱེས་ཀྱི་འཛིན་སྟངས་ཀྱི་ཡུལ་དང་། རིགས་པ་ལྟར་སྣང་གི་འཐད་པ་དང་བཅས་ཏེ་ང་བདེན་གྲུབ་ཏུ་བཟུང་བའི་ཡུལ་གྱི་ང་བདེན་གྲུབ་ནི། གང་ཟག་གི་བདག་འཛིན་ཀུན་བཏགས་ཀྱི་འཛིན་སྟངས་ཀྱི་ཡུལ་ཡིན་ཞིང་། དེ་བཞིན་དུ་ཆོས་ཀྱི་བདག་འཛིན་ལྷན་སྐྱེས་དང་ཀུན་བཏགས་ལ་ཡང་རིགས་བསྒྲེའོ། །ལྔ་པ་སེམས་མཉམ་པར་འཇོག་ཚུལ་བཤད་པ་ནི། དེ་ལྟར་བདག་མེད་གཉིས་ཀྱི་དོན་ལ་ཐོས་བསམ་གྱིས་སྒྲོ་འདོགས་རགས་པ་ཙམ་བཅད་ནས། དཔྱད་དོན་དེ་ཉིད་སྙིང་པོར་དྲིལ་ནས་ཉམས་སུ་ལེན་ན། གནས་དབེན་པར་དཀོན་མཆོག་ལ་ཕྱག་དང་མཆོད་པ་བྱས་ཏེ་ཚོགས་བསགས། ལྟ་བ་ཟབ་མོ་རྒྱུད་ལ་སྐྱེ་བར་གསོལ་བ་བཏབ། བདེ་བའི་སྟན་ལ་ལུས་དྲང་པོར་བསྲངས་ཏེ། སེམས་ཅན་ཐམས་ཅད་ཀྱི་དོན་དུ་ཤེས་རབ་ཀྱི་ཕ་རོལ་ཏུ་ཕྱིན་པའི་དོན་ཟབ་མོ་བསྒོམ་སྙམ་པའི་སེམས་བསྐྱེད་ལ། བདག་ཏུ་འཛིན་པའི་གཞིར་གྱུར་པའི་རང་ལུས་འདི་ཅི་འདྲ་ཞིག་ལ་ཟེར་བ་ཡིན། ཤ་ཁྲག་རུས་གསུམ་ཚོགས་པ་འདི་ཡིན་ན། ཤ་ནི་རུས་པའི་དྲྭ་བས་སྦྲེལ་བ་ཙམ་མ་གཏོགས་སྙིང་པོ་མ་མཆིས་པའི་རྡུལ་ཕྲན་སོ་སོ་བ་ཡིན། རུས་པ་རྣམས་ཀྱང་རྐང་ལ་ཐུག་གི་བར་དུ་ཆ་ཤས་ཕྱེ་ན་རང་བཞིན་ནམ་སྙིང་པོ་གང་ཡང་མ་མཆིས། ཁྲག་རྣམས་ནི་སྨིག་རྒྱུའམ་ལྦུ་བ་རྡོས་པ་དང་ཆོས་མཚུངས་པས་ལུས་རང་བཞིན་གྱི་སྟོང་པར་འདུག་སྙམ་དུ་ངེས་ཤེས་བསྐྱེད། ལུས་གཟུགས་ཅན་འདི་བདེན་པར་མེད་ན་སེམས་དང་ཚོར་བ་སོགས་ཁ་དོག་དབྱིབས་ངོས་གཟུང་དང་བྲལ་བས་གང་དུ་ཡང་བདེན་པར་མི་འདུག་སྙམ་དུ་ངེས་ཤེས་བསྐྱེད་ལ་དེའི་ངང་ལ་ཅི་གནས་འཇོག ལུས་སོགས་ཕུང་པོ་རང་བཞིན་གྱིས་མ་གྲུབ་ན་གཞི་མེད་ལ་ངའོ་སྙམ་དུ་འཛིན་པའི་ཡུལ་འདི་ག་ལ་གྲུབ། བག་ཆགས་འཁྲུལ་པས་བསླད་པ་ཙམ་འདུག་སྙམ་དུ་ང་རང་བཞིན་མེད་པའི་ངང་ལ་ལྷོད་དེ་འཇོག རྗེས་ལྟ་བ་དེའི་ངང་ནས་དགེ་བ་སེམས་ཅན་གྱི་དོན་དུ་བསྔོ་བ་དང་སྨོན་ལམ་གྱི་རྒྱས་འདེབས་བྱེད། འགྲོ་འཆག་ཉལ་དུག་གི་གནས་སྐབས་ཀུན་ཏུ་ཡང་། ཕུང་པོ་དང་ང་ལ་བདེན་འཛིན་བཤིག་ནས་དེ་དག་རང་བཞིན་མེད་པའི་དྲན་འདུན་དང་མ་བྲལ་བར་བྱེད་ཅིང་། ཆགས་སྡང་སྐྱེ་བའི་ཡུལ་དགྲ་གཉེན་དུ་སྣང་བ་དང་བདེ་སྡུག་སོགས་ཅི་བྱུང་ཡང་རྨི་ལམ་སྒྱུ་མ་ལྟ་བུར་བལྟས་ལ་སྤང་བླང་གི་ཞེན་པ་ཨ་འཐས་མི་བྱའོ། །བསྒོམ་པ་དེ་ལ་བོགས་དབྱུང་བའི་ཕྱིར། ད་དུང་ཐོས་བསམ་གྱི་ཤེས་རབ་ཟབ་མོ་བསྐྱེད་པའི་ཆེད་དུ་དབུ་མའི་བཀའ་དང་བསྟན་བཅོས་རྣམས་ཀློག་པ་དང་། གཞན་ལ་ཉན་པ་དང་། དེ་དག་གི་དོན་ལ་བསམ་མནོ་དང་། ཁྱད་པར་རྩ་འཇུག་བཞི་གསུམ་དང་རིགས་པ་དྲུག་ཅུ་པ་ནས་བཤད་པའི་རིགས་པའི་གནད་རྣམས་ལ་ཡང་ནས་ཡང་དུ་རྟོག་དཔྱོད་ཀྱི་བསམ་མནོ་ནན་ཏན་དུ་བྱས་ལ། ཡང་ལྟ་བ་བསྒོམ་པ་ལ་འཇུག བར་སྐབས་སུ་སྡིག་པ་བཤགས་པ་ལ་སོགས་པའི་སྒོ་ནས་འགལ་རྐྱེན་སྡིག་སྒྲིབ་སྦྱོང་བ་དང་། མཆོད་པ་ལ་སོགས་པའི་སྒོ་ནས་ཚོགས་གསོག་པ་ཡང་ལན་མང་དུ་བྱའོ། །འདི་ནི་རིན་ཆེན་ཕྲེང་བ་ལས། ཕུང་པོ་དེ་ལྟར་མི་བདེན་པར། །ཤེས་ནས་ངར་འཛིན་སྤོང་བར་འགྱུར། །ཞེས་གསུངས་པ་ལྟར། ཐོག་མར་གང་ཟག་ཏུ་གདགས་པའི་རྒྱུ་ཕུང་པོ་བདེན་མེད་དུ་གཏན་ལ་ཕབ་ནས། དེའི་རྗེས་སུ་གང་ཟག་བདེན་མེད་དུ་རྟོགས་སླ་བ་དང་། གོ་རིམ་དེ་ལྟར་བློ་ཡུལ་དུ་འཆར་བདེ་བའི་གདུལ་བྱའི་རིགས་ཅན་རྣམས་ལ་བསྒོམ་ཚུལ་དེ་ལྟར་ལེགས་སོ། །ཡང་ཐོག་མར་གང་ཟག་གི་བདག་མེད་བསྒོམ་ནས་དེའི་རྗེས་ལ་ཆོས་ཀྱི་བག་མེད་བསྒོམ་པ་ཡང་གསུངས་ཏེ། རྒྱལ་པོ་འཆར་བྱེད་ལ་གདམས་པའི་མདོ་ལས། ང་འམ་བདག་དེ་ཡོད་པ་མ་ཡིན་ཏེ། །ཕུང་པོ་འདི་ལ་བཏགས་ནས་འཁྲུལ་པ་ཡིན། །མིང་ནི་བདག་མ་ཡིན་ཏེ་བཏགས་པ་ཙམ། །ལུས་ཀྱང་བདག་མ་ཡིན་ཏེ་ཤ་རུས་རྣམས། །འབྱུང་ཆེན་འདུས་པ་ཕྱི་རོལ་རྩིག་པ་འདྲ། །སེམས་ཀྱང་བདག་མ་ཡིན་ཏེ་དངོས་པོ་མེད། །ཆོས་ལ་བདག་མེད་རྒྱལ་པོ་ཉན་པར་གྱིས། །ཆོས་ནི་གཟུགས་སོགས་དངོས་པོ་ཐམས་ཅད་ཡིན། །ཞེས་པ་ནས། དངོས་སྣང་ཐམས་ཅད་སེམས་ཡིན་རྨི་ལམ་བཞིན། །སེམས་ཀྱང་ཁ་དོག་དབྱིབས་སོགས་རྣམས་དང་བྲལ། །དེས་ན་འཁོར་བ་སྟོང་ཞིང་བདག་མེད་དོ། །འཁོར་བ་མེད་པས་མྱ་ངན་འདས་པའང་མེད། །ཡོད་པ་མ་གྲུབ་པས་ན་མེད་པའང་མེད། །མཐའ་གཉིས་མེད་ཕྱིར་དབུས་ཀྱང་མེད་པ་ཡིན། །དེ་ལྟར་རྒྱལ་པོ་བདག་མེད་བསྒོམ་བྱས་ན། །བདག་འཛིན་འཁོར་བ་རྩད་ནས་ཆོད་པར་འགྱུར། །ཞེས་དང་། རིན་ཆེན་ཕྲེང་བ་ལས། སྐྱེས་བུ་ས་མིན་ཆུ་མ་ཡིན། །མེ་མིན་རླུང་མིན་ནམ་མཁའ་མིན། །རྣམ་ཤེས་མ་ཡིན་ཀུན་མིན་ན། །དེ་ལས་གཞན་དོན་སྐྱེས་བུ་གང་། །ཞེས་སྐྱེས་བུ་ཁམས་དྲུག་ལ་བཙས་བས་མ་རྙེད་པའི་གང་ཟག་གི་བདག་མེད་དང་། སྐྱེས་བུ་ཁམས་དྲུག་འདུས་པའི་ཕྱིར། །ཡང་དག་མ་ཡིན་ཅི་ལྟ་བར། །དེ་བཞིན་ཁམས་ནི་རེ་རེ་ཡང་། །འདུས་ཕྱིར་ཡང་དག་ཉིད་དུ་མིན། །ཞེས་ཁམས་དྲུག་རེ་རེ་ཡང་རང་གི་ཆ་ཤས་ལ་བཙལ་བས་མ་རྙེད་པའི་ཆོས་ཀྱི་བདག་མེད་གསུངས་པ་དང་། སྤྱོད་འཇུག་ལས་ཀྱང་། དཔེར་ན་ཆུ་ཤིང་སྡོང་པོ་དག །ཞེས་སོགས་སྔར་དྲངས་པ་ལྟར་བདག་བདེན་མེད་དུ་བསྒོམ་ཚུལ་དང་། རང་ལུས་ཀྱི་ཕུང་པོ་བདེན་མེད་དུ་བསྒོམ་ཚུལ་རིམ་ཅན་དུ་གསུངས་པ་རྣམས་ལས་གོ་རིམ་དེ་ལྟར་དུ་བཤད་པས་སོ། །ཚིག་འདི་དག་གི་དོན་ཡང་བསམ་བྱུང་གི་ཤེས་རབ་ཀྱིས་བློ་ཡུལ་དུ་ངེས་པར་བྱས་ལ་སྔར་ལྟར་དུ་བསྒོམ་མོ། །སྤྱིར་གདུལ་བྱའི་བློ་དང་བསམ་པ་མཐའ་ཡས་པས་གོ་རིམ་སོགས་ལ་མཐའ་གཅིག་ཏུ་ངེས་པ་མེད། འོན་ཀྱང་གོ་རིམ་དང་རིགས་པ་སོགས་རང་གི་བློ་ཡུལ་དུ་གང་འབབ་པ་དེ་ལས་བརྩམས་ཏེ་བསྒོམ་ན་སྒོམ་སྐྱེ་སླ་བས་བཀའ་བསྟན་བཅོས་རྣམས་ལས་གོ་རིམ་དང་རིགས་པའི་རྣམ་གྲངས་མཐའ་ཡས་པ་གསུངས་པའི་གནད་ཀྱང་དེ་ཡིན་ནོ། །འདི་ནི་དཔྱད་སྒོམ་གཙོ་བོར་གྱུར་པ་ཡིན་ལ། འཇོག་སྒོམ་བྱེད་ན། སྤྱོད་འཇུག་ལས། ཞི་གནས་རབ་ཏུ་ལྡན་པའི་ལྷག་མཐོང་གིས། །ཉོན་མོངས་རྣམ་པར་འཇོམས་པར་ཤེས་བྱས་ནས། །ཞེས་གསུངས་པ་ལྟར། ཐོག་མར་སེམས་གནས་པའི་ཐབས་དགུ་ལ་བསླབས་ཏེ་ཞི་གནས་སྦྱངས་ལ། དེ་འབྱོངས་པ་ན་ཞི་གནས་རྟེན་དུ་བྱས་ནས་ལྷག་མཐོང་གི་ཤེས་རབ་བསྒོམ་ན། དབང་པོ་རྣོན་པོ་དང་ཚོགས་བསགས་པ་དག་ལ་བསྒོམ་བྱུང་གི་ཤེས་རབ་མྱུར་དུ་སྐྱེ། དེ་ནམ་སྐྱེས་པ་ན་ཁ་བཤད་ཙམ་མ་ཡིན་པར་ཉོན་མོངས་པའི་གཉེན་པོར་སོང་ནས་ཐར་པ་དང་ཐམས་ཅད་མཁྱེན་པའི་གོ་འཕང་ཡང་མྱུར་དུ་ཐོབ་ངེས་པའོ། །ཨེ་མ་འཁོར་བ་སྤོང་འདོད་ཤེས་ལྡན་དག །ཐོས་དང་བསམ་པའི་དོན་ཉིད་ཉམས་ལེན་དུ། །དྲིལ་ནས་བསྒོམ་པའི་ལམ་ལ་མི་འབད་ན། །འཆི་ཁ་བར་དོའི་འཕྲང་ལ་གདེངས་ཅི་ཡོད། །ཀྱེ་མ་ཆོས་ཀྱི་གནས་ལུགས་སྟོང་པའི་དོན། །ཐོས་བསམ་དོན་སྤྱིའི་ཆ་ཙམ་ཤར་གྱུར་ཀྱང་། །བསྒོམ་པས་མ་མྱངས་ཉོན་མོངས་གཉེན་པོར་ཅི། །ད་ནི་གཅིག་པུར་ཐོས་དོན་བསྒོམ་ལ་སྨོན། །ང་དང་ཕུང་པོ་དཔྱད་ན་སྟོང་པའི་དབྱིངས། །ཞི་བ་ཐིག་ལེར་རོ་གཅིག་འཁོར་བའི་རྒྱུ། །ངར་འཛིན་གཞི་མེད་རྩ་བྲལ་ལས་ཉོན་གྱི། །འཆིང་བ་རང་གྲོལ་གནས་ལུགས་གདོད་མའི་ངང་། །བར་སྐབས་ཀྱི་ཚིགས་བཅད་དོ། །གང་ཟག་གི་བདག་མེད་བསྒོམ་ཚུལ་དང་བཅས་པ་བསྟན་ཟིན་ཏོ།། །།གཉིས་པ་ཐེག་པ་ཆེན་པོའི་རྟོགས་བྱའི་སྟོང་ཉིད་བཤད་པ་ལ་དོན་བཞི་སྟེ། དགོས་པའི་སྒོ་ནས་རྒྱས་པར་ཕྱེ་བའི་ཚུལ། དེ་ཉིད་ཐེག་པ་ཆེན་པོའི་རྟོགས་བྱར་བསྟན། སྟོང་གཞིའི་ཆོས་ཅན་སྒོ་ནས་རྒྱས་པར་བཤད། ལུང་ཁུངས་སྨོས་ཏེ་སྔར་གྱི་མཇུག་སྡུད་བསྟན་པའོ། །དང་པོ་ནི། བདག་མེད་གཉིས་སུ་བསྟན་པ་འདི་དག་དགོས་པ་གང་གི་ཆེད་དུ་བསྟན་པ་ཡིན་ཞེ་ན། ཉན་ཐོས་དང་རང་སངས་རྒྱས་རྣམས་ཀྱིས་རང་དོན་དུ་ཐར་པ་ཙམ་ཐོབ་པར་བྱ་བའི་ཕྱིར་གཙོ་བོར་གང་ཟག་གི་བདག་མེད་བསྟན། བྱང་ཆུབ་སེམས་དཔའ་གཞན་དོན་དུ་ཐམས་ཅད་མཁྱེན་པའི་གོ་འཕང་ཐོབ་པར་བྱ་བའི་ཕྱིར་བདག་མེད་གཉིས་ཀ་རྒྱས་པར་བསྟན་པ་ཡིན་ཏེ། གཞུང་ལས། བདག་མེད་འདི་ནི་འགྲོ་བ་རྣམ་གྲོལ་ཕྱིར། །ཆོས་དང་གང་ཟག་དབྱེ་བས་རྣམ་གཉིས་གསུངས། །དེ་ལྟར་སྟོན་པས་སླར་ཡང་འདི་གཉིས་ནི། །གདུལ་བྱ་རྣམས་ལ་ཕྱེ་སྟེ་རྣམ་མང་གསུངས། །ཞེས་དང་། རང་འགྲེལ་ལས། དེ་ལ་གང་ཟག་གི་བདག་མེད་པ་ནི་རང་སངས་རྒྱས་རྣམས་དང་། ཉན་ཐོས་རྣམས་རྣམ་པར་གྲོལ་བར་བྱ་བའི་ཕྱིར་བསྟན་ལ། བྱང་ཆུབ་སེམས་དཔའ་རྣམས་རྣམ་པ་ཐམས་ཅད་མཁྱེན་པ་ཐོབ་པས་རྣམ་པར་གྲོལ་བར་བྱ་བའི་ཕྱིར་གཉིས་ཀ་བསྟན་ཏོ། །ཞེས་གསུངས་པའི་ཕྱིར་རོ། །འདིའི་འཕྲོས་ལས། ཉན་རང་གིས་ཆོས་ཀྱི་བདག་མེད་རྫོགས་པར་རྟོགས་མ་རྟོགས་ཀྱི་དོགས་དཔྱོད་དགོས་པ་ནི། ཟིལ་གནོན་གྱི་སྐབས་སུ་བསྟན་ཟིན་ཏོ།། །།གཉིས་པ་ནི། བདག་མེད་གཉིས་ཀྱི་དོན་རྒྱས་པར་ཕྱེ་ན་སྟོང་ཉིད་བཅུ་དྲུག་གམ་བཞིར་ཡོད་དེ། དེ་དག་རྟོགས་པའི་ཡེ་ཤེས་ཀྱི་ཚོགས་ནི་བྱང་ཆུབ་སེམས་དཔའི་རྒྱུད་ཀྱི་ཐེག་པ་ཆེན་པོའི་ལམ་ཡིན་པའི་ཕྱིར་ཏེ། ལམ་དང་འབྲས་བུས་ཕྱེ་བའི་ཐེག་ཆེན་གྱི་ངོ་བོར་གྱུར་པའི་ཡེ་ཤེས་ཀྱི་ཚོགས་ཡིན་པའི་ཕྱིར། དེ་སྐད་དུ། ཤེར་ཕྱིན་གྱི་མདོ་ལས། རབ་འབྱོར་གཞན་ཡང་བྱང་ཆུབ་སེམས་དཔའི་ཐེག་པ་ཆེན་པོ་ནི། འདི་ལྟ་སྟེ། ནང་སྟོང་པ་ཉིད་དང་། ཕྱི་སྟོང་པ་ཉིད་དང་། ཕྱི་ནང་སྟོང་པ་ཉིད་དང་། སྟོང་པ་ཉིད་སྟོང་པ་ཉིད་དང་། ཆེན་པོ་སྟོང་པ་ཉིད་དང་། དོན་དམ་པ་སྟོང་པ་ཉིད་དང་། འདུས་བྱས་སྟོང་པ་ཉིད་དང་། འདུས་མ་བྱས་སྟོང་པ་ཉིད་དང་། མཐའ་ལས་འདས་པ་སྟོང་པ་ཉིད་དང་། ཐོག་མ་དང་མཐའ་མ་མེད་པ་སྟོང་པ་ཉིད་དང་། དོར་བ་མེད་པ་སྟོང་པ་ཉིད་དང་། རང་བཞིན་སྟོང་པ་ཉིད་དང་། ཆོས་ཐམས་ཅད་སྟོང་པ་ཉིད་དང་། རང་གི་མཚན་ཉིད་སྟོང་པ་ཉིད་དང་། མི་དམིགས་པ་སྟོང་པ་ཉིད་དང་། དངོས་པོ་མེད་པའི་ངོ་བོ་ཉིད་སྟོང་པ་ཉིད་དོ། །ཞེས་སྟོང་ཉིད་བཅུ་དྲུག་གསུངས་ནས། ཡང་མདོ་ལས། རབ་འབྱོར་གཞན་ཡང་དངོས་པོ་ནི་དངོས་པོས་སྟོང་ངོ་། །དངོས་པོ་མེད་པ་ནི་དངོས་པོ་མེད་པས་སྟོང་ངོ་། །རང་བཞིན་ནི་རང་བཞིན་གྱིས་སྟོང་ངོ་། །གཞན་གྱི་དངོས་པོ་ནི་གཞན་གྱི་དངོས་པོས་སྟོང་ངོ་། །ཞེས་སླར་ཡང་སྟོང་ཉིད་བཞིར་བསྟན་པ་དང་། དེ་དག་གི་དོན་གཞུང་འདིར། སྤྲོས་དང་བཅས་པར་སྟོང་པ་ཉིད། །བཅུ་དྲུག་བཤད་ནས་མདོར་བསྡུས་ཏེ། །སླར་ཡང་བཞིར་བཤད་དེ་དག་ནི། །ཐེག་ཆེན་དུ་ཡང་བཞེད་པ་ཡིན། །ཞེས་གསུངས་པའི་ཕྱིར། ཉན་རང་གིས་སྟོང་ཉིད་འདི་དག་གི་ནང་ནས། ནང་སྟོང་པ་ཉིད་དང་ཕྱི་སྟོང་པ་ཉིད་གཙོ་བོར་རྟོགས་པ་ཡིན་ཏེ། དེས་མིག་སོགས་ནང་གི་སྐྱེ་མཆེད་དྲུག་དང་གཟུགས་སོགས་ཕྱིའི་སྐྱེ་མཆེད་དྲུག་བདེན་མེད་དུ་རྟོགས་པའི་ཕྱིར་ཏེ། དེས་གང་ཟག་ཏུ་གདགས་པའི་རྒྱུར་གྱུར་པའི་ཉེར་ལེན་གྱི་ཕུང་པོ་རྣམས་བདེན་མེད་དུ་རྟོགས་པའི་ཕྱིར། བྱང་སེམས་འཕགས་པས་སྟོང་ཉིད་བཅུ་དྲུག་པོ་ཐམས་ཅད་རྟོགས་ཤིང་། བཅུ་དྲུག་པོ་ཀུན་རྟོགས་པའི་ལྟ་བ་དེ་ཡང་ཐེག་ཆེན་ཐུན་མོང་མ་ཡིན་པའི་ལྟ་བ་ཡིན་ཏེ། ཐེག་ཆེན་དུ་ཡང་བཞེད་པ་ཡིན། །ཞེས་པའི་རང་འགྲེལ་ལས། སྟོང་པ་ཉིད་འདི་རྣམས་ནི་ཐེག་པ་ཆེན་པོ་ཞེས་བྱའོ། །ཞེས་གསུངས་པའི་ཕྱིར། དིང་སང་གི་བྱིས་པ་ཁ་ཅིག ཐེག་ཆེན་དུ་ཡང་བཞེད་པ་ཡིན། །ཞེས་པའི་ཐེག་ཆེན་ཤེར་ཕྱིན་གྱི་མདོ་ལ་ངོས་འཛིན་པ་ཡིན་ཏེ། འོག་ཏུ། ཤེས་རབ་ཕ་རོལ་ཕྱིན་ཚུལ་ལས། །དེ་དག་དེ་སྐད་རབ་ཏུ་བསྒྲགས། །ཞེས་གསུངས་པའི་ཕྱིར་ཞེས་ཟེར་བ་ནི་མི་འཐད་དེ། ཐེག་ཆེན་ལ་སྡེ་སྣོད་དང་གྲུབ་མཐས་ཕྱེ་བ་དང་། ལམ་དང་འབྲས་བུས་ཕྱེ་བའི་ཐེག་ཆེན་གཉིས་ཡོད་པ་ལས། འདིར་ཕྱི་མ་ལ་འཇོག་དགོས་པའི་ཕྱིར་ཏེ། འདིར་ཐེག་ཆེན་གྱི་ངོས་འཛིན་ལ་སྟོང་ཉིད་བཅུ་དྲུག་བཤད་པ་དང་། འགྲེལ་པ་དོན་གསལ་ལས། ཡེ་ཤེས་ཀྱི་ཚོགས་སྒྲུབ་འཆད་པའི་སྐབས་སུ་སྟོང་པ་ཉིད་ཉི་ཤུ་བཤད་པ་རྣམས་དོན་གནད་གཅིག་པས་སོ། །གཞན་དུ་ན། སླར་ཡང་བཞིར་བཤད་དེ་དག་ནི། །ཐེག་ཆེན་མདོར་ཡང་བཞེད་པ་ཡིན། །ཞེས་འབྱུང་རིགས་པར་འགྱུར་རོ། །འོ་ན་སྟོང་ཉིད་བཅུ་དྲུག་པོ་འདི་དག་ཆོས་ཀྱི་བདག་གིས་སྟོང་པའི་སྟོང་ཉིད་ཁོ་ན་ཡིན་ནམ། གང་ཟག་གི་བདག་གིས་སྟོང་པའི་སྟོང་ཉིད་ཀྱང་ཡིན་ཞེ་ན། འདི་དག་རང་ངོས་ནས་ཆོས་ཀྱི་བདག་གིས་སྟོང་པའི་སྟོང་ཉིད་ཡིན་ཏེ། སྟོང་གཞིའི་ཆོས་ཅན་འདི་དག་ཆོས་དང་གང་ཟག་གཉིས་ཀྱི་ཟླས་ཕྱེ་བའི་ཆོས་སུ་འགྱུར་བའི་ཕྱིར། འོན་ཀྱང་གང་ཟག་གི་བདག་གིས་སྟོང་པའི་སྟོང་ཉིད་ཀྱང་འདི་དག་གི་ནང་དུ་འདུས་པ་ཡིན་ཏེ། འདུས་བྱས་སྟོང་པ་ཉིད་དང་། ཆོས་ཐམས་ཅད་སྟོང་པ་ཉིད་ཀྱི་ནང་དུ་འདུས་པའི་ཕྱིར་ཏེ། སྟོང་གཞིའི་གང་ཟག་དེ་འདུས་བྱས་སྟོང་པ་ཉིད་ཀྱི་སྟོང་གཞིའི་ཆོས་ཅན་ཡང་ཡིན། ཆོས་ཐམས་ཅད་སྟོང་པ་ཉིད་ཀྱི་སྟོང་གཞིའི་ཆོས་ཅན་ཡང་ཡིན་པའི་ཕྱིར། དང་པོ་གྲུབ་སྟེ། རྒྱུ་རྐྱེན་ལས་བྱུང་བའི་ཆོས་ཡིན་པའི་ཕྱིར། གཉིས་པ་གྲུབ་སྟེ། གཟུགས་ཅན་དང་གཟུགས་ཅན་མ་ཡིན་པ་གང་རུང་དང་། འདུས་བྱས་དང་འདུས་མ་བྱས་གང་རུང་གིས་བསྡུས་པའི་ཆོས་ཡིན་པའི་ཕྱིར། དེས་ན་སྟོང་ཉིད་བཅུ་དྲུག་པོ་སྤྱི་ཙམ་པ་ཆོས་ཀྱི་བདག་གིས་སྟོང་པའི་སྟོང་ཉིད་ཡིན་ཞིང་། བཅུ་དྲུག་པོ་གང་རུང་ཡིན་ན། དེ་ཡིན་པས་མ་ཁྱབ་སྟེ། གང་ཟག་གི་བདག་གིས་སྟོང་པའི་སྟོང་ཉིད་ཀྱང་བཅུ་དྲུག་པོ་གང་རུང་ཡིན་པ་གནད་ཀྱི་དོན་ཡིན་པའི་ཕྱིར། དེ་སྐད་དུ། སྤྲོས་དང་བཅས་པར་ཞེས་སོགས་ཀྱི་སྔ་འགྲེལ་དུ། བདག་མེད་པ་རྣམ་པ་གཉིས་པོ་འདི་ཉིད་ནི་སླར་བཅོམ་ལྡན་འདས་ཀྱིས་གདུལ་བྱའི་བསམ་པ་སྣ་ཚོགས་པ་ཉིད་ཀྱིས་རྣམ་པ་མང་པོར་བསྟན་ཏོ། །ཞེས་གསུངས་སོ། །གསུམ་པ་སྟོང་གཞིའི་ཆོས་ཅན་ངོས་གཟུང་བ་ནི། མིག་སོགས་ནང་གི་སྐྱེ་མཆེད་དྲུག་པོ་དེ་ནང་སྟོང་པ་ཉིད་ཀྱི་སྟོང་གཞིའི་ཆོས་ཅན། དེ་རང་བཞིན་གྱིས་མ་གྲུབ་པའི་གནས་ལུགས་དེ་ནང་སྟོང་པ་ཉིད། དེ་བཞིན་དུ་གཟུགས་སོགས་ཕྱིའི་སྐྱེ་མཆེད་དྲུག་པོ་དེ་ཕྱི་སྟོང་པ་ཉིད་ཀྱི་སྟོང་གཞིའི་ཆོས་ཅན། ཕྱི་ནང་གི་སྐྱེ་མཆེད་གཉིས་ཕྱི་ནང་སྟོང་པ་ཉིད་ཀྱི་སྟོང་གཞིའི་ཆོས་ཅན། ཆོས་རྣམས་རང་བཞིན་གྱིས་མ་གྲུབ་པའི་གནས་ལུགས་ནི་སྟོང་པ་ཉིད་སྟོང་པ་ཉིད་ཀྱི་སྟོང་གཞིའི་ཆོས་ཅན། ཤར་ཕྱོགས་དང་ལྷོ་ཕྱོགས་ལ་སོགས་པའི་ཕྱོགས་ཀྱི་ཆ་རྣམས་ནི་ཆེན་པོ་སྟོང་པ་ཉིད་ཀྱི་སྟོང་གཞིའི་ཆོས་ཅན། མྱ་ངན་ལས་འདས་པ་ནི་དོན་དམ་པ་སྟོང་པ་ཉིད་ཀྱི་སྟོང་གཞིའི་ཆོས་ཅན། ཁམས་གསུམ་ལ་སོགས་པ་རྒྱུ་རྐྱེན་གྱིས་འདུས་བྱས་པ་རྣམས་ནི་འདུས་བྱས་སྟོང་པ་ཉིད་ཀྱི་སྟོང་གཞིའི་ཆོས་ཅན། སྐྱེ་གནས་འཇིག་གསུམ་དང་བྲལ་བའི་ཆོས་རྣམས་ནི་འདུས་མ་བྱས་སྟོང་པ་ཉིད་ཀྱི་སྟོང་གཞིའི་ཆོས་ཅན། རྟག་ཆད་ཀྱི་མཐའ་དང་བྲལ་བའི་ཆོས་རྣམས་ནི་མཐའ་ལས་འདས་པ་སྟོང་པ་ཉིད་ཀྱི་སྟོང་གཞིའི་ཆོས་ཅན། འཁོར་བ་སོགས་ཐོག་མ་དང་མཐའ་མ་དང་བྲལ་བའི་ཆོས་རྣམས་ནི་ཐོག་མ་དང་མཐའ་མ་མེད་པ་སྟོང་པ་ཉིད་ཀྱི་སྟོང་གཞིའི་ཆོས་ཅན། བྱང་ཕྱོགས་སོ་བདུན་སོགས་འཕགས་ཆོས་རྣམས་ནི་དོར་བ་མེད་པ་སྟོང་པ་ཉིད་ཀྱི་སྟོང་གཞིའི་ཆོས་ཅན། འདུས་བྱས་ལ་སོགས་པའི་ཆོས་རྣམས་ཀྱི་གནས་ལུགས་ནི་རང་བཞིན་སྟོང་པ་ཉིད་ཀྱི་སྟོང་གཞིའི་ཆོས་ཅན། ཁམས་བཅོ་བརྒྱད་ལ་སོགས་པའི་ཆོས་ཐམས་ཅད་ནི་ཆོས་ཐམས་ཅད་སྟོང་པ་ཉིད་ཀྱི་སྟོང་གཞིའི་ཆོས་ཅན། གཟུགས་ནས་རྣམ་མཁྱེན་གྱི་བར་གྱི་རང་མཚན་རྣམས་ནི་རང་གི་མཚན་ཉིད་སྟོང་པ་ཉིད་ཀྱི་སྟོང་གཞིའི་ཆོས་ཅན། དུས་གསུམ་མི་དམིགས་པའི་ཆོས་རྣམས་ནི་མི་དམིགས་པ་སྟོང་པ་ཉིད་ཀྱི་སྟོང་གཞིའི་ཆོས་ཅན། རྐྱེན་ལས་བྱུང་བའི་དངོས་པོ་རྣམས་རང་གི་ངོ་བོས་དབེན་པ་ནི་དངོས་པོ་མེད་པའི་ངོ་བོ་ཉིད་སྟོང་པ་ཉིད་ཀྱི་སྟོང་གཞིའི་ཆོས་ཅན་དང་། དངོས་པོ་རང་གི་ངོ་བོས་དབེན་པ་དེ་ཡང་རང་གི་ངོ་བོས་སྟོང་པའི་སྟོང་ཉིད་ནི་དངོས་པོ་མེད་པའི་ངོ་བོ་ཉིད་སྟོང་པ་ཉིད་ཡིན་ཏེ། གཞུང་ལས། གང་ཕྱིར་དེ་ཡི་རང་བཞིན་དེ། །ཡིན་ཕྱིར་མིག་ནི་མིག་གིས་སྟོང་། །དེ་བཞིན་རྣ་བ་སྣང་དང་ལྕེ། །ལུས་དང་ཡིད་ཀྱང་བསྙད་པར་བྱ། །ཐེར་ཟུག་གནས་པ་མ་ཡིན་དང་། །འཇིག་པ་མ་ཡིན་ཉིད་ཀྱི་ཕྱིར། །མིག་ལ་སོགས་པ་དྲུག་པོ་ཡི། །རང་བཞིན་མེད་ཉིད་གང་ཡིན་པ། །དེ་ནི་ནང་སྟོང་ཉིད་དུ་འདོད། །ཅེས་པ་ནས། རྐྱེན་ལས་བྱུང་ཕྱིར་དངོས་རྣམས་ལ། །འདུས་པ་པ་ཡི་ངོ་བོ་མེད། །འདུས་པ་པ་ནི་དེ་ཉིད་ཀྱིས། །སྟོང་ཉིད་དངོས་མེད་སྟོང་ཉིད་དོ། །ཞེས་པའི་བར་རྒྱས་པར་གསུངས་པའི་ཕྱིར། ཐེར་ཟུག་ཏུ་གནས་པ་མ་ཡིན་པ་དང་། འཇིག་པ་མ་ཡིན་པའི་དོན་ནི་སྟོང་པ་ཉིད་རྣམས་བསགས་པའམ། བྱས་པ་མ་ཡིན་པས་ཐེར་ཟུག་པ་མ་ཡིན། སྐད་ཅིག་གིས་མི་རྟག་པ་མ་ཡིན་པས་འཇིག་པ་མ་ཡིན་ཞེས་པའི་དོན་ཏོ། །རྩ་ཤེ་ལས། རང་བཞིན་དག་ནི་བཅོས་མིན་དང་། །གཞན་ལ་ལྟོས་པ་མེད་པ་ཡིན། །ཞེས་གསུངས་པ་དང་དོན་གནད་གཅིག་པའི་ཕྱིར། སྟོང་ཉིད་བཞིར་བཤད་པ་ནི། དངོས་པོ་སྟོང་པ་ཉིད་ལ་སོགས་པ་བཞི་ཡིན་ཞིང་། དེ་ཡང་ཕུང་པོ་ལྔ་ཡིས་བསྡུས་པའི་འདུས་བྱས་ཀྱི་དངོས་པོ་རྣམས་ནི་དངོས་པོ་སྟོང་པ་ཉིད་ཀྱི་སྟོང་གཞིའི་ཆོས་ཅན། དངོས་མེད་འདུས་མ་བྱས་པའི་ཆོས་རྣམས་ནི་དངོས་མེད་སྟོང་པ་ཉིད་ཀྱི་སྟོང་གཞིའི་ཆོས་ཅན། རང་བཞིན་ནམ་གནས་ལུགས་ནི་རང་བཞིན་སྟོང་པ་ཉིད་ཀྱི་སྟོང་གཞིའི་ཆོས་ཅན། ཡང་དག་མཐའ་དང་དེ་བཞིན་ཉིད་ལ་སོགས་པ་ནི་གཞན་གྱི་དངོས་པོ་སྟོང་པ་ཉིད་ཀྱི་སྟོང་གཞིའི་ཆོས་ཅན། དེ་དག་རང་གི་ངོ་བོས་སྟོང་པའི་སྟོང་ཉིད་ནི། གཞན་གྱི་དངོས་པོ་སྟོང་པ་ཉིད་ཡིན་ཏེ། གཞུང་ལས། དངོས་པོའི་སྒྲས་ནི་མདོར་བསྡུས་ན། །ཕུང་པོ་ལྔ་རྣམས་བརྗོད་པ་ཡིན། །ཞེས་པ་ནས། ཡང་དག་མཐའ་དང་དེ་བཞིན་ཉིད། །དེ་གཞན་དངོས་པོའི་སྟོང་ཉིད་དོ། །ཞེས་པའི་བར་རྒྱས་པར་གསུངས་པའི་ཕྱིར། གཞན་གྱི་དངོས་པོ་ཞེས་པའི་རྒྱུ་མཚན་ནི། ཡེ་ཤེས་ཕུལ་དུ་བྱུང་བས་རྟོགས་པར་བྱ་བའམ། ཚུར་རོལ་འཁོར་བ་ལས་འདས་ནས། ཕ་རོལ་མྱང་འདས་སུ་སོན་པའི་ཕྱིར་ན། དེ་སྐད་ཅེས་བྱ་སྟེ། རང་འགྲེལ་ལས། ཡང་ན་ཕ་རོལ་ན་ཡོད་པ་ནི་གཞན་གྱི་དངོས་པོའོ། །འཁོར་བ་ལས་འདས་པའི་ཕྱིར། གཞན་གྱི་དངོས་པོ་ཞེས་བྱ་བ་ནི་ཡང་དག་པའི་མཐའ་སྟེ་ཞེས་གསུངས་པའི་ཕྱིར། བཞི་པ་ནི། ཤེས་རབ་ཕ་རོལ་ཕྱིན་ཚུལ་ལས། །ཞེས་སོགས་རྐང་པ་གཉིས་ནི་གོ་སླ། བཞི་པ་ཚུལ་དེས་ཐོབ་པའི་ཡོན་ཏན་བསྡུས་ཏེ་བསྟན་པ་ནི། སྔར་བཤད་པ་དེ་ལྟར་ས་དྲུག་པ་འདིར་ལུང་རིགས་ཀྱིས་རྣམ་པར་དཔྱད་པ་ལས་བྱུང་བའི་བློ་གྲོས་ཀྱི་ཟེར་གྱིས་དེ་ཁོ་ན་ཉིད་མཐོང་བ་ལ་གེགས་བྱེད་ཀྱི་མུན་པ་བསལ་ཏེ། ཁམས་གསུམ་རང་བཞིན་གྱིས་སྟོང་པར་ཤེས་པའི་ཡོན་ཏན་ཁྱད་པར་ཅན་ཆེས་ལྷག་པ་དང་ལྡན་པ་ཡིན་ནོ། །དོན་དམ་རྟོགས་པའི་ཡོན་ཏན་དེ་ལྟ་བུ་དང་ལྡན་ཡང་། ས་དྲུག་པ་འདིར་རྗེས་ཐོབ་ཏུ་ཐུན་མོང་མ་ཡིན་པའི་འགོག་པ་ལ་སྙོམས་པར་འཇུག་ཅིང་། འགྲོ་བ་མགོན་མེད་པ་སྡུག་བསྔལ་ལས་སྐྱོབ་འདོད་ཀྱི་སྙིང་རྗེ་ཤིན་ཏུ་ཆེ་བ་བསྐྱེད་པར་བྱེད། དེ་ནས་ས་བདུན་པར་འཕོས་པ་ན་ཉན་རང་བློ་གྲོས་ཀྱི་སྟོབས་ཀྱིས་ཟིལ་གྱིས་གནོན་པའི་ཡོན་ཏན་དང་ཡང་ལྡན་པ་ཡིན་ནོ། །གཞན་ཡང་དོན་དམ་དང་ཀུན་རྫོབ་རྟོགས་པའི་ཡོན་ཏན་གྱི་གཤོག་ཡངས་དཀར་པོ་ཟུང་འབྲེལ་དུ་རྒྱས་པའི་ངང་པའི་རྒྱལ་པོ་ས་དྲུག་པ་བ་འདི་ནི་གདུལ་བྱར་གྱུར་པའི་སྐྱེ་བོ་ངང་པ་མང་པོས་མདུན་དུ་བདར་ནས་དགེ་བའི་རླུང་གི་ཤུགས་དང་བཅས་ཏེ་རྒྱལ་བའི་ཡོན་ཏན་རྒྱ་མཚོ་ལྟ་བུའི་ཕ་རོལ་ཏུ་སོན་པར་འགྱུར་བའི་ཡོན་ཏན་དང་ལྡན་པ་ཡིན་པས། ཀུན་ཀྱང་ཤེས་རབ་ཀྱི་ཕ་རོལ་ཏུ་ཕྱིན་པའི་དོན་ཟབ་མོ་འདི་ཉིད་ལ། སྔོན་བྱང་ཆུབ་སེམས་དཔའ་རྟག་ཏུ་ངུའི་སྤྱད་པ་ལྟར་གྱི་དཀའ་སྤྱད་དང་བརྩོན་འགྲུས་རྩོམ་པར་རིགས་སོ། །ཤེས་རབ་ཀྱི་ཕ་རོལ་ཏུ་ཕྱིན་པའི་དོན་ཟབ་མོ་མཐའ་དག་ལས་བརྩམས་ཏེ་སེམས་བསྐྱེད་དྲུག་པ་རྒྱས་པར་བཤད་ཟིན་ཏོ།། ༈ །།ས་བདུན་པ་རིང་དུ་སོང་བའི་སེམས་བསྐྱེད་བཤད་པ་ནི། སྔར་ས་དྲུག་པ་ཐུན་མོང་མ་ཡིན་པའི་འགོག་སྙོམས་ཐོབ་ཀྱང་སྐད་ཅིག་གིས་འཇུག་ལྡང་མི་ནུས་ལ། ས་བདུན་པ་འདིར་སེམས་ཀྱི་སྐད་ཅིག་རེ་རེ་ལ་འགོག་པ་ཡང་དག་མཐའ་ལ་འཇུག་ལྡང་ནུས་ཤིང་། ཕར་ཕྱིན་བཅུའི་ནང་ནས་ཐབས་ཀྱི་ཕར་ཕྱིན་ལ་ལྷག་པར་སྤྱོད་པ་ཡིན་ཏེ། རིང་དུ་སོང་བ་འདི་ནི་སྐད་ཅིག་དང་། །སྐད་ཅིག་ལ་ནི་འགོག་པར་འཇུག་འགྱུར་ཞིང་། །ཐབས་ཀྱི་ཕ་རོལ་ཕྱིན་ལེགས་འབར་བའང་ཐོབ། །ཞེས་གསུངས་པའི་ཕྱིར།། ༈ །།ས་བརྒྱད་པ་མི་གཡོ་བའི་སེམས་བསྐྱེད་བཤད་པ་ནི། འདིར་རྣམ་པར་མི་རྟོག་པ་ལ་དབང་སྒྱུར་ཐོབ་པས་རྣམ་རྟོག་གི་བར་གཅོད་མེད་ཅིང་། འབད་རྩོལ་ལ་མི་ལྟོས་པས་སྔར་ས་བདུན་པ་མན་ཆད་དུ་འབད་རྩོལ་དང་བཅས་ཏེ་བསྐལ་པ་འབུམ་དུ་བསགས་པའི་དགེ་བའི་རྩ་བའི་ཚོགས་ལས་ཆེས་ལྷག་པ་ཡང་འདིས་ཡུད་ཙམ་ཞིག་ལ་བསོག་ནུས་པས། ཐམས་ཅད་མཁྱེན་པ་མྱུར་དུ་ཐོབ་པ་ལ་ཕྱིར་མི་ལྡོག་པར་བཞག་པ་ཡིན་ཏེ། རྣམ་རྟོག་གི་བར་གཅོད་དང་བྲལ་བའི་ཕྱིར་དང་། གཞུང་ལས་ཀྱང་། ཡང་ཡང་སྔར་དགེ་ལས་ལྷག་ཐོབ་བྱའི་ཕྱིར། །གང་དུ་ཕྱིར་མི་ལྡོག་པ་ཉིད་འགྱུར་བ། །མི་གཡོ་དེ་ལ་བདག་ཉིད་ཆེ་དེ་འཇུག །ཅེས་གསུངས་པའི་ཕྱིར། འདིར་ཕར་ཕྱིན་བཅུའི་ནང་ནས་སྨོན་ལམ་གྱི་ཕར་ཕྱིན་ལ་ལྷག་པར་སྤྱོད་པ་ཡིན་ཏེ། སྔར་ས་དང་པོར་སྨོན་ལམ་ཆེན་པོ་བཅུ་ལ་སོགས་པ་སྨོན་ལམ་འབུམ་ཕྲག་གྲངས་མེད་པ་ཕྲག་བཅུ་བཏབ་པ་དེ་འདིར་འགྲུབ་པར་འགྱུར་བས། ས་བརྒྱད་པ་སྨོན་ལམ་ལ་དབང་བའི་ཕྱིར་ཏེ། འདི་ཡི་སྨོན་ལམ་ཤིན་ཏུ་དག་འགྱུར་ཞིང་། །ཞེས་གསུངས་པའི་ཕྱིར། འདིར་རྒྱལ་བ་རྣམས་ཀྱིས་འགོག་པ་ལས་སློང་བར་ཡང་མཛད་པ་ཡིན་ཏེ། སློང་རན་པའི་དུས་ཚོད་ནི་ས་བརྒྱད་པའི་མཉམ་གཞག་རང་གི་ངོས་སྐལ་གྱི་སྒྲིབ་པ་སྤོང་བ་སོགས་ཀྱི་ཆེད་དུ་མཉམ་པར་བཞག་པའི་དུས་ཕལ་ཆེར་རྫོགས་ནས། དགོས་མེད་དུ་མཉམ་པར་བཞག་པ་ལ་ཉེ་བར་འགྱུར་བའི་དུས་དེར་སློང་བ་ཡིན་ནོ། །དེའི་རྒྱུ་མཚན་ཡང་སྔར་ས་བདུན་པ་མན་ཆད་དུ་རྩོལ་མེད་དུ་མཉམ་པར་བཞག་མི་ནུས་པས་སློང་མི་དགོས་ལ། འདིར་མཚན་འཛིན་སྤངས་པའི་ཕྱིར་རྩོལ་མེད་དུ་མཉམ་པར་བཞག་ནུས་པས་སློང་བ་པོ་མ་བྱུང་ན། དགོས་པ་མེད་བཞིན་དུ་མཉམ་གཞག་དེ་ཀའི་ངང་ལ་རྒྱུན་དུ་གནས་པར་འགྱུར་ལ། དེ་ལྟར་ན་རྫོགས་སྨིན་སྦྱངས་གསུམ་མ་བྱས་པར་ཡང་དག་པའི་མཐའ་འབའ་ཞིག་ལ་འབྱམས་པས། སེམས་ཅན་གྱི་དོན་རྒྱུན་ཆད་པའི་དགོངས་པ་ཅན་གྱི་མྱ་ངན་ལས་འདའ་བར་འགྱུར་བས་སླང་བ་ཡིན་ནོ། །བསླང་བའི་དགོས་པ་ནི། སངས་རྒྱས་ཆོས་སྐུ་ཐོབ་པའི་ཆེད་དང་། ངོས་སྐལ་གྱི་སྒྲིབ་པ་སྤོང་བའི་ཆེད་དུ་ཅུང་ཟད་མཉམ་པར་བཞག་ཟིན་པ་དེ་ནས་རྗེས་ཐོབ་བསོད་ནམས་ཀྱི་ཚོགས་བསོག་པ་ཁ་ཆེ་བས། རྗེས་ཐོབ་ཏུ་སེམས་ཅན་ཉོན་མོངས་པ་ཅན་རྣམས་ཀྱི་དོན་བྱེད་པ་སོགས་བསོད་ནམས་ཀྱི་ཚོགས་བསོག་པ་ལ་བསྐུལ་བའི་ཆེད་ཡིན་ཏེ། མདོ་སྡེ་ས་བཅུ་པ་ལས། རིགས་ཀྱི་བུ་ལེགས་སོ་ལེགས་སོ་སངས་རྒྱས་ཀྱི་ཆོས་རྗེས་སུ་རྟོགས་པར་བྱ་བ་ལ་འདི་ནི་དོན་དམ་པའི་བཟོད་པ་ཡང་ཡིན་ན། ཞེས་པ་ནས། རིགས་ཀྱི་བུ་ཁྱོད་ཀྱིས་དེ་ལྟར་ཞི་བའི་རྣམ་པར་ཐར་པ་ལ་གནས་པ་ཐོབ་ཀྱང་། བྱིས་པ་སོ་སོའི་སྐྱེ་བོ་མ་ཞི་བ་རབ་ཏུ་མ་ཞི་བ་ཉོན་མོངས་པ་སྣ་ཚོགས་ཀུན་ཏུ་འབྱུང་བར་གྱུར་པ་རྣམ་པར་རྟོག་པ་རྣམ་པ་སྣ་ཚོགས་ཀྱིས་ཡིད་དབྱེན་བཅོས་པ་འདི་དག་ལ་སོམས་ཤིག རིགས་ཀྱི་བུ་སྔོན་གྱི་སྨོན་ལམ་དང་། ཞེས་སོགས་རྒྱ་ཆེར་གསུངས་པ་དང་། འགོག་པ་ལས་མ་ལངས་པའི་ཉེས་དམིགས་སྟོན་པའི་དབང་དུ་བྱས་ནས་ཡང་མདོ་དེ་ལས། གལ་ཏེ་སངས་རྒྱས་བཅོམ་ལྡན་འདས་དེ་དག་གིས་བྱང་ཆུབ་སེམས་དཔའ་དེ་ཐམས་ཅད་མཁྱེན་པའི་ཡེ་ཤེས་མངོན་པར་སྒྲུབ་པའི་སྒོ་རྣམས་སུ་བཞུགས་པར་མཛད་དུ་ཟིན་ན་དེ་དེ་ཉིད་ཀྱི་ཚེ་ཡོངས་སུ་མྱ་ངན་ལས་འདའ་བར་འགྱུར་ཏེ་ཞེས་གསུངས་པ་དང་། དོན་དེ་དག་གཞུང་འདི་ཉིད་ལས། རྒྱལ་བ་རྣམས་ཀྱིས་འགོག་ལས་སློང་བར་མཛད། །ཅེས་གསུངས་པའི་ཕྱིར། འདི་ནི་ཤེར་ཕྱིན་ལས། རྫོགས་སྨིན་སྦྱངས་གསུམ་མ་བྱས་པར་ཡང་དག་མཐའ་མངོན་དུ་མི་བྱ་བར་གསུངས་པ་དང་དོན་གནད་གཅིག་པ་ཡིན་ནོ། །ཁ་ཅིག འདིར་འགོག་པ་ལས་བསླང་བ་དེ་འགོག་པའི་སྙོམས་འཇུག་ལས་བསླང་བ་ཡིན་ཟེར་བ་ནི་མི་འཐད་དེ། སྙོམས་འཇུག་ནི་རྗེས་ཐོབ་ཀྱི་གནས་སྐབས་ཡིན་ཞིང་། དེ་ལ་ས་བདུན་པར་ཡང་སྐད་ཅིག་གིས་འཇུག་ལྡང་ནུས་ན། བརྒྱད་པར་ལྟ་སྨོས་ཀྱང་ཅི་དགོས་པས་གཞན་གྱིས་བསློང་དགོས་པ་དེ་འདྲ་མི་སྲིད་དོ། །དེས་ན་སྙོམས་འཇུག་དང་མཉམ་གཞག་མ་ནོར་བ་གལ་ཆེ་ཞིང་། སྔ་མ་དག་གིས་ཀྱང་ཟིང་ཟིང་པོ་ལས་འདི་ཉིད་གསལ་བར་ཕྱེ་བ་མི་སྣང་ངོ་། །ས་བརྒྱད་པར་སྤངས་པའི་ཁྱད་པར་ནི། ཁམས་གསུམ་ན་སྤྱོད་པའི་ཉོན་མོངས་པ་ས་བོན་དང་བཅས་པ་རྩ་བ་ནས་སྤངས་ཤིང་། དེ་སྤངས་པས་ཁམས་གསུམ་གྱི་བླ་མར་འགྱུར་ཞིང་། ཁམས་གསུམ་དུ་སྐྱེ་བ་ལེན་པ་ཡང་སྤངས། འོན་ཀྱང་ཚེ་ལ་དབང་བ། བསོད་ནམས་ལ་དབང་བ། ཡོ་བྱད་ལ་དབང་བ་སོགས་དབང་བཅུ་ཐོབ་པར་འགྱུར་ཞིང་། ཡིད་ཀྱི་རང་བཞིན་གྱི་སྤྲུལ་པའི་ལུས་སྣ་ཚོགས་པས་སེམས་ཅན་གྱི་དོན་བྱེད་པ་ཡིན་ཏེ། གཞུང་ལས། ཆགས་པ་མེད་པའི་བློ་ནི་སྐྱོན་རྣམས་དག་དང་ལྷན་ཅིག་མི་གནས་ཕྱིར། །ས་བརྒྱད་པ་ལ་དྲི་མ་དེ་དག་རྩ་བཅས་ཉེ་བར་ཞི་གྱུར་ཅིང་། །ཉོན་མོངས་ཟད་ཅིང་ཁམས་གསུམ་བླ་མར་གྱུར་ཀྱང་སངས་རྒྱས་རྣམས་ཀྱི་ནི། །འབྱོར་པ་མཁའ་ལྟར་མཐའ་བྲལ་མ་ལུས་ཐོབ་པར་ནུས་མ་ཡིན། །འཁོར་བ་འགགས་ཀྱང་དབང་རྣམས་བཅུ་པོ་ཐོབ་པར་འགྱུར་ཞིང་དེ་དག་གིས། །སྲིད་པའི་འགྲོ་བར་རང་གི་བདག་ཉིད་སྣ་ཚོགས་སྟོན་པར་བྱེད་པར་འགྱུར། །ཞེས་གསུངས་པའི་ཕྱིར། འོ་ན་དབུ་མའི་ལུགས་ལ་ས་དང་པོ་ནས་ཉོན་མོངས་པ་སྤངས་པ་མིན་ནམ། ཅིའི་ཕྱིར་ས་བརྒྱད་པ་ནས་ཉོན་མོངས་པ་སྤངས་ཞེ་ན། ཤེར་ཕྱིན་གྱི་མདོ་སོགས་ཀྱི་དགོངས་པ་ལ། ས་དང་པོ་ནས་ཉོན་མོངས་པ་སྤངས་པ་ཡིན་ཀྱང་འདིར་མདོ་སྡེ་ས་བཅུ་པའི་དགོངས་པ་དང་བསྟུན། ས་བརྒྱད་པ་ནས་ཉོན་མོངས་པ་སྤངས་པ་སེམས་ཙམ་པའི་ལུགས་དང་མཐུན་པ་ཡིན་ཏེ། དཔེར་ན་སོ་སོ་ཡང་དག་པར་རིག་པ་བཞིའི་ས་མཚམས་འདིར་ས་དགུ་པ་ནས་ཐོབ་པར་བཤད་པ་བཞིན་ནོ། །ཁ་ཅིག ས་བརྒྱད་པ་ལ་དྲི་མ་དེ་དག་རྩ་བཅས་ཉེ་བར་ཞི་གྱུར་ཅིང་། །ཉོན་མོངས་ཟད་ཅིང་ཞེས་པའི་སྐབས་ཀྱི་དྲི་མ་དང་ཉོན་མོངས་རྣམས་ཉོན་མོངས་མཚན་ཉིད་པ་མ་ཡིན། ཞེས་གསུངས་པ་ཡང་མི་འཐད་དེ། འདི་མདོ་སྡེ་ས་བཅུ་པའི་དགོངས་པ་འགྲེལ་བའི་སྐབས་ཡིན་པས། བྱང་སེམས་རྣམས་ཀྱི་ཡོན་ཏན་གྱི་ཁྱད་པར་ཐོབ་ཚུལ་སོགས་སྤྱོད་ཕྱོགས་ཀྱི་གྲུབ་མཐའ་མང་པོ་སེམས་ཙམ་དང་མཐུན་པ་མང་བས་དབུ་མའི་ལུགས་བཞིན་དགོས་པའི་ངེས་པ་མེད་པའི་ཕྱིར། སྐབས་འདིའི་ཉོན་མོངས་དེ་ཉོན་མོངས་མཚན་ཉིད་པ་ཡིན་ཏེ། འདིའི་ཐད་ཀྱི་རང་འགྲེལ་ལས། རྣམ་པར་མི་རྟོག་པའི་ཡེ་ཤེས་ཀྱི་ཉི་མ་ཤར་བས་མུན་པ་ལྟར། ཉོན་མོངས་པ་སྔར་བྱུང་བ་འཁོར་བར་སྐྱེ་བའི་རྒྱུར་གྱུར་པ། ཁམས་གསུམ་ན་སྤྱོད་པ་གང་ཡིན་པ་དེ་དག་ཐམས་ཅད་ཀྱང་རྩ་བ་དང་བཅས་པ་ཞི་བ་ཁོ་ནར་འགྱུར་ལ། ཞེས་གསུངས་པའི་ཕྱིར། གཞན་དུ་ན་མཚན་འཛིན་གྱི་རྣམ་རྟོག་ཙམ་ལ་ཉོན་མོངས་པའི་མིང་གིས་བཏགས་པ་ཡིན་ན། ཁམས་གསུམ་ན་སྤྱོད་པ་ཞེས་གསུངས་པ་དེ་ལ་འབྲེལ་མེད་པར་འགྱུར་རོ།། ༈ །།ས་དགུ་པ་ལེགས་པའི་བློ་གྲོས་བཤད་པ་ནི། འདིར་ཕར་ཕྱིན་བཅུའི་ནང་ནས་སྟོབས་ཀྱི་ཕར་ཕྱིན་ལ་ལྷག་པར་སྤྱོད་ཅིང་། ཡོན་ཏན་གྱི་ཁྱད་པར་སོ་སོ་ཡང་དག་པར་རིག་པ་བཞི་ཐོབ་པ་ཡིན་ཏེ། དགུ་པ་ལ་ནི། དེ་སྟོབས་ལྟ་ཞིག་མཐའ་དག་རྫོགས་པར་དག་འགྱུར་ཞིང་། །དེ་བཞིན་ཡང་དག་རིག་ཆོས་རང་གི་ཡོན་ཏན་ཡོངས་སུ་དག་པའང་ཐོབ། །ཅེས་གསུངས་པའི་ཕྱིར། འདིར་ཀུན་མཁྱེན་བླ་མས། སོ་སོ་ཡང་དག་པར་རིག་པ་བཞི་བྱེ་བྲག་ཏུ་སྨྲ་བས་ཉན་ཐོས་དགྲ་བཅོམ་པས་ཀྱང་ཐོབ་པར་འདོད་པ་དང་། འདིར་ས་དགུ་པ་ནས་ཐོབ་པར་བཤད་པ་དང་། མངོན་རྟོགས་རྒྱན་ལས། སངས་རྒྱས་ཀྱི་ཐུན་མོང་མ་ཡིན་པའི་ཡོན་ཏན་དུ་བཤད་པ་དང་གསུམ་ལས། དང་པོ་དེ་མངོན་པ་སྡེ་བདུན་གྱི་དགོངས་པ་དང་། གཉིས་པ་དེ་མདོ་སྡེ་ས་བཅུ་པའི་དགོངས་པ་དང་། གསུམ་པ་དེ་ཤེར་ཕྱིན་གྱི་མདོའི་དགོངས་པ་ཡིན་ནོ། །ཞེས་བཤད་པ་ནི། དཔྱིས་ཕྱིན་པའི་བཤད་པ་བླ་ན་མ་མཆིས་པར་ཀུན་གྱིས་གོ་དགོས་སོ།། ༈ །།ས་བཅུ་པ་ཆོས་ཀྱི་སྤྲིན་བཤད་པ་ནི། ས་བཅུ་པ་ཐོབ་པའི་ཚེ་སངས་རྒྱས་ཐམས་ཅད་ཀྱི་ཡེ་ཤེས་ཆེན་པོའི་འོད་ཟེར་གྱིས་མངོན་པར་དབང་བསྐུར་བ་ཐོབ་ཅིང་། ཡེ་ཤེས་ཀྱི་ཕར་ཕྱིན་ལ་ལྷག་པར་སྤྱོད་པའང་ཐོབ། གདུལ་བྱ་རྣམས་ཀྱི་དགེ་བའི་ལོ་ཏོག་བསྐྱེད་པའི་ཆེད་དུ་སྤྲིན་ཆེན་པོ་ལྟར་འབད་རྩོལ་མེད་པར་ལྷུན་གྲུབ་ཏུ་ཆོས་ཀྱི་ཆར་འབེབས་པའི་མཛད་པ་ཕྲིན་ལས་ཀྱི་ཡོན་ཏན་ཡང་ཐོབ་པ་ཡིན་ཏེ། བཅུ་པའི་ས་ལ་དེ་ཡིས་ཀུན་ནས་སངས་རྒྱས་རྣམས་ལས་དབང་བསྐུར་བ། །དམ་པ་ཐོབ་ཅིང་ཡེ་ཤེས་ལྷག་པར་མཆོག་ཏུ་བྱུང་བར་གྱུར་པའང་ཡིན། །ཆར་སྤྲིན་རྣམས་ལས་ཆུ་ཆར་འབབ་པ་ཇི་ལྟར་དེ་བཞིན་འགྲོ་རྣམས་ཀྱི། །དགེ་བའི་ལོ་ཐོག་ཆེད་དུ་རྒྱལ་སྲས་ལས་ཀྱང་ལྷུན་གྲུབ་ཆོས་ཆར་འབེབས། །ཞེས་གསུངས་པའི་ཕྱིར། བྱང་སེམས་ཀྱི་ས་བསྟན་ཟིན་ཏོ།། ༈ །།གཉིས་པ་འབྲས་བུ་སངས་རྒྱས་ཀྱི་ས་བཤད་པ་ལ་གསུམ་སྟེ། བྱང་ཆུབ་ཇི་ལྟར་བརྙེས་པའི་ཚུལ། བརྙེས་བྱ་སྐུ་ཡི་རྣམ་གཞག་བཤད། དུས་ཀྱི་སྒོ་ནས་མཆོག་ཏུ་བསྔགས་པའོ། །དང་པོ་ནི། ས་བཅུ་པ་བརྙེས་པའི་ཚེ་སངས་རྒྱས་ཀྱི་ས་མྱུར་དུ་ཐོབ་པར་མཁྱེན་ནས་སྟོབས་བཅུ་བསྐྱེད་པའི་ཕྱིར། སངས་རྒྱས་ཀྱི་ས་ལ་འབད་པ་བརྩམ་པར་གྱུར་ཅིང་། འབད་པ་དེའི་འབྲས་བུ་འོག་མིན་དུ་སངས་རྒྱས་ཀྱི་གོ་འཕང་མཆོག་ཏུ་ཞི་བ་ཡོན་ཏན་མཐའ་དག་མཐར་ཐུག་པ་དེ་བརྙེས་པ་ཡིན་ཏེ། གང་ཕྱིར་ནམ་མཁའ་དྲི་མ་མེད་ལ་ཟླ་སྣང་གསལ་བར་གྱུར་པའི་ཕྱིར། །སྔོན་ཚེ་སྟོབས་བཅུ་བསྐྱེད་པའི་ས་ལ་ཁྱོད་ཀྱིས་སླར་ཡང་འབད་གྱུར་ཅིང་། །འོག་མིན་དུ་ནི་གང་གི་དོན་དུ་འབད་གྱུར་གོ་འཕང་མཆོག་ཞི་བ། །ཡོན་ཏན་མཐའ་དག་མཐར་ཐུག་མཚུངས་པ་མེད་དེ་ཁྱོད་ཀྱིས་བརྙེས། །ཞེས་གསུངས་པའི་ཕྱིར། །ཙོང་ཁ་པ་སོགས་ཁ་ཅིག སྔོན་ཚེ་སྟོབས་བཅུ་བསྐྱེད་པའི་ས་ལ་ཞེས་པའི་དངོས་བསྟན་གྱི་ས་འདི་བྱང་སེམས་ཀྱི་ས་ལ་བྱེད་པ་ནི་མི་འཐད་དེ། འདིའི་དངོས་བསྟན་གྱི་ས་དེ་སངས་རྒྱས་ཀྱི་ས་ཡིན་པའི་ཕྱིར་ཏེ། གཞུང་གི་དོན་ཡང་སྔོན་ས་བཅུ་པ་བརྙེས་པའི་ཚེ་སླར་ཡང་སངས་རྒྱས་ཀྱི་ས་ཐོབ་པ་ལ་འབད་པ་རྩམ་པར་གྱུར་ཞེས་པའི་དོན་ཡིན་པའི་ཕྱིར། དེ་སྐད་དུ། འདིའི་ཐད་ཀྱི་རང་འགྲེལ་ལས། ཐུགས་བསྐྱེད་པ་བཅུ་པ་བརྙེས་པས། རང་ཉིད་སངས་རྒྱས་ཀྱི་ཆོས་བརྙེས་ནུས་པར་མཁྱེན་ནས་དུས་ཕྱིས་སངས་རྒྱས་ཀྱི་ས་ལ་འབད་པ་རྩམ་པར་འགྱུར་ལ། ཞེས་གསུངས་སོ། །རྩ་བར། སླར་ཡང་ཞེས་པ་དང་། འགྲེལ་པར། དུས་ཕྱིས་ཞེས་པ་གཉིས་དོན་འདྲ་བར་རྟོགས་དགོས་སོ། །འོག་མིན་དུ་ཆོས་སྐུ་ཐོབ་པ་དེའི་ཚེ་ཆོས་ཐམས་ཅད་རོ་གཅིག་མཉམ་པ་ཉིད་དུ་རྟོགས་པའི་ཡེ་ཤེས་མཐར་ཐུག་པ་བརྙེས་པས། ཆོས་ཅན་ཇི་སྙེད་པ་ཐམས་ཅད་ཀྱང་སྐད་ཅིག་མ་གཅིག་ལ་མཁྱེན་པ་ཡིན་ཏེ། རོ་མཉམ་ཉིད་དུ་ཡང་དག་ཐུགས་སུ་ཆུད་པར་མཛད་གྱུར་ནས། །མཁྱེན་བཟང་ཁྱོད་ཀྱིས་སྐད་ཅིག་གིས་ནི་ཤེས་བྱ་ཐུགས་སུ་ཆུད། །ཅེས་གསུངས་པའི་ཕྱིར། ཆོས་ཐམས་ཅད་མཉམ་ཉིད་རོ་གཅིག་ཏུ་མཁྱེན་པ་དང་ཇི་སྙེད་པ་མཁྱེན་པའི་ཚུལ་ཡང་དོན་དམ་པར་མ་ཡིན་ཏེ། ཆོས་ཐམས་ཅད་དེ་ཁོ་ན་ཉིད་དུ་སྐྱེ་འགག་སོགས་ཀྱི་སྤྲོས་པ་དང་བྲལ་ཞིང་། རྟོགས་བྱེད་སངས་རྒྱས་ཀྱི་མཁྱེན་པའི་བློ་ཡང་དེ་ཁོ་ན་ཉིད་དུ་སྐྱེ་བ་དང་བྲལ་བའི་ཕྱིར། འོན་ཀྱང་ཐ་སྙད་དུ་སངས་རྒྱས་ཀྱི་བློ་དེ་ཡུལ་སྐྱེ་མེད་ཀྱི་རྣམ་པ་ཅན་དུ་སྐྱེས་པ་ལས་སྐྱེ་མེད་སོགས་གནས་ལུགས་རྟོགས་པར་བཞག་པ་ཡིན་ཏེ། དཔེར་ན་རྟོག་གེ་པ་དག སྔོ་འཛིན་དབང་མངོན་སྔོན་པོའི་རྣམ་ལྡན་དུ་སྐྱེས་པ་ལ་སྔོན་པོ་རྟོགས་ཞེས་འཆད་པ་བཞིན་ནོ། །དེ་སྐད་དུ་གཞུང་ལས། གང་ཚེ་སྐྱེ་མེད་དེ་ཉིད་ཡིན་ཞིང་བློ་ཡང་སྐྱེ་བ་དང་བྲལ་བ། །དེ་ཚེ་དེ་རྣམས་རྟེན་ལས་དེ་ཡིས་དེ་ཉིད་རྟོགས་པ་ལྟ་བུ་སྟེ། །ཇི་ལྟར་སེམས་ནི་གང་གི་རྣམ་པ་ཅན་དུ་འགྱུར་པ་དེ་ཡི་ཡུལ། །དེ་ཡོངས་ཤེས་པ་དེ་བཞིན་ཐ་སྙད་ཉེ་བར་བརྟེན་ནས་རིགས་པ་ཡིན། །ཞེས་གསུངས་སོ། །འདིར་བློ་ཡང་སྐྱེ་བ་དང་བྲལ་བ་ཞེས་པའི་དོན། དོན་དམ་གྱི་དབང་དུ་བྱས་ནས་འཆད་དགོས་ཏེ། དོན་དམ་དུ་ཡུལ་དང་ཡུལ་ཅན་གྱི་བློ་གཉིས་ཀ་སྐྱེ་མེད་དུ་མཚུངས་པའི་ཕྱིར་ཏེ། འདིའི་ཐད་ཀྱི་རང་འགྲེལ་ལས། དངོས་སུ་ན། འགའ་ཞིག་འགའ་ཞིག་གིས་ཤེས་པ་མ་ཡིན་ཏེ། ཤེས་པ་དང་ཤེས་བྱ་གཉིས་ཀའང་མ་སྐྱེས་པ་ཉིད་ཀྱི་ཕྱིར་རོ། །ཞེས་གསུངས་པའི་ཕྱིར། གཞན་དུ་ན་ཚིག་ཟིན་ཁོ་ན་ལ་འཁྲི་ན། ཤེས་བྱ་ཡུལ་གྱི་ཚོགས་ཀྱང་སྐྱེ་མེད་ཁོ་ནར་ཐལ། གཞུང་རྩ་བར། གང་ཚེ་སྐྱེ་མེད་དེ་ཉིད་ཞེས་སོགས་དང་། དེའི་འགྲེལ་པ་དྲངས་མ་ཐག་པ་དེའི་ཕྱིར། འདོད་ན། མཁྱེན་བཟང་ཁྱོད་ཀྱིས་སྐད་ཅིག་གིས་ནི་ཤེས་བྱ་ཐུགས་སུ་ཆུད། །ཅེས་པའི་དངོས་བསྟན་གྱི་ཤེས་བྱ་ཡིན་ན། སྐྱེ་མེད་ཡིན་པས་ཁྱབ་པར་ཐལ། འདོད་པའི་ཕྱིར། འདོད་ན། ཀ་བ་དང་བུམ་པ་ལ་སོགས་པའི་འདུས་བྱས་རྣམས་ཆོས་ཅན། དེར་ཐལ། དེའི་ཕྱིར། དེས་ན་སངས་རྒྱས་ཀྱི་ཡེ་ཤེས་ལ་སྐྱེ་བ་ཡོད་པ་དང་། དེས་ཤེས་བྱ་ཐམས་ཅད་རྟོགས་པ་རྣམས་ཐ་སྙད་དུ་ཡིན་ཞིང་། ཐ་སྙད་དུ་སྐྱེ་བ་ཡིན་ན་སྐྱེ་བས་ཁྱབ་པ་སོགས་ནི་ཐལ་འགྱུར་བའི་ལུགས་མཆོག་ཡིན་ནོ། །ཀུན་མཁྱེན་ཆེན་པོས་སངས་རྒྱས་ཀྱི་ཡེ་ཤེས་རྟག་པར་བཤད་པ་ནི། དེ་སངས་རྒྱས་རང་ངོར་སྐྱེ་འགག་དང་བྲལ་བ་ལ་དགོངས་པ་ཡིན་ཏེ། སངས་རྒྱས་རང་ངོར་སྐྱེ་བ་ཡོད་པ་ལ་དགག་པ་མཛད་འདུག་པའི་ཕྱིར། གཉིས་པ་སྐུའི་རྣམ་གཞག་ལ། སྐུ་གསུམ་ཡོན་ཏན་བཅས་པ་བཤད། སྤྲུལ་སྐུ་ཕྲིན་ལས་བཅས་པ་བཤད་པ་དང་གཉིས། དང་པོ་ལ་རྟེན་སྐུ་གསུམ་དང་། བརྟེན་པ་ཡོན་ཏན་གཉིས། དང་པོ་ནི། ཤེས་བྱའི་བུད་ཤིང་སྐྱེ་འགག་སོགས་ཀྱི་སྤྲོས་པ་དང་བྲལ་བའི་སྐྱེ་མེད་མངོན་དུ་འགྱུར་བའི་ཞི་བ་ནི། འདིར་བསྟན་ཆོས་སྐུའི་ངོ་བོ་དང་། ཆོས་སྐུ་དེ་ཉིད་གཟུགས་ཀྱི་སྒོ་ནས་དཔག་བསམ་གྱི་ཤིང་ལྟར་མཚན་དཔེ་གསལ་བར་གྱུར་ཅིང་། མཛད་པའི་ཁྱད་པར་ཡིད་བཞིན་གྱི་ནོར་བུ་བཞིན་དུ་རྣམ་པར་མི་རྟོག་པར་ཐེག་ཆེན་གྱི་ཆོས་སྟོན་པ་དང་། སྐུ་ཚེའི་ཁྱད་པར་འཁོར་བ་མ་སྟོངས་ཀྱི་བར་དུ་རྟག་པར་བཞུགས་པ་དང་། གདུལ་བྱའི་ཁྱད་པར་སྤྲོས་བྲལ་མངོན་སུམ་དུ་རྟོགས་པའི་བྱང་འཕགས་ཁོ་ན་ལ་སྣང་བའི་སྐུ་ནི་འདིར་བསྟན་ལོངས་སྐུའི་ངོ་བོ་ཡིན་ཏེ། ཤེས་བྱའི་བུད་ཤིང་སྐམ་པོ་མ་ལུས་པ། །བསྲེགས་པས་ཞི་དེ་རྒྱལ་རྣམས་ཆོས་སྐུ་སྟེ། །ཞེས་པ་ནས། འདི་ནི་སྤྲོས་དང་བྲལ་ལ་སྣང་བར་འགྱུར། །ཞེས་པའི་བར་གསུངས་པའི་ཕྱིར། དེ་ལྟ་བུའི་ཆོས་སྐུ་དང་ལོངས་སྐུ་ཅི་རིགས་པའི་མཐུ་ལས་རང་གིས་དང་པོ་ཐུགས་བསྐྱེད་པ་དང་། ཚོགས་བསགས་པ་དང་། དེ་དག་གི་སྐབས་ཀྱི་སངས་རྒྱས་འཁོར་དང་བཅས་པ་དང་། གཞན་ཡང་དུས་གསུམ་གྱི་སངས་རྒྱས་རྣམས་ཀྱིས་དང་པོ་ཐུགས་བསྐྱེད་པ་ནས་བྱང་ཆུབ་སྙིང་པོའི་བར་གྱི་མཛད་སྤྱོད་ཀུན་བ་སྤུའི་ཁུང་བུར་དུས་གཅིག་ལ་གསལ་བར་སྣང་བའི་སྐུ་རྣམས་ནི་རྒྱུ་མཐུན་གྱི་སྐུ་ཡིན་ཏེ། ཐུབ་དབང་དུས་གཅིག་ཁོ་ནར་དེའི་རྒྱུ་མཐུན། །ཞེས་པ་ནས། ཐམས་ཅད་བ་སྤུའི་ཁུང་བུར་གཅིག་ཚེ་སྟོན། །ཞེས་པའི་བར་རྒྱས་པར་གསུངས་པའི་ཕྱིར། འོ་ན་རྒྱུ་མཐུན་གྱི་སྐུ་དེ་དག་ཆོས་སྐུ་ལོངས་སྐུ་སྤྲུལ་སྐུ་གསུམ་པོ་གང་ཡིན་ཞེ་ན། སྤྲུལ་སྐུ་མ་ཡིན་པ་ནི་གཞིར་བཞག་ལ། ཆོས་སྐུ་དང་ལོངས་སྐུ་གཉིས་ཀྱང་མ་ཡིན་ཏེ། ཐུབ་དབང་དུས་གཅིག་ཁོ་ནར་ཞེས་སོགས་ཀྱི་སྔ་འགྲེལ་ལས། ཆོས་སྐུ་ལས་བྱུང་བའམ་གཟུགས་ཀྱི་སྐུའི་མཐུ་ལས་བྱུང་བ་ཡིན་ཡང་རུང་སྟེ། ཇི་སྐད་བཤད་པའི་སྐུ་ལས་གཞན་དུ་གྱུར་པ་རྒྱུ་མཐུན་པའི་སྐུ་གང་དག་ཅེས་གསུངས་པའི་ཕྱིར། འོན་ཀྱང་འདི་ཆོས་སྐུ་དང་ལོངས་སྐུ་ཅི་རིགས་པའི་ཆོ་འཕྲུལ་གྱི་སྐུ་ཡིན་ཞིང་། སྐུ་གསུམ་གྱི་གྲངས་ངེས་ལྟར་ན་ལོངས་སྐུའི་ཁོངས་སུ་བསྡུ་དགོས་པ་ཙམ་ཡིན་ནོ། །གཉིས་པ་བརྟེན་པ་ཡོན་ཏན་ལ། བཞེད་པ་ཙམ་གྱིས་མངའ་སྒྱུར་བའི་ཡོན་ཏན་དང་། མཁྱེན་པའི་ཡོན་ཏན་གཉིས། དང་པོ་ནི། རྡུལ་ཕྲ་རབ་གཅིག་གི་གོ་སར། ནམ་མཁའི་མཐས་ཁྱབ་པའི་འཇིག་རྟེན་བསྟན་པས། རྡུལ་ཆེ་བར་ཡང་མི་འགྱུར། འཇིག་རྟེན་ཆུང་བར་ཡང་མི་འགྱུར་བ་དང་། དུས་སྐད་ཅིག་མ་གཅིག་ལ་སྤྱོད་པ་སྣ་ཚོགས་པ་གྲངས་འཛམ་བུའི་གླིང་མ་ལུས་པའི་རྡུལ་ཕྲ་རབ་ཇི་སྙེད་ཡོད་པ་ལས་ལྷག་པར་སྟོན་ནུས་པ་ནི་སྔར་བཤད་པའི་སྐུ་གསུམ་གྱི་ཡོན་ཏན་ཡིན་ཏེ། དག་པ་འདི་ནི་བཞེད་པ་འཇུག་པ་ཡིས། །ཞེས་པ་ནས། མ་ལུས་རྡུལ་གང་དེ་སྙེད་ལ་གྲངས་མེད། །ཅེས་པའི་བར་ཚིགས་བཅད་གཉིས་གསུངས་པའི་ཕྱིར། བཞེད་པ་ཙམ་གྱིས་མངའ་སྒྱུར་བར་སྟོན་པའི་ཚིགས་བཅད་གཉིས་པོ་འདི་ནི་ཡོན་ཏན་འཆད་བྱེད་དུ་རིགས་པ་ཡིན་ཏེ། དག་པ་འདི་ནི་ཞེས་སོགས་ཀྱི་སྔ་འགྲེལ་ལས། སྐུ་གསུམ་ཡོངས་སུ་རྫོགས་པ་བརྗོད་ནས་ཞེས་དང་། ཚིག་རིགས་འགའ་ཞིག་ལས། སྐུ་ཕུན་སུམ་ཚོགས་པ་བརྗོད་ནས། ཞེས་དང་། དོན་བསྡུ་བའི་ཚེ་ཡང་འགྲེལ་པ་ལས། འདི་ན་ཐུན་མོང་མ་ཡིན་པའི་ཡོན་ཏན་ཕུལ་དུ་བྱུང་བར་བརྗོད་པའི་སྒོ་ནས་བཅོམ་ལྡན་འདས་ལ་བསྟོད་པ་ཡིན་ནོ། །ཞེས་གསུངས་པའི་ཕྱིར། གཉིས་པ་མཁྱེན་པའི་ཡོན་ཏན་ནི། སངས་རྒྱས་ཀྱི་ས་དང་། སངས་རྒྱས་ཀྱི་མཁྱེན་པ་དོན་གཅིག་ཅིང་། དེ་ལ་དབྱེ་ན། གནས་དང་གནས་མ་ཡིན་པ་མཁྱེན་པའི་སྟོབས། ལས་ཀྱི་རྣམ་པར་སྨིན་པ་མཁྱེན་པའི་སྟོབས། མོས་པ་སྣ་ཚོགས་པ་མཁྱེན་པའི་སྟོབས། ཁམས་སྣ་ཚོགས་པ་མཁྱེན་པའི་སྟོབས། དབང་པོ་མཆོག་དང་མཆོག་མ་ཡིན་པ་མཁྱེན་པའི་སྟོབས། ཐམས་ཅད་དུ་འགྲོ་བའི་ལམ་མཁྱེན་པའི་སྟོབས། ཀུན་ནས་ཉོན་མོངས་པ་དང་རྣམ་པར་བྱང་བ་མཁྱེན་པའི་སྟོབས། སྔོན་གྱི་གནས་རྗེས་སུ་དྲན་པ་མཁྱེན་པའི་སྟོབས། འཆི་འཕོ་བ་དང་སྐྱེ་བ་མཁྱེན་པའི་སྟོབས། ཟག་པ་ཟད་པ་མཁྱེན་པའི་སྟོབས་དང་བཅུར་ཡོད་པའི་ཕྱིར་ཏེ། གནས་དང་གནས་མིན་མཁྱེན་སྟོབས་དང་། །དེ་བཞིན་ལས་རྣམས་སྨིན་བློ་དང་། །མོས་པ་སྣ་ཚོགས་ཐུགས་ཆུད་དང་། །སྣ་ཚོགས་ཁམས་ནི་མཁྱེན་སྟོབས་དང་། །དེ་བཞིན་དབང་མཆོག་མཆོག་མ་ཡིན། །མཁྱེན་དང་ཐམས་ཅད་དུད་འགྲོ་དང་། །བསམ་གཏན་རྣམ་ཐར་ཏིང་འཛིན་དང་། །སྙོམས་པར་འཇུག་སོགས་བློ་སྟོབས་དང་། །སྔོན་གནས་དྲན་པ་མཁྱེན་པ་དང་། །དེ་བཞིན་འཆི་འཕོ་སྐྱེ་བློ་དང་། །ཟག་རྣམས་ཟད་པ་མཁྱེན་སྟོབས་ཏེ། །སྟོབས་ནི་བཅུ་པོ་འདི་དག་གོ །ཞེས་གསུངས་པའི་ཕྱིར། གཉིས་པ་སྤྲུལ་སྐུ་ཕྲིན་ལས་དང་བཅས་པ་བཤད་པ་ལ་གསུམ་སྟེ། སྤྲུལ་སྐུས་གནས་སྐབས་ཐེག་གསུམ་བསྟན། མཐར་ཐུག་ཐེག་པ་གཅིག་ཏུ་སྒྲུབ། ཐེག་གསུམ་བསྟན་པའི་དགོངས་པ་བཤད་པའོ། །དང་པོ་ནི། སྐུ་གསུམ་བརྙེས་ཟིན་ནས། སླར་ཡང་བཅོམ་ལྡན་འདས་ཀྱིས་མཛད་པ་བཅུ་གཉིས་ཀྱི་སྒོ་ནས་གདུལ་བྱ་རིགས་ཅན་གསུམ་ལ་སོགས་པ་རྣམས་རང་རང་གི་སྐལ་བ་དང་འཚམ་པར། མངོན་མཐོ་ལྷ་མིའི་བདེ་བ་དང་། ངེས་ལེགས་མྱང་འདས་གསུམ་ཅི་རིགས་པ་ལ་འགོད་པར་མཛད་པ་ཡིན་ཏེ། སླར་ཡང་མི་གཡོ་སྐུ་མངའ་ཁྱོད་ཀྱིས་སྲིད་གསུམ་བྱོན་ནས་སྤྲུལ་རྣམས་ཀྱིས། །གཤེགས་པ་དང་ནི་བལྟམས་དང་བྱང་ཆུབ་ཞི་བའི་འཁོར་ལོའང་སྟོན་པར་མཛད། །དེ་ལྟར་ཁྱོད་ཀྱིས་འཇིག་རྟེན་གཡོ་བག་སྤྱོད་ཅན་རེ་བའི་ཞགས་པ་ནི། །མང་པོས་བཅིངས་པ་མ་ལུས་ཐུགས་རྗེས་མྱ་ངན་འདས་པར་དཀྲི་བར་མཛད། །ཅེས་དང་། དེའི་སྔ་འགྲེལ་ལས། ད་ནི་སྤྲུལ་པའི་སྐུ་ཉན་ཐོས་དང་རང་སངས་རྒྱས་དང་བྱང་ཆུབ་སེམས་དཔའ་ཐམས་ཅད་ཀྱི་དོན་ཐུན་མོང་བ་དང་། ཐབས་ཐུན་མོང་བ་འབྱུང་བ། བདེ་འགྲོ་ལ་སོགས་པའི་སྒྲུབ་བྱེད་དུ་གྱུར་པ། ལྷུན་གྱིས་གྲུབ་པར་ཐེག་པར་ངེས་པར་འབྱུང་བའི་དབང་དུ་བྱས་ནས་བཤད་པ་ཞེས་གསུངས་པའི་ཕྱིར། དོན་ཐུན་མོང་བ་དང་། ཐབས་ཐུན་མོང་བ་ཞེས་སོགས་ཀྱི་དོན། གནས་སྐབས་སུ་ཐེག་པ་གསུམ་གྱི་ལམ་དང་། དགེ་སྡིག་གི་བླང་དོར་སྟོན་པའི་སྒོ་ནས་གདུལ་བྱ་འགའ་ཞིག་མངོན་མཐོ་ཙམ་དང་། ལ་ལ་ཐེག་པ་གསུམ་གྱི་ངེས་ལེགས་བྱང་ཆུབ་གསུམ་པོ་ཅི་རིགས་པ་ལ་འགོད་པར་མཛད་པའི་དོན་ཡིན་པས། མྱ་ངན་འདས་པར་དཀྲི་བར་མཛད། །ཅེས་པའི་མྱང་འདས་ལ། གནས་སྐབས་ཐེག་པ་གསུམ་ཆར་གྱི་མྱང་འདས་ཡོད་པ་ནི་གནད་ཀྱི་དོན་ནོ། །གཉིས་པ་ནི། སྤྲུལ་སྐུས་ཐེག་པ་གསུམ་གྱི་སྒོ་ནས་སེམས་ཅན་གྱི་དོན་བྱེད་ཅིང་། ཐེག་པ་གསུམ་གྱི་མྱང་འདས་ལ་འགོད་ན། མཐར་ཐུག་ཐེག་པ་གསུམ་དུ་བསྟན་པ་ཡིན་ནམ་ཞེ་ན། མཐར་ཐུག་ཐེག་པ་གཅིག་ཁོ་ན་ཡིན་ཏེ། རྒྱུ་མཚན་ནི། དེ་ཁོ་ན་ཉིད་མ་རྟོགས་པར་ཉོན་མོངས་སྤོང་བའི་ཐབས་མེད་ཅིང་། དེ་ཡང་ཆོས་ཅན་ཇི་སྙེད་པའི་དབྱེ་བ་མཐའ་ཡས་ཀྱང་། དེ་ཁོ་ན་ཉིད་ཐམས་ཅད་རང་བཞིན་གཅིག་ཡིན་པ་ལྟར། ཡུལ་ཅན་ཡེ་ཤེས་ཀྱང་རང་བཞིན་གཅིག་ཡིན་པས་མཐར་ཐུག་ཐེག་པ་གཅིག་དང་། ལམ་གཅིག་དང་བགྲོད་པ་གཅིག་ཡིན་ནོ། །དེ་སྐད་དུ་མདོ་ལས། འོད་སྲུང་ཆོས་ཐམས་ཅད་མཉམ་པ་ཉིད་དུ་རྟོགས་ན་མྱ་ངན་ལས་འདའ་བ་ཡིན་ལ། དེ་ཡང་གཅིག་ཡིན་གྱི། གཉིས་དང་གསུམ་ནི་མ་ཡིན་ནོ། །ཞེས་དང་། དེའི་དོན་འཇུག་པ་ལས། གང་ཕྱིར་འདི་ན་ཞེས་པ་ནས། །དེ་ཡི་ཕྱིར་ན་ཁྱོད་ཀྱིས་འགྲོ་ལ་ཐེག་པ་མི་མཉམ་དབྱེར་མེད་བསྟན། །ཞེས་པའི་བར་དང་། དེའི་རང་འགྲེལ་ལས། གང་གི་ཕྱིར་དེ་ལྟར་དེ་ཁོ་ན་ཉིད་གཅིག་ཡིན་པས། དེ་ཁོ་ན་ཉིད་ཀྱི་ཡུལ་ཅན་ཡེ་ཤེས་ཐ་མི་དད་པ་དེའི་ཕྱིར་ཐེག་པ་གཅིག་ཁོ་ན་ལས་ཐེག་པ་གསུམ་ཡོད་པ་མ་ཡིན་ཏེ། ཞེས་གསུངས་སོ། །དེས་ན་ཐེག་པ་ཡིན་ན། མཐར་ཐུག་སངས་རྒྱས་ཀྱི་ཐེག་པ་ཡིན་པས་ཁྱབ། ལམ་ཡིན་ན། མཐར་ཐུག་སངས་རྒྱས་ཀྱི་ལམ་ཡིན་པས་ཁྱབ། མྱང་འདས་ཡིན་ན། མཐར་ཐུག་གི་ཚེ་སངས་རྒྱས་ཀྱི་མྱང་འདས་ཡིན་པས་ཁྱབ། ཅེས་ཁས་ལེན་དགོས་སོ། །ཆོས་ཐམས་ཅད་ཀྱི་དེ་ཁོ་ན་ཉིད་རང་བཞིན་གཅིག་ཡིན་པའི་གོ་དོན་ཇི་ལྟར་ཞེ་ན། སྟོང་པར་འཇོག་པའི་གོ་དོན་གཅིག་ཏུ་འབབ་པས་མཚན་ཉིད་གཅིག་པའི་དོན་ཡིན་ཏེ། ཟླ་བས་མཛད་པའི་བཞི་བརྒྱ་པའི་འགྲེལ་པ་ལས། ཇི་ལྟར་རོ་མཚུངས་པའི་ཕྱིར། གཅིག་ཏུ་རྒྱ་མཚོའི་རོ་མྱང་ན་ཐམས་ཅད་དུ་རོ་མྱང་བར་འགྱུར་བ་དེ་བཞིན་དུ། དངོས་པོ་རྣམས་ཀྱི་འདུས་བྱས་སྟོང་པ་ཉིད་ཀྱང་ཡིན་ཏེ། མཚན་ཉིད་མཚུངས་པའི་ཕྱིར་རོ། །ཞེས་གསུངས་པའི་ཕྱིར། དངོས་པོ་གཅིག་གི་སྟོང་ཉིད་དངོས་པོ་ཐམས་ཅད་ཀྱི་སྟོང་ཉིད་དུ་བཤད་པ་ཡང་། ཀ་བ་ལྟ་བུ་དངོས་པོ་གཅིག་གི་སྟོང་ཉིད་དང་། བུམ་སོགས་དངོས་པོ་གཞན་གྱི་སྟོང་ཉིད་རྣམས་རང་བཞིན་དང་མཚན་ཉིད་གཅིག་པ་ལ་དགོངས་པ་ཡིན་ཏེ། གཞན་དུ་ན་ཀ་བའི་སྟོང་ཉིད་དང་བུམ་པའི་སྟོང་ཉིད་སོགས་ཡིན་ཁྱབ་མཉམ་དུ་ཐལ་བའི་སྐྱོན་ཡོད་པའི་ཕྱིར་རོ། །གསུམ་པ་ཐེག་གསུམ་བསྟན་པའི་དགོངས་པ་བསྟན་པ་ནི། འོ་ན་མཐར་ཐུག་ཐེག་པ་ཆེན་པོ་ཁོ་ན་ཡིན་ན། གནས་སྐབས་ཐེག་གསུམ་དུ་བསྟན་པ་ཅི་ལ་དགོངས་པ་ཡིན་ཞེ་ན། སེམས་ཅན་གང་དག་སྙིགས་མ་ལྔ་བདོ་བའི་དབང་གིས་ཉོན་མོངས་པ་ཤས་ཆེ་བས་སངས་རྒྱས་ཀྱི་གོ་འཕང་ཐོབ་པ་ལ་མོས་པ་དང་བྲལ་བ་དག་ཐེག་ཆེན་གྱིས་དཀྲི་བར་ནི་མ་བཏུབ། ཐུགས་རྗེས་ཡལ་བར་འདོར་ཡང་མ་ཕོད་པས་རེ་ཞིག་འཁོར་བའི་སྐྱོན་དང་ཉེས་དམིགས་ལ་སོགས་པ་བཤད་ནས། རང་ཉིད་གཅིག་པུའི་དོན་དུ་ཐར་པ་ཙམ་ཐོབ་པ་ལ་བཀོད་ནས་བློ་ངལ་གསོ་བར་བྱ་བ་ལ་དགོངས་པ་ཡིན་ཏེ། དཔེར་ན་དེད་དཔོན་མཁས་པས་རྒྱ་མཚོར་རིན་པོ་ཆེའི་གླིང་དུ་ཆས་པའི་སྐྱེ་བོའི་ཚོགས་རྣམས་ངལ་ཞིང་དུབ་པ་ལ། རིན་པོ་ཆེའི་གླིང་གི་བར་དུ་གྲོང་ཁྱེར་ཡིད་དུ་འོང་བ་སྤྲུལ་ནས་ངལ་དུབ་སེལ་བར་བྱེད་པ་ལྟ་བུའོ། །དེ་སྐད་དུ། གང་ཕྱིར་འགྲོ་ལ་ཉེས་པ་བསྐྱེད་བྱེད་སྙིགས་མ་འདི་དག་ཡོད་གྱུར་པ། །ཞེས་པ་ནས། དེ་ཕྱིར་མཁས་པ་རིན་པོ་ཆེ་ཡི་གླིང་དུ་ཆས་པའི་སྐྱེ་ཚོགས་ཀྱི། །ངལ་བ་ཉེར་སེལ་གྲོང་ཁྱེར་ཡིད་འོང་བར་དུ་རྣམ་པར་བཀོད་པ་ལྟར། །ཁྱོད་ཀྱི་ཐེག་པ་འདི་ནི་སློབ་མ་ཉེ་བར་ཞི་བའི་ཚུལ་ལ་ཡིད། །སྦྱར་ཞིང་རྣམ་པར་དབེན་ལའང་བློ་སྦྱངས་རྣམས་ལ་ལོགས་སུ་གསུངས། །ཞེས་པའི་བར་དུ་གསུངས་སོ། །བློ་སྦྱངས་ལ་ལོགས་སུ་གསུངས་པའི་དོན་ནི། རེ་ཞིག་དགྲ་བཅོམ་མ་ཐོབ་ཀྱི་བར་དུ་ཐེག་དམན་གྱི་ལམ་གྱིས་དཀྲི་བར་བྱས། དགྲ་བཅོམ་ཐོབ་ནས་རིན་པོ་ཆེའི་གླིང་དང་འདྲ་བའི་ཐེག་ཆེན་གྱི་ལམ་དུ་བཅུག་ནས་ཚོགས་རྒྱ་ཆེན་པོ་ཡང་རྫོགས་པར་བྱས་ཏེ། ཐམས་ཅད་མཁྱེན་པའི་ཡེ་ཤེས་ངེས་པར་ཐོབ་པར་བྱེད་དེ། རྒྱུད་བླ་མ་ལས་ཀྱང་། སེམས་ཅན་སྲིད་གསུམ་སྐྱོ་བསྐྱེད་ནས། །མྱ་ངན་འདས་ལ་རབ་འཇུག་མཛད། །མྱ་ངན་འདས་ཐོབ་འདུ་ཤེས་ཅན། །དམ་ཆོས་པདྨ་དཀར་པོ་སོགས། །ཆོས་ཀྱི་དེ་ཉིད་བསྟན་པ་ཡི། །དེ་དག་སྔར་འཛིན་ལས་བཟློག་སྟེ། །ཐབས་དང་ཤེས་རབ་ཡོངས་བཟུང་བས། །ཐེག་པ་མཆོག་ཏུ་སྨིན་མཛད་དེ། །བྱང་ཆུབ་མཆོག་ཏུ་ལུང་སྟོན་པའོ། །ཞེས་དང་། གཞུང་འདིར་ཡང་། རྣམ་པར་དབེན་ལའང་བློ་སྦྱངས་རྣམས་ལ་ལོགས་སུ་གསུངས། །ཞེས་དང་། དེའི་རང་འགྲེལ་ལས། དེ་ལྟར་འཁོར་བའི་ཉོན་མོངས་པ་སྤངས་པ་ཐོབ་པ་རྣམས་ལ་ནི་ཕྱི་ནས་ཐེག་པ་ཆེན་པོ་ཁོ་ན་ཉེ་བར་བསྟན་ལ། དེ་རྣམས་ཀྱིས་ཀྱང་སངས་རྒྱས་རྣམས་ལྟར་ཚོགས་ཡོངས་སུ་རྫོགས་པར་བྱས་ནས་གདོན་མི་ཟ་བར་ཐམས་ཅད་མཁྱེན་པའི་ཡེ་ཤེས་ཐོབ་པར་བྱ་དགོས་སོ། །ཞེས་དང་། དེ་བཞིན་དུ་སེང་གེ་བཟང་པོའི་འགྲེལ་པ་དོན་གསལ་ལས་ཀྱང་། སྐབས་གཉིས་པའི་ཐད་དུ་མཐར་ཐུག་ཐེག་པ་གཅིག་གི་རྣམ་གཞག་གསུངས་པ་རྣམས་དགོངས་པ་ཕྱོགས་གཅིག་པ་ཡིན་ནོ། །མདོར་ན་ཉན་རང་དགྲ་བཅོམ་ཐོབ་ནས་ཐེག་ཆེན་ལམ་དུ་འཇུག་པ་དང་མི་འཇུག་པ་ནི། མཐར་ཐུག་ཐེག་པ་གཅིག་དང་། མཐར་ཐུག་ཐེག་པ་གསུམ་དུ་འདོད་པའི་ཁྱད་པར་ཡིན་ཏེ། མདོ་སྡེ་རྒྱན་ལས། མཐར་ཐུག་ཐེག་པ་གཅིག་ཏུ་བཤད་པ་དྲང་དོན་དུ་སྒྲུབ་པའི་སྐབས་སུ་དགྲ་བཅོམ་ཐོབ་ནས་ཐེག་ཆེན་ལམ་དུ་འཇུག་ཅིང་སངས་རྒྱས་ཐོབ་པར་མདོ་ལས་གསུངས་པ་རྣམས་སྤྲུལ་པའི་ཉན་ཐོས་ལ་དགོངས་པར་བཤད་པའི་ཕྱིར་ཏེ། བསམ་གཉིས་ཐོབ་ཕྱིར་སྤྲུལ་པའི་ཕྱིར། །མཐར་ཐུག་ཕྱིར་ན་ཐེག་གཅིག་ཉིད། །ཅེས་བཤད་པའི་ཕྱིར། དེས་ན་མདོ་སྡེ་རྒྱན་སོགས་སེམས་ཙམ་པའི་ལུགས་སྲོལ་ལ་ཐེག་དམན་དགྲ་བཅོམ་ཐོབ་ནས་ཐེག་ཆེན་ལམ་དུ་འཇུག་པ་དང་། སངས་རྒྱས་ཐོབ་པ་མེད། དབུ་མ་པའི་ལུགས་ལ་དེ་ལས་བཟློག་པ་ནི་གནད་ཀྱི་དོན་ནོ། །གསུམ་པ་དུས་ཀྱི་སྒོ་ནས་མཆོག་ཏུ་བསྔགས་པ་ལ་གཉིས་ཏེ། ཐོག་མར་བྱང་ཆུབ་དམ་པ་བརྙེས་པའི་དུས། ཐ་མར་འགྲོ་བའི་དོན་ལ་བཞུགས་པའི་དུས་སོ། །དང་པོ་ནི། བཅོམ་ལྡན་འདས་སངས་རྒྱས་པའི་དུས་ཀྱི་ཐོག་མ་གང་ཞེ་ན། འཇིག་རྟེན་གྱི་ཁམས་ཡོད་དོ་ཅོག་ན་རྡུལ་ཕྲ་རབ་ཇི་སྙེད་ཡོད་པ་དེ་དང་གྲངས་མཉམ་པའི་བསྐལ་པ་དེ་སྙེད་ཀྱི་ཚེ་སངས་རྒྱས་པ་ཡིན་ཏེ། བདེ་བར་གཤེགས་པ་མ་ལུས་ཕྱོགས་ཞིང་སངས་རྒྱས་ཡུལ་དག་ན། །ཕྲ་རབ་རྡུལ་གྱི་རྡུལ་རྣམས་བདོག་པར་གྱུར་པ་ཇི་སྙེད་པ། །བྱང་ཆུབ་མཆོག་རབ་དམ་པར་གཤེགས་པའི་བསྐལ་པའང་དེ་སྙེད་དེ། །འོན་ཀྱང་ཁྱོད་ཀྱི་གསང་བ་འདི་ནི་བསྙད་བགྱི་མ་ལགས་སོ། །ཞེས་གསུངས་པའི་ཕྱིར། འདི་ནི་མཚན་བརྗོད་ལས། དང་པོའི་སངས་རྒྱས་རྒྱུ་མེད་པ། །ཞེས་དང་། རྗེ་བཙུན་རིན་པོ་ཆེས། སངས་རྒྱས་སེམས་ཅན་གང་སྔ་འོ། །ཞེས་པ་ལྟར། བརྟགས་ན་སངས་རྒྱས་ཀྱི་ཐོག་མ་མེད་པས། ཐོག་མ་མེད་པའི་སངས་རྒྱས་དེ་ལ་དགོངས་པ་ཡིན་ཏེ། ནམ་མཁའ་ལ་མུ་མཐའ་མེད་པས། འཇིག་རྟེན་གྱི་ཁམས་ལ་ཡང་མུ་དང་མཐའ་མེད། དེ་མེད་པས་འཇིག་ཏན་གྱི་ཁམས་མ་ལུས་པའི་རྡུལ་ཕྲ་རབ་ལ་ཡང་གྲངས་ཀྱི་མཐའ་དང་མུ་མེད། དེ་སྙེད་ཀྱི་བསྐལ་པ་ལ་ཡང་གྲངས་ཀྱི་མཐའ་དང་མུ་མེད་པས། འདིར་ཐོག་མ་མེད་པ་ནས་སངས་རྒྱས་པར་བསྟན་འདུག་པའི་ཕྱིར། གསར་དུ་སངས་རྒྱས་པ་རྣམས་ལ་ནི་དེ་ལྟར་མ་ཡིན་ཏེ། ལམ་ལ་འབད་རྩོལ་བྱས་པས་དེ་རིང་སངས་རྒྱས་ཐོབ་པ་ལྟ་བུའི་སངས་རྒྱས་པའི་དུས་ཀྱི་ཐོག་མ་ནི་དེ་རིང་ཁོ་ན་ཡིན་པའི་ཕྱིར་རོ། །གཉིས་པ་ནི། དེ་ལྟར་ན་སངས་རྒྱས་ནས་དུས་ཅི་ཙམ་བཞུགས་པ་ཡིན་ཞེ་ན། བཅོམ་ལྡན་འདས་རྣམས་ནི་ཐབས་ཤེས་རབ་ཟུང་དུ་འབྲེལ་བའི་ཡོན་ཏན་ཁྱད་པར་ཅན་ལ་བརྟེན། མ་འོངས་པའི་དུས་ཀྱི་མཐའ་མི་མངོན་པར་བཞུགས་པ་ཡིན་ཏེ། ཇི་སྲིད་སེམས་ཅན་ཐམས་ཅད་སངས་རྒྱས་ཀྱི་ས་ལ་འགོད་པར་མ་གྱུར་གྱི་བར་དང་། ཇི་སྲིད་ནམ་མཁའ་འདི་ཞིག་པར་མ་གྱུར་གྱི་བར་དུ་གཞན་དོན་འཕྲིན་ལས་མཛད་ཅིང་བཞུགས་པའི་ཕྱིར་ཏེ། རྒྱལ་བ་ཇི་སྲིད་འཇིག་རྟེན་མཐའ་དག་མཆོག་ཏུ་རབ་ཞི་བར། །འགྲོ་བ་མིན་ཞིང་ནམ་མཁའ་རྣམ་འཇིག་འགྱུར་མིན་དེ་སྲིད་དུ། །ཤེས་རབ་ཡུམ་གྱིས་བསྐྱེད་པ་ཁྱོད་ལ་ཐུགས་བརྩེ་མ་མ་ཡིས། །ཚུལ་ལུགས་བྱེད་པས་རབ་ཏུ་ཞི་བར་འགྱུར་བ་ག་ལ་མངའ། །ཞེས་གསུངས་པའི་ཕྱིར། སངས་རྒྱས་ཀྱི་ས་བསྟན་ཟིན་ཏོ།། ༈ །།དེ་ལྟར་དབུ་མའི་གཞུང་ལུགས་ལས་ཐེག་ཆེན་གྱི་ལམ་རིམ་རྒྱ་ཆེར་བཤད་པའི་ལྟ་སྤྱོད་ཀྱི་གནད་རགས་པ་ཆེ་ལོང་ཙམ་ཞིག་ཁོ་བོས་བཤད་པ་འདི་ལྟ་བུ་རྟོགས་ན་ཡང་མཐར་ཐུག་སངས་རྒྱས་ཐོབ་པའི་རྒྱུ་དོན་ཆེ་བར་འགྱུར་བས། བློ་གྲོས་དང་བསོད་ནམས་དང་བློ་གཟུ་བོར་གནས་པ་གསུམ་ཀ་དང་ལྡན་པ་དག་གིས་ཉམས་སུ་བླང་བྱའི་དགའ་སྟོན་མཛོད་ཅིག ཨེ་མ་ངེས་དོན་བཀའ་དང་ཀླུ་སྒྲུབ་ཀྱི། །གཞུང་དོན་སྙིང་པོའི་འཆི་མེད་རང་གཟུགས་ནི། །སྔོན་བསགས་དཀར་པོའི་ལས་འཕྲོ་མཐུ་ལྡན་པའི། །རྣམ་དཔྱོད་མིག་གི་བསོད་ནམས་བདུད་རྩིར་སོང་། །དཔལ་ལྡན་ཟླ་བའི་བཞེད་གཞུང་ལུང་རིགས་ཀྱི། །བསིལ་ཟེར་བྱེ་བའི་དཔལ་རྒྱུན་ཐིགས་པ་ལས། །ལེགས་བཤད་ཀུ་མུད་གསར་པས་ཡོངས་ཁེབས་པའི། །རྨད་བྱུང་ཆུ་གཏེར་རྒྱས་འདི་སུ་ཡིས་ཁེགས། །སྔོན་བྱོན་མཁས་མང་སྐྱེ་དགུའི་བདག་པོ་ཡིས། །ངེས་པའི་དོན་དང་མེས་རློམ་འཁྱོག་པོའི་ངག །སྤེལ་མ་འབུམ་ཕྲག་ཤོག་བུའི་གྲངས་ཀྱིས་ནི། །ངེས་གསང་སྙིང་པོའི་འཛུམ་ཞལ་སྒྲིབ་པའང་མཐོང་། །གཟུར་གནས་བློ་གྲོས་ཟབ་མོའི་ཁབ་ལེན་གྱིས། །ཚུལ་དང་ཚུལ་མིན་མ་འདྲེས་གསལ་བ་རུ། །ཕྱེ་ནས་རྒྱ་ཆེན་གཞུང་མང་སྙིང་པོར་ནི། །འདོམ་མཁས་མགྲིན་པའི་རྔ་དབྱངས་འདི་ན་མཐོ། །འདིར་འབད་དགེ་བ་ཟླ་བ་ཚེས་པ་ཡིས། །བདག་འཛིན་མུན་པའི་ཚོགས་ལས་རྣམ་རྒྱལ་ནས། །རྣམ་ཀུན་མཁྱེན་པའི་ཡེ་ཤེས་སྣང་བ་ཡིས། །འཇིག་རྟེན་མ་ལུས་ཀུན་ཏུ་གསལ་གྱུར་ཅིག །དེ་ལྟར་ཤེས་རབ་ཀྱི་ཕ་རོལ་ཏུ་ཕྱིན་པའི་དངོས་བསྟན་སྟོང་པ་ཉིད་ཀྱི་རིམ་པ་དང་རྒྱ་ཆེན་སྤྱོད་པའི་ཆ་གཉིས་ཀ་གསལ་བར་སྟོན་པའི་བསྟན་བཅོས་དབུ་མ་ལ་འཇུག་པའི་སྤྱི་དོན་ཐེག་པ་མཆོག་གི་གནད་ཀྱི་གསལ་བྱེད་ཟབ་མོ་ལྟ་བའི་དགོངས་རྒྱན་ཞེས་བྱ་བ་འདི་ནི། དཔལ་ལྡན་ཟླ་བའི་ཞབས་ཀྱི་འཇུག་པ་རྩ་འགྲེལ། བཞི་བརྒྱ་པའི་འགྲེལ་པ། རིགས་པ་དྲུག་ཅུ་པ་སོགས་དབུ་མའི་གཞུང་ལུགས་རབ་འབྱམས་དང་། དེ་དག་གི་གསལ་བྱེད་ཀུན་མཁྱེན་བླ་མའི་དཀའ་འགྲེལ། སྟོང་ཐུན་སོགས་ལ་བློ་གྲོས་ཀྱིས་ཡུན་རིང་དུ་སྦྱངས་ཤིང་འདྲིས་པར་བྱས་པ་དང་། ཁྱད་པར་བཀའ་དྲིན་གཞལ་དུ་མ་མཆིས་པ་མཁན་ཆེན་འཇམ་པའི་དབྱངས་དབང་ཕྱུག་དཔལ་བཟང་པོའི་གསུང་གི་བདུད་རྩི་རྣམས་ཡིད་ཡུལ་དུ་འཇགས་པར་བྱས་ནས་ཟབ་མོ་དབུ་མའི་གནད་ལ་གཞན་གྱི་དྲིང་མི་འཇོག་པའི་སྤོབས་པ་དགེ་བ་ཆོས་སྨྲ་བའི་དགེ་སློང་སྡེ་སྣོད་འཛིན་པ་ངག་དབང་ཆོས་ཀྱི་གྲགས་པས་ས་ཕོ་འབྲུག་གི་ལོ་རྗེ་བཙུན་མུས་རབ་འབྱམས་པའི་དུས་ཆེན་ཟླ་བ་བདུན་པའི་ཡར་ངོའི་ཚེས་བཅུ་བཞིའི་ཉིན་ཐུབ་བསྟན་ཡངས་པ་ཅན་གྱི་ཆོས་གྲྭ་ཆེན་པོར་རྫོགས་པར་གྲུབ་པའི་ཡི་གེ་པ་ནི་མང་ཐོས་ཆོས་འཕེལ་རྒྱ་མཚོས་བགྱིས་པའོ། །འདིས་ཀྱང་རྒྱལ་བའི་བསྟན་པ་རིན་པོ་ཆེ་སྲིད་མཐའི་བར་དུ་འཚོ་ཞིང་བཞེས་ལ་མི་ནུབ་པའི་མཆོག་དམ་པར་གྱུར་ཅིག། །། ༈ །བལ་ཡུལ་ནས་རྒྱལ་ཡོངས་ས་ཆེན་ཞེས་པ་ལས་གུ་རུས་སྤེལ།། །།